Spremljanje izvajanja Akcijskega programa za invalide 2022–2030

**Poročilo o uresničevanju**

**Akcijskega programa za invalide 2022–2030 v letu 2024**

Končno poročilo

Ljubljana, april 2025

**SEZNAM UPORABLJENIH KRATIC**

**Seznam pogosto uporabljenih kratic zakonov in drugih dokumentov**

|  |  |
| --- | --- |
| **KPI** | Konvencija o pravicah invalidov |
| **RENPK24–31** | Resolucija o nacionalnem programu za kulturo 2024–2031 |
| **SRZDPR2031** | Strategija razvoja zdravstvene dejavnosti na primarni ravni zdravstvenega varstva do leta 2031 |
| **StaDI 2024–2034** | Strategija Republike Slovenije za deinstitucionalizacijo v socialnem varstvu za obdobje 2024–2034 |
| **ZBioP** | Zakon o biocidnih proizvodih |
| **ZDDV** | Zakon o davku na dodano vrednost |
| **ZDoh** | Zakon o dohodnini |
| **ZDOsk** | Zakon o dolgotrajni oskrbi |
| **ZDPSI** | Zakon o dostopnosti do proizvodov in storitev za invalide |
| **ZDSMA** | Zakon o dostopnosti spletnih strani in mobilnih aplikacij |
| **ZDZdr** | Zakon o duševnem zdravju |
| **ZEKom-2** | Zakon o elektronskih komunikacijah |
| **ZIMI** | Zakon o izenačevanju možnosti invalidov |
| **ZInvO** | Zakon o invalidskih organizacijah |
| **ZIUZDS** | Zakon o interventnih ukrepih na področju zdravstva, dela in sociale ter z zdravstvom povezanih vsebin |
| **ZJN-3** | Zakon o javnem naročanju |
| **ZKP** | Zakon o kazenskem postopku |
| **ZMEPIZ-1** | Zakon o matični evidenci zavarovancev in uživalcev pravic iz obveznega pokojninskega in invalidskega zavarovanja |
| **ZNB** | Zakon o nalezljivih boleznih |
| **ZNUZSZS** | Zakon o nujnih ukrepih za zagotovitev stabilnosti zdravstvenega sistema |
| **ZOA** | Zakon o osebni asistenci |
| **ZOFVI-P** | Zakon o spremembah in dopolnitvah Zakona o organizaciji in financiranju vzgoje in izobraževanja |
| **ZOOMTVI** | Zakon o obravnavi otrok in mladostnikov s čustvenimi in vedenjskimi težavami in motnjami v vzgoji in izobraževanju |
| **ZOPOPP** | Zakon o celostni zgodnji obravnavi predšolskih otrok s posebnimi potrebami |
| **ZOsn** | Zakon o osnovni šoli |
| **ZPIZ-2** | Zakon o pokojninskem in invalidskem zavarovanju |
| **ZRTVS-1** | Zakon o Radioteleviziji Slovenija |
| **ZSDV** | Zakon o spodbujanju digitalne vključenosti |
| **ZSocP** | Zakon o socialnem podjetništvu |
| **ZSVarPre** | Zakon o socialno varstvenih prejemkih |
| **ZSVI** | Zakon o socialnem vključevanju invalidov |
| **ZŠpo-1** | Zakon o športu |
| **ZUOPP-1** | Zakon o usmerjanju otrok s posebnimi potrebami |
| **ZVDZ** | Zakon o volitvah v državni zbor |
| **ZVKD-1** | Zakon o varstvu kulturne dediščine |
| **ZVOP-2** | Zakon o varstvu osebnih podatkov |
| **ZUOPP-1** | Zakon o usmerjanju otrok s posebnimi potrebami |
| **ZUSZJ** | Zakon o uporabi slovenskega znakovnega jezika |
| **ZZDej** | Zakon o zdravstveni dejavnosti |
| **ZZdrS** | Zakon o zdravniški službi |
| **ZZRZI** | Zakon o zaposlitveni rehabilitaciji in zaposlovanju invalidov |
| **ZZUKDPSS** | Zakon o začasnih ukrepih za izboljšanje kadrovskih in delovnih pogojev ter zmogljivosti pri izvajalcih socialnovarstvenih storitev in dolgotrajne oskrbe |
| **ZZVZZ** | Zakon o zdravstvenem varstvu in zdravstvenem zavarovanju |

**Seznam drugih pogosto uporabljenih kratic**

|  |  |
| --- | --- |
| **API 2022–2030** | Akcijski program za invalide 2022–2030 |
| **APZ** | aktivna politika zaposlovanja |
| **CKEDU** | Centralna kadrovska evidenca državne uprave |
| **CKZ** | center za krepitev zdravja |
| **CUDV** | center za usposabljanje, delo in varstvo |
| **DSRPS** | Društvo specialnih in rehabilitacijskih pedagogov Slovenije |
| **EDF** | Evropski invalidski forum |
| **ESS** | Evropski socialni sklad |
| **ESS+** | Evropski socialni sklad plus |
| **EU** | Evropska unija |
| **IER** | Inštitut za ekonomska raziskovanja |
| **IRSSV** | Inštitut Republike Slovenije za socialno varstvo |
| **JSKD** | Javni sklad za kulturne dejavnosti |
| **MDDSZ** | Ministrstvo za delo, družino, socialne zadeve in enake možnosti Republike Slovenije |
| **MDI** | Mreža za deinstitucionalizacijo |
| **MDP** | Ministrstvo za digitalno preobrazbo Republike Slovenije |
| **MF** | Ministrstvo za finance Republike Slovenije |
| **MGTŠ** | Ministrstvo za gospodarstvo, turizem in šport Republike Slovenije |
| **MJU** | Ministrstvo za javno upravo Republike Slovenije |
| **MK** | Ministrstvo za kulturo Republike Slovenije |
| **MKRR** | Ministrstvo za kohezijo in regionalni razvoj Republike Slovenije |
| **MNVP** | Ministrstvo za naravne vire in prostor Republike Slovenije |
| **MNZ** | Ministrstvo za notranje zadeve Republike Slovenije |
| **MOPE** | Ministrstvo za okolje, podnebje in energijo Republike Slovenije |
| **MORS** | Ministrstvo za obrambo Republike Slovenije |
| **MP** | Ministrstvo za pravosodje Republike Slovenije |
| **MSP** | Ministrstvo za solidarno prihodnost Republike Slovenije |
| **MVI** | Ministrstvo za vzgojo in izobraževanje Republike Slovenije |
| **MVZI** | Ministrstvo za visoko šolstvo, znanost in inovacije Republike Slovenije |
| **MZ** | Ministrstvo za zdravje Republike Slovenije |
| **MZEZ** | Ministrstvo za zunanje in evropske zadeve Republike Slovenije |
| **MZI** | Ministrstvo za infrastrukturo Republike Slovenije |
| **NIJZ** | Nacionalni inštitut za javno zdravje |
| **NSIOS** | Nacionalni svet invalidskih organizacij Slovenije |
| **NU** | Nova univerza |
| **NUK** | Narodna in univerzitetna knjižnica |
| **OKS-ZŠZ** | Olimpijski komite Slovenije – Združenje športnih zvez |
| **OZN** | Organizacija združenih narodov |
| **OZP** | obvezni zdravstveni prispevek |
| **OZZ** | obvezno zdravstveno zavarovanje |
| **RS** | Republika Slovenija |
| **RTV SLO** | Radiotelevizija Slovenija |
| **SČP** | Svet OZN za človekove pravice |
| **SPDM** | Služba za premično dediščino in muzeje |
| **SOUS** | Skupnost organizacij za usposabljanje oseb s posebnimi potrebami v Republiki Sloveniji |
| **SURS** | Statistični urad Republike Slovenije |
| **UIRS** | Urbanistični inštitut Republike Slovenije |
| **UL** | Univerza v Ljubljani |
| **UM** | Univerza v Mariboru |
| **UP** | Univerza na Primorskem |
| **URI – Soča** | Univerzitetni rehabilitacijski inštitut Republike Slovenije – Soča |
| **URI – Soča RCZR** | Univerzitetni rehabilitacijski inštitut Republike Slovenije – Soča, Razvojni center za zaposlitveno rehabilitacijo |
| **VDC** | varstveno-delovni center |
| **VGC+** | večgeneracijski center plus |
| **YHD** | Društvo za teorijo in kulturo hendikepa |
| **ZDGNS** | Zveza društev gluhih in naglušnih Slovenije |
| **ZDSSS** | Zveza društev slepih in slabovidnih Slovenije |
| **ZDUS** | Zveza društev upokojencev Slovenije |
| **ZIPS** | Zavod invalidskih podjetij Slovenije |
| **ZIZRS** | Združenje izvajalcev zaposlitvene rehabilitacije v Republiki Sloveniji |
| **ZMDPŠ** | Združenje za medicino dela, prometa in športa |
| **ZPIZ** | Zavod za pokojninsko in invalidsko zavarovanje Slovenije |
| **ZRSZ** | Zavod Republike Slovenije za zaposlovanje |
| **Zveza Sonček** | Zveza društev za cerebralno paralizo Slovenije – Sonček |
| **ZVKDS** | Zavod za varstvo kulturne dediščine Slovenije |
| **ZZZS** | Zavod za zdravstveno zavarovanje Slovenije |

*Opombe k poročilu:*

*Izrazi, zapisani v moški slovnični obliki, so uporabljeni kot nevtralna oblika za ženski in moški spol.*

*Pri poročanju o dejavnostih nevladnih organizacij smo za poimenovanje invalidov ohranili izraze, ki so jih invalidske organizacije uporabile v svojih poročilih.*

KAZALO VSEBINE

[UVOD 6](#_Toc196828659)

[PREGLED IZVAJANJA DEJAVNOSTI V LETU 2023 PO CILJIH AKCIJSKEGA PROGRAMA ZA INVALIDE 2022–2030: 14](#_Toc196828660)

[1. CILJ: OZAVEŠČANJE IN INFORMIRANJE 14](#_Toc196828661)

[2. CILJ: BIVANJE IN VKLJUČEVANJE 33](#_Toc196828662)

[3. CILJ: DOSTOPNOST 46](#_Toc196828663)

[4. CILJ: VZGOJA IN IZOBRAŽEVANJE 64](#_Toc196828664)

[5. CILJ: DELO IN ZAPOSLOVANJE 91](#_Toc196828665)

[6. CILJ: FINANČNO-SOCIALNA VARNOST 111](#_Toc196828666)

[7. CILJ: ZDRAVJE IN ZDRAVSTVENO VARSTVO 115](#_Toc196828667)

[8. CILJ: KULTURNO UDEJSTVOVANJE 128](#_Toc196828668)

[9. CILJ: ŠPORT IN PROSTOČASNE DEJAVNOSTI 135](#_Toc196828669)

[10. CILJ: VERSKO IN DUHOVNO ŽIVLJENJE 138](#_Toc196828670)

[11. CILJ: SAMOORGANIZIRANJE INVALIDOV 140](#_Toc196828671)

[12. CILJ: NASILJE IN DISKRIMINACIJA 143](#_Toc196828672)

[13. CILJ: STARANJE Z INVALIDNOSTJO 146](#_Toc196828673)

[RAZISKAVE IN OBJAVE, KI SE NANAŠAJO NA VEČ RAZLIČNIH CILJEV API OZIROMA NA VSE CILJE 150](#_Toc196828674)

[Seznam spremenjenih, dopolnjenih in sprejetih predpisov na področju invalidskega varstva v obdobju izvajanja API 2022–2030, po letih 154](#_Toc196828675)

**KAZALO PREGLEDNIC**

[Preglednica 1: Poročanje in spremembe v preglednici Navodila za poročanje o Akcijskem programu za invalide 2022–2030 za leto 2024 7](#_Toc196828652)

[Preglednica 2: Sofinancirani socialnovarstveni programi, namenjeni invalidom v letu 2024 (MDDSZ) 37](#_Toc196828653)

[Preglednica 3: Uporabniki po storitvah VDC in CUDV v obdobju 2014–2023 (IRSSV) 40](#_Toc196828654)

[Preglednica 4: Izvedeni ukrepi v letu 2024 (MP) 53](#_Toc196828655)

[Preglednica 5: Število študentov s statusom študenta s posebnimi potrebami na vseh treh stopnjah študija v študijskem letu 2023/24 (UL) 87](#_Toc196828656)

[Preglednica 6: Brezposelni invalidi, 2015–2024 (MDDSZ) 106](#_Toc196828657)

[Preglednica 7: Število invalidov, zaposlenih v organih državne uprave (MJU, 2019−2024) 107](#_Toc196828658)

UVOD

Vlada Republike Slovenije (v nadaljnjem besedilu: vlada) je na podlagi *Zakona o izenačevanju možnosti invalidov* (Uradni list RS, št. 94/10, 50/14, 32/17 in 95/24; v nadaljnjem besedilu: ZIMI) na svoji 97. redni seji 14. oktobra 2021 sprejela Akcijski program za invalide 2022–2030 (v nadaljnjem besedilu: API). Minister za delo, družino, socialne zadeve in enake možnosti je 30. marca 2022 izdal Sklep o imenovanju Komisije za spremljanje uresničevanja Akcijskega programa za invalide 2022–2030, št. 012-8/2022/25. Komisija je bila večkrat dopolnjena in popravljena; nazadnje s petim sklepom, ki je bil izdan 24. februarja 2025, št. 012-8/2022-2611-50. Komisijo sestavljajo predstavniki resornih ministrstev, strokovnih organizacij, Nacionalnega sveta invalidskih organizacij Slovenije, drugih invalidskih organizacij in Zveze društev upokojencev Slovenije.

Namen API je spodbujati, varovati in zagotavljati polnopravno in enakovredno uživanje človekovih pravic invalidov ter spodbujati spoštovanje dostojanstva invalidov. Program se nanaša na obdobje 2022–2030 in obsega 13 temeljnih ciljev in 120 ukrepov, ki celovito urejajo vsa področja življenja invalidov.

V nadaljevanju podajamo vmesno poročilo o uresničevanju API 2022–2030 za leto 2024. Poročila članov komisije smo zbirali še v začetku aprila 2024. Vsa resorna ministrstva so oddala svoja poročila, nekateri člani komisije pa svojih poročil in prispevkov niso oddali, zato v poročilu pri področjih, za katera so določeni kot poročevalci, ni podatkov.

Sestavo poročila narekuje API 2022–2030, zato so poglavja razdeljena po ciljih, od prvega do trinajstega. Dodano je še poglavje o raziskavah in objavah, ki se nanašajo na več različnih ciljev API 2022–2030. Sledita še poglavje z ugotovitvami in seznam spremenjenih, dopolnjenih in sprejetih predpisov na področju invalidskega varstva v letu 2024. Vsako poglavje je v prvem delu sestavljeno tako, da je najprej naveden cilj, sledijo pa mu ukrepi in nosilci. Navedeni cilji, ukrepi in nosilci so zapisani enako kot v API 2022–2030, pri vsakem cilju pa so navedeni tudi poročevalci. Med poročevalce spadajo organizacije, katerih predstavniki so člani Komisije za spremljanje uresničevanja API 2022–2030 in ki so do vključno 9. aprila 2025 sporočali informacije in podatke o dejavnostih pri določenem cilju (oziroma druge komentarje). Pri navajanju poročevalcev so upoštevana veljavna imena ministrstev in javnih zavodov.

V poročilu so navedene novosti oziroma tiste dejavnosti, ki so potekale v letu 2024. Dejavnosti so predstavljene po naslednjih kategorijah:

* *sprejeta zakonodaja* – leta 2024 sprejeti zakoni, pravilniki in drugi podzakonski akti oziroma njihove spremembe, ukrepi, sklepi, nacionalni programi in drugi strateški dokumenti in podobno;
* *zakonodaja v pripravi* – v prvi alineji tega odstavka navedeni tipi dokumentov, ki so se pripravljali leta 2024;
* *programi* – dlje časa trajajoče dejavnosti in projekti, ki so potekali leta 2024;
* *raziskovalna dejavnost* – raziskave, študije, preizkusni programi oziroma raziskovalni projekti in podobno, ki so bili izvedeni oziroma so potekali leta 2024;
* *dogodki* – enkratne dejavnosti, ki so bile izvedene oziroma so potekale leta 2024, kot so konference, kongresi, srečanja, razstave, seminarji, delavnice oziroma drugi dogodki;
* *kvantitativni podatki* – podatki, kot so na primer število uporabnikov določenih storitev in programov, delež prilagoditev, finančna sredstva, porabljena za določeno dejavnost, in podobno;
* *težave, opozorila, komentarji, predlogi* – morebitne težave in opozorila pri uresničevanju ukrepov ter komentarji in predlogi za v prihodnje.

Vsak posamezen cilj oziroma poglavje vsebuje le tiste kategorije dejavnosti, o katerih so poročali poročevalci. Če določena kategorija dejavnosti pri posamičnem cilju ni navedena, to pomeni, da nihče od poročevalcev ni poročal o dejavnosti, ki spada v to kategorijo. Poročevalci so bili zaprošeni, naj poleg navedbe dejavnosti zapišejo še številko ukrepa, na katerega se dejavnost nanaša, kar je zapisano v oklepaju na koncu posamične dejavnosti.

Zaradi boljše preglednosti so v poročilu podatki ministrstev in javnih zavodov podani posebej, prav tako podatki nevladnih organizacij. Razumljivo je, da je število dejavnosti obeh vrst organizacij različno glede na cilj in kategorijo dejavnosti; na primer ministrstva in javni zavodi več poročajo o zakonih, nevladne organizacije pa več o dogodkih. Podobno ministrstva in javni zavodi na primer več poročajo pri cilju o zaposlovanju invalidov, ki ga ureja država, nevladne organizacije pa na primer več pri cilju o ozaveščanju, ker so pogosteje v neposrednem stiku z invalidi.

Določene dele iz vsebin poročanja smo dodali v **Prilogo k poročilu o API**, saj menimo, da ne spadajo v samo besedilo API 2022–2030 (to so predvsem daljši seznami), kljub temu pa so informativni in pomembni.

Poročilo o uresničevanju API 2022–2023 v letu 2024 je namenjeno zlasti pregledu novosti in nepretrganih dejavnosti za invalide ter kaže stanje invalidskega varstva v Republiki Sloveniji. Zaradi nemerljivosti ukrepov, izvedenih za doseganje posameznih ciljev, je težko oceniti, v kolikšni meri je posamezni cilj uresničen.

V spodnji preglednici je prikazan pregled poročanja o izvajanju API 2022–2030 za leto 2024. Poročevalci (člani komisije) morajo od nosilcev (svojih proračunskih uporabnikov in drugih podizvajalcev) pridobiti podatke o opravljenih dejavnostih pri navedenih ukrepih za preteklo leto.

Preglednica 1: Poročanje in spremembe v preglednici Navodila za poročanje o Akcijskem programu za invalide 2022–2030 za leto 2024

| **POROČEVALCI** | **CILJI IN UKREPI** | **POROČALI ZA LETO 2024** |
| --- | --- | --- |
| **Ministrstvo za kulturo Republike Slovenije** |  |  |
| **Direktorati in službe** |  |  |
| **Direktorat za medije** (poroča tudi o Radioteleviziji Slovenija) | cilj 1, ukrepi 1, 2, 3, 4, 5, 6 | 1.1, 1.2, 1.3 |
| cilj 3, ukrep 4 | 3.4, poročali tudi pri 3.3. |
| cilj 4, ukrepi 3, 5, 11, 12, 14 | Niso poročali. |
| cilj 5, ukrep 2 | Niso poročali. |
| cilj 8, ukrepi 1, 2, 3, 5, 7 | Niso poročali. |
| **Direktorat za ustvarjalnost** (*vključuje Sektor za umetnost in Sektor za statusne zadeve* – poroča tudi o javnih ustanovah s področja glasbene, uprizoritvene, likovne in intermedijske umetnosti) | cilj 1, ukrepi 1, 2, 5 | 1.1, 1.2, 1.5, poročali tudi pri 1.4, 1.6. |
| cilj 3, ukrepa 3, 4 | 3.3, 3.4, poročali tudi pri 3.1. |
| cilj 4, ukrepi 3, 5, 8, 9, 11, 12, 14 | 4.3, 4.5, 4.8, 4.9, 4,11, 4.14, poročali tudi pri 4.4, 4.17. |
| cilj 5, ukrep 2 | 5.2, poročali tudi pri 5.4, 5.8, 5.9. |
| cilj 8, ukrepi 1, 2, 4 | 8.1, 8.2, 8.4, poročali tudi pri 8.5, 8.10, 8.11. |
| **Direktorat za kulturno dediščino** (*vključuje Sektor za muzeje, arhive in knjižnice, Sektor za nepremično kulturno dediščino in Informacijsko- dokumentacijski center za kulturno dediščino (INDOK)* – poroča tudi o kulturnih spomenikih v Republiki Sloveniji, slovenskih muzejih, splošnih knjižnicah in drugih javnih ustanovah s področja varstva kulturne dediščine) | cilj 1, ukrepi 1, 2, 4, 5 | 1.1, 1.2, 1.3, 1.4, 1.5 |
| cilj 3, ukrepa 3, 4 | 3.3, 3.4, poročali tudi pri 3.1. |
| cilj 4, ukrepi 3, 5, 6, 8, 11, 12, 14 | 4.3, 4.6, 4.11, poročali tudi pri 4.4, 4.17. |
| cilj 5, ukrep 2 | 5.2, poročali tudi pri 5.3, 5.4, 5.8. |
| cilj 8, ukrepi 1, 2, 3, 4, 5, 7, 8 | 8.1, 8.2, 8.8, poročali tudi pri 8.9, 8.10, 8.11. |
| **Direktorat za razvoj kulturnih politik** (*vključuje Sektor za statistiko in analize in Sektor za raziskave, razvoj in medpodročno povezovanje*) | cilj 1, ukrepi 1, 2, 5 | 1.1 |
| cilj 2, ukrep 10 | Niso poročali. |
| cilj 3, ukrepa 3, 4 | 3.3, 3.4, poročali tudi pri 3.1. |
| cilj 4, ukrep 3 | 4.3, poročali tudi pri 4.4, 4.5, 4.6, 4.8, 4.11, 4.14. |
| cilj 5, ukrep 2 | 5.2, poročali tudi pri 5.4. |
| cilj 8, ukrepi 1, 2, 3, 4, 5, 8 | 8.1, 8.2, 8.5, poročali tudi pri 8.10. |
| **Služba za kulturne raznolikosti, človekove pravice in versko svobodo** | cilj 1, ukrepi 1, 2, 4, 5 | Niso poročali. |
| cilj 2, ukrep 9 | Niso poročali. |
| cilj 3, ukrepi 1, 3, 4 | Niso poročali. |
| cilj 4, ukrep 3 | 4.3, poročali tudi pri 4.4, 4.6. |
| cilj 5, ukrep 2 | Niso poročali. |
| cilj 8, ukrepi 1, 2, 3, 4, 5, 6, 9, 10, 11 | Niso poročali. |
| cilj 10, ukrep 2 | Poročali pri 10.1. |
| **Služba za slovenski jezik** | cilj 1, ukrepi 1, 2, 4, 5 | 1.1 |
| cilj 3, ukrep 4 | 3.4 |
| cilj 4, ukrepi 3, 5, 8, 11, 14, 15 | 4.8, 4.14, poročali tudi pri 4.6. |
| cilj 8, ukrepa 1, 2 | 8.1, 8.2 |
| **Sekretariat** (*vključuje Službo za pravne in kadrovske zadeve, Službo za upravno poslovanje, splošne zadeve in informatiko, Službo za proračun in finance, Službo za investicije in ravnanje s stvarnim premoženjem in Službo za digitalizacijo na področju kulture*) | cilj 1, ukrepi 1, 2, 4, 5 | Niso poročali. |
| cilj 3, ukrepa 3, 4 | Niso poročali. |
| cilj 4, ukrep 3 | Niso poročali. |
| cilj 5, ukrepa 2, 4 | 5.2, 5.4 |
| cilj 8, ukrep 2 | Niso poročali. |
| cilj 10, ukrepa 1, 2 | Niso poročali. |
| **Arhiv Republike Slovenije** (organ v sestavi MK) | cilj 1, ukrepi 1, 2, 3, 5 | Niso poročali. |
| cilj 3, ukrepa 3, 4 | 3.3, 3.4 |
| cilj 4, ukrepa 3, 11 | 4.11 |
| cilj 5, ukrep 2 | 5.2, poročali tudi pri 5.4, 5.8. |
| cilj 8, ukrepa 1, 2 | 8.1, poročali tudi pri 8.11. |
| **Inšpektorat Republike Slovenije za kulturo in medije** (organ v sestavi MK) | cilj 1, ukrepa 1, 5 | Niso poročali. |
| cilj 3, ukrepa 3, 4 |
| cilj 4, ukrepi 5, 8, 11, 12, 14 |
| cilj 5, ukrep 2 |
| cilj 8, ukrep 6 |
| cilj 12, ukrepa 1, 2 |
| **Javni sklad Republike Slovenije za kulturne dejavnosti – JSKD** | cilj 1, ukrepi 1, 2, 3, 4, 5 | Niso poročali. |
| cilj 3, ukrepa 3, 4 | 3.3, 3.4 |
| cilj 4, ukrepi 3, 5, 8, 14 | 4.3, poročali tudi pri 4.4. |
| cilj 5, ukrep 2 | 5.2, poročali tudi pri 5.4. |
| cilj 8, ukrepi 1, 2, 4 | 8.1, 8.2, poročali tudi pri 8.10. |
| **Javna agencija Republike Slovenije za knjigo – JAK** | cilj 1, ukrepi 1, 2, 4, 5 | Niso poročali. |
| cilj 3, ukrep 4 | 3.4 |
| cilj 4, ukrepi 5, 8, 14 | Niso poročali. |
| cilj 5, ukrep 2 | Niso poročali. |
| cilj 8, ukrepi 1, 2, 3, 7 | 8.1, 8.2 |
| **Ministrstvo za delo, družino, socialne zadeve in enake možnosti Republike Slovenije** |  |  |
| **Direktorat za invalide** |  |  |
|  | cilj 2, ukrep 3 | Poročali pri 2.1, 2.2, 2.4, 2.6. |
| cilj 3, ukrep 4 | 3.4, poročali tudi pri 3.1, 3.3. |
| cilj 4, ukrepa 10, 12 | 4.10 |
| cilj 5, ukrepa 1, 3 | 5.1, poročali tudi pri 5.2, 5.4, 5.5, 5.6, 5.7. |
| cilj 6, ukrepa 1, 6 | Poročali pri 6.2, 6.4. |
| cilj 11, ukrepi 1, 2, 3 | 11.2, 11.3, poročali tudi pri 11.6. |
| cilj 13, ukrep 9 | Niso poročali. |
| Poročali so še pri 1.1, 1.2, 1.3, 1.4, 1.5, 7.5, 8.2, 9.2, 12.1, 12.2, 12.3, 12.4. | |
| **Direktorat za družino** |  |  |
|  | cilj 2, ukrep 2 | 2.2 |
| cilj 6, ukrepi 1, 2, 3, 4, 6 | 6.2 |
| cilj 12, ukrepa 2, 3 | 12.2 |
| **Direktorat za socialne zadeve** |  |  |
|  | cilj 12, ukrep 3 | 2.6. |
| cilj 2, ukrepi 1, 4, 7 | Niso poročali. |
| cilj 4, ukrep 2 | Niso poročali. |
| cilj 5, ukrep 4 | Niso poročali. |
| cilj 6, ukrepi 1, 2, 3, 5, 6 | 6.2. |
| cilj 7, ukrep 1 | Niso poročali. |
| cilj 13, ukrepi 1, 3, 4, 5, 6, 8, 9, 10 | Niso poročali. |
| **Direktorat za trg dela in zaposlovanje** |  |  |
| Sektor za zaposlovanje | cilj 5, ukrep 5 (aktivna politika zaposlovanja; vseživljenjska karierna usmeritev) | 5.5 |
| **Direktorat za delovna razmerja in pravice iz dela** |  |  |
| Sektor za varnost in zdravje pri delu | cilj 1, ukrep 4 | Niso poročali. |
| **Ministrstvo za solidarno prihodnost Republike Slovenije** |  |  |
| **Direktorat za starejše, dolgotrajno oskrbo in deinstitucionalizacijo** |  |  |
| Sektor za upravljanje izvajalskih organizacij | cilj 2, ukrepa 1, 6 | 2.1, 2.6 |
| cilj 7, ukrepa 2, 11 | 7.2, 7.11 |
| cilj 12, ukrepa 4, 7 | 12.4, 12.7 |
| cilj 13, ukrep 2 | 13.2 |
| Sektor za dolgotrajno oskrbo in deinstitucionalizacijo | cilj 2, ukrepa 1, 6 | 2.6 |
| **Direktorat za stanovanja** |  |  |
|  | cilj 2, ukrep 8 | 2.8 |
| cilj 13, ukrep 3 | 13.3 |
| **Služba za investicije** |  |  |
|  | Cilj 2, ukrepa 1, 6 | 2.1, 2.6, poročali tudi pri 2.7. |
| cilj 13, ukrepa 3, 4 | Niso poročali. |
| **Ministrstvo za digitalno preobrazbo Republike Slovenije** |  |  |
| **Direktorat za digitalno družbo** |  |  |
| Sektor za pospeševanje digitalne preobrazbe in vključenosti | cilj 1, ukrep 1 | 1.1 |
| cilj 2, ukrep 2 | 2.2 |
| cilj 4, ukrep 17 | 4.17 |
| **Sektor za elektronske komunikacije** | cilj 3, ukrepa 3, 4 | 3.3, 3.4 |
| **Ministrstvo za infrastrukturo Republike Slovenije** |  |  |
| **Direktorat za železnice, žičnice in upravljanje prometa** |  |  |
| Sektor za železnice in žičnice | cilj 3, ukrep 1 | 3.1 |
| **Direktorat za letalski in pomorski promet** |  |  |
| Sektor za letalstvo | cilj 3, ukrep 1 | Navajajo, da v letu 2024 na tem področju ni bilo izvedenih nobenih aktivnosti. |
| Sektor za pomorstvo | cilj 3, ukrepa 1, 6 |
| **Direktorat za ceste in cestni promet** |  |  |
| Sektor za ceste | cilj 3, ukrep 1 | Navajajo, da v letu 2024 na tem področju ni bilo izvedenih nobenih aktivnosti. |
| Sektor za cestni promet in logistiko | cilj 3, ukrep 1 |
| Sektor za vozila, voznike in varnost cestnega prometa | cilj 3, ukrep 1 |
| **Uprava Republike Slovenije za pomorstvo** |  |  |
| Pomorska inšpekcija | cilj 3, ukrep 6 | Navajajo, da v letu 2024 na tem področju ni bilo izvedenih nobenih aktivnosti. |
| **Ministrstvo za naravne vire in prostor Republike Slovenije** |  |  |
| **Direktorat za prostor in graditev** |  |  |
| Sektor za sistem prostora in graditve | cilj 1, ukrepa 2, 4 | Direktorat za prostor in graditev poročal pri 3.3. |
| cilj 3, ukrep 3 |
| cilj 9, ukrep 2 |
| Sektor za dovoljenja | cilj 1, ukrepa 2, 4 |
| cilj 3, ukrep 3 |
| cilj 9, ukrep 2 |
| **Ministrstvo za vzgojo in izobraževanje Republike Slovenije** |  |  |
| Direktorat za predšolsko vzgojo in osnovno šolstvo | cilj 4, ukrepi 1, 9, 10, 12, 14, 15 | 4.1, 4.12, 4.14, 4.15, poročali tudi pri 4.2, 4.6, 4.7, 4.8, 4.16. |
| cilj 9, ukrepi 1, 5, 6 | Niso poročali. |
| Zavod Republike Slovenije za šolstvo (ZRSŠ) | cilj 4, ukrepi 2, 5, 6, 15, 16, 17,18 | Niso poročali. |
| **Ministrstvo za visoko šolstvo, znanost in inovacije Republike Slovenije** |  |  |
| Sektor za visoko šolstvo | cilj 4, ukrepi 1, 4, 6, 7, 8, 9, 10, 11, 12, 13, 15 | 4.1 |
| Visokošolske institucije (VI) | Poročali pri 1.1, 1.2, 1.4, 1.5, 3.1, 3.3, 3.4, 3.7, 3.9, 4.1, 4.2, 4.4, 4.6, 4.7, 4.8, 4.9, 4.10, 4.11, 4.12, 4.13, 4.14, 4.15, 6.6, 6.7, 8.11, 9.2, 12.1, 12.2. | |
| **Ministrstvo za zunanje in evropske zadeve Republike Slovenije** |  |  |
| Direktorat za multilateralno sodelovanje | cilj 1, ukrep 1 | 1.1 |
| cilj 7, ukrepa 7, 8 | 7.7, 7.8 |
| Poročali tudi pri 13.1. | |
| **Ministrstvo za javno upravo Republike Slovenije** |  |  |
| Direktorat za javni sektor | cilj 5, ukrep 3 | 5.3, poročali tudi pri 5.2. |
| Poročali tudi pri 1.5, 3.3 | |
| **Ministrstvo za notranje zadeve Republike Slovenije** |  |  |
| Policija | cilj 12, ukrep 7 | Opomba1 |
| **Ministrstvo za okolje, podnebje in energijo Republike Slovenije** |  |  |
| **Direktorat za prometno politiko** |  |  |
| Sektor za javni potniški promet | cilj 3, ukrepa 1, 4 | 3.1, 3.4, poročali tudi pri 3.2, 3.3, 3.5, 3.6, 3.7, 3.9. |
| Poročali tudi pri 1.4, 1.5 | |
| **Ministrstvo za zdravje Republike Slovenije** |  |  |
|  | cilj 7, ukrepi 1, 2, 3, 4, 5, 6, 7, 8, 9, 10 | 7.3, 7.4, 7.5, 7.6, 7.7, 7.8, 7.9, 7.10, poročali tudi pri 7.11, 7.12, 7.13, 7.14, 7.16. |
| **Ministrstvo za finance Republike Slovenije** |  |  |
|  | cilj 6, ukrep 1 | 6.1 |
| **Ministrstvo za obrambo Republike Slovenije** |  |  |
| Uprava Republike Slovenije za zaščito in reševanje | cilj 3, ukrepa 4, 8 | 3.4, 3.8, poročali tudi pri 3.7. |
| Direktorat za vojne veterane in vojaško dediščino | cilj 6, ukrep 6 | 6.6, poročali tudi pri 6.1, 6.2. |
| **Ministrstvo za gospodarstvo, turizem in šport Republike Slovenije** |  |  |
| Direktorat za turizem | cilj 3, ukrep 5 | 3.5 |
| Direktorat za industrijo, podjetništvo in internacionalizacijo, Sektor za socialno ekonomijo | cilj 5, ukrep 2 | 5.2 |
| Direktorat za šport | cilj 9, ukrepi 1, 2, 3, 4, 5, 6 | 9.2, 9.3, 9.4, 9.6 |
| Direktorat za notranji trg | cilj 3, ukrep 1 | 3.1 |
| Olimpijski komite Slovenije – Združenje športnih  zvez (OKS-ZŠZ) | cilj 9, ukrep 6 | Niso poročali. |
| **Ministrstvo za pravosodje Republike Slovenije** |  |  |
| Center za izobraževanje v pravosodju | cilj 1, ukrep 2 | 1.2 |
| Direktorat za kaznovalno pravo in človekove pravice | cilj 1, ukrep 2 | 1.2, poročali tudi pri 1.1, 1.4, 1.5. |
| cilj 3, ukrep 4 | 3.4 |
| Služba za nepremičnine in investicije pravosodnih organov | cilj 3, ukrep 3 | 3.3 |
| Uprava za izvrševanje kazenskih sankcij | cilj 3, ukrep 3 | 3.3 |
| cilj 12, ukrepa 1, 4 | 12.1, 12.4 |
| Uprava Republike Slovenije za probacijo | cilj 5, ukrep 4 | 5.4 |
| **VLADNE SLUŽBE** |  |  |
| **Statistični urad Republike Slovenije** |  |  |
| SURS | SURS sicer sam ne sodeluje neposredno pri uresničevanju posameznih ciljev oziroma ukrepov, določenih v API 2022–2030, vendar različnim nosilcem teh nalog omogoča, da imajo na voljo potrebne informacije in podatke za vrednotenje uresničevanja ciljev, postavljenih v programu. |  |
| **Javni štipendijski, razvojni, invalidski in preživninski sklad Republike Slovenije** |  |  |
| JŠRIPSRS | cilj 5, ukrep 1 | Poročali pri 5.8. |
| **STROKOVNE INSTITUCIJE** |  |  |
| **Zavod za pokojninsko in invalidsko**  **zavarovanje Slovenije** |  |  |
| ZPIZ | cilj 5, ukrepa 1, 4 | 5.1, 5.4 |
| cilj 7, ukrep 12 | 7.12 |
| **Zavod za zdravstveno zavarovanje Slovenije** |  |  |
| ZZZS | cilj 5, ukrep 1 | 5.1 |
| cilj 7, ukrepi 3, 5, 7 | 7.1, 7.3, 7.5 |
| **Inštitut Republike Slovenije za socialno varstvo** |  |  |
| IRSSV | Lahko poročajo o vseh ciljih in ukrepih. | Poročali pri 1.1, 2.1, 2.2, 2.4, 2.6, 2.8, 2.9, 4.17, 12.1, 12.2, 12.5. |
| **Zavod Republike Slovenije za zaposlovanje** |  |  |
| ZRSZ | cilj 5, ukrepi 1, 2, 3, 4 | 5.1, 5.4, poročali tudi pri 5.5, 5.7, 5.10. |
| **Univerzitetni rehabilitacijski inštitut Republike Slovenije – Soča** |  |  |
| URI – Soča | cilj 1, ukrepa 2, 4 | 1.2, 1.4 |
| cilj 5, ukrepi 1, 3, 6 | Niso poročali. |
| **Skupnost organizacij za usposabljanje oseb s posebnimi potrebami v Republiki Sloveniji** |  |  |
| SOUS | cilj 1, ukrepa 2, 4 | 1.2, 1.4 |
| cilj 4, ukrep 5 | Niso poročali. |
| cilj 7, ukrep 10 | 7.10 |
| **Združenje izvajalcev zaposlitvene**  **rehabilitacije v Republiki Sloveniji** |  |  |
| ZIZRS | cilj 1, ukrepa 2, 4 | 1.2 |
| cilj 5, ukrepi 1, 3, 5, 6, 7, 8,10 | 5.8, poročali tudi pri 5.2, 5.4. |
| **Nacionalni inštitut za javno zdravje** |  |  |
| NIJZ | Lahko poročajo o vseh ciljih in ukrepih. | Poročali pri 1.1, 1.2, 1.3, 1.4, 1.5, 3.4, 3.9, 7.1, 7.2, 7.3, 7.4, 7.6, 7.7, 7.9, 7.10, 7.13, 7.14, 7.15, 13.2, 13.7, 13.9, 13.11. |
| **INVALIDSKE IN DRUGE ORGANIZACIJE** |  |  |
| **Nacionalni svet invalidskih organizacij Slovenije** |  |  |
| NSIOS in članice | cilj 1, ukrepi 1, 2, 3, 4, 5 | 1.1, 1.2, 1.3, 1.4, 1.5 |
| cilj 2, ukrepa 2, 7 | 2.2, 2.7, poročali tudi pri 2.4, 2.6, 2.8, 2.9. |
| cilj 3, ukrep 3 | 3.3, poročali tudi pri 3.2, 3.4, 3.5, 3.7, 3.8, 3.9. |
| cilj 4, ukrepi 1, 2, 9, 10, 11, 12 | 4.1, 4.9, 4.11, 4.12, poročali tudi pri 4.6, 4.7, 4.13, 4.14, 4.15, 4.16, 4.17. |
| Cilj 5, ukrepi 1, 2, 3 | 5.1, 5,2, 5.3 |
| cilj 6, ukrep 6 | 6.6 |
| cilj 7, ukrepi 3, 4, 5, 6, 7, 8, 9, 10 | 7.4, 7.7, 7.9, 7.10, poročali tudi pri 7.12, 7.13. |
| cilj 8, ukrepi 1, 2, 3, 4, 5, 6, 7, 8, 9, 10 | 8.1, 8.3, 8.5, 8.8, 8.10, poročali tudi pri 8.11. |
| cilj 9, ukrepi 1, 2, 3, 6 | 9.1, 9.2, 9.3, 9.6, poročali tudi pri 9.4, 9.5. |
| cilj 11, ukrepi 1, 2, 3 | 11.1, 11.2, 11.3 |
| cilj 12, ukrepi 1, 2, 3, 4, 5 | 12.1, 12.2, 12.5, poročali tudi pri 12.6, 12.7. |
| cilj 13, ukrep 8 | 13.8 |
| **Zveza društev upokojencev Slovenije** |  |  |
| ZDUS | cilj 1, ukrepi 1, 4, 5 | 1.1, 1.4, 1.5, poročali tudi pri 1.2. |
| cilj 13, ukrepi 1, 5, 7, 8, 9, 10 | 13.1, 13.5, 13.7, 13.8, 13.9, 13.10 |
| **Zveza društev za cerebralno paralizo Slovenije – Sonček** |  |  |
|  | Lahko poročajo o vseh ciljih in ukrepih z vidika  nevladnih organizacij. | Niso poročali. |
| **YHD – Društvo za teorijo in kulturo hendikepa** |  |  |
|  | Lahko poročajo o vseh ciljih in ukrepih z vidika  nevladnih organizacij. | Niso poročali. |
| **Slovenska karitas** |  |  |
|  | cilj 10, ukrep 1 | 10.1, poročali tudi pri 10.2. |
| Poročali tudi pri 2.2, 2.6, 3.3, 3.4, 5.2, 5.4, 5.5, 5.7, 6.1, 6.2, 6.6, 7.3, 7.5, 7.10. | |

Opombe k preglednici 1:

1 Poročajo, da na obravnavanem področju v letu 2024 niso izvedli aktivnosti, obravnavali zakonskih sprememb, izvajali dalj časa trajajočih programov ali projektov, raziskovalne dejavnosti ali enkratnih dogodkov.

PREGLED IZVAJANJA DEJAVNOSTI V LETU 2023 PO CILJIH AKCIJSKEGA PROGRAMA ZA INVALIDE 2022–2030:

1. CILJ: OZAVEŠČANJE IN INFORMIRANJE

**Opis cilja**

Z ozaveščanjem in informiranjem širše in strokovne javnosti je treba zagotoviti dojemanje invalidov kot enakovrednih in enakopravnih članov družbe.

**Ukrepi**

* 1. opravljanje dejavnosti za ozaveščanje javnosti o invalidih, ki so usmerjene proti stereotipom, predsodkom in škodljivim praksam, tudi tistim, povezanim s spolom in starostjo, obenem pa ozaveščanje o dobrih praksah na vseh področjih družbenega delovanja;
  2. ozaveščanje strokovne javnosti s področij zaposlovanja, izobraževanja, javne uprave, zdravstva in druge strokovne javnosti, ki se ukvarja z invalidsko problematiko (rehabilitacijski in socialni delavci, delodajalci, arhitekti, učitelji, medicinsko osebje, osebni asistenti, odločevalci (na primer poslanci, pripravljavci aktov na ministrstvih in na ravni lokalne samouprave) in drugi);
  3. zagotavljanje več prostora, namenjenega tematiki življenja invalidov, v medijih in prikazovanje invalidov kot dejavnih članov družbe;
  4. izdajanje strokovnega in informativnega gradiva za ozaveščanje širše in strokovne javnosti;
  5. ozaveščanje in obveščanje invalidov o pravicah, dolžnostih in možnostih na vseh področjih njihovega življenja, še posebej glede sprememb priporočil, odločb, pravilnikov in zakonodaje;
  6. v kriznih razmerah je treba sistematično nameniti pozornost informiranju invalidov in zagotoviti informacije v različnih oblikah in formatih, prilagojenih vsaki skupini invalidov. Posebno pozornost je treba nameniti tudi izvajalcem podpornih storitev (osebni asistenti, družinski pomočniki, oskrbovalci na domu in tako dalje), ki so pomemben vir informacij za invalide.

**Uresničevanje prvega cilja**

V letu 2024 so bile uvedene spremembe zakonodaje in programov, ki invalidom omogočajo večje pravice in boljši dostop do storitev ter vsebin. Osebam pod skrbništvom je bila znova dodeljena volilna pravica, poleg tega je bila omogočena pomoč pri glasovanju z izbrano osebo. Knjižnice so začele uvajati smernice in prilagoditve, ki omogočajo lažji dostop uporabnikom z oviranostmi, vključno s prilagoditvami spletnih strani. Kulturna politika je spodbudila enakopraven dostop do kulturnih vsebin ter vključevanje invalidov v ustvarjanje na ljubiteljski in poklicni ravni. Prav tako je bila pripravljena novela zakona, ki podeljuje pristojnost za spremljanje uresničevanja Konvencije OZN o pravicah invalidov ter vključuje naloge ozaveščanja javnosti o invalidskih tematikah.

Izveden je bil projekt Vseslovenska akcija ozaveščanja o socialnem vključevanju invalidov, ki je vključeval medijsko kampanjo, delavnice za zaposlene in mlade ter ocenjevanje dostopnosti ponudnikov EU kartice ugodnosti, s poudarkom na pravicah invalidnih žensk in otrok. Kulturne in javne institucije so izvajale ukrepe za ozaveščanje o invalidnosti in zagotavljanje dostopnosti kulturnih vsebin invalidom. Razstave so bile prilagojene za ranljive skupine, knjižnice pa so uvedle posebne storitve za invalide. Teme invalidnosti so bile redno obravnavane v medijih, vključno s parašportom, dostopnostjo in pravicami invalidov. Institucije so se trudile zmanjšati diskriminacijo ter spodbujati enake možnosti in sodelovanje v kulturnih dejavnostih, kar je omogočilo večjo vključenost invalidov v družbo.

Med različnimi projekti za vključevanje invalidov, ki so bili izvedeni v letu 2024, so bili tudi izobraževalni dogodki in akcije za spodbujanje socialne vključenosti. Izvedeni so bili izobraževalni dogodki za strokovnjake, aktivno sodelovanje v mednarodnih pogajanjih o pravicah invalidov in priprava poročil o neenakostih v zdravju. Organizirani so bili izobraževalni dnevi o odgovornem zavezništvu in raziskava o dostopnosti kulturne dediščine za invalide, na podlagi katere so bili oblikovani predlogi za prilagoditve.

Izvedeni so bili različni projekti, ki podpirajo socialno vključenost invalidov, vključno s spodbujanjem športnih aktivnosti pri starejših invalidih, ozaveščanjem o duševnem zdravju mladostnikov, usposabljanjem strokovnjakov za vključevanje invalidov v zaposlovanje in spletnimi platformami za učenje znakovnega jezika. Poleg tega so bili izvedeni ukrepi za podporo osebni asistenci, dostopnosti proizvodov in storitev ter usposabljanje za koordinatorje invalidskega varstva.

Izvedeni so bili tudi ukrepi za izboljšanje dostopnosti v javnem prevozu, pripravljeni priročniki za gluhe in slabovidne ter sodelovanje z lokalnimi skupnostmi za spodbujanje zdravih mest. Izvedeni so bili strokovni dogodki na področju zaposlovanja invalidov, prilagoditve vozil in zaposlitvene rehabilitacije, različne organizacije pa so sodelovale v ozaveščanju o pomembnosti vključevanja invalidov v družbo ter dostopnosti različnih storitev in vsebin.

**Nosilci**

Ministrstvo za kulturo Republike Slovenije (v nadaljnjem besedilu: MK), Ministrstvo za zunanje in evropske zadeve Republike Slovenije (v nadaljnjem besedilu: MZEZ), Ministrstvo za naravne vire in prostor Republike Slovenije (v nadaljnjem besedilu: MNVP), Univerzitetni rehabilitacijski inštitut Soča (v nadaljnjem besedilu: URI – Soča), Skupnost organizacij za usposabljanje oseb s posebnimi potrebami (v nadaljnjem besedilu: SOUS), Nacionalni inštitut za javno zdravje (v nadaljnjem besedilu: NIJZ), Združenje izvajalcev zaposlitvene rehabilitacije v Republiki Sloveniji (v nadaljnjem besedilu: ZIZRS), Nacionalni svet invalidskih organizacij Slovenije (v nadaljnjem besedilu: NSIOS), Zveza društev upokojencev Slovenije (v nadaljnjem besedilu: ZDUS), Društvo za teorijo in kulturo hendikepa (v nadaljnjem besedilu: YHD), Zveza Sonček

**Poročevalci ministrstev in javnih zavodov**

**Ministrstvo za delo, družino, socialne zadeve in enake možnosti Republike Slovenije (v nadaljnjem besedilu: MDDSZ), Ministrstvo za digitalno preobrazbo Republike Slovenije (v nadaljnjem besedilu: MDP), Ministrstvo za javno upravo Republike Slovenije (v nadaljnjem besedilu: MJU), MK, Ministrstvo za notranje zadeve Republike Slovenije (v nadaljnjem besedilu: MNZ), Ministrstvo za okolje, podnebje in energijo Republike Slovenije (v nadaljnjem besedilu: MOPE), Ministrstvo za pravosodje Republike Slovenije (v nadaljnjem besedilu: MP), MZEZ, NIJZ, SOUS, URI – Soča, ZIZRS**

Sprejeta zakonodaja

**MJU, Direktorat za lokalno samoupravo, nevladne organizacije in politični sistem**, poroča, da je bil sprejet Zakon o spremembah in dopolnitvah Zakona o volitvah v državni zbor (Uradni list RS, št. [109/06](https://www.uradni-list.si/glasilo-uradni-list-rs/vsebina/2006-01-4648) – uradno prečiščeno besedilo, [54/07](https://www.uradni-list.si/glasilo-uradni-list-rs/vsebina/2007-01-2904), [23/17](https://www.uradni-list.si/glasilo-uradni-list-rs/vsebina/2017-01-1207), [29/21](https://www.uradni-list.si/glasilo-uradni-list-rs/vsebina/2021-01-0618) in [12/24](https://www.uradni-list.si/glasilo-uradni-list-rs/vsebina/2024-01-0293)). Novela ZVDZ-E je osebam, ki jih je sodišče postavilo pod skrbništvo, znova dodelila aktivno in tudi pasivno volilno pravico. Tako lahko od sprejetja novele zakona naprej učinkovito in polno sodelujejo v političnem in javnem življenju, kot to določa Konvencija Združenih narodov o pravicah invalidov, ki jo je ratificirala Republika Slovenija.

Zakon je določil, da če volivec zaradi dolgotrajne telesne, duševne, intelektualne ali senzorične okvare ne more glasovati tako, kot je določeno v zakonu, lahko s seboj na volišče pripelje osebo po svoji izbiri, ki mu pri tem pomaga. Osebe, ki jim je vrnjena volilna pravica, so svojo pravico lahko uveljavile že na volitvah poslancev Republike Slovenije v Evropski parlament v letu 2024 (**MJU**, ukrep 1.5).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da med aktualna bibliotekarska priporočila, smernice in standarde za strokovno delo za organizacijo knjižnične dejavnosti za posebne skupine prebivalcev spadajo: Strokovna priporočila in standardi za splošne knjižnice (za obdobje 2018–2028), Smernice za knjižnične storitve za osebe z disleksijo, Smernice za lažje berljivo gradivo, Knjižnice za slepe v informacijski dobi: razvojne smernice, Smernice za dostop do knjižnic za uporabnike z oviranostmi in Smernice za oblikovanje storitev za starejše. V letu 2023 je bil sprejet tudi nov Pravilnik o pogojih za izvajanje knjižnične javne službe. Skupni portal slovenskih splošnih knjižnic Knjiznice.si je namenjen različnim javnostim, saj na enem mestu združuje vse pomembne vidike dejavnosti slovenskih splošnih knjižnic. Spletna stran je prilagojena tudi slepim in slabovidnim uporabnikom v skladu s strokovnimi smernicami. Splošne knjižnice v skladu z Zakonom o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A, 189/21 – ZDU-1M in 18/23 – ZDU-1O) postopoma prilagajajo tudi svoje domače spletne strani. Vsebine, povezane z uporabniki s posebnimi potrebami, objavlja tudi spletni časopis Knjižničarske novice (**MK**, ukrepi 1.4, 1.5, 3.3 in 3.4).

**MK, Direktorat za razvoj kulturnih politik (DRKP)**, poroča, da je začela veljati Resolucija o nacionalnem programu za kulturo 2024–2031 (RENPK24–31, Uradni list RS, št. 61/24; v nadaljnjem besedilu: RENPK 2024–2031). API 2022–2030 večkrat posebej poudarja področje invalidov, oseb z naglušnostjo, gluhoto, slabovidnostjo, slepoto, gluhoslepoto in multiplo ranljivih oseb, ter ga obravnava s posebno skrbjo. RENPK 2024–2031 v poglavju Dostopnost in regionalno skladen razvoj kulture navaja: »Dostopnost zajema geografske in finančne vidike, dotika pa se tudi odprtosti medijskega in digitalnega prostora, zmožnosti participacije in sodelovanja ter omogočanja enakopravnega dostopa do kulturnih vsebin za ljudi z različnimi oviranostmi v skladu z Akcijskim programom za invalide 2022–2030. Ministrstvo bo vzpostavljalo pogoje za vključevanje oseb z oviranostmi v kulturno-umetniško ustvarjanje na ljubiteljski in poklicni ravni. Skrbelo bo za pluralno medijsko krajino in za razpršeno dostopnost do kakovostnih informacij. V digitalnem okolju si bo prizadevalo povečati dostopnost do javnih storitev na področju kulture.« (**MK**, ukrepi 1.1, 3.4, 8.1 in 8.2)

Navedenemu področju so namenjeni tudi ustrezni cilji v predlogu Akcijskega načrta do leta 2027 za uresničevanje RENPK 2024–2031 (v nadaljnjem besedilu: predlog akcijskega načrta). Deseti razvojni cilj predloga akcijskega načrta tako predvideva »posodobljen letni razpis za sofinanciranje medijskih vsebin v javnem interesu, vključno s sofinanciranjem programskih vsebin za osebe z naglušnostjo, gluhoto, slabovidnostjo, slepoto, gluhoslepoto in intelektualnimi invalidnostmi v njim prilagojenih tehnikah«. (**MK**, ukrepi 1.1, 3.4, 8.1 in 8.2)

Zakonodaja v pripravi

**MP, Direktorat za kaznovalno pravo in človekove pravice**, poroča, da je v letu 2024 pripravljalo osnutek novele Zakona o varuhu človekovih pravic (ZVarCP, Uradni list RS, št. 69/17), v skladu s katero se varuhu podeljuje pristojnost za spremljanje Konvencije Organizacije združenih narodov (v nadaljnjem besedilu: OZN) o pravicah invalidov po drugem odstavku 33. člena navedene konvencije. To vključuje tudi naloge ozaveščanja o tematikah, povezanih z invalidi. V letu 2024 so potekala posvetovanja z invalidskimi in drugimi organizacijami glede primernosti predlaganih rešitev, osnutek novele pa je bil v začetku marca 2025 poslan v medresorsko in strokovno usklajevanje (**MP**, ukrepi 1.1, 1.2, 1.4 in 1.5).

Programi

**MDP, Direktorat za digitalno družbo**, poroča, da so tudi v letu 2024 v ospredje postavili boj proti sovražnemu govoru na spletu. V marcu 2024 so začeli kampanjo Mesec boja proti sovražnemu govoru in medvrstniškemu nasilju na spletu v sodelovanju z Ministrstvom za vzgojo in izobraževanje Republike Slovenije (v nadaljnjem besedilu: MVI), MNZ, Ministrstvom za zdravje Republike Slovenije (v nadaljnjem besedilu: MZ), Ministrstvom za pravosodje Republike Slovenije (v nadaljnjem besedilu: MP), MDDSZ, Agencijo za komunikacijska omrežja in storitve (AKOS), policijo, Nacionalnim odzivnim centrom za kibernetsko varnost SI-CERT, Gospodarsko zbornico Slovenije, Obrtno-podjetniško zbornico, Združenjem mestnih občin Slovenije, Skupnostjo občin Slovenije, Društvom za nenasilno komunikacijo, Državnim tožilstvom, vsemi mestnimi občinami, Nacionalnim inštitutom za javno zdravje (NIJZ), Univerzo v Ljubljani, Fakulteto za družbene vede (FDV), Safe.si, Uradom za narodnosti, Zvezo organizacij pacientov Slovenije ter Zbornico zdravstvene in babiške nege Slovenije – Zvezo strokovnih društev medicinskih sester, babic in zdravstvenih tehnikov Slovenije.

S kampanjo o preprečevanju medvrstniškega nasilja ozaveščajo otroke in mlade, učitelje, ravnatelje, svetovalne delavce, torej vse tiste, ki so zaposleni v šolah in pogosto sami nimajo dovolj znanja in izkušenj, da bi vedeli, kako naj se odzovejo, ko pride do takega nasilja, kako lahko pomagajo otrokom in mladim, ne nazadnje pa so ciljna skupina seveda tudi vsi starši in stari starši, ki prav tako pogosto ne vedo, kako lahko pomagajo svojim otrokom in vnukom. Kampanja obsega:

* organizacijo vsebinskih okroglih miz v vseh slovenskih mestnih občinah,
* deljenje promocijskih videov in sporočil na družbenih omrežjih,
* interno komuniciranje v organih državne uprave, podjetjih in podobno,
* izvedbo dejavnosti na to temo v vrtcih ter osnovnih in srednjih šolah,
* medijski zakup (oglaševanje na plakatih, billboardih, v televizijski in radijski medijski kampanji),
* podpis memoranduma (zaveze) s konkretnimi cilji za preprečevanje nasilja na spletu.

V letu 2024 poročajo tudi o oglaševalski kampanji Ustavimo dezinformacije – PreBERI, preMISLI, PREVERI, katere prvi del je potekal junija 2024 pred volitvami v Evropski parlament, drugi del pa jeseni 2024, saj je oktober mesec ozaveščenja o kibernetski varnosti. Oglaševanje je bilo deljeno na spletu, televiziji, radiu, na družbenih platformah in v tisku (**MDP**, ukrep 1.1).

**MDDSZ, Direktorat za invalide**, poroča o projektu Vseslovenska akcija ozaveščanja o socialnem vključevanju invalidov, katerega izvajalec je NSIOS s projektnim partnerjem Urbanističnim inštitutom Republike Slovenije (UIRS), Evropski socialni sklad plus (ESS+). Projekt prispeva k večji socialni vključenosti invalidov ob hkratnem ozaveščanju širše družbe o različnosti. Posebna pozornost je namenjena položaju invalidnih žensk in otrok, pravici do dostopnosti, enakosti pred zakonom, varovanju osebne integritete, samostojnega življenja in vključenosti v skupnost, spoštovanju zasebnosti, izobraževanju, zdravju, usposabljanju in rehabilitaciji, delu in zaposlitvi, ustrezni življenjski ravni in socialni varnosti, sodelovanju v političnem in javnem življenju.

Ob pomanjkanju ozaveščenosti družbe o drugačnosti in sprejemanju invalidov se izvaja vseslovenska ozaveščevalna akcija na treh ravneh:

* medijska kampanja po celotni Republiki Sloveniji,
* delavnice za zaposlene na upravnih enotah (v letu 2024 izvedeni dve),
* aktivnosti za mlade.

Projekt sledi še naslednjima kazalnikoma:

* povečanje števila ponudnikov ugodnosti: 21,
* delavnice v vrtcih in osnovnih šolah: 10.

UIRS ocenjuje dostopnost ponudnikov EU kartice ugodnosti za invalide, v letu 2024 je ocenil 51 ponudnikov (**MDDSZ**, ukrepi 1.1., 1.2, 1.3, 3.3 in 9.2).

**MK, Direktorat za kulturno dediščino (DKD)**, poroča, da so arhivi tudi v letu 2024 ozaveščali javnost o problematiki invalidnosti in z lastnim zgledom (zaposlovanje invalidov, objavljanje strokovnih člankov, predstavitev tem na konferencah in izobraževanjih – teme so predstavljali tudi zaposleni invalidi) javnost vzpodbujali k sodelovanju z invalidi z namenom zmanjševanja in preprečevanja predsodkov in diskriminacije invalidov (MK, ukrep 1.1).

Na področju varstva kulturne dediščine Zakon o varstvu kulturne dediščine (ZVKD-1, Uradni list RS, št. 16/08, 123/08, 8/11 – ORZVKD39, 90/12, 111/13, 32/16, 21/18 – ZNOrg in 78/23 – ZUNPEOVE; 2. člen, javna korist varstva kulturne dediščine) že od leta 2008 določa »omogočanje dostopa do dediščine ali do informacij o njej vsakomur, še posebej mladim, starejšim in invalidom«. Na tej podlagi je zagotavljanje dostopnosti razstav, spremljevalnih programov in spletnih strani na področju muzejske dejavnosti že utečena praksa. Muzeji v programih, namenjenih javnosti, sledijo vključevanju ter presegajo stereotipe in predsodke o ciljni skupini kot manj zainteresirani za spoznavanje kulturnih in dediščinskih vsebin (**MK**, ukrepi 1.1, 3.3 in 3.4).

V skladu z neposrednim pozivom za financiranje državne javne službe v državnih in pooblaščenih muzejih iz sredstev državnega proračuna, ki ga ministrstvo vsako leto pošlje izvajalcem muzejske javne službe, predlagani programi muzejev vključujejo tudi delo z ranljivimi skupinami. Ministrstvo podpira številne aktivnosti in objave na spletnih straneh in družbenih omrežjih, ki informirajo splošno javnost o dostopnosti gradiva, delavnicah in drugih načrtovanih ali izvedenih dogodkih, namenjenih ali posebej prilagojenih invalidom (**MK**, ukrepa 1.3 in 3.4).

Izdajanje gradiv za ozaveščanje širše in strokovne javnosti glede dostopnosti in vključevanja invalidov na področju muzejske dejavnosti. Na področju muzejske dejavnosti so poleg že izdanih publikacij – priročnikov Dostopen muzej – smernice za dobro prakso in Muzeji, javnost, dostopnost, ki sta že leta osnovno vodilo za ozaveščanje širše in strokovne javnosti – na spletni strani Službe za premično dediščino in muzeje (v nadaljnjem besedilu: SPDM) dostopna tudi novejša gradiva za ozaveščanje širše in strokovne javnosti, ki se nanašajo na dostopnost slovenskih muzejev invalidom in vključevanje invalidov v slovenske muzeje. Državni in pooblaščeni muzeji s spletnimi objavami in informacijskimi zloženkami zagotavljajo splošne informacije o dostopnosti gradiva in zbirk ter programske vsebine. Veliko objav in gradiva sledi smernicam projekta Come-in za večjo vključenost invalidov v muzejih. Med drugim posodabljajo stalne in občasne razstave za potrebe ranljivih skupin (**MK**, ukrepi 1.4, 3.3 in 3.4).

Spletno informiranje invalidov o možnosti dostopa do slovenskih muzejev: Na področju muzejske dejavnosti invalide na spletnih straneh in ob vstopu v muzej praviloma ustrezno informirajo o možnostih dostopa na primer v posamezne prostore, o orodjih za lažje spremljanje vsebine razstav ter o možnostih dostopa do gradiva in spremljevalnih pedagoških in andragoških programov (**MK**, ukrep 1.5).

**MK, Direktorat za kulturno dediščino (DKD), Sektor za nepremično kulturno dediščino (SNKD)**, poroča, da je zagotavljanje dostopnosti razstav, spremljevalnih programov in spletnih strani na področju varstva nepremične kulturne dediščine že utečena praksa. Javni zavodi (Zavod za varstvo kulturne dediščine Slovenije (v nadaljnjem besedilu: ZVKDS), Center za upravljanje z dediščino živega srebra Idrija (v nadaljnjem besedilu: CUDHg) in Arboretum Volčji Potok (v nadaljnjem besedilu: AVP) v programih, namenjenih javnosti, sledijo vključevanju ter presegajo stereotipe in predsodke o ciljni skupini kot manj zainteresirani za spoznavanje kulturnih in dediščinskih vsebin (**MK**, ukrepi 1.1, 1.2, 1.3 in 1.5).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da tudi na področju knjižnične dejavnosti slovenske knjižnice namenjajo velik delež svojih storitev ranljivim skupinam uporabnikov, kar je poudarjeno tudi vStrategiji razvoja slovenskih splošnih knjižnic 2022–2027 in Strateškem načrtu Narodne in univerzitetne knjižnice 2024–2029. Na področju knjižnične dejavnosti v Sloveniji potekajo številne aktivnosti za omogočanje enakih možnosti dostopa do knjižnic in njihovih storitev za vse prebivalce Slovenije. Vsebine, povezane z uporabniki s posebnimi potrebami, knjižnice objavljajo na svojih spletnih straneh, skupnem knjižničarskem portalu Knjiznice.si in v spletnem časopisu Knjižničarske novice (**MK**, ukrepi 1.1, 1.3, 3.3 in 3.4).

**MK, Direktorat za medije (DM)**, v nadaljevanju povzema prispevke zunanjih javnih (kulturnih) ustanov in javnih zavodov.

**Javni zavod Radiotelevizija Slovenija (RTV Slovenija)**

V skladu z 32. členom ZRTVS-1 so nekatere kategorije invalidov oproščene plačevanja prispevka, in sicer:

* invalidi s 100-odstotno telesno okvaro,
* invalidi z manj kot 100-odstotno telesno okvaro, če jim je priznana pravica do dodatka za postrežbo in tujo pomoč, in
* osebe, ki so trajno izgubile sluh.

Na dan 31. decembra 2024 je bilo plačila RTV prispevka oproščenih 6045 invalidov.

Tudi v letu 2024 so posebno pozornost namenili pripravi in umeščanju vsebin o invalidih v vse programe RTV Slovenija.

Na Radiu Slovenija so bile tudi v letu 2024 vsebine o invalidih, njihovih pravicah, uspehih in težavah sestavni del programov. V program so bile umeščene bolj poglobljene tematike o invalidih zlasti v naslednjih radijskih oddajah Radia Prvi (1. program Radia Slovenija): Svetovalni servis, Aktualna tema, Studio ob 17, Nočni obisk in drugje. Pri poslušalcih z invalidnostmi in drugih je dobro sprejeta oddaja Med štirimi stenami. Posebne vsebine so pripravili ob dnevu brajice, govorili so o ADHD, okvarah sluha, osebni asistenci in dolgotrajni oskrbi, položaju slepih in slabovidnih, redkih boleznih, pomanjkanju tehnike lahkega branja, dostopnosti volitev za invalide in o številnih drugih aktualnih tematikah:

* Na Valu 202 so govorili o dostopnosti Planice, parašportih, kot so odbojka sede, para namizni tenis, tenis gluhih, košarka na vozičkih, o atletinji Iris Breganski in podobno. Posebno pozornost so namenili osrednjemu športnemu dogodku leta – paraolimpijskim igram v Parizu, od koder so z živimi vklopi poročali s prizorišč paraolimpijade o uspehih slovenskih športnikov invalidov.
* Na programu ARS so se v oddaji Jezikovni pogovori pogovarjali o pravici gluhoslepih do tolmača.
* V dnevnoinformativnih oddajah so redno poročali o aktualnem dogajanju na področju pravic invalidov in drugih dogodkih.
* Na regionalnih radijskih postajah so se posvečali regijskim tematikam in dogajanju na področju manjšinskih narodnostnih skupnosti. Poročali so o aktivnostih invalidskih društev, dostopnosti, umetniških in integracijskih projektih, mednarodnem dnevu slepih in slabovidnih, rehabilitaciji invalidov, mednarodnem dnevu invalidov, osebni asistenci in podobno.

Tudi na Televiziji Slovenija so bile invalidske vsebine umeščene v vrsto programov in oddaj:

* V dnevnoinformativnih oddajah so se veliko posvečali aktualnim temam, kot sta osebna asistenca in dolgotrajna oskrba, poročali so tudi o humanitarnih akcijah. Kot vsa leta poprej so z vsebinami zaznamovali dan Downovega sindroma, dan redkih bolezni, dan cerebralne paralize, dan invalidov, dan bele palice, dan znakovnega jezika in tako dalje. Posebno pozornost umeščanju poglobljenih in problemskih tem namenjajo v odmevni in zelo gledani oddaji Tednik, prav tako so redno uvrščali veliko tem o invalidih v oddaje Dobro jutro.
* V uredništvu Otroškega in mladinskega programa so predvajali invalidske vsebine v oddajah Firbcologi in Infodrom, v seriji risank Zdravnica Mica pa so obravnavali teme, namenjene otrokom, kot so sladkorna bolezen tipa 2, naglušnost, slepota, otroška paraliza in podobno. Redno so predvajali tudi oddaje Zgodbe iz školjke, ki so opremljene s tolmačem v slovenski znakovni jezik.
* V okviru izobraževalnega programa so si gledalci lahko tudi ogledali dokumentarni oddaji Valentin Stanič – duhovnik, alpinist, humanist in Beg pred resnico. V izobraževalnem programu so predvajali oddaje Prisluhnimo tišini, ki nastajajo v sodelovanju z Zvezo društev gluhih in naglušnih Slovenije.
* Predvajali so tudi vrsto celovečernih in dokumentarnih filmov priznanih svetovnih producentskih hiš, ki vsebujejo invalidske tematike. Filmski liki upodabljajo osebe z različnimi invalidnostmi, tako gibalno ovirane kot tudi druge.
* V športnem programu so redno predvajali oddaje o parašportu Tempo. V informativnih oddajah so spremljali aktualne dosežke slovenskih športnikov invalidov. Prvič v zgodovini so prenašali vse tekme na paraolimpijskih igrah, na katerih so nastopali slovenski športniki invalidi ter odprtje in zaključno slovesnost v Parizu.
* Tudi v regionalnih centrih so se veliko posvečali regijskim tematikam in dogajanju na področju manjšinskih narodnostnih skupnosti. Poročali so o dejavnostih invalidskih društev, dostopnosti, umetniških in integracijskih projektih s področij, ki delujejo na območjih regionalnih centrov. Predvsem so bile vsebine o invalidih predstavljene v informativnih oddajah Tele M in Primorska kronika.

Tudi na spletni strani [www.rtvslo.si](http://www.rtvslo.si) so objavili vrsto člankov, povezanih z invalidi, se posvečali športu invalidov in objavljali članke s specializiranega portala Dostopno.si, ki je namenjen prav invalidskim tematikam:

* S tolmačem v slovenski znakovni jezik so vsak dan v tednu opremili osrednji dnevnoinformativni blok, tedensko tudi oddajeTarča*,* TednikinLjudje in zemlja*.* Prav tako so – kot že v preteklih letih – s tolmačem opremili tudi pogovorne oddaje s predsednikom Vlade Republike Slovenije in opozicijo, vse državne proslave in druge oddaje, povezane z aktualnim stanjem. Za božič in novo leto so s tolmačem v slovenski znakovni jezik opremili tudi velik del razvedrilnega božičnega in novoletnega programa. S tolmačem so opremili izobraževalno serijo za mladePrvičin ozaveščevalno oddajo(Ne)varni. Redno tedensko so predvajali oddaje v znakovnem jezikuPrisluhnimo tišini. Za otroke že nekaj desetletij pripravljajo oddaje z znakovnim jezikomZgodbe iz školjke. Vse oddaje s tolmačem v znakovni jezik so bile sočasno z originalno različico oddaje ali z zamikom predvajane na TV Maribor, TV SLO 2 ali na TV SLO 3, ponovitve osrednjega dnevnoinformativnega bloka pa so bile večinoma na sporedu ob 20. uri na TV SLO 3. V letu 2024 so potekale volitve v Evropski parlament. Vsa soočenja kot tudi vrsto spremljevalnih vsebin ob volilni kampanji je bilo mogoče sočasno spremljati s tolmačem. Prav tako so s tolmačem opremili vsa soočenja pred referendumi ter spremljevalne in informativne vsebine.
* V oddelku za podnaslavljanje za gluhe in naglušne Multimedijskega centra so skrbeli za podnapise slovensko govorjenih vsebin za večji del oddaj lastne produkcije TV Slovenija. Podnaslovljene oddaje lahko gluhi in naglušni spremljajo prek Teleteksta (771 za TV SLO 1 ali 772 za TV SLO 2 in 773 za TV SLO 3) ter v avdio- in videoarhivu. V decembru so sistem podnaslavljanja nadgradili z možnostjo spremljanja samodejnih podnapisov pri oddajah v živo, kar je bistveno povečalo delež podnaslovljenih vsebin na TV SLO 1 in TV SLO 2., osebe z okvaro sluha so oddaje, ki potekajo v živo, kakovostno spremljale sočasno že ob premiernem predvajanju.
* Od januarja do decembra 2024 so z zvočnimi podnapisi s pomočjo sintetizatorja govora za slepe in slabovidne opremili vse dnevnoinformativne oddaje Poročila, Poročila ob petih, Dnevnik, Odmevi, Slovenska kronika, Šport, Tarča, Kultura, Globus, druge informativne oddaje ter lastne in tuje dokumentarne in izobraževalne oddaje. Pripravljali so tudi zvočne opise za slepe in slabovidne. Z zvočnimi opisi so opremili domače celovečerne filme, dokumentarne filme, serije in izobraževalne oddaje ter oddaje v živo, kot so na primer prenosi državnih proslav.

V okviru portala MMC RTV SLO delujeta tudi dva specializirana portala, ki ju urejajo sodelavci Službe za dostopnost programov: Dostopno.si in Enostavno.info:

* Dostopno.si je tematsko usmerjen portal, ki obravnava širok spekter tem o položaju, pravicah in vključevanju oseb z invalidnostmi v družbo. Hkrati služi kot zbirnik vseh oddaj, ki so prilagojene z različnimi tehnikami dostopnosti, kot so zvočni opis, zvočni podnapisi, tolmačenje v slovenski znakovni jezik in klasični podnapisi. Vsebine so razdeljene v rubrike, kar uporabnikom olajša dostop. Osrednja rubrika prinaša članke, novice in intervjuje, poteka pa tudi redna izmenjava aktualnih prispevkov med glavnim portalom MMC in portalom Dostopno.si. Od leta 2024 pripravljajo na RTV SLO tudi posebno rubriko Članki z znakovnim jezikom, v kateri so članki tolmačeni v slovenski znakovni jezik. Portal ponuja tudi radijske in televizijske prispevke na to temo ter napovedi prilagojenih oddaj.
* Enostavno.info je novičarski portal, prilagojen v lažje razumljiv jezik, s čimer je omogočena boljša dostopnost informacij širšemu krogu bralcev, predvsem ciljnim skupinam ljudi, ki imajo težave z branjem in razumevanjem standardnih besedil. Novice so razdeljene v rubrike ***Slovenija***, Svet, Šport in Zanimivosti, poleg tega pa so v podrubrikah objavljene serije člankov, kot so Spoznajmo Slovenijo, Pomembne Slovenke in Slovenci, Recepti, Uporabno in Pomembni dnevi. Konec leta 2024 so začeli pripravljati tudi video novice v tehniki lahkega branja. Na portalu Enostavno.info so posebno pozornost namenili volitvam v Evropski parlament in referendumom. Oblikovali so posebno rubriko s članki o volitvah in povzetki soočenj v tehniki lahkega branja.

Projekti, pri katerih je v letu 2024 sodelovala RTV SLO:

* Služba za dostopnost programov je kot partner sodelovala pri projektu EU Erasmus+ *SELSI (*slovenski naslov projekta jeGovorjeni lahki jezik za družbeno inkluzijo, 2022–2024), ki se je končal oktobra 2024 s konferenco v Ljubljani. Cilj projekta je bil razviti priporočila in strategije za govorjeni lahki jezik. Konzorcij je sestavljalo sedem partnerjev iz petih držav EU, projekt je vodila slovenska nevladna organizacija Zavod Risa.
* V letu 2024 se je začel tudi projekt Talents4Regions (Talenti regij), v izvedbo katerega so vključili tehnike dostopnosti. Projekt predvideva opremo 26 oddaj z zvočnimi opisi, ki bodo tudi tolmačene v slovenski znakovni jezik. Izbor vsebin in spletnih člankov pa bodo prilagodili tudi v lažje razumljiv jezik in objavili na portalu Enostavno.info. Prav tako bodo oddaje s tehnikami dostopnosti na voljo za poznejši ogled v spletnem arhivu na Dostopno.si.
* Na evropskem razpisu Creative Europe, Journalism Partnership, so bili uspešni pri prijavi projekta ENACT (Easy-to-Understand News for Collaborative Transformation). Projekt je nastal na predlog RTV Slovenija, ki je tudi koordinator projekta, vanj pa je vključenih še pet drugih partnerjev (tri javne radiotelevizije – ORF, Latvijas Radio, CCMA – katalonska RTV, ena univerza – UAB in ena nevladna organizacija iz Italije – Uniamoci). Glavni cilj projekta je izboljšati orodja in veščine novinarjev, ki delajo z lahkim jezikom (in drugimi poenostavljenimi jezikovnimi različicami), ter spodbujati uporabo lahkega jezika (in drugih poenostavljenih jezikovnih različic) v spletnih in avdiovizualnih novicah po Evropi z mapiranjem trenutnega stanja na področju avdiovizualne medijske produkcije v lahkem jeziku, iskanjem in testiranjem najboljših praks v novinarstvu v lahkem jeziku v različnih medijih (splet, radio, televizija) ter zagotavljanjem spletnega učnega vozlišča za različne medije za prihodnje medijske podvige v Evropi in tujini s promocijo na delavnicah in konferencah. Projekt ENACT bo trajal dve leti, začel pa se je 1. decembra 2024 (**MK – RTV**, ukrepi 1.1, 1.2, 1.3, 1.5, 3.1, 3.4, 4.3, 4.4 in 4.11).

**MK, Direktorat za ustvarjalnost (DZU), Sektor za umetnost (SZU)**, v nadaljevanju povzema prispevke zunanjih javnih (kulturnih) ustanov in javnih zavodov s področja glasbene umetnosti.

**Slovenska filharmonija (SF)**

Enakopravno vključevanje invalidov, ustvarjanje dostopnega oziroma vključujočega življenjskega okolja, izobraževanja za razumevanje različnosti in človeški odnos do vsakega posameznika so osnova družbe. Ustava Republike Slovenije (v nadaljnjem besedilu: ustava) določa, da so človekove pravice in temeljne svoboščine zagotovljene vsakomur, ne glede na osebne okoliščine. Z dopolnitvijo 14. člena ustave leta 2004 je kot osebna okoliščina navedena tudi invalidnost. Ustava s tem izrecno poudarja pravico do enakosti invalidov pred zakonom oziroma da nihče ne sme biti zapostavljen zaradi invalidnosti. Iz ustave zato izhaja, da imajo invalidi enake pravice in obveznosti kot drugi državljani. V Slovenski filharmoniji (v nadaljnjem besedilu: SF) to zavest krepijo na vseh ravneh izvajanja dejavnosti in poslanstva SF. Tako še posebno skrb namenjajo promociji in predstavitvi njihovih koncertov invalidom prek prilagojene spletne strani. Obiskovalce s posebno skrbjo za invalide in pomočjo invalidom ozaveščajo in informirajo hostesne službe na koncertih. Poleg tega si prizadevajo za osebno prodajo vstopnic v stavbi SF ter pri ogledih stavbe SF ne samo za invalide, temveč za vse družbene skupine (**MK – SF**, ukrepi 1.1, 1.2, 3.1, 3.3 in 3.4).

**MK, Direktorat za ustvarjalnost (DZU), Sektor za umetnost (SZU)**, v nadaljevanju povzema prispevke drugih zunanjih javnih (kulturnih) ustanov in javnih zavodov.

**Cankarjev dom Ljubljana**

V Cankarjevem domu že vsa leta delovanja družbeno odgovorno sodelujejo pri oblikovanju kulturnega prostora, v katerem delujejo. Kot osrednja kulturna ustanova v državi čutijo posebno odgovornost in željo, da z različnimi dejanji po svojih močeh izboljšajo življenje oseb z oviranostmi.

Cankarjev dom kot osrednji nacionalni kulturni in kongresni center, ki deluje predvsem na področju organizacije in izvedbe kulturnih dogodkov, programsko sodeluje in komunicira s številnimi organizacijami, ki so povezane z invalidi in katerih delovanje vpliva na različna področja družbenega življenja.

Nadaljevalo se je sodelovanje z Zavodom za gluhe in naglušne (vodstvo po razstavah s tolmačem, obisk prireditev kulturno-vzgojnega programa) ter drugimi zavodi in organizacijami (Cirius Vipava, Center Janeza Levca Ljubljana, Center za usposabljanje, delo in varstvo Dolfke Boštjančič Draga in nekaterimi drugimi). Sodelujejo tudi s številnimi šolami iz vse Slovenije. Z večjo dostopnostjo kulturnih prireditev invalidom Cankarjev dom pomembno prispeva k njihovemu družbenemu vključevanju, sodelovanja s specializiranimi ustanovami pa krepijo celovitost informacij vsebin in pristopov, ki jih te ustanove invalidom omogočajo z najširšega spektra družbenega življenja (**MK – Cankarjev dom Ljubljana**, ukrepi 1.5, 3.3 in 3.4).

**SNG Drama Ljubljana**

Eno od temeljnih poslanstev SNG Drama Ljubljana je sooblikovanje in bogatenje družbenokulturnega prostora, v katerem umetniško ustvarjajo in delujejo. Kot osrednja slovenska gledališka institucija si Drama z različnimi družbeno odgovornimi projekti in sodelovanji prizadeva izboljšati in obogatiti življenje tudi skupinam in posameznikom, ki so iz raznih vzrokov tako ali drugače prikrajšani za možnost (pogostejšega) obiskovanja gledališča in s tem vrhunskih predstav.

Tako v Drami omogočajo dostop do gledališča tudi socialno ogroženim otrokom, brezposelnim, brezdomcem, invalidom na vozičku, slepim in slabovidnim, gluhim in naglušnim ter drugim ranljivim skupinam. Taka dejanja so sestavni del njihovega vsakodnevnega delovanja, pri čemer si prizadevajo, da tem skupinam po najboljših močeh zagotovijo vsebine, ki v največji meri zadovoljijo njihove želje, interese in potrebe, ter te vsebine s posebnimi projekti morda celo umestijo v program.

Z gledališkimi uprizoritvami iz repertoarja Drame med drugim obravnavajo tudi različna aktualna družbena vprašanja in teme, ki so sicer pogosto prezrte ali tabuizirane, med drugim tudi vprašanja, povezana z invalidnostjo, stereotipi, predsodki in škodljivimi praksami, tudi tistimi, povezanimi s spolom in starostjo. Kot primer naj omenimo, da so tudi v letu 2024 uprizarjali predstavo Še vedno Alice, ki je med drugim povod za razmislek o demenci, enem največjih izzivov dolgožive družbe. Navedeno predstavo so v letu 2024 na matičnih odrih izvedli petkrat, na gostovanjih po Sloveniji pa desetkrat. S tem po njihovi lastni oceni pomembno prispevajo k ozaveščanju javnosti o tematiki, ki jo obravnava API 2022–2030 (**MK – SNG Drama**, ukrepi 1.1, 3.3 in 3.4).

Drama omogoča brezplačne vstopnice različnim skupinam ljudi s posebnimi potrebami in dobrodelnim skupnostim, v katerih je gledališče lahko del terapevtskih in vzgojnih programov. O njihovih sodelovanjih z različnimi organizacijami in združenji poročajo na spletni strani in družbenih omrežjih (**MK – SNG Drama**, ukrepa 1.1 in 3.1).

Pri obiskih ranljivih skupin stremijo k temu, da te skupine vključujejo v redne programe in jim tako omogočijo čim pristnejšo gledališko izkušnjo, obenem pa s tem ozaveščajo širšo javnost, posebej mladino, o pomembnosti njihovega vključevanja na vseh področjih (**MK – SNG Drama**, ukrepi 1.1, 1.2 in 1.5).

**Mestno gledališče ljubljansko (MGL)**

V gledaliških sezonah redno sodelujejo z različnimi društvi in zavodi in jim omogočajo brezplačni ogled predstav. Tu gre za dostopnost kulturnih vsebin gledalcem, ki so deležni stereotipov oziroma različnih škodljivih praks in izogibanj, ne pa izključno za invalide (na primer Kralji ulice, Društvo za preventivno delo, Filantropija, Ozara Slovenija, Društvo svetovalni svet; gre bolj za dostopnost njihovih vsebin gledalcem in pomoč pri brezplačnem dostopu do njih (**MK – MGL**, ukrepi 1.1, 3.3 in 3.4).

V letu 2024 so na svetu zavoda sprejeli odločitev o brezplačnih vstopnicah za invalide na invalidskih vozičkih, 50-odstotnem popustu za imetnike EU kartice ugodnosti za invalide in 50-odstotnem popustu za spremljevalce invalidov. Februarja 2024 so bolniki ljubljanske podružnice društva bolnikov za multiplo sklerozo obiskali predstavo na Mali sceni, na vozičkih je bilo šest invalidov (**MK – MGL**, ukrep 1.6).

**Anton Podbevšek Teater (APT)**

Na oglede predstav, informansev ali soarej v APT prihajajo vrtčevski, osnovnošolski in srednješolski otroci oziroma šolarji, kot tudi drugi gostje; med temi so pogosto tudi invalidne osebe, ki jim je omogočen dostop do blagajne, sedišč in sanitarij. Sedišča v APT niso pritrjena (sedišča so premična), zato jih je mogoče odmakniti in narediti prostor hkrati več gostom na invalidskih vozičkih.

Anton Podbevšek Teater že vrsto let vsakomesečno sodeluje s podjetjem Iris Novo mesto, ki ga je ustanovilo Medobčinsko društvo slepih in slabovidnih Novo mesto in ki zaposluje invalidno osebje za pomoč pri tiskanju in kopiranju dokumentov, vezavah scenarijev za študijsko gradivo, tiskanju vabil in njihovem zlaganju in podobno (**MK – APT**, ukrepi 1.1, 1.4, 3.3 in 5.2).

APT se pri vsakoletni izvedbi programa povezuje z invalidskimi organizaciji. Na ogled produkcij vabi člane Društva invalidov Novo mesto, ki so si že ogledali predstave v APT. Prav tako je gledališče članom društva Šent Novo mesto (Slovensko združenje za duševno zdravje) predstavilo prostore gledališča in jim prikazalo svoj zvočno-lučni park. Član APT je izvedel Informans France Prešeren v Centru slepih in slabovidnih Škofja Loka. APT se je ob novomeški premieri filma Družina povezal z Območnim združenjem Rdečega križa Novo mesto, ki je ob premieri filma pripravilo humanitarno akcijo Pomagajmo družini Rajk; s to akcijo pomagajo članom družine, ki se soočajo z invalidnostjo in drugimi psihosocialnimi težavami.

APT o svojem delovanju obvešča ustanove, ki se ukvarjajo z invalidsko problematiko, tudi neposredno, in sicer prek elektronske pošte in telekomunikacij, spletne strani in Facebook strani (**MK – APT**, ukrepi 1.2, 3.3 in 3.4).

**Lutkovno gledališče Maribor (LGM)**

V okviru obnove Lenta so že večkrat opozorili financerja Mestno občino Maribor, naj zagotovi parkirna mesta za invalide ter uredi klančine in oprijemala na Vojašniškem trgu. Ker LGM Maribor stoji v pešconi, pri vprašanjih o dostopu do gledališča uporabnike usmerjajo na mini bus Majster, s katerim imajo dobre izkušnje, in tako lahko invalidi pridejo v neposredno bližino gledališča (**MK – LGM**, ukrepa 1.1 in 3.3).

**Mestno gledališče Ptuj**

Mestno gledališče Ptuj na področju ozaveščanja in informiranja poroča o izvajanju naslednjih ukrepov:

* + Na določenih gledaliških predstavah in delavnicah spodbujajo ozaveščanje o invalidnosti in enakopravnosti.
  + Pri oblikovanju dostopnejših vsebin za invalide in njihovem obveščanju sodelujejo z Mestno občino Ptuj.

Informacije o predstavah so dostopne na njihovi spletni strani (**MK – MGP**, ukrepi 1.1, 1.2 in 1.5).

**MP, Center za izobraževanje v pravosodju**, poroča, da je v letu 2024 za 29 sodnikov, državnih tožilcev in odvetnikov izvedel strokovno ekskurzijo v Center za usposabljanje, delo in varstvo Črna na Koroškem. V okviru ekskurzije je bilo izvedeno predavanje o skrbi za otroke in odrasle s težjimi in multiplimi razvojnimi primanjkljaji (**MP**, ukrep 1.2).

**MZEZ, Direktorat za multilateralno sodelovanje**, poroča, da je leta 2024 sodeloval pri naslednjih projektih in aktivnostih:

* Stalno predstavništvo Republike Slovenije pri Uradu ZN in drugih mednarodnih organizacijah v Ženevi je na 53. zasedanju Sveta ZN za človekove pravice (SČP) marca/aprila 2024 sodelovalo pri pogajanjih o resoluciji o podpornih sistemih, da se zagotovi vključitev invalidov v skupnost. Slovenija je resolucijo podprla. Aktivno je sodelovala tudi v pogajanjih o številnih drugih resolucijah sveta, ki so presečno obravnavale pravice oseb z invalidnostjo. Na 56. zasedanju SČP je Slovenija kosponzorirala stranski dogodek Italije v sodelovanju z Uradom visokega komisarja ZN za človekove pravice, z naslovom Oblikovanje načrta za invalidsko vključujočo agendo po letu 2030.
* Stalno predstavništvo Republike Slovenije pri Uradu ZN in drugih mednarodnih organizacijah v Ženevi redno sodeluje v Skupini držav prijateljic oseb z invalidnostjo.
* Slovenija je v letu 2024 predsedovala Odboru Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju (Ottawska konvencija) za pomoč žrtvam. V tej vlogi je nastopila z izjavo na visokem segmentu SČP v podporo polnemu vključevanju oseb z invalidnostmi v družbo (26. februar 2024) ter z izjavo v okviru letnega dialoga o pravicah oseb z invalidnostmi (11. marec 2024). Na zasedanju Odbora Konvencije o pravicah invalidov (CRPD) v Ženevi je pozvala k povezovanju prizadevanj različnih mednarodnih instrumentov, ki prispevajo k bolj celostni in koordinirani podpori žrtvam in osebam z invalidnostmi ter njihovemu polnemu vključevanju v družbo (4. marec 2024).
  + V Stalnem odboru za zdravstvene krize (SCHEPPR) v Ženevi je opozorila na nujo po pravočasnem in ustreznem dostopu do prve pomoči, zdravstvene oskrbe, rehabilitacije in psihosocialne podpore (18. april 2024). Na 17. zasedanju Konference držav pogodbenic Konvencije o pravicah invalidov v New Yorku junija 2024 je podala skupno izjavo o pomenu celostne in koordinirane pomoči osebam z invalidnostim in njihovim družinskim članom oziroma prizadetim lokalnim skupnostim.
  + V Ljubljani je 27. in 28. avgusta 2024 gostila Evropsko regionalno konferenco o pomoči žrtvam protipehotnih min in sodelovanju. Na konferenci so bile med drugim predstavljene slovenske dobre prakse pri izvajanju CRPD ter poudarjene prednosti in izzivi novih tehnologij.
* Stalno predstavništvo Republike Slovenije pri ZN v New Yorku je na zasedanju 3. odbora Generalne skupščine OZN (oktober–november 2024) sodelovalo pri pogajanjih o resoluciji na temo vključujočega razvoja za invalide. Slovenija je resolucijo podprla. Hkrati je aktivno sodelovala v pogajanjih tudi pri drugih resolucijah 3. odbora, ki so presečno obravnavale pravice oseb z invalidnostjo.
* Slovenija kot nestalna članica Varnostnega sveta ZN (VS ZN) posebno pozornost namenja zaščiti civilistov, še posebej najbolj ranljivim, med katere spadajo tudi invalidi. V VS ZN je 6. decembra 2024 skupaj z Gvajano, Združenim kraljestvom in Poljsko organizirala zasedanje na temo položaja invalidov v oboroženih spopadih in s tem povezanih humanitarnih kriz – povečanje prepoznavnosti in odprava diskriminacije invalidov v spopadih.
* Stalno predstavništvo Republike Slovenije pri EU v Bruslju podarja pravice oseb z invalidnostjo in se zanje zavzema v kontekstu človekovih pravic na področju skupne zunanje in varnostne politike EU (**MZEZ**, ukrep 1.1).

**NIJZ** poroča o dejavnostih, ki so jih izvajali v letu 2024:

* Strokovnjake, uporabnike storitev in splošno javnost ozaveščajo o pomenu izboljšanja dostopnosti, storitev in komunikacij za boljšo dostopnost in vključenost vseh prebivalcev Slovenije do storitev duševnega zdravja na primarni ravni.
* Strokovnjake, ki delujejo na področju duševnega zdravja, strokovno izobražujejo in nudijo podporo pri premoščanju ovir, s katerimi se srečujejo pri svojem delu. V njihove izobraževalne programe so vključili tudi učitelje z oviranostmi.
* NIJZ v skladu z resolucijo Skupaj z družbo zdravja 2018–2025 redno pripravlja poročila o neenakosti v zdravju. Naslednje poročilo bo predvidoma usmerjeno v neenakosti pri dostopu do zdravstvenega sistema. Poročilo, ki je trenutno v pripravi in bo izšlo v prvi polovici leta 2025, bo vključevalo tudi poglavje o neenakosti v zdravju za invalide, s poudarkom na neenakostih invalidov v dostopnosti do zdravstvenega sistema.
* NIJZ strokovno usposablja študente medicinskih in zdravstvenih fakultet za komuniciranje v Programu Svit – predavanji Delo z osebami z oviranostmi in Komuniciranje z osebami z okvarami sluha (**NIJZ**, ukrepi 1.1, 1.2, 1.3 in 1.4).

**SOUS** poroča, da je z namenom ozaveščanja strokovne javnosti skupaj z Društvom specialnih in rehabilitacijskih pedagogov Slovenije (v nadaljnjem besedilu: DSRPS) izvedla vsakoletne izobraževalne dneve. Strokovno srečanje je potekalo v Portorožu 26. in 27. marca 2024. Kot soorganizator se je pridružil Zavod Republike Slovenije za šolstvo. Izobraževalni dnevi so bili prva dva dneva na temo Odgovorno zavezništvo, tretji dan pa je bilo srečanje vodilnih in vodstvenih delavcev na področju vzgoje, izobraževanja in usposabljanja otrok in mladostnikov s posebnimi potrebami.

Izbor osrednje teme je poudarjal ključno vlogo sodelovanja med različnimi deležniki v družbi pri delu in življenju z osebami s posebnimi potrebami. Gre za usklajeno in premišljeno sodelovanje med posamezniki, organizacijami, institucijami in skupnostmi, ki si prizadevajo za zagotavljanje enakih pravic, dostopnosti, vključenosti in kakovostnega življenja za ljudi s posebnimi potrebami. Odgovorno zavezništvo temelji na spoštovanju raznolikosti, empatiji, solidarnosti in zavzemanju za socialno pravičnost. Zajema aktivno vključevanje in poslušanje oseb s posebnimi potrebami ter njihovih družin, da se razumejo ter upoštevajo njihove potrebe, želje in izzivi. Pomembnost odgovornega zavezništva je v tem, da spodbuja delovanje na več ravneh – od posameznika, lokalne skupnosti, družbe kot celote do nacionalne in mednarodne ravni. Gre za skupno prizadevanje za oblikovanje politik, programov, okolij in storitev, ki omogočajo vključenost, razvoj zmožnosti in zagotavljajo kakovostno življenje oseb s posebnimi potrebami. Izobraževalni dnevi so bili organizirani v obliki povabljenih predstavitev plenarnih predavanj in delavnic ter prispevkov, ki so jih podali vabljeni predavatelji in izbrani prijavljeni strokovni delavci (**SOUS**, ukrep 1.2).

SOUS je skupaj s DSRPS in založbo Centerkontura pripravila dvojno samostojno številko revije Specialna in rehabilitacijska pedagogika, osrednje in edine znanstvene in strokovne revije za področje specialne in rehabilitacijske pedagogike. Revija je edina skupna strokovna in znanstvena revija za različna področja specialne in rehabilitacijske pedagogike, in sicer za vzgojo, izobraževanje, usposabljanje, delo in varstvo oseb z motnjami v duševnem razvoju, za gluhe in naglušne, slepe in slabovidne oziroma osebe z okvaro vidne funkcije, gibalno ovirane, dolgotrajno bolne, osebe z govorno-jezikovnimi motnjami, avtističnimi motnjami, čustvenimi in vedenjskimi motnjami ter s primanjkljaji na posameznih področjih učenja (**SOUS**, ukrep 1.4).

Raziskovalna dejavnost

**MK, Direktorat za kulturno dediščino (DKD), Sektor za muzeje, arhive in knjižnice (MAK),** poroča, da na področju varstva kulturne dediščine SPDM, ki deluje kot notranja enota državnega javnega zavoda Narodni muzej Slovenije, izvaja aktivnosti, namenjene zaposlenim v muzejih, ki skrbijo za dostopnost programov invalidom. SPDM je skupaj s strokovnimi sodelavci v letu 2024 pripravila anketni vprašalnik, ki je bil prek portala 1KA poslan državnim in pooblaščenim muzejem in galerijam. Na podlagi prejetih odgovorov je bilo pripravljeno poročilo, ki je predstavilo stanje na področju dostopnosti do zbirk in predmetov kulturne dediščine v javnih zavodih. Na podlagi analize je skupina pripravila predlog pravilnika o dostopnosti muzejev osebam z oviranostmi in predlog za izdelavo akcijskega načrta. Dokumenti so bili poslani javnim zavodom, ki jih lahko uporabijo kot podlago za izdelavo lastnih internih pravilnikov in kot smernice pri urejanju dostopnosti. Predlog akcijskega načrta jih pri načrtovanju projektov na preprost način vodi tako, da lahko upoštevajo vsa načela dostopnosti, ki so povezana z njihovim javnim zavodom (**MK**, ukrepi 1.2, 3.1, 3.3 in 3.4).

**NIJZ** poroča, da podatke o manjzmožnosti zbirajo v nekaterih nacionalnih raziskavah (na primer EHIS) v skladu z evropskimi uredbami, več takih podatkov pa zbirajo nekatere druge institucije v Sloveniji (na primer SURS, ZPIZ, IER).

**URI – Soča** poroča o njihovih mednarodnih projektih:

1. **Fit-IN REHAB (Sport as a tool for successful rehabilitation of seniors)**

Koordinator projekta: URI – Soča, trajanje projekta: 1. december 2022 – 30. november 2024, naročnik: Evropska komisija

Glavna ciljna skupina so invalidi, starejši od 60 let, po rehabilitaciji ali zdravljenju, ki so pogosto prepuščeni sami sebi in niso dovolj motivirani za izvajanje gibalnih vaj, ki so izjemno pomembne za ohranjanje njihovega zdravja. V svojem okolju se srečujejo s številnimi težavami, pogosto imajo gibalne omejitve, povezane z njihovo boleznijo ali invalidnostjo. To povzroča psihične težave in zmanjšano samozavest. V projektu Fit-IN Rehab bodo študenti prostovoljci pridobili ustrezna strokovna znanja, s katerimi bodo invalide, starejše od 60 let, po rehabilitaciji in zdravljenju spodbujali in jim omogočali vključevanje v številne športne aktivnosti ter ohranjanje mobilnosti. Glavni ciljni skupini projekta sta: a) invalidi, starejši od 60 let, in b) študenti prostovoljci iz nemedicinske smeri, ki bodo pridobili ustrezna znanja za delo z invalidi. Posebna pozornost bo namenjena individualnemu ravnanju z invalidi, starejšimi od 60 let, in pridobivanju ustreznih znanj na področju zdravja in športa. Posebej pomembno bo sodelovanje s športnimi organizacijami, klubi in medicinsko stroko.

V ta namen so v URI – Soča izdelali poseben spletni program usposabljanja prostovoljcev, ki vključuje posebnosti, pomembne za gibalno aktivacijo invalidov. Pomembno je upoštevati njihovo stanje (telesno in psihično) z objavo različnih preprostih športnih vaj na e-portalu, ki jih bodo starejši invalidi lahko izvajali doma. Opisi vaj so preprosti, dopolnjeni z ilustrativnimi videi. Za ozaveščanje so v URI – Soča izdali priročnik z informacijami o športni vadbi za starejše in preventivi pred poškodbami.

1. **SIGN (Ozaveščanje in izobraževanje o duševnem zdravju za starše in skrbnike, vzgojitelje in učitelje adolescentov)**

Koordinator projekta: URI – Soča, trajanje projekta: 1. november 2022 – 30. oktober 2024, naročnik: Evropska komisija

Potreba po ozaveščanju in izobraževanju o duševnem zdravju nenehno narašča. Pandemija covida-19 je v ospredje postavila bolj zapletene vidike v povezavi z duševnim zdravjem. Odprto dostopen izobraževalni digitalni komplet orodij, ki je ustvarjen prek projekta SIGN, bo nudil vodenje in podporo (na osebni in/ali strokovni ravni) ciljnim skupinam in vsem drugim zainteresiranim posameznikom. Projekt SIGN bo ponudil podporo za duševno zdravje adolescentov njihovim staršem ali skrbnikom ter vzgojiteljem in učiteljem.

Izobraževalni komplet digitalnih orodij se osredinja na obstoječe pedagoške metode, ki obravnavajo vprašanja duševnega zdravja. Namen projekta SIGN je neposredna intervencija in nudenje podpornega sistema. V letu 2024 so izvedli izobraževanje in organizirali zaključno konferenco za ozaveščanje o duševnem zdravju adolescentov za starše, skrbnike in vzgojitelje. Pripravili so zaključno vsebinsko in finančno poročilo projekta.

1. **BEO – Business Engagement Odyssey**

Koordinator projekta: GTB Belgija, trajanje projekta: 1. november 2023 – 31. oktober 2025, naročnik: Evropska komisija

Namen projekta BEO je razviti specializiran program usposabljanja za strokovne delavce, ki bi izboljšal njihove kompetence za učinkovito sodelovanje z delodajalci pri vključevanju invalidov v proces zaposlovanja. Zaposlitev je ključnega pomena za samostojnost in socialno vključenost invalidov, pri čemer je sodelovanje delodajalcev bistveno za doseganje trajnostnih rezultatov. Strokovni delavci na področju zaposlitvene rehabilitacije in podpornega zaposlovanja pa pogosto naletijo na izzive pri vključevanju delodajalcev v te procese.

Cilji projekta BEO so razvoj specializiranega treninga/programa usposabljanja strokovnih delavcev s področja podpornega zaposlovanja za učinkovito sodelovanje z delodajalci. Program usposabljanja bo zasnovan na ugotovitvah raziskave o potrebah invalidov in delodajalcev in na že obstoječih gradivih. Preizkusilo ga bo 60 strokovnih delavcev s področja zaposlitvene rehabilitacije in podpornega zaposlovanja. Načrt je usposobiti strokovne delavce z namenom, da nadgradijo svoje veščine, znanja in praktična ravnanja za še uspešnejše/učinkovitejše sodelovanje z delodajalci. Vsebina usposabljanja bo pripravljena kot priročnik za usposabljanje strokovnih delavcev. Zbrali bodo tudi primere dobrih praks na tem področju in pripravili vodnik po dobrih praksah zaposlovanja invalidov.

Predstavljena vsebina in usposabljanje strokovnih delavcev bosta omogočila pridobitev novih spoznanj in načinov dela z delodajalci in posledično boljše sodelovanje in povezovanje z delodajalci, kar bo izboljšalo možnosti za usposabljanje in zaposlovanje invalidov.

V letu 2024 so izvedli aktivnosti Work Package 2 – pripravo Sinteznega poročila projekta/analize potreb projekta in slovensko nacionalno poročilo Analiza potreb projekta BEO, s projektom seznanili strokovne delavce v zaposlitveni rehabilitaciji, se udeležili usposabljanja/sestanka za izvedbo projektnih aktivnosti za trenerje ter pripravili seznam udeležencev za usposabljanje.

1. **Talking Hands**

Koordinator projekta: URI – Soča, trajanje projekta: 1.oktober 2022 – 30. september 2024, naročnik: Evropska komisija

Znakovni jeziki za gluhe in naglušne osebe niso univerzalni in med državami niso medsebojno razumljivi, čeprav so med njimi tudi nekatere podobnosti. Ob upoštevanju navedenega je cilj projekta Talking Hands razviti odprto, prilagodljivo spletno platformo za vse, ki bi se radi naučili osnovnih elementov znakovnega jezika. Učna platforma tako omogoča sorodnikom, prijateljem in drugim zainteresiranim izobraževanje znakovnega jezika v dostopni obliki.

V letu 2024 so izvedli zaključne projektne aktivnosti: pripravili so metodološki priročnik, posneli so izobraževalne videe v slovenskem jeziku in izvedli promocijski multiplikativni dogodek s projektno ciljno skupino. Pripravili so končno vsebinsko in finančno poročilo projekta (**URI – Soča**, ukrepa 1.2 in 1.4).

Dogodki

**MDDSZ, Direktorat za invalide**, poroča, da so njihove predstavnice na posvetu Zveze Sožitje 18. maja 2024 predstavile spremembe Zakona o osebni asistenci (ZOA, Uradni list RS, št. 10/17, 31/18 in 172/21) in podporne storitve po Pravilniku o storitvah socialnega vključevanja (Uradni list RS, št. 58/22) (**MDDSZ**, ukrepi 1.5, 2.2 in 2.4).

Na podlagi Zakona o osebni asistenci se nadaljujejo usposabljanja za osebne asistente, strokovne vodje in usklajevalce osebne asistence. Skupnost centrov za socialno delo usposablja koordinatorje invalidskega varstva o pravicah s področja invalidskega varstva ter postopkih in načinih spremljanja izvajanja pravic. Predstavnici MDDSZ sta 15. novembra 2024 sodelovali na delavnici Osnovno izobraževanje koordinatorjev invalidskega varstva, ki ga je organizirala Skupnost CSD, v okviru katere je bila koordinatorjem invalidskega varstva predstavljena zakonodaja s področja invalidskega varstva.

Na podlagi Pravilnika o storitvah socialnega vključevanja invalidov izvajalci storitev izvajajo usposabljanja za laične podporne osebe, izvajalce aktivnosti storitev vseživljenjskega učenja, prebivanja s podporo in ohranjanja socialne vključenosti starejših invalidov (**MDDSZ**, ukrepa 1.1 in 1.2).

V zvezi z začetkom veljave Zakona o dostopnosti do proizvodov in storitev za invalide (ZDPSI, Uradni list RS, št. 14/23) v letu 2024 je Direktorat za invalide predstavil zakon različnim gospodarskim subjektom.

V letu 2024 so se zaposleni na Direktoratu za invalide udeležili:

* enodnevnega usposabljanja na temo dostopnosti in zasebnosti na Fakulteti za Elektrotehniko Univerze v Ljubljani. Usposabljanje je ponudilo vpogled v izzive, s katerimi se soočajo invalidi pri dostopu do digitalnih vsebin, ter v načine, kako zagotoviti dostopnost teh vsebin;
* enodnevnega izobraževanja na Zvezi slepih in slabovidnih Slovenije (**MDDSZ**, ukrep 1.2).

MDDSZ, Direktorat za invalide, poroča, da je Zavod invalidskih podjetij Slovenije (ZIPS) izvedel Konferenco invalidskih podjetij 2024, v okviru katere je:

* MDDSZ predstavil učinke slovenskega sistema zaposlovanja invalidov, vizijo razvoja sistema in aktualnosti glede invalidskih podjetij;
* predstavnica invalidskega podjetja Dom dva topola predstavila primer dobre prakse na področju zaposlovanja invalidov;
* predstavnica izvajalca zaposlitvene rehabilitacije Šentprima predstavila navidezne invalidnosti v delovnem okolju;
* motivacijski govornik in parašportnik predstavil svojo zgodbo Z eno roko proti toku – postavljanje ciljev, motivacija po porazih ter soočanje s spremembami;
* strokovnjakinja za izvajanje načel trajnostnega razvoja predstavila trajnost kot strateško priložnost za napredek tudi v invalidskih podjetjih (**MDDSZ**, ukrepi 1.2, 5.2 in 5.4).

Javni štipendijski, razvojni, invalidski in preživninski sklad Republike Slovenije (JŠRIPSRS) je v sodelovanju z MDDSZ izvedel več spletnih delavnic, v okviru katerih so bili predstavljeni vzpodbude, ki jih lahko delodajalci prejmejo iz naslova zaposlovanja invalidov, način pridobitve vzpodbud, nameni porabe državnih pomoči in poročanje o državnih pomočeh. Ob mednarodnem dnevu invalidov je bil izveden spletni dogodek z naslovom Spodbujanje zaposlovanja – vi sprašujete, mi odgovarjamo (**MDDSZ**, ukrepi 1.2, 5.2 in 5.4).

**MDDSZ** poroča, da je podjetje **CRI Celje** za izobraževanje strokovnih delavcev na podlagi področnega zakona posebej pripravilo in organiziralo obravnavo naslednjih tem:

* Kostno mišična obolenja;
* Pomen prepoznave smisla v delovnem okolju ter načini za preprečevanje kronične utrujenosti in izgorevanja pri delu z invalidi;
* Psihološka varnost na delovnem mestu;
* Krepitev moči zaposlenih invalidov (**MDDSZ** – **CRI Celje**, ukrepi 1.2, 5.2 in 5.4).

**MK, Direktorat za ustvarjalnost (DZU), Sektor za umetnost (SZU)**, v nadaljevanju povzema prispevke zunanjih javnih (kulturnih) ustanov in javnih zavodov.

**Slovensko narodno gledališče Opera in balet Ljubljana (SNG Opera in balet Ljubljana)**

V SNG Opera in balet Ljubljana ohranjajo stik z Nacionalnim svetom invalidskih organizacij Slovenije (NSIOS). Imetnikom EU kartice za invalide ponujajo nižjo ceno pri ogledu predstav. Spadajo med ponudnike ugodnosti, kar je objavljeno na njihovi spletni strani in spletni strani ponudnikov te ugodnosti. Njihova ugodnost je enotna cena vstopnice za imetnike kartice, ki je 5 evrov. Zapisani so v zbirki naslovov ponudnikov ugodnosti, tako da redno prejemajo njihove novice in so tudi na ta način seznanjeni z novostmi (**MK – SNG Opera in balet Ljubljana**, ukrepi 1.1, 1.5 in 3.1).

**MOPE, Direktorat za prometno politiko, Sektor za javni potniški promet**, poroča, da so v okviru aktivnosti Evropskega tedna mobilnosti, ki je potekal med 16. in 22. septembrom 2024, skupaj s študenti Društva študentov invalidov Slovenije na informacijskih točkah predstavljali storitev klicnega centra za prevoze na klic za gibalno ovirane osebe. Udeležili so se tudi dogodka GAAD Slovenija 2024, ki je potekal na Trgu republike 2 v Ljubljani 16. maja 2024 (Center inovativnega podjetništva NLB). Za promocijo projekta Pilotno testiranje izvedbe »prevoza na klic« – Invalidi v javnem potniškem prometu 2024 so bili izdelani letaki (**MOPE**, ukrepa 1.4 in 1.5).

**NIJZ** poroča o dogodkih v letu 2024:

* razdeljevanje priročnika za zdravstvene delavce Ne slišim vas! – Kako ravnati v stikih z osebami z okvarami sluha v CKZ/ZVC/OE NIJZ, razdeljevanje knjižice nasvetov za prijaznejše druženje s slepimi in slabovidnimi Ne tako, ampak tako;
* Svitova podpora za strokovnjake standardnih timov CKZ/ZVC – predavanja Komunikacija z gluhimi in naglušnimi osebami, Ne vidim – kako osebam s hendikepom olajšati sodelovanje v Porgramu Svit in Delo osebnega asistenta;
* sodelovanje v Programu Svit in prilagojena predstavitev Programa Svit s tolmačko znakovnega jezika v društvih gluhih in naglušnih;
* v letu 2024 so s projektom Trim steza – Plac za vse generacije v okviru Projektnega sveta Ravne – Zdravo mesto pripravili prenovo orodij na trim stezi, del je namenjen in prilagojen tudi invalidom;
* z aktivnostmi v lokalnih skupnostih – na občinah v okviru Zdravih mest delujejo programski sveti oziroma lokalne skupine za krepitev zdravja, katerih člani/partnerji so sodelavci NIJZ, OE Ravne. V letu 2024 so imeli sestanke s partnerji v občinah Dravograd, Podvelka, Črna na Koroškem, Mežica, Radlje ob Dravi, Prevalje in Ravne, kjer so bili tudi predstavniki invalidskih organizacij (kot partnerji), in dejavno sodelujejo pri predlogih za izboljšanje kakovosti okolja in storitev na področju krepitve zdravega življenjskega sloga občanov, tudi ranljivih skupin, med njimi invalidov. Sodelujejo tudi na različnih dnevih zdravja, na katerih promovirajo udeležbo v presejalnih programih in zdrav življenjski slog (**NIJZ**, ukrepi 1.1, 1.2, 1.4 in 1.5).

**URI – Soča** poroča o aktivnostih, ki so jih v letu 2024 pripravili za ozaveščanje strokovne javnosti s področja zaposlovanja invalidov:

* na 24. kongresu Evropske rehabilitacijske medicine ESPRM, ki je potekal aprila 2024, so predstavili Evalvacijo zaposlitvene rehabilitacije v Sloveniji;
* na 15. kongresu Evropske zveze za podporno zaposlovanje so predstavili delo z delodajalci na področju zaposlovanja invalidov;
* za slovenske strokovne delavce so v letu 2024 v RCZR URI – Soča pripravili deset strokovnih dogodkov o socialni vključenosti, prilagoditvi delovnih mest, dolgotrajni brezposelnosti in aktualnih trendih v zaposlitveni rehabilitaciji ter tematska srečanja po strokovnih profilih v timih zaposlitvene rehabilitacije: za zdravnike medicine dela, prometa in športa, socialne delavce, delovne terapevte, psihologe in rehabilitacijske tehnologe;
* na področju ZIMI so v juniju pripravili večjo delavnico, namenjeno prilagoditvam vozil za uporabnike (iz invalidskih organizacij) in strokovno javnost (upravne enote), na kateri so predstavili primere dobrih praks prilagoditev vozil ter opozorili na težave in pomanjkljivosti (**URI – Soča**, ukrep 1.2).

Izdali so tudi strokovno in informativno gradivo za ozaveščanje širše in strokovne javnosti:

* priročnik za krepitev notranje moči (angl. empowerment) uporabnikov storitev zaposlitvene rehabilitacije, ki temelji na modelu šestih komponent in obsega glavne vsebine notranje moči v procesu zaposlitvene rehabilitacije. Krepitev notranje moči je pomembna vsebina v vseh storitvah zaposlitvene rehabilitacije. Za doseganje večje opolnomočenosti so v priročniku dodane posebne vaje, metode in tehnike, ki jih bodo uporabljali strokovni delavci oziroma invalidi v zaposlitveni rehabilitaciji. Priročnik z navodili za izvajanje vaj so že poslali strokovnim delavcem v zaposlitveni rehabilitaciji, predvidena je tudi objava na spletni strani URI – Soča;
* Evalvacija zaposlitvene rehabilitacije, v kateri so longitudinalno in presečno spremljali trende na področju zaposlitvene rehabilitacije in zaposlovanja invalidov. Ocene zadovoljstva uporabnikov s storitvami in kakovostjo njihovega življenja so zelo ugodne, prav tako zadovoljstvo napotne ustanove ZRSZ. Tudi izhodi v neposredno zaposlitev po zaposlitveni rehabilitaciji so povezani večinoma z odprtim trgom dela, spodbudni so tudi podatki o usposabljanjih. Normativi v zaposlitveni rehabilitaciji se na ravni mreže izvajalcev spoštujejo, izvajalci zaposlitvene rehabilitacije vključujejo celo več uporabnikov, prav tako število ur presega določen minimum. Opozorili so tudi na daljše procese in čakalne dobe v zaposlitveni rehabilitaciji ter na mirovanja oziroma prekinitve procesov, prav tako tudi na delež nezaposljivih, ki sestavlja približno 20 odstotkov izhodov iz zaposlitvene rehabilitacije;
* pripravili so tudi strokovno gradivo za analizo in prilagoditve delovnih mest, s katerim se bo poenotilo delo izvajalcev zaposlitvene rehabilitacije, tako glede metod in tehnik kot tudi glede obrazca za analizo delovnega mesta in individualni načrt prilagoditev. Metode in tehnike obsegajo inštrumentarij iz delovne terapije in ergonomije (WEIS, WRI, HEA, REBA, RULA, OWAS ...);
* na področju ZIMI so pripravili vsebine na spletni strani URI – Soča, ki so namenjene tako uporabnikom kot tudi strokovni javnosti glede prilagoditev vozil (<https://www.uri-soca.si/sl/projekt-prilagoditve-vozil/>) za večjo ozaveščenost glede teh možnosti (**URI – Soča**, ukrep 1.4).

**ZIZRS** poroča, da je z namenom ozaveščanja strokovne javnosti skupaj z MDDSZ, Zavodom Republike Slovenije za zaposlovanje (v nadaljnjem besedilu: ZRSZ), Zavodom za pokojninsko in invalidsko zavarovanje Slovenije (v nadaljnjem besedilu: ZPIZ) in URI – SOČA organiziralo vsakoletna izobraževalna dneva na področju poklicne/zaposlitvene rehabilitacije – REHA, ki sta bila v Portorožu 24. in 25. septembra 2024 na temo Zaposlovanje in delo invalidov ter poklicna in zaposlitvena rehabilitacija.

Na strokovnem srečanju REHA dnevi so bile predstavljene različne izkušnje pri zaposlovanju in delu invalidov v povezavi s poklicno in zaposlitveno rehabilitacijo, ki skupaj omogočata sistemsko in celovito reševanje problematike zaposlovanja invalidov ter njihovo vrnitev na trg dela. Pri poklicni in zaposlitveni rehabilitaciji je cilj, da se invalid usposobi za ustrezno delo, se zaposli, zaposlitev obdrži in v njej napreduje ali spremeni svojo poklicno kariero oziroma se usposobi za opravljanje istega poklica ali za drug poklic ali delo. Prav tako so na REHA dnevih predstavili različne vsebine, s katerimi so udeležence izobraževalnih dni seznanili z drugimi aktualnimi vsebinami in prispevali k njihovemu strokovnemu, kariernemu in osebnemu razvoju, vse z namenom večje strokovne usposobljenosti za delo z invalidi in za invalide.

Glavna uvodna predstavitev na REHA dnevih je bila namenjena družbeni vesti in ranljivim skupinam, nadaljevali so s predstavitvijo primerov dobre prakse za večjo zaposljivost invalidov iz Belgijskega zavoda za zaposlovanje. Sledilo je delo v treh delovnih skupinah, v katerih so v povezavi z glavno temo podrobno razpravljali o merilih in kriterijih za ocenjevanje invalidnosti in pridobitev pravice do storitev zaposlitvene rehabilitacije, ocenjevanje delovne učinkovitosti za zaposlene invalide ter o podporni in zaščitniški obliki zaposlovanja invalidov. Po končanem delu v delovnih skupinah je bil skupen povzetek dela oziroma ugotovitve vseh delovnih skupin.

Drugi dan REHA dni je bil najprej predstavljen razpis s področja Programa socialne vključenosti, sledili sta predstavitev slovenskega projekta z naslovom Model zgodnje poklicne in zaposlitvene rehabilitacije v procesu vračanja na delo z vidika zdravja ter predstavitev mednarodnega projekta WIC – Workplace Inclusion Champion. Svet za invalide Republike Slovenije je predstavil izzive zaposlovanja in dela invalidov. Predstavljene so bile tudi novosti na zakonodajnem področju ter medinstitucionalno sodelovanje Zavoda Republike Slovenije za zaposlovanje. Pozornost so usmerili še na izhodišča za pripravo zakona o inštitutu za medicinsko in drugo izvedenstvo ter sodno varstvo pravic v primeru začasne ali trajne nezmožnosti za delo.

REHA srečanja se je udeležilo 185 strokovnih delavcev, ki delujejo na področju zaposlitvene in poklicne rehabilitacije, invalidskega varstva in zaposlovanja invalidov, ter strokovni delavci, ki v različnih okoljih delujejo na področju ravnanja z invalidnostjo na delovnem mestu, in drugi gostje.

ZIZRS je za izobraževanje strokovnih delavcev poleg strokovnega srečanja REHA na podlagi področnega zakona posebej pripravilo in organiziralo tudi obravnavo naslednjih tem:

* vključevanje uporabnikov storitev zaposlitvene rehabilitacije, starejših od 55 let, in delo z njimi,
* delovna terapija v zaposlitveni rehabilitaciji – soorganizator Zbornica delovnih terapevtov Slovenije,
* premagovanje težav v procesu zaposlitvene rehabilitacije,
* kako do boljše motivacije: motivacijski intervju,
* premagovanje težav v procesu zaposlitvene rehabilitacije, nadgradnja,
* uporaba kreativnih tehnik pri delu z uporabniki v zaposlitveni rehabilitaciji,
* proces kariernega odločanja ter povezava teoretičnega in praktičnega kariernega coachinga.

Na enodnevnih seminarjih je bilo skupaj udeleženih 264 strokovnih delavcev iz različnih okolij (izvajalci zaposlitvene rehabilitacije, invalidska podjetja, zaposlitveni centri, državni organi).

ZIZRS je bilo tudi soorganizator 7. Mednarodnega kongresa medicinskih izvedencev Slovenije na temo Duševne in vedenjske motnje. Seminarja se je udeležilo 52 strokovnih delavcev.

Poleg tega je ZIZRS v dogovoru z MDDSZ, v skladu s pravilnikom o zaposlitvenih centrih, izvajalo osnovno strokovno izobraževanje strokovnih delavcev in strokovnih sodelavcev v zaposlitvenih centrih. Osnovno tridnevno strokovno izobraževanje po modulih A, B, C in D je izvedenih strnjeno v treh enodnevnih seminarjih. Izvedeni sta bili dve ponovitvi tridnevnega izobraževanja za skupaj 63 udeležencev strokovnih delavcev in sodelavcev iz zaposlitvenih centrov.

V okviru REHA dni so bile na podlagi javnega natečaja MDDSZ osmič podeljene letne nagrade za dobro prakso na področju zaposlovanja invalidov. Prejemniku letne nagrade so podelili listino, s katero pridobi pravico do uporabe promocijskega logotipa INVALIDOM PRIJAZNO PODJETJE.

Nagrado za dobro prakso na področju zaposlovanja invalidov za leto 2023 je prejelo podjetje Narayan, d. o. o. (v skupini invalidska podjetja). Listino Invalidom prijazno podjetje sta podelila sekretarka v direktoratu za invalide na MDDSZ in predsednik Odbora za izvedbo javnega natečaja Invalidom prijazno podjetje (**ZIZRS**, ukrepi 1.2, 5.2, 5.4 in 5.8).

**Težave, opozorila, komentarji, predlogi**

**MNZ** poroča, da na obravnavanem področju v letu 2024 niso izvedli aktivnosti, obravnavali zakonskih sprememb, izvajali dalj časa trajajočih programov ali projektov, raziskovalne dejavnosti ali enkratnih dogodkov.

**Poročevalci nevladnih organizacij:**

**NSIOS, ZDUS**

Zakonodaja v pripravi

**ZDUS** poroča, da so bila tudi v letu 2024 njihova prizadevanja usmerjena zlasti v oblikovanje stališč in pripomb na predlagane zakonodajne novosti, in sicer vsebinsko za naslednja področja:

* stališča in pripombe ZDUS na predlog Pravilnika o naročanju in upravljanju čakalnih seznamov ter najdaljših dopustnih čakalnih dobah,
* stališča in pripombe ZDUS k Predlogu zakona o spremembah in dopolnitvah Zakona o dolgotrajni oskrbi,
* mnenja, pripombe in predlogi ZDUS k Predlogu zakona o spremembah in dopolnitvah Zakona o zdravstveni dejavnosti,
* izhodišča pokojninske reforme.

Programi

**NSIOS** poroča, da je v letu 2024 kot nosilec projekta začel Vseslovensko akcijo ozaveščanja o socialnem vključevanju invalidov, v okviru katere so s projektnimi aktivnostmi sproti obveščali javnost o pomenu socialne vključenosti invalidov in na to opozarjali z različnimi dogodki. Invalidi imajo v projektu tudi sicer aktivno vlogo. Aktivno so sodelovali z MOPE pri projektu Prevozi na klic in v različnih medijih informirali invalide o možnosti prilagojenega prevoza. NSIOS sodeluje kot projektni partner v projektu CE-Spaces4All, s katerim opozarjajo na pomen enakovredne vključenosti invalidov v turistične ponudbe in storitve.

Za ozaveščanje so pripravili celovito medijsko kampanjo, ki je vključevala objave na družbenih omrežjih, v lokalnih in nacionalnih medijih, snemanje različnih kratkih filmov na temo dostopnosti ter pripravo šestih podkastov, v katerih so invalidi predstavili svoje življenjske zgodbe. Bili so gostje v različnih TV- in radijskih oddajah, v katerih so opozorili na izzive, s katerimi se soočajo invalidi (**NSIOS**, ukrepi 1.1, 1.3, 1.4 in 1.5).

**ZDUS** poroča, da so se v pokrajinskih zvezah društev upokojencev in društvih upokojencev v letu 2024 izvajali programi, projekti in dejavnosti, ki starejšim invalidom zagotavljajo bolj vključujoče in kakovostno življenje, tako da čim dlje ohranijo svojo samostojnost. Izvedena so bila predavanja prostovoljcem in širši javnosti ter okrogle mize. Posebna pozornost je bila namenjena sprejemanju invalidov kot enakopravnih članov družbe in ustreznemu komuniciranju. Žal pa se še vedno srečujejo s stereotipi o invalidih in predsodki do invalidov (**ZDUS**, ukrep 1.1).

V letu 2024 so zaznamovali 20. obletnico izvajanja programa Starejši za starejše, v okviru katerega prostovoljce motivirajo, da nudijo laično pomoč starejšim invalidom ter izvajajo aktivnosti in različne oblike pomoči, na primer spremstvo na sprehode, k zdravniku, za ureditev osebnih dokumentov na UE, spremstvo v trgovino in podobno (**ZDUS**, ukrep 1.4).

V letu 2024 ZDUS ni izdal nobenega namenskega informativnega gradiva, se pa člani in širša javnost redno informirajo prek revije ZDUS plus, spletne strani in družbenih medijev o ustreznem odnosu do invalidov. Člani ZDUS invalide sprotno informirajo o njihovih pravicah, dolžnostih in možnostih na vseh področjih njihovega življenja ter jim po potrebi tudi pomagajo pri uveljavljanju teh pravic. Primeri informiranja in ozaveščanja so navedeni v Prilogi A7 (**ZDUS**, ukrep 1.5).

Raziskovalna dejavnost

**NSIOS** poroča, da je sodeloval kot partner v mednarodnem projektu INTUX, v katerem so z različnimi študijami, preučitvijo obstoječega gradiva, delavnicami, ki so vključevale invalide z različnimi invalidnostmi, ustvarili smernice za izdelavo prilagojenih učnih gradiv (**NSIOS**, ukrepa 1.2 in 1.4).

Dogodki

**NSIOS** poroča, da je bil soorganizator posveta Nasilje nad invalidi, na katerem so širšo javnost opozorili na problematiko dostopnih varnih hiš. Aktivno so sodelovali na okrogli mizi in pozneje na posvetu Volilna pravica ni kaprica. Izvedli so več delavnic za zaposlene na upravnih enotah. NSIOS je v sodelovanju z Evropskim invalidskim forumom (v nadaljnjem besedilu: EDF) v Ljubljani pripravil večdnevno Generalno skupščino EDF. V sodelovanju z Zvezo za šport invalidov Slovenije – Slovenskim paralimpijskim komitejem je pripravil novinarsko konferenco na temo Slovenija brez prenosa paralimpijskih iger Pariz 2024. Sodelovali so na konferenci NIJZ v Laškem, na kateri so predavali o pomembnosti dostopnosti. Bili so soorganizatorji konference DIGIN z naslovom Digitalna vključenost v informacijski družbi in konference GAAD. Opozorili so na nedopustno zaprtje ambulante za voznike invalide na Uri – Soča v času stavke zdravnikov in tudi medijsko podprli njihovo zahtevo, da se ambulanta nemudoma odpre. NSIOS je v letu 2024 izdal 22 številk digitalnih novic – Novičnik NSIOS, vsako številko so razposlali na več kot 350 naslovnikov. Redno so objavljali aktualne novice na spletni strani NSIOS in vseh družabnih omrežjih NSIOS, kot tudi na YouTube kanalu. Velika večina video vsebin na YouTube kanalu je podnaslovljena. Na temo EU kartice ugodnosti so posneli prispevke z bruseljsko televizijo Euro News. Predstavnik NSIOS v Svetu RTV Slovenija je opozarjal na povečanje števila oddaj s tolmačem znakovnega jezika in vključevanje podnapisov ter na potrebo vključevanja zvočnih zapisov za slepe in slabovidne pri RTV SLO. Pripravili so elektronsko in fizično izdajo Poročila o delu NSIOS 2023 in Plana dela NSIOS 2024 ter ju razposlal različnim ministrstvom, vsem invalidskim organizacijam, medijem ter drugi zainteresirani javnosti. Organizirali so posvet NSIOS in izobraževanje vseh članic NSIOS na temo vodenja ter volitve v organe NSIOS za mandatno obdobje 2024–2028 (**NSIOS**, ukrepi 1.1, 1.2 in 1.5).

Količinski podatki

**NSIOS** poroča o naslednjih količinskih podatkih: 1) 7350 poslanih Novičnikov NSIOS, 2) 22.020 dosegov objav na FB in Instagramu NSIOS, 3) 57 objavljenih novic na spletni strani NSIOS, 4) 30 objav v nacionalnih medijih, 5) 22 objav v lokalnih medijih, 6) šest podkastov in 7) različne objave na Youtubu.

Za medijske storitve so v letu 2024 porabili približno 70.000 evrov brez stroškov dela. Število uporabnikov je težko določiti, ocenjujejo pa, da si je objave v različnih medijih ogledalo 100.000 oseb z enim medijskim izvodom (**NSIOS**, ukrepa 1.3 in 1.4).

**Težave, opozorila, komentarji, predlogi**

**NSIOS** poroča, da je vso poslovno leto 2024 opozarjal na pomen dostopnosti, tako v grajenem kot tudi v digitalnem okolju. Največji izzivi so pri slabi ozaveščenosti populacije, nezavedanju potrebe po vključevanju invalidov v vsakdanje življenje in enakovredni obravnavi. Hkrati ugotavljajo, da je na trgu veliko dobrih rešitev za odpravo nedostopnosti informacij in komunikacij v digitalni obliki, vendar je nedostopnost zaradi drage opreme še vedno velika.

NSIOS je redno opozarjal na kršenje Konvencije o pravicah invalidov ter s pobudami, predlogi in pozivi opozarjal na odpravo neenakovredne obravnave invalidov in morebitno diskriminacijo. Ugotavlja, da žal tudi različna ministrstva na invalide še vedno gledajo kot na strošek, kar je nesprejemljivo, saj si invalidi zaslužijo dostojno življenje in enakovredno socialno vključenost (**NSIOS**, ukrepi 1.1, 1.2 in 1.5).

**ZDUS** poroča, da zakonodaja ZPIZ v glavnem zadostuje za uveljavljanje pravic delovnih invalidov. Težava pa nastane po oceni delazmožnosti oziroma po pravnomočnosti odločbe, s katero se delodajalcu nalaga dolžnost, da delovnega invalida premesti na ustrezno delovno mesto; od tega je med drugim tudi odvisno, ali bo delavec prejemal ustrezno nadomestilo. Pravico do nadomestila bo invalid imel samo pod pogojem, da se bo zaposlil na ustreznem delovnem mestu. Težave nastanejo, ker delodajalci pogosto mislijo, da nimajo ustreznega delovnega mesta, na katero bi delovnega invalida po nastanku invalidnosti zaposlili, in ustrezne dokumentacije tudi ne pošljejo ZPIZ. Delodajalec ni deležen nobenih sankcij, če te dokumentacije ne pošlje, pa tudi postopek na ZPIZ traja predolgo. Nova zakonodaja naj bi torej vsebovala sankcije za delodajalca in tudi obveznost ZPIZ, da mora o zadevi odločati v krajšem postopku, da bo delovni invalid v čim krajšem času prišel do svojih pravic.

Težave nastajajo tudi, ker v Republiki Sloveniji ni zadosti rehabilitacijskih ustanov, predvsem pa so čakalne dobe predolge tako za medicinsko kot tudi za poklicno rehabilitacijo (**ZDUS**, ukrep 1.2).

2. CILJ: BIVANJE IN VKLJUČEVANJE

**Opis cilja**

Invalidom je treba omogočiti samostojno izbiro načina življenja, kje, s kom in kako bodo živeli, ter pri tem zagotoviti tako ureditev bivalnega okolja, da bo dostopno vsem ter prilagojeno potrebam invalidov in njihovim družinam ne glede na to, ali se odločijo za samostojno bivanje v stanovanjskem objektu ali institucionalno bivanje. V ta namen je prilagoditev bivalnih površin velikokrat ključnega pomena.

Za samostojno in neodvisno življenje invalidov mora država poleg storitev osebne pomoči in osebne asistence zagotoviti tudi ustrezne bivalne razmere na sistemski ravni (omogočiti dostopnost do arhitekturno prilagojenih stanovanj, ki jih poleg države zagotavljajo tudi lokalne skupnosti). Invalidi so pri reševanju svojega stanovanjskega vprašanja soočeni s številnimi izzivi, saj je na prostem trgu zelo malo takšnih stanovanj, ki bi bila primerna za udobno in kvalitetno bivanje (na primer zaradi nedostopnosti objekta, ozkih vrat, majhne površine kopalnice, nedostopnosti balkonov in kletnih prostorov, pomanjkljive ureditve za osebe s senzornimi oviranostmi). Ob upoštevanju vidikov starajoče se družbe pa je vidik arhitekturno ustreznih stanovanj še posebej pomemben. Z oblikovanjem minimalnih standardov, ki bi omogočali primerno in varno bivanje v vseh obdobjih življenja posameznika, bi v veliki meri zadostili tudi merilom dostopnosti stanovanj za invalide, prav tako pa bi omogočili ljudem, da tudi v starosti ostajajo v svojem domačem okolju.

Ureditev bivalnega okolja (na primer odprava arhitektonskih ovir, večje bivalne površine zaradi premikanja z invalidskim vozičkom) in vgradnja morebitnih pripomočkov (na primer osebna ali stropna dvigala) v domačem okolju lahko za posameznika pomenita zelo veliko finančno breme.

Zagotoviti je treba tudi programe in izobraževanje o partnerstvu, spolnosti in družini za invalide, pa tudi za tiste, ki z njimi sobivajo ali so z njimi v stiku.

Za samostojno življenje je nujno zagotavljati tudi storitve osebne pomoči in osebne asistence ter storitev, s katerimi se zagotavlja podpora in pomoč za boljše socialno vključevanje v družbo, in sicer s sistemskimi ureditvami.

Invalidi ne smejo biti podvrženi samovoljnemu ali nezakonitemu vmešavanju drugih v njihovo zasebnost, družino, dom, korespondenco ali druge vrste komuniciranja.

**Ukrepi**

* 1. zagotavljanje možnosti invalidom, da samostojno izbirajo obliko svojega bivanja ter kje in s kom bodo živeli;
  2. zagotavljanje podpore in storitev socialnega vključevanja invalidom po Zakonu o socialnem vključevanju invalidov ter zagotavljanje ustrezne sistemsko urejene podpore in pomoči za samostojno življenje za druge osebe z motnjo v duševnem razvoju;
  3. zagotavljanje enakih možnosti in podporo invalidom za oblikovanje in načrtovanje družine in starševstva;
  4. zagotavljanje osebne asistence invalidom na podlagi Zakona o osebni asistenci in

Pravilnika o osebni asistenci ter zagotavljanje dolgotrajne oskrbe;

* 1. zagotavljanje storitev osebne asistence v kriznih razmerah (na primer pandemija, naravne nesreče);
  2. zagotavljanje drugih programov in storitev, ki invalidom omogočajo deinstitucionalizacijo, samostojno in neodvisno življenje ne glede na bivalne okoliščine (oskrba na domu, prevoz, medicinska oskrba in drugo);
  3. zagotavljanje brezplačnega prilagajanja bivalnih objektov in stanovanjskih površin invalidom (večja minimalna površina zaradi oviranega gibanja), pri čemer naj država zagotovi financiranje prilagoditev stanovanj z namenom enake dostopnosti do bivalnega okolja (na način prilagoditve avtomobila);
  4. zagotavljanje varovanih in neprofitnih najemnih stanovanj invalidom (prednostna obravnava pri dodeljevanju stanovanj);
  5. spodbujanje inovativnih programov, storitev in pristopov, ki bodo krepili moč uporabnikov (sistem zagovorništva).

**Uresničevanje drugega cilja**

V letu 2024 so bile sprejete zakonodajne spremembe, ki vključujejo izboljšanje dostopa invalidov do računalniške opreme, povečanje vključevanja v družbo, izboljšanje pogojev za osebne asistente ter začetek prehoda v skupnostne oblike oskrbe. V letu 2025 se pripravlja zakonodaja, ki bo uvedla strožji nadzor nad osebno asistenco, spremembe pri dodeljevanju pravic ter vključitev novih pravic za uporabnike, kot je brezplačen prevoz za osebe s posebnimi potrebami.

V letu 2024 so se izvajali različni programi, vključno z javnim razpisom za sofinanciranje večgeneracijskih centrov, ki vključujejo invalide. V okviru teh projektov je bilo izvedenih več ur vsebin za invalide, kot so vodene vadbe, delavnice za razvoj spretnosti in digitalne pismenosti ter predavanja za krepitev duševnega zdravja. Poleg tega so bili sofinancirani različni socialnovarstveni programi, vključno z aktivnostmi za podporo družinam otrok z motnjami v duševnem in telesnem razvoju, ter projekt e-oskrbe na daljavo, ki podpira samostojno in varno bivanje doma. Nadaljevanje in širitev programov za invalide sta predvidena tudi v naslednjih letih, s poudarkom na izboljšanju dostopa do storitev ter zagotavljanju podpore invalidom v domačem okolju in preprečevanju socialne izključenosti.

V letu 2024 so se končali projekti, ki so izboljšali dostopnost družbe za invalide in vključevanje invalidov v družbo. Ena od ključnih raziskav je obravnavala razvoj informacijskih in tehničnih rešitev za invalide, pri kateri so sodelovale invalidske organizacije. Tako so bile ugotovljene konkretne rešitve za dostopnost javnih institucij. Poleg tega so se pojavile vrzeli v obstoječih socialnovarstvenih programih za invalide, zlasti za gibalno ovirane in druge posebne skupine. Težave so se pojavile tudi zaradi osredinjenosti programov v večjih mestih, kar omejuje dostopnost na podeželju. V okviru Načrta za okrevanje so bila dokončana nova stanovanja za invalide v več mestih, vendar so se pri preselitvi stanovalcev pojavile težave zaradi nasprotovanja lokalnih skupnosti.

Poročevalci so poudarili, da se invalidi v Sloveniji soočajo z neslišnostjo pri zakonodaji, težavami z dostopnostjo stanovanj in pomanjkanjem prilagoditev večstanovanjskih objektov. Navajajo tudi, da sta potrebna večje vključevanje invalidov v odločevalske procese in večja finančna podpora za prilagoditve.

**Nosilci**

MDDSZ, MK, MNVP, NIJZ, NSIOS, YHD, Zveza Sonček

**Poročevalci ministrstev in javnih zavodov**

**MDDSZ, MDP, Ministrstvo za solidarno prihodnost Republike Slovenije (v nadaljnjem besedilu: MSP), Inštitut Republike Slovenije za socialno varstvo (v nadaljnjem besedilu: IRSSV), Slovenska karitas**

Sprejeta zakonodaja

**MDP, Direktorat za digitalno družbo**, poroča o Zakonu o spodbujanju digitalne vključenosti (Uradni list RS, št. [35/22](https://www.uradni-list.si/glasilo-uradni-list-rs/vsebina/2022-01-0653), [40/23](https://www.uradni-list.si/glasilo-uradni-list-rs/vsebina/2023-01-1128), [30/24](https://www.uradni-list.si/glasilo-uradni-list-rs/vsebina/2024-01-0827) in [12/25](https://www.uradni-list.si/glasilo-uradni-list-rs/vsebina/2025-01-0423)), ki v 23.a členu ureja mehanizem za zagotavljanje dostopa do računalniške opreme prek izposoje za državljane Republike Slovenije s stalnim prebivališčem v Republiki Sloveniji iz naslednjih kategorij:

1. upravičenci do denarne socialne pomoči ali varstvenega dodatka po zakonu, ki ureja socialnovarstvene prejemke, upravičenci do otroškega dodatka do vključno šestega dohodkovnega razreda po zakonu, ki ureja starševsko varstvo in družinske prejemke, in zakonu, ki ureja uveljavljanje pravic iz javnih sredstev, upravičenci do državne štipendije po zakonu, ki ureja štipendiranje, in zakonu, ki ureja uveljavljanje pravic iz javnih sredstev,
2. otroci s posebnimi potrebami po zakonu, ki ureja usmerjanje otrok s posebnimi potrebami,
3. osebe s statusom invalida po zakonu, ki ureja socialno vključevanje invalidov, in invalidi prve kategorije invalidnosti po predpisih o pokojninskem in invalidskem zavarovanju, ki nimajo pravice do pokojnine,
4. upokojenci, ki prejemajo pokojnino, nižjo od zagotovljene pokojnine iz tretjega odstavka 39. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo, 40/23 – ZčmIS-1, 78/23 – ZORR, 84/23 – ZDOdsk-1, 125/23 – odl. US in 133/23).

Za leto 2024 so bile z zakonom že določene ciljne skupine, ki lahko sodelujejo v javnem pozivu za izposojo računalniške opreme, in sicer upravičenci do otroškega dodatka v prvem razredu, ki imajo najmanj enega šoloobveznega otroka (če oprema ostane, pridejo na vrsto upravičenci iz drugega do šestega razreda).

Novela Zakona o spodbujanju digitalne vključenosti (ZSDV) v letu 2025 ukinja mehanizem za zagotavljanje dostopa do računalniške opreme. Računalniška oprema, ki je bila upravičencem dodeljena v izposojo, prehaja v njihovo trajno last (**MDP**, ukrep 2.2).

**MDDSZ, Direktorat za invalide**, poroča o noveli Zakona o izenačevanju možnosti invalidov (Uradni list RS, št. 94/10, 50/14, 32/17 in 95/24), ki ureja razmejitev posebnih socialnih programov za vključevanje invalidov v družbo ter drugih programov in projektov za izenačevanje možnosti invalidov v družbi. S programi ali projekti za izenačevanje možnosti invalidov v družbi se je razširila možnost izbora izvajalcev programov in projektov, ki so namenjeni enakovrednemu in polnemu vključevanje invalidov v družbo in s tem izenačevanju možnosti. Tako se razširi izbor samih programov oziroma projektov za zagotavljanje enakih možnosti za invalide in njihovo nediskriminacijo, kar sledi temeljnim načelom zakona in Konvenciji o pravicah invalidov. Uredila se je ustrezna pravna podlaga za dodelitev javnih sredstev (evropska sredstva) za sofinanciranje drugih programov ali projektov za izenačevanje možnosti invalidov v družbi, ki jih ne izvajajo samo invalidske organizacije, ampak tudi drugi izvajalci (**MDDSZ**, cilj 2 in ukrep 8.2).

Pravilnik o osebni asistenci (Uradni list RS, št. 26/22, 27/23, 71/23, 10/24, 110/24 in 5/25) je bil v letu 2024 noveliran dvakrat; s prvo spremembo se je povišala cena ure storitve osebne asistence, z drugo spremembo v decembru pa se je strošek plače osebnih asistentov, strokovnih vodij in usklajevalcev osebne asistence zapisal kot n-kratnik minimalne plače (**MDDSZ**, ukrep 2.4).

**MSP, Direktorat za starejše, dolgotrajno oskrbo in deinstitucionalizacijo, Sektor za upravljanje izvajalskih organizacij**, poroča, da je marca 2024 MSP sprejelo Strategijo Republike Slovenije za deinstitucionalizacijo v socialnem varstvu za obdobje 2024–2034 (v nadaljnjem besedilu: StaDI 2024–2034), v kateri so predstavljeni vizija, cilji in strategija MSP za prehod iz institucionalnih v skupnostne oblike oskrbe za otroke in odrasle z oviranostjo. Strategija je namenjena načrtovanju in izvajanju deinstitucionalizacije (v nadaljnjem besedilu: DI) za ciljno skupino otrok in odraslih z oviranostjo, usmerjena pa je tudi k ljudem z oviranostjo, ki so stari 65 let ali več in živijo v posebnih in kombiniranih socialnovarstvenih zavodih ter tudi v varstveno-delovnih centrih in v centrih za usposabljanje, delo in varstvo.

V prvem delu StaDI 2024–2034 je zapisana analiza sedanjega stanja na področju institucionalnega varstva in podpore v skupnosti v Republiki Sloveniji. Na podlagi analize so zastavljeni trije ključni cilji StaDI 2024–2034:

CILJ 1: preobrazba institucij v trdno javno in neprofitno mrežo skupnostnih služb,

CILJ 2: izboljšanje kakovosti storitev v socialnem varstvu,

CILJ 3: preprečevanje institucionalizacije (**MSP**, ukrepa 2.1 in 2.6).

Junija 2024 je bil objavljen nov Pravilnik o standardih in normativih socialnovarstvenih storitev pomoč družini na domu, socialni servis, institucionalno varstvo in vodenje in varstvo ter zaposlitev pod posebnimi pogoji (Uradni list RS, št. 47/24). Na podlagi tega pravilnika je v skladu z devetim odstavkom 19. člena v povezavi z 62. členom 1. januarja 2025 začela veljati pravica do brezplačnega prevoza za prihode k izvajalcu storitve in odhode od njega ob pouka prostih dnevih (vikendi in prazniki) za otroke, mladostnike in odrasle osebe s posebnimi potrebami, ki so vključeni v celodnevno obravnavo ter obiskujejo Posebni program vzgoje in izobraževanja v centrih za usposabljanje. Z določbo je MSP želelo zagotoviti enakopraven položaj uporabnikov, ki so usmerjeni v celodnevno obravnavo (do 31. decembra 2024 so bili do financiranja stroškov prevoza upravičeni samo uporabniki v dnevni obravnavi), in spodbuditi odhode uporabnikov, ki so vključeni v celodnevno obravnavo, v domače okolje oziroma omogočiti pogoje za deinstitucionalizacijo vseh uporabnikov v največji mogoči meri (**MSP**, ukrep 2.6).

Zakonodaja v pripravi

**MDDSZ, Direktorat za invalide**, poroča, da je v letu 2024 pripravljal predlog novega Zakona o osebni asistenci, ki bi na novo uredil:

* razmejitev osebne asistence in dolgotrajne oskrbe tako, da se v ZOA definira aktivnost in invalidnost;
* sestavo komisije za ocenjevanje pravice do osebne asistence; sestavljala bi jo strokovnjak s področja invalidskega ali socialnega varstva in strokovnjak zdravniške stroke, zaposlen na Zavodu za pokojninsko in invalidsko zavarovanje;
* povečan nadzor in sankcije socialnih inšpektorjev za vse deležnike v osebni asistenci;
* pravice in obveznosti osebnih asistentov, strokovnih vodij in usklajevalcev osebne asistence v smislu določitve njihovih osnovnih plač, pripadajočih dodatkov, povračil stroškov in drugih prejemkov;
* status osebnega asistenta za enega družinskega člana, izjemoma za dva družinska člana ob upravičenosti do pravice OA nad 80 ur;
* omejitev samostojnih podjetnikov posameznikov kot osebnih asistentov v obsegu 20 odstotkov vseh opravljenih ur v preteklem mesecu;
* upravičenost do osebne asistence; uvedel bi ponovno oceno upravičenosti do osebne asistence v petih letih;
* preverjanje upravičenosti do osebne asistence po 65. letu starosti na dve leti;
* obvezno uporabo informacijskega sistema za evidentiranje opravljenih ur osebne asistence, v katerega so se izvajalci osebne asistence dolžni vključiti (**MDDSZ**, ukrep 2.4).

**MSP, Služba za investicije**, poroča, da se pripravlja sprememba Zakona o socialnem varstvu (ZSV, Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A, 28/19, 189/20 – ZFRO, 196/21 – ZDOsk, 82/23, 84/23 – ZDOsk-1) glede bivanja v skupnosti z namenom opredeliti, da bo bivanje v skupnosti stanovalcem socialnovarstvenega zavoda omogočeno na način, da bodo lahko živeli v stanovanjih in ne bodo razvrščeni kot posebne družbene skupine. Sprememba je posledica tudi odločbe inšpektorja iz Inšpektorata Republike Slovenije za naravne vire in prostor, Območna enota nova Gorica, ki je ugotovil, da so posamezne stanovanjske stavbe, ki so v upravljanju zavoda in v katerih zavod izvaja storitve podpore stanovalcem (socialni servis, psihosocialna podpora …), del zavoda in s tem tudi del storitve institucionalnega varstva. Posledično bi bilo treba objekte razvrstiti kot stanovanjske objekte za posebne družbene skupine (CC-SI 11300), ki glede na občinske izvedbene akte niso dopustni na vseh stanovanjskih območjih. poleg tega pa izpeljati postopke za spremembo namembnosti konkretnih objektov (**MSP**, ukrepa 2.1 in 2.6).

Programi

**MDDSZ, Direktorat za invalide**, poroča, da so storitve osebne asistence in storitve socialnega vključevanja invalidov v letu 2024 potekale nemoteno (**MDDSZ**, ukrepa 2.2 in 2.4).

**MDDSZ, Direktorat za družino**, poroča o javnem razpisu za sofinanciranje projektov večgeneracijskih centrov+ (VGC+), ki se izvaja od 1. avgusta 2024. V okviru javnega razpisa je bilo izbranih 16 projektov, ki kot eno od ciljnih skupin vključujejo tudi invalide. Pogoj za prijavo na javni razpis so bili invalidom dostopni prostori za neformalno druženje in informiranje ciljnih skupin z namenom preprečevanja socialne izključenosti. Poleg tega v okviru vseh projektov VGC+ izvajajo različne vsebine, namenjene in prilagojene prav invalidom (na primer vodene vadbe, delavnice za razvoj spretnosti, delavnice za razvoj digitalne pismenosti, predavanja za krepitev duševnega zdravja in drugo). V okviru projektov je bilo od 1. avgusta do 31. decembra 2024 izvedenih 630 ur vsebin, namenjenim invalidom (MDDSZ, ukrep 2.2).

**MDDSZ, Direktorat za socialne zadeve**, poroča, da je MDDSZ v letu 2024 na podlagi javnih razpisov za sofinanciranje socialnovarstvenih programov sofinanciralo 15 programov, namenjenih invalidom, v skupni vrednosti več kot 900.000 evrov. V te programe je bilo v letu 2024 vključenih več kot 1700 uporabnikov.

Preglednica 2: Sofinancirani socialnovarstveni programi, namenjeni invalidom v letu 2024 (MDDSZ)

|  |  |  |
| --- | --- | --- |
| Naziv organizacije | Naslov programa | Sredstva MDDSZ |
| Združenje gluhoslepih Slovenije DLAN | Usposabljanje in socialna rehabilitacija gluhoslepih | 148.500 evrov |
| Medobčinsko društvo slepih in slabovidnih Nova Gorica | Rehabilitacija oslepelih in slabovidnih oseb na osebnem nivoju | 41.800 evrov |
| Zveza društev slepih in slabovidnih Slovenije | Mreža spremljevalcev za preprečevanje socialne izključenosti slabovidnih | 40.542,46 evra |
| Sonček – Mariborsko društvo za cerebralno paralizo | DNEVNI CENTER V CENTRU – Socialno vključevanje in skupnostne storitve za ljudi s cerebralno paralizo in drugimi razvojnimi in intelektualnimi ovirami | 69.850 evrov |
| Društvo VITA za pomoč po nezgodni poškodbi glave | Socialna vključenost oseb po poškodbi glave in usposabljanje za aktivno življenje | 36.850 evrov |
| Zveza Sožitje, zveza društev za pomoč osebam z motnjami v duševnem razvoju Slovenije | Program ohranjanja socialnih veščin – Dnevni center | 30.000 evrov |
| Sklad Silva – Društvo za kakovostno življenje ljudi s posebnimi potrebami | Program za kakovostno življenje odraslih oseb s posebnimi potrebami | 195.600 evrov |
| DRUŠTVO DISTROFIKOV SLOVENIJE | NEODVISNO ŽIVLJENJE DISTROFIKOV | 40.200 evrov |
| Združenje gluhoslepih Slovenije DLAN | Strokovno svetovanje gluhoslepim | 18.425 evrov |
| Zveza društev slepih in slabovidnih Slovenije (ZDSSS) | Vseživljenjsko učenje slepih in slabovidnih | 36.850 evrov |
| Zavod RISA, Center za splošno, funkcionalno in kulturno opismenjevanje | Center za komunikacijo in lahko branje | 36.850 evrov |
| Društvo študentov invalidov | Neodvisno življenje študentov invalidov – bivalna skupnost | 40.200 evrov |
| YHD – Društvo za teorijo in kulturo hendikepa | Neodvisno življenje hendikepiranih | 76.200 evrov |
| Zveza paraplegikov Slovenije | Usposabljanje za aktivno in neodvisno življenje | 58.200 evrov |
| Zavod RISA, Center za splošno, funkcionalno in kulturno opismenjevanje | Center za komunikacijo in lahko branje – MAS | 36.850 evrov |
|  | **Skupaj** | 906.917,46 evra |

**MDDSZ, Direktorat za socialne zadeve**, poroča, da bo tudi v letu 2025 in v naslednjih letih v okviru Javnega razpisa za sofinanciranje socialnovarstvenih programov razpisoval vsebine, namenjene spodbujanju programov za invalide, glede na izražene potrebe invalidov na terenu in višino zagotovljenih sredstev (**MDDSZ**, ukrep 2.6).

**MSP, Direktorat za starejše, dolgotrajno oskrbo in deinstitucionalizacijo, Sektor za upravljanje izvajalskih organizacij**, poroča, da je oktobra 2024 začel aktivnosti za nadgradnjo in poskusno izvajanje drugih oblik storitve za podporo družinam otrok z motnjami v duševnem in telesnem razvoju ter drugimi oviranostmi v domačem okolju. Namen poskusnega izvajanja je nadgradnja storitve v drugi organizirani obliki socialnovarstvene storitve, ki bo prilagojena otrokom z intenzivnejšimi motnjami v razvoju in oviranostmi med bivanjem v domačem okolju oziroma zunaj zavoda ter podpora družinam, s čimer se upravičencem delno in občasno dopolnjujejo funkcije doma in družine, zagotavlja podpora z vodenjem in varstvom, preprečujejo socialne stiske družin in zmanjšujejo tveganja za socialno izključenost otrok. Gre za pripravo rešitev z namenom razbremenitve družin, izboljšanja kakovosti življenja družin uporabnikov, deinstitucionalizacije in odlaganja 24-urnih namestitev v institucionalno varstvo v centrih za usposabljanje, spodbujanja in razvoja skupnostnih oblik storitev ter priprave podlag za nadaljnje sistemske spremembe. Pomoč družini v domačem okolju izvajajo vsi centri za usposabljanje v Sloveniji. Decembra 2024 je pomoč prejemalo 15 družin oziroma 18 otrok (**MSP**, ukrep 2.6).

**MSP, Direktorat za starejše, dolgotrajno oskrbo in deinstitucionalizacijo, Sektor za dolgotrajno oskrbo in deinstitucionalizacijo**, poroča, da je v letu 2024 nadaljeval izvajanje projekta E-oskrba na daljavo, ki ga na podlagi javnega razpisa (Uradni list, št. 92/23) izvaja Telekom, d. d. Projekt, ki poteka od 1. oktobra 2023 do 30. junija 2025, omogoča podporo samostojnemu in varnemu bivanju na domu, predvsem za osebe, ki so bile vključene v operacijo E-oskrba na domu, in druge polnoletne osebe, pri katerih je zaradi posledic bolezni, starostne oslabelosti, poškodb, invalidnosti, pomanjkanja ali izgube intelektualnih sposobnosti sposobnost samooskrbe omejena, oziroma so starejše od 65 let in bivajo pretežni del dneva same in niso vključene v celodnevno obliko institucionalne oskrbe. V projekt E-oskrbe na daljavo je oziroma bo vključenih vsaj 90 odstotkov uporabnikov operacije E-oskrba na domu (stanje na dan dokončanja operacije, 30. septembra 2023, je bilo 3598 uporabnikov) in vsaj 500 novih uporabnikov, ki v navedeno operacijo niso bili vključeni. V decembru 2024 je storitev E-oskrbe na daljavo v okviru projekta prejemalo 5056 oseb (**MSP**, ukrep 2.6).

**IRSSV** poroča, da je od marca 2022 vključen v postopek podeljevanja in izvajanja pravice do osebne asistence na podlagi ZOA-B. V okviru izvedenskega oddelka (strokovna komisija) podaja mnenje o obsegu ur in vrsti storitev osebne asistence ter organizira in izvaja osnovna usposabljanja za osebne asistente ter usposabljanja za uporabnike in zakonite zastopnike, če izvajalci osebne asistence programe osebne asistence izvajajo manj kot tri leta, in sicer na podlagi programa, ki ga določi minister, pristojen za invalidsko varstvo, in organizira usposabljanja članov strokovnih komisij.

V letu 2024 je IRSSV organiziral in izvedel šest osnovnih usposabljanj za osebne asistente, uporabnike in zakonite zastopnike, ki se jih je udeležilo 81 udeležencev; šest dodatnih usposabljanj za osebne asistente, uporabnike in zakonite zastopnike, ki se jih je udeležilo 117 udeležencev; tri osnovna usposabljanja za strokovne vodje in usklajevalce osebne asistence, ki se jih je udeležilo 36 udeležencev; tri dodatna usposabljanja za strokovne vodje in usklajevalce osebne asistence za 79 udeležencev ter tri osnovna in štiri dodatna usposabljanja za izvedence.

Na IRSSV so v obdobju od 1. januarja 2024 do 31. decembra 2024 prejeli 1283 vlog za uveljavljanje pravice do osebne asistence. Največ prejetih vlog je bilo prvih, in sicer 863 oziroma 67,3 odstotka, sledijo jim pritožbe (282 – od tega osem tožb oziroma 22 odstotkov), ponovne vloge (134 oziroma 10,4 odstotka) ter ponovne ocene po 22.a členu ZOA (štiri oziroma 0,3 odstotka). V obdobju od 11. marca 2022 do 31.decembra 2024 je IRSSV izvedel 3663 osebnih razgovorov (**IRSSV**, ukrepa 2.2 in 2.4).

**IRSSV** poroča, da Pravilnik o storitvah socialnega vključevanja invalidov (Uradni list RS, št. 58/22), ki je začel veljati 30. junija 2022, za ugotavljanje upravičenosti do storitev socialnega vključevanja pooblašča izvedenski organ IRSSV.

Od 1. januarja 2024 do 31. decembra 2024 so na IRSSV prejeli 39 vlog za uveljavljanje pravice do storitev socialnega vključevanja. Največ vlog so prejeli iz CSD Ljubljana (14). Od 18. julija 2022 do 31. decembra 2024 so skupaj prejeli 248 vlog. Iz CSD Južna Primorska, CSD Osrednja Slovenija Zahod ter CSD Savinjsko-Šaleška v dveh letih niso prejeli nobene vloge za pridobitev pravice do storitev socialnega vključevanja. Od 25. julija 2022 do 31. decembra 2024 so na IRSSV izdali 248 mnenj, od tega 245 pozitivnih. Po dveh letih izvajanja zakona so v letu 2024 imeli enega uporabnika, ki uporablja storitev ohranjanja socialne vključenosti starejših invalidov (**IRSSV**, ukrep 2.2).

**IRSSV** poroča, da z novim štiriletnim projektom (2021–2028) Center za usmerjanje deinstitucionalizacije (CUDI) zagotavlja strokovno podporo ter spremlja in usmerja proces deinstitucionalizacije. Projekt financira Evropska unija v okviru Programa evropske kohezijske politike v obdobju 2021–2027 v Sloveniji, sofinancira pa ga Republika Slovenija. Na nacionalni ravni je namen projekta zagotavljati operativno podporo MSP pri usklajevanju dela med različnimi resorji, sektorji in izvajalci v procesu deinstitucionalizacije. Na lokalni ravni pa je namen projekta zagotavljati terensko podporo ključnim deležnikom, kot so uporabniki in njihovi bližnji, zaposleni v zavodih, izvajalci storitev v skupnosti, centri za socialno delo, občine in tako naprej. Namen projekta je prav tako nudenje podpore in izobraževanja za ključne deležnike, razvijanje novega znanja in metod v socialnem varstvu ter ozaveščanje javnosti o pomenu deinstitucionalizacije in razvijanju skupnostnih oblik podpore. IRSSV s projektom deluje v skladu s številnimi nacionalnimi in mednarodnimi pravnimi podlagami in usmeritvami, med drugimi s Strategijo Republike Slovenije za deinstitucionalizacijo v socialnem varstvu za obdobje 2024–2034, ki jo je MSP sprejelo marca 2024, Konvencijo o pravicah invalidov, ki oznanja pravico do življenja v skupnosti ljudi z oviranostjo in odločanja o tem, kje in s kom bodo živeli, in Skupnimi evropskimi smernicami za prehod iz institucionalne v skupnostno oskrbo (2012) (**IRSSV**, ukrepi 1.1, 1.4, 2.1, 2.8 in 2.9).

**IRSSV** je v letu 2023 začel sodelovati pri projektu Preobrazba varovanih oddelkov v skupnostne oblike oskrbe odraslih in otrok z oviranostmi skupaj s partnerjema Fakulteto za socialno delo v okviru Univerze v Ljubljani in Inštitutom za kriminologijo pri Pravni fakulteti v Ljubljani. Namen projekta je natančno raziskati trenutni sistem formalnega in neformalnega delovanja varovanih oddelkov v Sloveniji ter na podlagi spoznanj in ustreznih dobrih praks iz tujine pripraviti temeljna zakonska, metodološka in praktična izhodišča za zagotavljanje podpore v skupnosti. Projekt se namreč osredinja na pereč problem prezasedenosti varovanih oddelkov, na katerega odločevalci odgovarjajo predvsem s povečevanjem zmogljivosti varovanih oddelkov namesto z iskanjem rešitev v skupnosti, kot nam to narekujejo Skupne evropske smernice za prehod iz institucionalne v skupnostno oskrbo (2012). Letos so zbrali vse podatke, potrebne za izdelavo končnih analiz in predloga preobrazbe varovanih oddelkov v skupnostne oblike podpore, kar je končni cilj projekta, ki se je končal 31. marca 2025 (**IRSSV**, ukrepi 2.1, 2.8, 2.9, 12.1 in 12.2).

**IRSSV** poroča o analizi stanja na področju izvajanja storitev za odrasle v VDC in CUDV na državni ravni in je pomemben vir informacij za strokovno javnost, raziskovalce in pripravljavce politike na tem področju, obenem pa obravnava vedno večje potrebe na državni in mednarodni ravni po različnih in vedno bolj podrobnih statistikah na področju dolgotrajne oskrbe. Uporabniki VDC in CUDV, ki so vključeni v institucionalno varstvo, so namreč z vidika podatkov za zdaj del dolgotrajne oskrbe. Pomen analize izvajanja storitev za odrasle v VDC in CUDV je torej večplasten, potrebe po nepretrganem, rednem in sistematičnem spremljanju tega področja pa so velike.

V Sloveniji je 34 izvajalcev, ki izvajajo storitvi vodenje, varstvo in zaposlitev pod posebnimi pogoji ter institucionalno varstvo za odrasle v okviru VDC in CUDV. Od tega je 23 javnih socialnovarstvenih zavodov (18 VDC in pet CUDV) in 11 koncesionarjev, ki so za opravljanje te storitve pridobili koncesijo na podlagi javnega natečaja. Svojo dejavnost so izvajali na 222 različnih lokacijah na ozemlju celotne Slovenije s skupnimi zmogljivostmi v obsegu 3591 mest za vodenje, varstvo in zaposlitev pod posebnimi pogoji in 1904 ležišč.

V letu 2023 je bilo v storitve VDC in CUDV vključenih 4146 uporabnikov (kar je sedem uporabnikov več kot v letu 2022, ko jih je bilo vključenih 4139). Od skupno 4146 uporabnikov jih je 2859 (oziroma 69,0 odstotka) prejemalo eno storitev, 1287 (oziroma 31,0 odstotka) pa dve storitvi.

Preglednica 3: Uporabniki po storitvah VDC in CUDV v obdobju 2014–2023 (IRSSV)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **STORITEV** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| **16-urno institucionalno varstvo** | 954 | 981 | 1045 | 1124 | 1146 | 1178 | 1198 | 1211 | 1258 | 1291 |
| **24-urno institucionalno varstvo** | 544 | 536 | 539 | 495 | 517 | 507 | 506 | 496 | 476 | 466 |
| **vodenje, varstvo, zaposlitev** | 3169 | 3229 | 3367 | 3482 | 3506 | 3594 | 3617 | 3637 | 3662 | 3676 |

Več kot polovica uporabnikov (56,9 odstotka oziroma 2360 oseb) živi zunaj institucionalnih oblik, in sicer bodisi sami z občasno pomočjo drugih ali pa s starši, partnerji, otroki in tako dalje.

Glede na vrsto motnje ugotavljajo, da je bilo od 4146 uporabnikov 3787 oziroma 91,3 odstotka takih, ki imajo motnjo v duševnem razvoju (krajše MDR), 359 uporabnikov oziroma 8,7 odstotka pa MDR ni imelo oziroma o tem ni bilo podatkov. Med tistimi, ki imajo MDR, je največ takih z zmerno motnjo (2607 oseb oziroma 62,9 odstotka), najmanj pa takih z lažjo motnjo (199 oseb oziroma 4,8 odstotka). Od skupno 4146 uporabnikov ima slaba polovica uporabnikov (2027 oseb oziroma 48,9 odstotka) le eno motnjo. Dve motnji ima 1382 uporabnikov (33,3 odstotka), tri motnje ima 500 uporabnikov (12,1 odstotka), štiri do šest motenj pa 205 uporabnikov (4,9 odstotka).

Povprečne cene oskrbe v institucionalnem varstvu se gibljejo med 51,11 evra (zavod, 16 ur) in 77,44 evra (bivanjska enota, 24 ur).

V letu 2023 je na vključitev v VDC/CUDV čakalo od 477 do 468 različnih oseb, ki so skupno oddale 570 vlog za vključitev. Za vključitev v samostojno storitev vodenja, varstva in zaposlitve pod posebnimi pogoji je bilo na dan 31. decembra 2023 zabeleženih 150 vlog. Sledijo prošnje za sprejem v 24-urno institucionalno varstvo v zavodu (175), 16-urno institucionalno varstvo v bivalni enoti (42) in 16-urno institucionalno varstvo v zavodu (24). Za sprejem v stanovanjsko skupino je bilo evidentiranih 41 vlog, za sprejem v 24-urno institucionalno varstvo v bivalni enoti pa 12 vlog.

V letu 2023 je bilo za izvajanje storitev VDC in CUDV zaposlenih 2483 oseb, kar je 44 oseb več kot v letu 2022 (2439 oseb). Velika večina je bila zaposlena za polni delovni čas (2336 oseb oziroma 94,1 odstotka). Skupni obseg zaposlitve je ob koncu leta 2023 znašal 2413,5, od tega 1061,91 (oziroma 1140 zaposlenih) za storitev vodenja, varstva in zaposlitve pod posebnimi pogoji, 798 (oziroma 907 zaposlenih) za institucionalno varstvo odraslih (sociala), 421,2 (oziroma 448 zaposlenih) za institucionalno varstvo odraslih (zdravstvo) ter 132,4 (oziroma 141 zaposlenih) za druga področja.[[1]](#footnote-2) V obdobju spremljanja je obseg zaposlitev v obdobju 2015–2021) postopoma naraščal, leta 2022 je nekoliko upadel, leta 2023 pa se je znova nekoliko povečal, za 2,1 odstotka (**IRSSV**, ukrepa 2.4 in 2.6).

**Slovenska karitas** poroča, da v sodelovanju z Zavodom Karion Škofijska karitas Maribor omogoča dnevno varstvo in bivalne skupnosti za osebe z motnjami v duševnem razvoju. 27 oseb je aktivno vključenih v vsakodnevne aktivnosti, ki podpirajo samostojno življenje. V Celju je Karitas omogočala vključevanje invalidov v programe socialnega vključevanja Gradimo skupnost z ustreznimi prilagoditvami in podporami. Posebno skrb invalidom namenjajo tudi pri skupnih evalvacijskih srečanjih in preverjanju njihovega dobrega počutja (**Slovenska karitas**, ukrepa 2.2 in 2.6).

Raziskovalna dejavnost

**MDDSZ, Direktorat za invalide**, poroča, da se je v letu 2024 končal ciljni raziskovalni projekt Analiza konceptualnih zasnov informacijske in tehnične sistemske podpore invalidom za povečanje socialne vključenosti, ki sta jo izvajala Fakulteta za elektrotehniko Univerze v Ljubljani in Geodetski inštitut Republike Slovenije. Končno poročilo je dostopno na [Analiza konceptualnih zasnov informacijske in tehnične sistemske podpore invalidom za povečanje socialne vključenosti – LTFE LMMFE – Laboratorij za telekomunikacije in Laboratorij za multimedijo na Fakulteti za elektrotehniko, Univerza v Ljubljani](https://ltfe.org/reference/analiza-konceptualnih-zasnov-informacijske-in-tehnicne-sistemske-podpore-invalidom-za-povecanje-socialne-vkljucenosti/). Projekt se je osredinil na prepoznavo rešitev, ki omogočajo izboljšanje dostopnosti javnih institucij in storitev za različne skupine invalidov. Poseben poudarek je bil namenjen participativni obravnavi, pri kateri so aktivno sodelovali predstavniki invalidskih organizacij. Tako so bile prepoznane največje ovire in težave, s katerimi se srečujejo invalidi, kar je zagotovilo, da so predlagane rešitve tehnološko ustrezne ter uporabne in prilagojene posebnim potrebam uporabnikov. Projekt je bil predstavljen kot primer dobre prakse na področju zagotavljanja dostopnosti za invalide na 17. zasedanju držav pogodbenic Konvencije o pravicah invalidov junija 2024 v Združenih narodih v New Yorku. V novembru 2024 je na MDDSZ potekala zaključna delavnica projekta, ki so se je udeležili invalidi, predstavniki invalidskih organizacij in zaposleni na MDDSZ (**MDDSZ**, ukrepi 2.1, 2.6, 1.2, 1.4, 3.3 in 3.4).

**MSP, Služba za investicije**, poroča o pilotnem projektu Doma na Krasu (IRSSV, januar 2025) oziroma končnem raziskovalnem poročilu pilotnega projekta deinstitucionalizacije Doma na Krasu. Namen projekta je bila preobrazba Doma na Krasu, kot jo narekujejo Skupne evropske smernice za prehod iz institucionalnih k skupnostnim oblikam oskrbe. Poročilo podaja raziskovalno-analitični pogled na projekt. V poročilu je analiziran potek projekta, v katerega so bili vpleteni projektni partnerji in Doma na Krasu. Poročilo sestavlja osem poglavij. Znanje, pridobljeno v procesu preobrazbe zavoda, je še posebej pomembno, saj je bil to eden od dveh projektov take vrste v Sloveniji, v katerem je institucija za deinstitucionalizacijo dobila izdatna sredstva. Opozarjajo, da so se preselitve zgodile šele ob koncu projekta in še potekajo, zato še ni dokončne ocene, kakšni bodo dolgoročni učinki projekta. Zavod mora deinstitucionalizacijo dokončno še izpeljati (**MSP**, ukrepi 2.1, 2.6 in 2.7).

**IRSSV** poroča, da so v letu 2024 pripravili Analizo potreb po socialnovarstvenih programih in programih v podporo družinam (Smolej Jež, S., Cava Popović, M., Černič, M., Istenič, A., in Marušič, Ž., 2024), na podlagi katere so, med drugim, prišli do informacij o potrebah po programih za invalide.

Osnovni namen naloge je bil zbrati informacije o potrebah ranljivih skupin prebivalstva, ki jih lahko rešujemo oziroma bi jih lahko reševali v okviru socialnovarstvenih programov in programov v podporo družinam. Avtorice je zanimalo, ali v določenem okolju obstajajo socialnovarstveni programi in programi v podporo družinam, ki se odzivajo na potrebe ranljivih skupin prebivalstva, ter če ne, kateri/kakšni programi manjkajo (prepoznava vrzeli). Poleg osnovnega vprašanja, povezanega s potrebami prebivalstva po socialnovarstvenih programih in programih v podporo družinam, jih je zanimal tudi nekoliko širši kontekst izvajanja in delovanja programov, njihove prednosti in pomanjkljivosti na področju kadra, ki neposredno dela z uporabniki, ter na področju metod dela in strokovnih načinov, ki jih pri svojem delu uporabljajo.

V analizo so avtorice analize vključile deležnike na srednji ravni, in sicer izvajalce socialnovarstvenih programov in programov v podporo družinam (programi centrov za družine), strokovne delavce centrov za socialno delo in predstavnike občin, ki na tej ravni najbolje poznajo potrebe (mogočih) uporabnikov ter izzive, s katerimi se ti soočajo.

Avtorice analize ugotavljajo, da so ključni izzivi, to je socialne stiske in težave ranljivih skupin prebivalstva ter njihove potrebe po socialnovarstvenih programih in programih v podporo družinam, na različnih koncih Slovenije bolj ali manj enaki oziroma podobni, z nekaj območnih (lokalnih) specifik. Ena od pomembnih splošnih ugotovitev se nanaša na dostopnost in dosegljivost programov, njihovih aktivnosti in različnih oblik pomoči in podpore. Različni akterji na lokalni oziroma območni ravni z vidika dostopnosti programov kot problematično navajajo centralizacijo programov, njihovo zgostitev v večjih regijskih središčih ter posledično manjšo geografsko dostopnost v oddaljenih manjših krajih in na podeželskih območjih. S slabšo dostopnostjo programov so povezani tudi drugi vidiki dostopnosti, na primer arhitekturna dostopnost (poudarjena je slabša dostopnost oziroma nedostopnost prostorov nekaterih programov za gibalno ovirane osebe), dostopnost informacij (mogoči uporabniki velikokrat niso informirani, ne poznajo programov, v katere bi se lahko vključili, in ne vedo za njihov obstoj; v takih primerih bi morali več truda nameniti informiranju in širjenju informacij o programih na preprost, uporabnikom prijazen način, in sicer na različne načine, po različnih »kanalih« in za vse, vključno z osebami z različnimi ovirami).

Na področju programov za invalide se je pokazalo kar nekaj vrzeli. Predstavniki socialnovarstvenih programov, centrov za družine, centrov za socialno delo in občin so poudarili, da na tem področju manjkajo zlasti naslednji tipi programov in oblike pomoči:

* programi, ki bi zagotavljali urgentne, krizne namestitve za osebe z različnimi invalidnostmi (zlasti gibalno ovirane);
* decentralizacija programov pomoči za gluhoslepe in razširitev dejavnosti po vsej Sloveniji; programi zagovorništva za gluhoslepe;
* programi za slepe in slabovidne ter njihove družine pri soočanju z vsakodnevnimi izzivi in krepitvi socialnih veščin;
* različni programi za nevrorazlične;
* individualizirani programi za posameznike, ki potrebujejo več podpore in jih ni mogoče vključiti v večje skupine (težja, težka motnja v duševnem razvoju ali kombinirane motnje);
* stanovanjske skupine za osebe po poškodbi glave;
* različni specializirani programi za osebe z motnjo avtističnega spektra;
* programi za starše hudo bolnih otrok in otrok z različnimi oviranostmi;
* programi za spodbujanje in organizacijo samostojnega in neodvisnega življenja invalidov;
* dnevni centri ali podobni tipi programov za populacijo, ki se po končanem šolanju ne more vključiti v VDC (**IRSSV**, ukrepi 2.6, 2.9, 4.17 in 12.5).

Količinski podatki

**MDDSZ, Direktorat za invalide**, poroča, da so storitve socialnega vključevanja namenjene polnoletnim osebam, ki imajo status invalida po Zakonu o socialnem vključevanju invalidov (ZSVI, Uradni list RS, št. 30/18, 196/21 – ZDOsk, 206/21 – ZDUPŠOP, 84/23 – ZDOsk-1 in 60/24 – odl. US) in se zaradi svoje invalidnosti ne morejo same vključevati v družbo. V letu 2024 se je nadaljevalo izvajanje storitev:

* 174 vključenih uporabnikov pri 8 izvajalcih,
* 14.641 izvedenih ur storitev laičnih podpornih oseb,
* 361.507,67 evra porabljenih sredstev v letu 2024 (**MDDSZ**, ukrep 2.2).

Konec leta 2024 je MDDSZ storitve osebne asistence zagotavljal 101 izvajalec osebne asistence za 4369 uporabnikov osebne asistence. Država je za storitve osebne asistence v letu 2024 namenila skupaj 221,2 milijona evrov (**MDDSZ**, ukrep 2.4).

V letu 2024 se je nadaljevalo izvajanje ukrepov po Zakonu o izenačevanju možnosti invalidov:

* 4794 izdanih EU kartic ugodnosti za invalide,
* 964 tehničnih pripomočkov za premagovanje komunikacijskih ovir,
* 359 prilagoditev vozil,
* en izšolan pes pomočnik za gibalno ovirane invalide,
* 3751 dogodkov (pomoč osebam z okvaro sluha) v klicnem centru za osebe z okvaro sluha, v višini 128.246 evrov (**MDDSZ**, ukrepi 2.6, 4.10 in 7.5).

**MSP, Direktorat za stanovanja**, poroča, da so v okviru Načrta za okrevanje in odpornost zagotovili sredstva za izgradnjo stanovanj, ki so bila dokončana leta 2024, in sicer:

* 19 novih javnih najemnih stanovanj v Kopru, Nova Dolinska, prilagojenih gibalno oviranim,
* eno novo javno najemno stanovanje v občini Kozje, prilagojeno gibalno oviranim,
* dve novi javni najemni stanovanji v Krškem, prilagojeni gibalno oviranim (**MSP**, ukrep 2.8).

**Težave, opozorila, komentarji, predlogi**

**MSP, Služba za investicije**, navaja, da je v fazi pridobivanja in urejanja nepremičnin za stanovanjske enote, v katere se bodo preselili stanovalci Doma na Krasu, na več območjih prišlo do organizacije civilnih iniciativ, ki so nasprotovale priselitvi stanovalcev zavoda v njihovo lokalno okolje. Med razlogi, zakaj je selitev stanovalcev iz zavoda na ta območja nedopustna, je tudi trditev, da so posamezne stanovanjske skupine, ki so v upravljanju zavoda in v katerih zavod izvaja storitve podpore stanovalcem (socialni servis, psihosocialna podpora in tako dalje), del zavoda in s tem tudi del storitve institucionalnega varstva, zaradi česar je treba objekte razvrstiti kot stanovanjske objekte za posebne družbene skupine (CC-SI 11300), ki glede na občinske izvedbene akte niso dopustni na vseh stanovanjskih območjih, poleg tega pa to pomeni, da bi bilo treba izpeljati postopke za spremembo namembnosti konkretnih objektov. Dom na Krasu se je pritožil na drugostopenjski organ, ki je odpravil odločbo inšpektorja in ustavil postopek (**MSP**, ukrepi 2.1, 2.6 in 2.7).

**Poročevalci nevladnih organizacij**

**NSIOS**

Programi

**NSIOS** poroča, da v njihovem okviru delujejo različne delovne skupine, v katerih so predstavniki invalidskih organizacij z različnimi oblikami in vrstami invalidnosti. Namen delovnih skupin je preučiti predloge zakonodaje, podajanje pobud in pripomb za dopolnitev ali spremembe. Delovne skupine so združevale različne invalidske organizacije – tudi predstavnike invalidskih organizacij, ki niso članice NSIOS (**NSIOS**, ukrep 2.9).

Raziskovalna dejavnost

**NSIOS** poroča, da je v sodelovanju z Evropskim invalidskim forumom (EDF) izvedel raziskavo na temo zdravja invalidov. Sodeloval je v različnih anketah, ki so bile podlaga za različne raziskave v Sloveniji in tujini (dostopnost javnega potniškega prometa, turističnih destinacij) (**NSIOS**, ukrep 2.6).

Dogodki

**NSIOS** poroča, da je pripravil tiskovno konferenco v svojih prostorih na temo novega Zakona o osebni asistenci. Predstavniki invalidov so na tej tiskovni konferenci predstavili vse dvome in pomisleke glede nekaterih nerazumljivih, neživljenjskih in nesprejemljivih rešitev, ki jih prinaša ZOA in pomenijo poslabšanje položaja in življenja invalidov.

Kot soorganizator je NSIOS sodeloval pri izvedbi novinarske konference na temo prenosa paralimpijskih iger v Parizu ter pri novinarski konferenci v okviru URI – Soča v povezavi z vozniškimi pregledi v času zdravniške stavke (**NSIOS**, ukrepa 2.4 in 2.9).

**Težave, opozorila, komentarji, predlogi**

**NSIOS** poroča, da je pregledal Zakon o dolgotrajni oskrbi (ZDOsk-1, Uradni list RS, št. 84/23 in 112/24). Glede na pomanjkljivosti predlogov in zaskrbljenost predstavnikov invalidov je bilo podanih več predlogov za dopolnitev in spremembo Zakona o dolgotrajni oskrbi, ki pa se niso upoštevali. Zaskrbljenost nad pomanjkljivim predlogom Zakona o dolgotrajni oskrbi so podali tudi vsi socialni partnerji, vendar jim pristojno ministrstvo ni prisluhnilo. Invalidi so najranljivejša skupina, njihovi predlogi večkrat niso upoštevani ali so namerno izpuščeni iz dialoga. Zato je zaskrbljenost upravičena, namreč neupoštevanje terenskih izkušenj in težav ne bo obrodilo sadov v sprejetih novih zakonih.

Na področju stanovanjske problematike je bilo v letu 2024 narejenih absolutno premalo korakov. V NSIOS vedo, da morajo biti konec leta 2025 vsi objekti v javni rabi in tudi storitve prilagojeni za invalide. Vendar se pri tem predvsem pozablja na večstanovanjske objekte, ki zaradi takšnih ali drugačnih razlogov ostajajo nedostopni. Nedostopnost onemogoča aktivno in človeku dostojno življenje, ne samo invalidom, temveč tudi starejšim, ki prav tako večkrat ostajajo ujeti med štirimi stenami, ker so obnemogli in tako kot invalidi ne morejo premagovati navpičnih pohodnih površin.

NSIOS predlaga, da se vse lastnike večstanovanjskih zgradb opolnomoči z novo direktivo EU, ki narekuje, da se poleg energetske sanacije objektov hkrati odpravi tudi nedostopnost stanovanjskih objektov. Absolutno pa je potreben konkreten nadzor tudi pri rekonstrukcijah obstoječih objektov in novogradnjah. V NSIOS namreč opažajo, da se standardi dostopnosti v času izvedbe bodisi zaradi nevednosti ali česa drugega ne upoštevajo.

Potreben je večji posluh pri prilagoditvah stanovanjskih objektov tudi na področju finančnih vzpodbud. Večkrat se invalidi ne odločajo za primerne prilagoditve zaradi finančnega primanjkljaja. Življenje invalidov je v osnovi dražje, in prav iz teh razlogov bi bilo treba zagotoviti finančna sredstva za sofinanciranje prilagoditve v domačem okolju.

Na MSP so poslali več pozivov, naj se v stanovanjski svet vključi tudi predstavnik invalidov. Žal ta ne prinaša dobrih novic za invalide, saj se pojavlja strah, da bodo osebe, ki bodo pridobile status invalida, izgubile pravico do dostojne in primerne oskrbe glede na vrsto in obliko invalidnosti (**NSIOS**, ukrepi 2.2, 2.4, 2.7, 2.8 in 2.9).

3. CILJ: DOSTOPNOST

**Opis cilja**

Dostopnost je širok izraz, ki ne obsega le dostopa do grajenega okolja in odprave arhitektonskih ovir, temveč tudi dostop do informacij oziroma komunikacij, kar omogoča invalidu vključitev v širše družbeno okolje oziroma v vse sfere človekovega življenja, kot so na primer izobraževanje, zaposlovanje, vključevanje v politično, športno in kulturno življenje ter dostopnost do zdravstvenih, socialnih in drugih storitev. Dostopnost daje invalidu možnost vključevanja v socialno, ekonomsko in politično življenje.

Vlada Republike Slovenije je 27. maja 2021 sprejela ustavni zakon, po katerem je ustava v 62.a členu dopolnjena s pravico do uporabe in razvoja slovenskega znakovnega jezika. Določa pa tudi, da svobodno uporabo in razvoj jezika gluhoslepih ureja zakon. Zagotovljena sta svobodna uporaba in razvoj slovenskega znakovnega jezika. Na območjih občin, v katerih sta uradna jezika tudi italijanščina ali madžarščina, je zagotovljena svobodna uporaba italijanskega in madžarskega znakovnega jezika. Uporaba teh jezikov in položaj njihovih uporabnikov ter svobodna uporaba in razvoj jezika gluhoslepih so zakonsko urejeni.

**Ukrepi**

* 1. uresničevanje Direktive (EU) 2019/882 o zahtevah glede dostopnosti za proizvode in storitve;
  2. zagotavljanje mogoče dostopnosti do prevoza (v Sloveniji do krajev prometnega območja, na katerem je vzpostavljen javni potniški promet, vsak dan v tednu in do taksijev) – vstop, izstop, slušno in vidno obveščanje ter po potrebi spremstvo;
  3. zagotavljanje dostopnosti do grajenega okolja ali do vseh objektov v javni rabi;
  4. zagotavljanje dostopnosti do informacij in komunikacij (prilagoditev gradiva v zvezi z odločanjem na državni in lokalni ravni v lahko berljivo tehniko; uporaba slovenskega znakovnega jezika za gluhe ter zagotavljanje branja podnapisov in opisovanja dogajanja na zaslonu za slepe, polno dostopnost TV vsebin morajo zagotavljati javna RTV ter operaterji in komercialne TV; spodbujanje e-dostopnosti in uporabe druge informacijsko-komunikacijske tehnologije; spodbujanje proizvajalcev, da svoje izdelke opremijo z brajevo pisavo; ohranjanje relejnih centrov za senzorno in komunikacijsko ovirane invalide, to je centrov, ki skrbijo za sporočanje informacij med gluhim/naglušnim in drugimi osebami; zagotavljanje osebam z gluhoslepoto dostop do informacij s pomočjo tolmačev za gluhoslepoto);
  5. zagotavljanje dostopnosti do turističnih programov za funkcionalno ovirane osebe, spodbujanje turističnih agencij k oblikovanju turističnih dejavnosti za invalide;
  6. zagotavljanje varnostnih zahtev za osebe z zmanjšano mobilnostjo na potniških ladjah in hitrih potniških plovilih v skladu z Direktivo 2009/45/ES Evropskega parlamenta in Sveta z dne 6. maja 2009 o varnostnih predpisih in standardih za potniške ladje (UL L št. 163 z dne 25. 6. 2009, str. 1), zadnjič spremenjeno z Direktivo 2017/2108/EU Evropskega parlamenta in Sveta z dne 15. novembra 2017 o spremembi Direktive 2009/45/ES o varnostnih predpisih in standardih za potniške ladje (UL L št. 315 z dne 30. 11. 2017, str. 40), ki je bila spremenjena z Delegirano uredbo Komisije (EU) 2020/411 z dne 19. novembra 2019 o spremembi Direktive 2009/45/ES Evropskega parlamenta in Sveta o varnostnih predpisih in standardih za potniške ladje glede varnostnih zahtev za potniške ladje, ki opravljajo notranja potovanja (UL L št. 83 z dne 19. 3. 2020, str. 1), ki določa posebne zahteve za potniške ladje, ter Uredba (EU) št. 1177/2010 Evropskega parlamenta in Sveta z dne 24. novembra 2010 o pravicah potnikov med potovanjem po morju in celinskih plovnih poteh ter spremembi Uredbe (ES) št. 2006/2004;
  7. zagotavljanje varnosti na vseh področjih dostopnosti;
  8. zagotavljanje dostopnosti v različnih dostopnih formatih za invalide do klicnih številk v sili 112 in 113;
  9. zagotavljanje, da se v redne programe izobraževanja, predvsem visokošolskega, vključujejo teme o dostopnosti grajenega okolja in informacij za invalide in druge funkcionalno ovirane osebe.

**Uresničevanje tretjega cilja**

V letu 2024 so bili sprejeti številni ukrepi za izboljšanje dostopnosti za invalide. Zakon o dostopnosti proizvodov in storitev za invalide ter Pravilnik o dostopnosti proizvodov za invalide, o označevanju in postopku ugotavljanja skladnosti določata standarde, ki bodo začeli veljati leta 2025. Invalidi so oproščeni plačila turistične takse, nastanitveni objekti pa morajo biti prilagojeni, čeprav so nekateri kriteriji izbirni. Pravilnik za medije zagotavlja dostopnost avdiovizualnih storitev, vključno s podnapisi in znakovnim jezikom. Kulturne vsebine bodo dostopne širšim skupinam, tudi z razvojem tehnologij za podnaslavljanje. Novela zakona o prevozih omogoča brezplačen prevoz za invalide in njihove spremljevalce, medtem ko so v Resolucijo o zaščiti in reševanju smiselno vključeni ukrepi za invalide v primeru nesreč. Nacionalni načrt za železnice zagotavlja dostopnost postaj za invalide, vključno z dvigali, parkirišči in označevanjem ovir. Hkrati pa so v pripravi še dodatni ukrepi za izboljšanje dostopnosti, vključno z zakonodajnimi spremembami in novimi pravilniki, ki bodo uredili področja elektronskih komunikacijskih storitev, nastanitvenih objektov in železniških postaj.

V letu 2024 so bili izvedeni številni projekti za izboljšanje dostopnosti. Vzpostavila se je Nacionalna svetovalna in informacijska točka za vprašanja o dostopnosti objektov v javni rabi. Na železniških postajah so bili izvedeni gradbeni ukrepi, kot so podhodi, dvigala in prilagoditve sanitarij. Uvedeni so bili tudi spletni programi za promocijo zdravja, ob tem pa so potekale tudi medijske kampanje. Na področju turizma so bile prilagojene spletne strani, kar bo pripomoglo k večji dostopnosti turističnih informacij. Dodatno so bili sofinancirani projekti za izboljšanje dostopnosti na različnih športnih in turističnih dogodkih. Vse te aktivnosti so pomembno prispevale k večji dostopnosti v različnih sektorjih, kot so infrastruktura, kultura, zdravstvo, turizem in spletne vsebine.

Izvedenih je bilo več raziskav in posvetovanj za izboljšanje dostopnosti. Izvaja se pilotno testiranje prevoza na klic v več slovenskih mestih za invalide, z namenom izboljšanja mobilnosti in dostopnosti prevoza. Predstavljeni so bili zakonodajni okviri, prilagoditve za invalidske skupine ter ozaveščanje o težavah, s katerimi se lahko soočajo invalidi v primeru naravnih nesreč. Veliko aktivnosti je bilo izvedenih v namen izboljšanja trajnostnega javnega prevoza in dostopnosti v Sloveniji.

Čeprav so bile dosežene pomembne izboljšave, imajo invalidi še vedno težave s fizično dostopnostjo v javnih zavodih in visokimi stroški prilagoditev spletnih vsebin, ki zahtevajo dodatna sredstva in kadrovske zmogljivosti.

**Nosilci**

MK, MNVP, Ministrstvo za infrastrukturo Republike Slovenije (v nadaljnjem besedilu: MZI), Ministrstvo za gospodarstvo, turizem in šport Republike Slovenije (v nadaljnjem besedilu: MGTŠ), MOPE, Ministrstvo za obrambo Republike Slovenije (v nadaljnjem besedilu: MORS), NIJZ, NSIOS

**Poročevalci ministrstev in javnih zavodov**

**MDDSZ, MDP, MK, MJU, MOPE, MGTŠ, MORS, MNVP, MP, MZI, NIJZ, Slovenska karitas**

Sprejeta zakonodaja

**MGTŠ, Direktorat za notranji trg**, poroča, da se je v letu 2024 izvajal Pravilnik o dostopnosti proizvodov za invalide, označevanju in postopku ugotavljanja skladnosti (Uradni list RS, št. 61/23), sprejet na podlagi 7. člena Zakona o dostopnosti proizvodov in storitev za invalide (ZDPSI, Uradni list RS, št 14/23) in v skladu s Prilogo I in Prilogo IV Direktive (EU) 2019/882 o zahtevah glede dostopnosti za proizvode in storitve. Pravilnik določa podrobnejše zahteve glede dostopnosti proizvodov za invalide, označevanje in postopek ugotavljanja skladnosti. Veljati bo začel 28. junija 2025, v celoti pa se bo lahko izvajal, ko bodo sprejeti ustrezni harmonizirani evropski standardi, ki so v pripravi (**MGTŠ**, ukrep 3.1).

**MGTŠ, Direktorat za turizem**, poroča, da je v zakonu, ki ureja turizem, določeno, da so invalidi oproščeni plačila turistične in promocijske takse. Po veljavni gradbeni zakonodaji morajo biti tudi nastanitveni objekti prilagojeni funkcionalno oviranim osebam. Veljavni Pravilnik o kategorizaciji nastanitvenih obratov vključuje kriterije za dostop brez ovir (kriteriji so izbirni). Obvezno pa morajo vsi nastanitveni obrati izpolnjevati določila veljavne zakonodaje s tega področja (**MGTŠ**, ukrep 3.5).

**MK, Direktorat za medije (DM)**, poroča, da je v okviru Zakona o dostopnosti do proizvodov in storitev za invalide MK sprejel Pravilnik o podrobnejših pogojih glede dostopnosti storitev, ki invalidom zagotavljajo dostop do avdiovizualnih medijskih storitev (Uradni list RS, št. [82/24](https://www.uradni-list.si/glasilo-uradni-list-rs/vsebina/2024-01-2419)), ki določa standarde kakovosti na področju dostopnosti. Pri zagotavljanju storitev dostopa do avdiovizualnih medijskih storitev morajo ponudniki storitev zagotavljati:

* elektronske programske vodnike, ki so zaznavni, uporabni, razumljivi in zanesljivi ter zagotavljajo informacije o razpoložljivosti elementov dostopnosti;
* da so komponente dostopnosti (storitve dostopa) avdiovizualnih medijskih storitev, kot so podnapisi, zvočni opis, govorjeni podnapisi in tolmačenje v znakovnem jeziku, ustrezne kakovosti, ki omogoča natančen prikaz, sinhronizacijo z zvokom in videom ter uporabnikom nadzor prikaza in uporabe (**MK**, ukrepa 3.3 in 3.4).

**MK, Direktorat za razvoj kulturnih politik (DRKP)**, poroča o uresničevanju Direktive (EU) 2019/882 o zahtevah glede dostopnosti za proizvode in storitve. RENPK 2024–2031 v poglavju Kulturne raznolikosti in človekove pravice izrecno poudarja, da bo MK še naprej podpiralo »dostopnost digitalnih vsebin za skupine z manjšinskimi izkušnjami in oviranostmi. Spodbujalo bo uporabo alternativnega besedila za grafične elemente, znanega kot ›alt opis‹ ali ›alt atribut‹, za vse netekstovne vsebine.« (**MK**, ukrepa 3.1 in 3.4)

Prav tako so navedenemu področju namenjeni tudi nekateri cilji v predlogu akcijskega načrta. V okviru medsektorskega sodelovanja na področju slovenskega jezika (Razvojni cilj 6: Medsektorsko razvojno sodelovanje) predlog akcijskega načrta navaja, da bo »ministrstvo podpiralo razvoj ključnih gradnikov digitalne infrastrukture slovenskega jezika«, v tem okviru pa bo potekalo tudi »sofinanciranje večanja dostopnosti kulturnih vsebin za osebe z različnimi oviranostmi s projekti za razvoj samodejnega podnaslavljanja, ki vključujejo nadgradnjo in posodabljanje govornih tehnologij, strojno prevajanje, govorno sintezo ter izdelavo in nadgradnjo korpusov govorjenih besedil za razvoj govornih tehnologij«. Navaja tudi, da je »cilj rešitve /…/ izboljšati kakovost slovenskega jezika. Posebna pozornost je namenjena razvoju govornih tehnologij, kjer je obseg govorjenih jezikovnih virov ključen za povečanje točnosti in zanesljivosti delovanja. Rešitev se osredinja na razvoj tehnologije za samodejno podnaslavljanje govorjenih vsebin v TV-programih z namenom zagotavljanja dostopnosti informacij in vsebin gluhim, naglušnim, slepim in slabovidnim osebam. Rešitev bo spodbujala jezikovno ustvarjalnost.« (**MK**, ukrepa 3.1 in 3.4).

V skladu z usmeritvami, podanimi v RENPK 2024–2031, predlog akcijskega načrtaže v svojem prvem razvojnem cilju(Razvojni cilj 1: Odpravljanje prekarnosti, zagotavljanje enakosti spolov in krepitev zmožnosti ter kadrovskih in prostorskih kapacitet) poudarja socialno vključevanje ranljivih skupin in večanje dostopnosti za osebe z različnimi oviranostmi na področju kulture (rešitev: socialno vključevanje ranljivih skupin (kohezijska sredstva) in večanje dostopnosti za osebe z različnimi oviranostmi na področju kulture). Navaja, da »si bo ministrstvo prizadevalo za izboljševanje pogojev oseb, ki imajo težji dostop do delovanja znotraj kulture ali obiskovanja kulturnih institucij in prireditev. Rešitev je sestavljena iz več sklopov:

* izboljšanje dostopnosti kulture ranljivim družbenim skupinam na profesionalni ravni, s krepitvijo strokovne usposobljenosti v javni infrastrukturi za zaščito in promocijo kulturnih raznolikosti ter opismenjevanjem pripadnikov romske skupnosti na področju kulture (kohezijska sredstva);
* sofinanciranje opremljanja javne kulturne infrastrukture za večjo fizično in informacijsko dostopnost za ljudi z gibalnimi, senzornimi in intelektualnimi invalidnostmi in za ljudi s funkcionalnimi oviranostmi. Rešitev bo zagotovila bolj enakomerno dostopnost kulture ne glede na zdravstvene, fizične ali socialne okoliščine posameznikov ter spodbujala k večji kulturni raznolikosti in strpnosti.«

Prav tak je tudi Temeljni cilj 9: Vloga kulture pri zmanjševanju neenakosti iz istega dokumenta (**MK**, ukrep 3.3).

**MOPE, Direktorat za prometno politiko, Sektor za javni potniški promet**, poroča, da je novela Zakona o prevozih v cestnem prometu (ZPCP-2I, Uradni list RS, 23/24):

1. v 52. točki 3. člena opredelila izraz spremljevalec;
2. v 114.b členu opredelila upravičence do brezplačnega prevoza. V skladu z novelo zakona se je imetnikom EU kartice ugodnosti za invalide dodal še brezplačni prevoz za njihove spremljevalce, kadar ti invalida spremljajo pri vožnji (**MOPE**, ukrepa 3.1 in 3.3).

**MORS, Uprava Republike Slovenije za zaščito in reševanje** (v nadaljnjem besedilu: URSZR), poroča o Resoluciji o nacionalnem programu varstva pred naravnimi in drugimi nesrečami v letih od 2024 do 2030 (Uradni list RS, št. 94/24), ki je bila dopolnjena in sprejeta 23. oktobra 2024 in v katero so smiselno vključene tudi pravice oziroma potrebe invalidov na področju zaščite in reševanja ob naravnih in drugih nesrečah (**MORS – URSZR**, ukrep 3.7).

**MZI, Direktorat za železnice, žičnice in upravljanje prometa**, poroča, da je bil Nacionalni izvedbeni načrt (v nadaljnjem besedilu: NIN) v zvezi z dostopnostjo železniškega sistema za invalide in funkcionalno ovirane osebe (NIN za TSI (tehnične specifikacije za interoperabilnost) PRM (osebe z omejeno mobilnostjo (angl. Persons with Reduced Mobility)) – s podatki za stanje decembra 2024) dokončan januarja 2025. Ministrica ga je podpisala 21. oktobra 2025.

NIN za TSI PRM (Sektor za investicije v železnice | GOV.SI) določa Strategijo opremljanja postaj in postajališč s funkcionalnimi in tehničnimi specifikacijami, ki opredeljuje: parkirišča za invalide, dvigala ali klančine, talne površine, označevanje prozornih ovir, stranišča in previjalnice, sisteme izdaje vozovnic, prostore za informacije in točke za pomoč potnikom, vidne informacije (oznake, piktograme, natisnjene ali dinamične informacije, zvočne informacije …), operativne predpise/načine za neoviran dostop na perone (**MZI**, ukrep 3.1).

Zakonodaja v pripravi

**MDP, Direktorat za digitalno družbo, Sektor za elektronske komunikacije**, poroča, da je Direktiva (EU) 2019/882 o zahtevah glede dostopnosti za proizvode in storitve v slovenski pravni red prenesena z Zakonom o dostopnosti do proizvodov in storitev za invalide. ZDPSI v 9. členu določa dodatne pogoje glede dostopnosti elektronskih komunikacijskih storitev, vključno s komunikacijo v sili. ZDPSI predvideva, da minister za digitalno preobrazbo s pravilnikom podrobneje uredi delovanje teh storitev. Glede na to, da so na ravni EU v postopku sprejemanja ustrezni standardi, ki bodo poenoteno urejali to področje, bi bilo v tem trenutku sprejetje pravilnika preuranjeno. Tudi druge države članice EU za področje elektronskih komunikacijskih storitev niso sprejele podrobnejših podzakonskih aktov (**MDP**, ukrep 3.1).

Na MDP pripravljajo novelo Zakona o elektronskih komunikacijah (ZEKom-2, Uradni list RS, št. 130/22 in 18/23 – ZDU-1O; v nadaljnjem besedilu: ZEKom-2), v katero nameravajo vključiti tudi ukrepe za končne uporabnike invalide. ZEKom-2 je sicer predvidel sprejetje podzakonskega akta, s katerim bi vlada določila dodatne ukrepe za končne uporabnike invalide, vendar pa se je izkazalo, da je primerneje, da se ukrepi določajo na zakonski ravni. Vsebina ukrepov bo predvidoma slonela na vsebinskih rešitvah Uredbe o ukrepih za končne uporabnike invalide (Uradni list RS, št. 38/14 in 130/22 – ZEKom-2) z ustreznimi prilagoditvami glede na z ZEKom-2 spremenjen nabor univerzalne storitve (na primer v nabor univerzalne storitve ne spadajo več javne telefonske govorilnice) in nekatere druge prilagoditve, ki stremijo k povečanju možnosti izbire za končne uporabnike invalide, z namenom, da ima torej tudi ta skupina prebivalstva možnost izbire med različnimi izvajalci storitev. Tako lahko uporabnik invalid popuste uveljavlja tako pri imenovanem izvajalcu univerzalne storitve kot tudi pri drugih izvajalcih, ki zagotavljajo storitve iz nabora univerzalne storitve in imajo letni prihodek iz zagotavljanja javnih komunikacijskih omrežij oziroma izvajanja javnih komunikacijskih storitev višji od 2 milijonov evrov. Razlika v višini popusta na priključitev/naročnino in stroški drugih prilagoditev (na primer prilagoditev splošnih pogojev, univerzalne imeniške službe in tako dalje) se bodo krili iz državnega proračuna (**MDP**, ukrep 3.4).

**MGTŠ, Direktorat za turizem**, poroča, da tudi novi Pravilnik o kategorizaciji nastanitvenih obratov vključuje kriterije za dostop brez ovir (za invalidske vozičke oziroma spremljevalce, za električni voziček, za slepe in slabovidne, za gluhe in naglušne). Kriteriji so izbirni (**MGTŠ**, ukrep 3.5).

**MZI, Direktorat za železnice, žičnice in upravljanje prometa**, poroča, da je v pripravi in usklajevanju z deležniki Pravilnik o opremljenosti železniških postaj in postajališč. Pravilnik predpisuje opremljanje postaj in postajališč z napravami in elementi za invalide in funkcionalno ovirane osebe (FOO), parkirišča za invalide, dvigala ali klančine, WC za invalide, čakalnice in podobno (**MZI**, ukrep 3.1).

Programi

**MDDSZ, Direktorat za invalide**, poroča, da se je v letu 2024 pod okriljem UIRS vzpostavila Nacionalna svetovalna in informacijska točka za vprašanja o dostopnosti objektov v javni rabi, dostopna na <https://infotocka.dostopnost.si/sl-si/>. Nacionalna točka ponuja celovite informacije in gradiva o dostopnosti ter načrtovanju univerzalno dostopnega javnega prostora, pomoč in svetovanje glede vseh vidikov zagotavljanja dostopnosti objektov v javni rabi za invalide ter informacije in pojasnila o zakonskih obveznostih zagotavljanja dostopnosti objektov v javni rabi. Nacionalno točko financira MDDSZ (**MDDSZ**, ukrep 3.3).

V letu 2024 je nemoteno deloval Klicni center za osebe z okvaro sluha, s pomočjo katerega lahko osebe z okvaro sluha stopijo v stik z javnimi institucijami; klicni center deluje 24 ur dnevno (**MDDSZ**, ukrep 3.4).

**MJU, Direktorat za stvarno premoženje, Služba za upravne enote**, poroča, da so bila v letu 2024 izvedena naslednja naročila za ureditev dostopnosti in sanitarij za invalide v objektih državne uprave v upravljanju MJU:

* FURS Sežana, Partizanska cesta 81, Sežana – ureditev dostopa in sanitarij,
* MP, Župančičeva ulica 3, Ljubljana – ureditev sanitarij za invalide,
* MZ, Štefanova ulica 5, Ljubljana – ureditev sanitarij za invalide,
* Ministrstvo za finance Republike Slovenije (v nadaljnjem besedilu: MF), Beethovnova ulica 11, Ljubljana – ureditev sanitarij za invalide,
* UE Piran, Obala 114a, Portorož – ureditev dostopa: montaža avtomatskih vhodnih vrat,
* Ministrstvo za kohezijo in regionalni razvoj Republike Slovenije, Kotnikova ulica 5 – ureditev sanitarij za invalide,
* FURS, Vojkovo nabrežje 36, Koper – ureditev dostopa in sanitarij za invalide,
* FURS, Vojkovo nabrežje 38, Koper – ureditev dostopa in sanitarij za invalide,
* UE Kočevje, Ljubljanska cesta 26, Kočevje – dokumentacija za izvedbo dvigala (**MJU**, ukrep 3.3).

**MK, Direktorat za medije (DM)**, poroča, da je leta 2024 v sodelovanju z RTV Slovenija začel izvajati kohezijski projekt, katerega cilj je vzpostavitev samodejnega podnaslavljanja televizijskih programov RTV Slovenija za gluhe in naglušne osebe. Okvirna višina sredstev za neposredno potrditev operacije je 1.204.411,75 evra z DDV. Naložbo sofinancirata Evropska unija iz Evropskega sklada za regionalni razvoj in Republika Slovenija. Operacija se izvaja v okviru Programa Evropske kohezijske politike v obdobju 2021–2027 v Sloveniji, cilja politike 1, Prednostne naloge 1. Inovacijska družba znanja, Specifičnega cilja RSO1.2: Izkoriščanje prednosti digitalizacije za državljane, podjetja, raziskovalne organizacije in javne organe (ESRR).

V okviru neposredne operacije se zagotavljajo:

* dostopnost do storitev javne radiotelevizije za gluhe in naglušne uporabnike: Osnovni namen za izvedbo projekta je izboljšanje dostopnosti medijskih vsebin za gluhe in naglušne gledalce (invalide in starejše osebe) in s tem tudi uresničevanje pravice do svobode izražanja in obveščenosti ter njihova vključenost v kulturno življenje družbe,
* vzpostavitev razpoznavalnika in modela slovenskega jezika: Vzpostavitev tehnoloških digitalnih orodij za samodejno pretvorbo govora v besedilo je ključnega pomena za zagotovitev kakovostnega podnaslavljanja. Razpoznavalnik za pretvorbo govora v besedilo je sestavni del razvoja slovenščine v digitalnem okolju;
* prenos podnapisov prek interneta in TV-signala: omogočanje prenosa podnapisov prek interneta in TV-signala je ključnega pomena za zagotovitev dostopnosti medijskih vsebin na različnih platformah za invalide. Na ta način je omogočena storitev, ki invalidom zagotavlja uresničevanje pravice do obveščenosti, in sicer tako, da sami izberejo najprimernejši način za spremljanje televizijskih oddaj, ki so opremljene s sprotnimi podnapisi.

Poleg tehničnih vidikov je ključnega pomena tudi ozaveščanje javnosti o prednostih in pomenu podnaslavljanja. Projekt bo vključeval kampanje, izobraževalne programe ter promocijske dejavnosti, ki bodo spodbujali razumevanje tega pomembnega vidika medijske dostopnosti in podporo temu vidiku. S tem bodo prispevali k širjenju zavedanja o potrebah gluhih in naglušnih ter spodbudili širšo družbeno inkluzijo (**MK**, ukrepi 3.4, 1.1, 1.2 in 1.3).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da se v splošnih knjižnicah redno in v skladu s finančnimi zmožnostmi njihovih ustanoviteljev (občin) izvajajo tudi prilagoditve opreme: nakup računalnikov z brajevo vrstico, nakup bralnih lup, zvočnih knjig, bralnikov, slušnih zank, izdelava prilagojenih spletnih strani v skladu s strokovnimi smernicami, omogočanje slepim uporabnikom vstopa v knjižnične prostore s psom vodnikom, izposoja očal, bralnih ravnil in tako dalje. NUK uresničuje dostopnost tudi s prilagoditvami, ki so bile poleti 2020 izvedene na spletiščih NUK. Sodeluje pri projektu EODOPEN, v okviru katerega vodi posebno delovno skupino Dostavne oblike digitaliziranega gradiva za uporabnike s posebnimi potrebami (**MK**, ukrepi 3.3, 3.4, 4.11 in 8.11).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, v nadaljevanju povzema prispevke zunanjih javnih (kulturnih) ustanov in javnih zavodov.

**Javna agencija za knjigo Republike Slovenije (JAK)**

Poročanje se nanaša na Akcijski program za invalide, v katerega Javna agencija za knjigo Republike Slovenije ni bila neposredno vključena in ne izvaja posebnih razpisov ali pozivov, namenjenih izključno ciljni skupini invalidov. Kljub temu pri izvajanju svojih rednih dejavnosti upošteva tudi vidik dostopnosti za invalide, zato v okviru poročanja predstavlja svoja prizadevanja in aktivnosti na tem področju:

* V okviru nacionalnega projekta Rastem s knjigo JAK vsako leto zagotovi natisnjena dela slovenskih avtorjev za otroke in mladino za celotno generacijo učencev sedmih razredov osnovnih šol in dijakov prvih letnikov srednjih šol. V tem okviru agencija od založnikov izbranih knjig zahteva, naj ranljivim ciljnim skupinam, kot so osebe z različnimi stopnjami okvar vida in drugimi oviranostmi, ki vplivajo na bralno zaznavanje, zagotovijo tudi izdelavo izbranih knjig v e-pub formatu in prost dostop do njih.
* V letu 2024 je projekt zajemal tudi pripravo dveh promocijskih filmov izbranih knjig, ki sta bila opremljena s podnapisi. Ta ukrep je bil uveden z namenom povečanja dostopnosti za gluhe in naglušne učence, s čimer agencija zagotavlja širši dostop do knjižnih vsebin in se zavezuje k enakopravnemu vključevanju vseh ciljnih skupin v izobraževalne in kulturne procese (uresničevanje ukrepov 3.4, 4.3, 4.4, 4.6, 8.1 in 8.2).
* V okviru letnih javnih razpisov za izdajo knjig in knjižnih programov JAK sofinancira tudi pripravo in objavo elektronskih knjig. V letu 2024 je bila tako sofinancirana priprava in objava približno 250 e-knjig za otroke, mladino in odrasle, tako izvirnih kot prevodnih del. S tem agencija prispeva k širjenju naborov kakovostnih knjižnih del, ki so dostopna tudi invalidnim in ranljivim skupinam, s čimer zagotavlja enakopravnejše možnosti za dostop do knjižnih vsebin za vse ciljne skupine (uresničevanje ukrepov 3.4., 8.1 in 8.2).
* Jeseni 2023 je JAK objavila štiriletni programski razpis za sofinanciranje knjižnih programov v obdobju 2024–2027. Strokovna služba agencije je v sodelovanju s Knjižnico slepih in slabovidnih Minke Skaberne (KSS) Zveze društev slepih in slabovidnih Slovenije (ZDSSS) določila pogodbeni pogoj, da bodo pogodbeniki morali dostaviti en izvod natisnjenih sofinanciranih knjig tej knjižnici. Poleg tega bodo morali objaviti knjigo v elektronski obliki (odprti PDF), ki bo dostopna brez elektronske zaščite ali pa z dostopnim geslom za prevzem (uresničevanje ukrepov 3.4, 8.1, 8.2 in 8.3).
* Enako pogodbeno določilo je agencija vključila tudi v dvoletni projektni razpis za področje knjige na področju izdaje knjig, ki velja za obdobje 2024–2025. S tem JAK prispeva k širjenju kakovostnega in raznovrstnega nabora knjig za slepe in slabovidne. V letu 2024 je na podlagi obeh večletnih razpisov Knjižnica slepih in slabovidnih Minke Skaberne (KSS) prejela 269 novih knjižnih naslovov (uresničevanje ukrepov 3.4, 8.1 in 8.2).
* JAK sofinancira delovanje spletnih portalov, ki objavljajo prispevke s področja literature, literarne kritike ter širše refleksije knjižne kulture in založništva. V letu 2024 je agencija sofinancirala šest spletnih medijev (Airbeletrina, Ludliteratura, Poiesis, Vrabec anarhist – portal Društva slovenskih pisateljev, Hirondelle in Koridor – spletna križišča umetnosti), s čimer je pomembno prispevala k večji dostopnosti in dosegljivosti knjižnih vsebin, ki so dostopne tudi ranljivim skupinam (**MK – JAK**, ukrepi 3.4, 8.1 in 8.2).

**MK, Direktorat za ustvarjalnost (DZU), Sektor za umetnost (SZU),** v nadaljevanju povzema prispevke zunanjih javnih (kulturnih) ustanov in javnih zavodov.

**SNG Drama Ljubljana**

Gledališka pedagoginja Drame išče različne načine približevanja gledališča čim večjemu številu posameznikov iz najrazličnejših skupin. V letu 2023 so večkrat sodelovali s Centrom za usposabljanje, delo in varstvo Dolfke Boštjančič, Draga. Njihovi varovanci so si ogledali obe otroški predstavi (Martin Krpan in Zrcalce, zrcalce, požrla te bom) programa Dramino zaodrje, zanje pa so pripravili tudi gledališko delavnico. V letu 2024 so si znova ogledali predstavo Zrcalce, zrcalce, požrla te bom (**MK – SNG Drama**, ukrepa 3.3 in 3.4).

V okviru programske platforme Drama od doma 2019/20 so v sodelovanju s člani igralskega ansambla Drame od marca do junija 2020 ustvarili zbirko literarnih branj. Ta je bila prvotno namenjena predvsem vsem starejšim članom njihove skupnosti in tudi vsem drugim ranljivim skupinam, ki jim je pandemija covida-19 vzela nenadomestljive možnosti za obiske svojcev in prijateljev doma ali v domovih ter s tem prekinila njihovo družabno preživljanje časa in aktivno udejstvovanje v vsakodnevnem življenju. Tako so jim želeli z igralsko doživetimi interpretacijami poezije, proze in dramatike vsaj malo polepšati dneve, ki jih je neprijazno zaznamovala epidemija. Nastala je bogata zbirka posnetkov, ki ostajajo dostopni na »internetnih valovih«. Knjižnico, ki se je razvila iz navedene platforme, so sprva poimenovali Dramina knjižnica za ranljive skupine. Zaradi priljubljenosti je prerasla v akustično knjižnico SNG Drama Ljubljana, namenjeno najširši javnosti, ki so jo poimenovali Dramina knjižnica. Na začetku sezone 2024/25 so ime projekta spremenili v Dramina zvočna knjižnica, s čimer so natančneje opredelili njeno vsebino in namen. Sezono 2023/24 so posvetili Ivanu Cankarju. Predstavili so njegove Podobe iz sanj in dialoško interpretirali pet črtic iz te zbirke. Posnetek je izšel aprila 2024. V letu 2024 so zaznali 788 poslušanj posnetkov iz Dramine zvočne knjižnice, od prvih objav (leta 2020) do konca leta 2024 pa vsega skupaj 5049 (**MK – SNG Drama**, ukrep 3.4).

Od začetka sezone 2024/25 opravljajo dejavnost v začasnih nadomestnih prostorih na Litostrojski cesti 56. V prostore za obiskovalce se dostopa iz ulice Alme Sodnik. Za dostop do dvoran z invalidskim vozičkom je potrebna predhodna najava. Pred vhodom velikega odra ni stopnic. Preddverje je lesen objekt (tudi garderoba za obiskovalce), skozi katerega obiskovalci vstopajo v dvorano velikega odra. Za uporabnike invalidskih vozičkov je vstop v dvorano zagotovljen iz pritličja. Dostop v nadstropje, kjer sta blagajna in kavarna, je mogoč le po stopnicah. Ob dvorani so prilagojeni sanitarni prostori. Mala drama ima ločen vhod. Dostop do vhodnih vrat, sprejemne avle in garderob je mogoč po klančini. V notranjosti je dovolj manevrskega prostora. Vhod v dvorano je iz sprejemne avle. Ob dvorani so prilagojeni sanitarni prostori (**MK – SNG Drama**, ukrepa 3.1 in 3.3).

Blagajna za nakup vstopnic je od selitve na nadomestno lokacijo organizirana tudi v centru mesta, in sicer v informacijskem središču SNG Opera in balet Ljubljana. Vhod v blagajno in informacijsko središče Opere je dostopen po stopnicah s Cankarjeve ceste. Za gibalno ovirane in starše z otroškimi vozički je na voljo dvigalo, ki je nameščeno desno od glavnega vhoda v Opero (zvonec je pri vratih nad stopniščem, ki vodi do blagajne). Uporabniki se lahko oglasijo tudi v službeni recepciji (dostop po klančini ob obeh straneh novega prizidka), od koder jim pomagajo priti do blagajne. V SNG Drama trenutno močno in zavzeto čakajo na prenovo matične stavbe na Erjavčevi cesti, s katero se bo tudi izboljšala dostopnost za invalide (**MK – SNG Drama**, ukrep 3.3).

Dostopnost spletne strani Drame je v skladu z Zakonom o dostopnosti spletišč in mobilnih aplikacij prilagojena za osebe z oviranostmi. Dostopnost nenehno spremljajo in glede na finančne zmožnosti izboljšujejo posamezne elemente. Kljub temu nekatere objavljene vsebine ne izpolnjujejo vseh zahtev glede dostopnosti, kot jih določa zakon (**MK – SNG Drama**, ukrep 3.4).

**SNG Nova Gorica**

Nova spletna stran SNG Nova Gorica je narejena v skladu z Zakonom o dostopnosti spletišč in mobilnih aplikacij. Invalidnim osebam omogočajo nakup cenejših vstopnic (**MK – SNG NG**, ukrepa 3.1 in 3.4).

Na vse predstave je omogočen dostop gibalno oviranim osebam (**MK – SNG NG**, ukrep 3.3).

**Mestno gledališče ljubljansko (MGL)**

Fizični dostop je omogočen z dvigalom (**MK – MGL**, ukrep 3.3).

Podnaslavljanje fotografij MGL za slepe in slabovidne: fotografije so podnaslovljene s splošnim opisom dogajanja na fotografiji, oseb – vlog, vzdušja, rekvizitov, kostumov. Slepi in slabovidni s tem dobijo okvirno informacijo o dogajanju v določeni predstavi (s tem sta povezana tudi ukrepa 5.4 in 8.11) (**MK – MGL**, ukrepi 3.4, 5.4 in 8.11).

**Lutkovno gledališče Maribor (LGM)**

LGM omogoča posameznikom ali skupinaminvalidov in osebam s posebnimi potrebami brezplačne vstopnice za oglede lutkovnih predstav, brezplačne oglede gledališča in lutkovnega muzeja, po dogovoru pa tudi izvajanje pedagoškega programa, ki zajema različne podprograme (Lutkovni drobnogled, Lutkovne rokodelnice, Čarobne sence, Igrive ročne lutke, ustvarjalne delavnice, Minoritska pot in pogovori po predstavah). Ogled predstav za invalide na invalidskem vozičku je brezplačen. Za spremljevalce invalidov veljajo redne cene vstopnic.

V letu 2024 so v LGM sodelovali z naslednjimi ustanovami:

* Center za sluh in govor (šola in vrtec) 628 obiskovalcev, ogledali so si predstave Šivilja in škarjice, Princesa na zrnu graha in Zvezdica Zaspanka;
* ŠENT – slovensko združenje za duševno zdravje 22 obiskovalcev, ogledali so si predstavo Šivilja in škarjice (5. november 2024);
* OZARA – 60 obiskovalcev, od tega 20 invalidnih, ogledali so si predstavo Coprnica Dragica (12. december 2024);
* DRUŠTVO SLEPIH IN SLABOVIDNIH – 16 otrok s spremstvom, ogledali so si predstavo Zvezdica Zaspanka (20. december 2024). Po predstavi je bil voden taktilni ogled odra in scene. Pred predstavo pa so si otroci ogledali in otipali lutke pod vodstvom naše dramaturginje;
* OŠ GUSTAV ŠILIH – 231 obiskovalcev, ogledali so si predstavo Zvezdica Zaspanka (19. in 20. december 2024) (uresničevanje ukrepov 3.1, 4.4 in 8.10).

LGM kljub starejši, a obnovljeni infrastrukturi omogoča dostop do svojih prizorišč in sanitarij s klančinami, dvigalom in oprijemali (razen za zgornje prizorišče v Sodnem stolpu) (uresničevanje ukrepa 3.3).

Lutkovno gledališče in Minoriti na spletni strani LGM zagotavljajo dostop do informacij in komunikacij po zakonodaji (uresničevanje ukrepa 3.4).

**Mestno gledališče Ptuj**

Na področju dostopnosti izvaja Mestno gledališče Ptuj naslednja dva ukrepa:

* cilj Mestnega gledališča Ptuj je zagotavljanje fizične dostopnosti gledališča, pri čemer se trudijo odpravljati morebitne arhitektonske ovire v skladu z obstoječo infrastrukturo;
* v prihodnjih letih načrtujejo nadaljnje izboljšave dostopnosti za invalide (**MK – MGP**, ukrepi 3.1, 3.3 in 3.4).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, v nadaljevanju povzema prispevke zunanjih javnih (kulturnih) ustanov in javnih zavodov.

**Koroški pokrajinski muzej Slovenj Gradec**

Koroški pokrajinski muzej Slovenj Gradec nudi upokojencem in invalidom popust na vstopnice za ogled muzejskih razstav, za udeležbo na andragoških in pedagoških delavnicah, za organiziran sprehod ob mestnem obzidju Slovenj Gradca in za nakup kombiniranih vstopnic za KGLU in KPM. Cene vstopnic za upokojence in invalide so običajno nižje od rednih cen vstopnic za približno 1 evro. Popusti veljajo tudi za dislocirane enote muzeja v Ravnah na Koroškem, Dravogradu in Radljah ob Dravi (**MK**, ukrep 3.1).

**Posavski muzej Brežice**

V posavskem muzeju Brežice omogočajo invalidom brezplačni ogled muzejskih razstav (**MK**, ukrep 3.1).

**MOPE, Direktorat za prometno politiko, Sektor za javni potniški promet,** poroča o večletni nalogi oziroma projektu z naslovom Omogočanje multimodalne mobilnosti oseb z različnimi oviranostmi – OMMO (**MOPE**, ukrepi 3.1, 3.2, 3.3, 3.4, 3.5, 3.6, 3.7 in 3.9).

**MOPE, Družba za upravljanje javnega potniškega prometa, d. o. o.**, poroča o pilotnem testiranju izvedbe prevoza na klic – Invalidi v javnem potniškem prometu. Gre za pilotiranje prevozov na klic v Mariboru in Ljubljani (**MOPE**, ukrepa 3.1 in 3.2).

**MORS, URSZR**, poroča o izdelavi didaktičnega filma Varstvo pred utopitvami, TV spota in treh krajših različic filma s tolmačem za slovenski znakovni jezik in podnapisi, predvajanju šestih TV spotov na RTV SLO s tolmačem za slovenski znakovni jezik ter izdelavi tiskovin, osmih zgibank in treh plakatov, opremljenih z opisi slik in objavljenih na spletni strani gov.si (**MORS**, ukrep 3.4).

**MP, Uprava za izvrševanje kazenskih sankcij**, poroča, da nadaljuje investicijsko vzdrževanje stavb in izvajanje ukrepov za ureditev dostopnosti za funkcionalno ovirane osebe, kot je bilo pojasnjeno v poročilu o uresničevanju akcijskega načrta za leto 2023.

V letu 2024 je bila v okviru obnove Zavoda za prestajanje kazni zapora Ljubljana, Oddelka Novo mesto, urejena dostopnost v kletnih prostorih, ki do zdaj niso bili v uporabi. Obnova je zajemala ureditev bolniške sobe, prenovo sanitarij za invalide in izgradnjo klančine za dostop do sanitarij.

Potekala je tudi novogradnja zapora Zavoda za prestajanje kazni zapora Ljubljana v Dobrunjah, ki bo na področju zagotavljanja dostopnosti za invalide prinesla velik napredek (začetek obratovanja je predviden v juniju 2025). V novem objektu je predviden poseben oddelek, namenjen obsojencem invalidom ter starejšim zaprtim osebam, ki potrebujejo dodatno nego (**MP**, ukrep 3.3).

**MP, Služba za nepremičnine in investicije pravosodnih organov**, poroča, da senadaljujejo tudi investicije v sodne stavbe, vključno s prilagoditvami za potrebe invalidov. Preglednica 4 prikazuje izvedene ukrepov prilagoditev sodnih stavb v letu 2024 oziroma projekte, ki so potekali v letu 2024, vendar še niso končani (označeno z V teku).

Preglednica 4: Izvedeni ukrepi v letu 2024 (MP)

|  |  |  |
| --- | --- | --- |
| **Leto** | **Sodišče** | **Izvedeni ukrepi** |
| 2024 | Okrajno in Okrožno sodišče na Ptuju (Vodnikova ulica 2) | urejanje dostopnosti stavbe, ureditev sanitarij |
| 2024 | Upravno sodišče Republike Slovenije (Fajfarjeva ulica 33) | posodobitev dvigala (sofinanciranje) |
| 2024 | Okrajno sodišče v Postojni (Jenkova ulica 3) | ureditev sanitarij, ureditev dostopa |
| V teku | Okrožno, Okrajno in Delovno sodišče v Novem mestu (Jerebova ulica 2) | izgradnja dvigala, urejanje dostopnosti stavbe, ureditev sanitarij |
| V teku | Okrajno, Delovno in Upravno sodišče v Celju, (Ljubljanska cesta 1a) | preureditev prostorov, ureditev sanitarij |
| V teku | Delovno in upravno sodišče v Mariboru (Trg Leona Štuklja 10) | preureditev prostorov, ureditev sanitarij, izgradnja dvigala |
| V teku | Okrajno sodišče v Kočevju (Ljubljanska cesta 26) | izgradnja dvigala (sofinanciranje) |
| V teku | Okrajno in delovno sodišče v Novi Gorici, (Rejčeva ulica 7) | izgradnja dvigala (sofinanciranje) |
| V teku | Okrajno sodišče v Kranju (Slovenski trg 2) | namestitev dvižne ploščadi, ureditev sanitarij (sofinanciranje) |
| V teku | Vrhovno, Višje in Okrožno sodišče v Ljubljani (Tavčarjeva ulica 9) | ureditev sanitarij |
| V teku | Okrajno sodišče v Slovenski Bistrici (Kolodvorska ulica 20) | izgradnja dvigala (sofinanciranje) |

(**MP**, ukrep 3.3)

**MP, Direktorat za kaznovalno pravo in človekove pravice**, poroča, da novela Zakona o kazenskem postopku (ZKP-P, Uradni list RS, št. 53/24) omogoča, da sodišče k odločbi, izdani v okviru kazenskega postopka, priloži lahko berljivo ali poenostavljeno obrazložitev odločitve (ki pa ni pravno zavezujoča), kadar odloča o pravicah ranljivih udeležencev postopka.

MP je v poročilu o uresničevanju akcijskega načrta za leto 2023 napovedalo izdajo zloženke o pravicah žrtev kaznivih dejanj v lahko berljivi obliki. Zloženka v letu 2024 sicer še ni izšla, bo pa izdana v letu 2025 (**MP**, ukrep 3.4).

**MZI, Direktorat za železnice, žičnice in upravljanje prometa**, poroča, da investicije, ki so bile aktivne leta 2024, delijo v tri sklope:

* objavljeni razpisi za izdelavo projektne dokumentacije oziroma izdelava te dokumentacije,
* objavljeni razpisi za izvedbo del oziroma izvedba teh del,
* izvedene oziroma dokončane nadgradnje medpostajnih odsekov (vključno s postajališči) in nadgradnje železniških postaj oziroma ureditev območij, vključujoč dostope, parkirišča.

V skladu z obstoječimi smernicami se v okviru vseh projektov izvedejo:

1. dvigala in/ali klančine,

2. dostopi brez ovir (urejen dostop brez ovir od naselja, parkirnega mesta za invalide oziroma vseh parkirnih mest do točke za prodajo vozovnic, čakalnice, perona …),

3. parkirna mesta za invalide in funkcionalno ovirane osebe (FOO), usmerjevalni pasovi za slabovidne, talne površine oziroma taktilne oznake, otipni znaki v brajevi pisavi in tako dalje,

4. sistemi za obveščanje potnikov; prikazovalniki za informacije, zvočne informacije in druge informacije,

5. sistem za klic v sili (SOS stebriček),

6. prilagoditev obstoječih površin za funkcionalno ovirane osebe in invalide ter ureditev novih površin zanje v skladu z nacionalno zakonodajo in z Uredbo Komisije (EU) št. 1300/2014 o tehničnih specifikacijah za interoperabilnost v zvezi z dostopnostjo železniškega sistema Unije za invalide in funkcionalno ovirane osebe (TSI PRM), kot na primer izvennivojski dostopi na perone s taktilnimi oznakami, peroni višine 55 cm, ki omogočajo lažji vstop na vlak, in podobno,

7. drugo: glede na kriterije/zahteve: avtomatsko odpiranje vrat, označevanje prozornih ovir, stranišča in previjalnice, pohištvo in prostostoječe naprave brez robov, posebni sistem izdaje vozovnic, piktogrami, natisnjene in dinamične informacije oziroma prostori za informacije in točke za pomoč potnikom, ustrezna in zadostna razsvetljava; peron, dostop, razsvetljava v sili, ustrezna širina peronov in označeni robovi/konci peronov oziroma meja nevarnega območja, zaščita pred vremenskimi vplivi; nadstrešek oziroma zavetišče in tako dalje.

V okviru investicij so bili leta 2024 objavljeni razpisi za izdelavo projektne dokumentacije oziroma se je ta izdelovala za:

* nadgradnjo železniških postaj Ljubljana Šiška, Ljubljana Moste, Ljubljana Zalog in novega postajališče Bratislavska cesta, vključno z medpostajnimi odseki (ŽOLP 2),
* nadgradnjo odseka regionalne železniške proge Maribor–Ruše in nadgradnjo železniške infrastrukture na območju železniškega trikotnika v Mariboru,
* nadgradnjo odseka regionalne železniške proge Dravograd–Prevalje–državna meja,
* nadgradnjo regionalne železniške proge številka 31: Celje–Velenje,
* nadgradnjo železniške postaje Sevnica, gradnjo novega podvoza in nadgradnjo železniške postaje Krško ter nadgradnjo železniške proge na odseku državna meja–Dobova–Zidani Most,
* nadgradnjo železniške postaje Jesenice, vključno z železniško povezavo do Hrušice,
* nadgradnjo železniških postaj Nova Gorica, Most na Soči, Vrtojba, lok Vrtojba, postaja Prvačina, Sežana,
* nadgradnje odseka regionalne železniške proge Jesenice–Bohinjska Bistrica,
* in tako dalje.

V okviru investicij so bili leta 2024 objavljeni razpisi za izvedbo del oziroma so se izvajala dela za:

* nadgradnjo železniške postaje Ljubljana (ŽOLP 1), ki vključuje več faz,
* nadgradnjo železniških postaj Laze, Rače, Ponikva, Nova Gorica (v okviru katerih so se izvedli podhodi, peroni, dvigala …).

V okviru OGJS (obvezna gospodarska javna služba) je upravljavec v letu 2024 uredil nove invalidske sanitarije na železniških postajah Ivančna Gorica in Trebnje. Vhodna vrata v postajo Celje so se nadomestila z novimi avtomatskimi, kar omogoča gibalno oviranim osebam lažji dostop.

Slovenske železnice imajo ponudbo prevoz na klic za prevoz oseb z omejeno mobilnostjo (**MZI**, ukrep 3.1).

**NIJZ** poroča o dejavnostih in projektih v letu 2024:

* Priprava spletne učilnice; modul WHO »Quality rights«, ki je na voljo na spletni strani https://zadusevnozdravje.si. Prav tako bo del uvedbe modula WHO »Quality rights« vseboval predstavljanje spletne učilnice za zainteresirano javnost.
* V okviru preventivnega programa Skupaj za zdravje je bila znova izvedena medijska kampanja z namenom ozaveščanja splošne in strokovne javnosti o programu tudi s podnaslavljanjem promocijskega videa v slovenskem, angleškem, madžarskem in italijanskem jeziku ter v slovenskem znakovnem jeziku: <https://www.youtube.com/watch?v=gua9UdyPViU>.
* Priprava sedmih vsebin ter prevodi v lahko branje in objava vsebin za osebe z oviranostmi na spletni strani Mira. Povezava: <https://www.zadusevnozdravje.si/prijazno-osebam-z-oviranostmi/>.
* Nova spletna stran NIJZ sledi smernicam standarda WCAG standardu AA; pri videovsebinah na digitalnih kanalih je bilo poskrbljeno za podnaslavljanje vsebin v skladu s finančnimi in kadrovskimi omejitvami; pri avdiovsebinah na digitalnih kanalih je bilo poskrbljeno za transkribiranje vsebin v skladu s finančnimi in kadrovskimi omejitvami; pri pripravi tiskanih gradiv so izvedene vizualne prilagoditve (za starejše in osebe z motnjo vida so uporabljene večje črke, ustrezni kontrasti, primerne barvne kombinacije, ne uporabljajo se temna ozadja ali bele črke na temnih podlagah …); skrb za zagotavljanje dostopnih in prilagojenih vsebin bo ena od njihovih prednostnih nalog tudi v prihodnje. Na NIJZ poskušajo pri vseh novonastalih video in avdio vsebinah storiti vse, kar je kadrovsko in finančno izvedljivo, da zagotovijo podnapise ali kakorkoli drugače ustrezno prilagodijo objavljene vsebine, ki bodo v skladu z Zakonom o dostopnosti spletišč in mobilnih aplikacij.
* Prenova spletne strani www.program-svit.si, da je z barvnimi shemami, velikostjo pisave in zvočnimi posnetki prilagojena uporabi oseb z oviranostmi (**NIJZ**, ukrepa 3.4 in 3.9).

**Slovenska karitas** si prizadeva za zagotavljanje fizične dostopnosti svojih prostorov za invalide. V Ljubljani, Celju in Murski Soboti so prostori opremljeni s klančinami in prilagojenimi sanitarijami. V Murski Soboti omogočajo dostop tudi do prostorov za osebno higieno, posebej prilagojenih za invalide na vozičkih (**Slovenska karitas**, ukrepa 3.3 in 3.4).

**MGTŠ** v nadaljevanju povzema prispevek **Slovenske turistične organizacije (STO)**, ki poroča o različnih aktivnostih spodbujanja dostopnosti in dostopnega turizma:

1. **ZELENA SHEMA SLOVENSKEGA TURIZMA IN DOSTOPNOST**

Standard Green Destinations, ki ga uporabljajo v Zeleni shemi, zajema šest tematskih sklopov. Dostopnost se obravnava v petem sklopu (Družbena klima), v podpoglavju Človekove pravice. Namenjen ji je kriterij 5.6 Dostopnost – javne službe, grajeno okolje, blago in storitve, namenjene javnosti, informacije in komunikacije so dostopni vsem, tudi invalidom. Kadar zaradi zgodovinske, kulturno-umetniške ali arhitekturne vrednosti premičnin oziroma nepremičnin posegi in prilagoditve niso mogoči ali zadostni, destinacija pri zagotavljanju dostopnosti upošteva najboljšo mogočo alternativo.

Pri tem vrednotijo:

* ali ima destinacija politiko na področju zagotavljanja dostopnosti vsem;
* ali destinacija izvaja oziroma je izvedla ukrepe za zagotavljanje dostopnosti gibalno oviranim;
* ali destinacija izvaja oziroma je izvedla ukrepe za zagotavljanje dostopnosti slepim in slabovidnim;
* ali destinacija izvaja oziroma je izvedla ukrepe za zagotavljanje dostopnosti gluhim in naglušnim.

V rubriki Guidance, v kateri destinacije najdejo usmeritve glede odgovora, so pri tem kriteriju navedeni zakon in njegove zahteve – Zakon o izenačevanju možnosti invalidov (ZIMI).

V mednarodni različici standard Green Destinations opredeli še, zakaj je to pomembno. Svetovna konkurenca, zakonodaja o človekovih pravicah (na primer Konvencija o pravicah invalidov, ki jo zagotavljajo Združeni narodi) in vedno bolj starajoče se prebivalstvo dokazujejo, da je pomembno, da turistične destinacije izboljšajo dostopnost in zagotovijo ustrezne informacije. Vključujoča zasnova tako v grajenem kot tudi v spletnem okolju (to je na spletnih straneh) lahko destinacijam pomaga odgovoriti na potrebe tržnih segmentov, ki imajo težave pri dostopu do lokacij in objektov, vključno z invalidi, nosečnicami, starši z vozički in poškodovanimi posamezniki, ki lahko trpijo za začasno invalidnostjo.

V letni pogodbi za izvajanje Zelene sheme z Zavodom Tovarna trajnostnega turizma GoodPlace je točka na temo **analize stanja dostopnosti v Sloveniji** (aktivnost, ki jo bodo izvedli v okviru ZSST do septembra 2025):

* analiza dostopnosti v destinacijah z znakom Slovenia Green,
* analiza dostopnosti v destinacijah in pri ponudnikih z znakom Slovenia Green, ocenjenih po novi verziji standarda (pregled poročanja pri kriteriju Dostopnost, 5.6),
* priprava izhodišč za izdelavo akcijskega načrta za izboljšanje dostopnosti v destinacijah, ki tega kriterija ne izpolnjujejo.

1. **JAVNI RAZPIS ZA SOFINANCIRANJE AKTIVNOSTI PROMOCIJE TURISTIČNE PONUDBE VODILNIH TURISTIČNIH DESTINACIJ V SLOVENIJI**

V Javnem razpisu za sofinanciranje aktivnosti promocije turistične ponudbe vodilnih turističnih destinacij v Sloveniji v letu 2024 je bil izraz dostopni turizem oziroma širši izraz vključujoči turizem opredeljen v namenu javnega razpisa in kot ciljna aktivnost javnega razpisa, ki so jo morali izvesti vsi upravičenci, in sicer: »Namen javnega razpisa je krepitev promocije turistične ponudbe vodilnih turističnih destinacij v Sloveniji kot splošne promocije zaokroženega območja, ki ga vodilna destinacija pokriva, s poudarkom na krepitvi promocije trajnostno naravnane turistične ponudbe, vključujočega turizma ter spodbujanju digitalne in zelene preobrazbe vodilnih destinacij.«

Cilj javnega razpisa je spodbujanje promocije trajnostno naravnane turistične ponudbe, vključujočega turizma ter trajnostne in digitalne preobrazbe slovenskega turizma. Upravičenci so morali v okviru cilja javnega razpisa izvesti vsaj eno aktivnost, ki je vključevala elemente vključujočega turizma – turizma za vse, v upravičenem obdobju trajanja javnega razpisa, to je od 1. januarja 2024 do 15. oktobra 2024, ter priložiti ustrezna dokazila.

Za potrebe navedenega javnega razpisa izraz vključujoči turizem pomeni turizem za vse, ki vključuje čim več različnih skupin obiskovalcev, z različne vrstami omejitev dostopnosti oziroma različne zahteve glede mobilnosti (kot na primer obiskovalci z različnimi zdravstvenimi ovirami, potrebami ali zdravstvenimi zahtevami, starejši obiskovalci, obiskovalci z otroki …).

Upravičenci, to pomeni vodilne destinacije v Sloveniji, so v letu 2024 v okviru javnega razpisa izvedli vsaj eno aktivnost, ki je vključevala elemente vključujočega turizma.

1. **JAVNI POZIV ZA ORGANIZATORJE MEDNARODNIH ŠPORTNIH DOGODKOV, KI JIH BODO ORGANIZIRALI V SLOVENIJI**

V okviru javnega poziva že več let podpirajo:

* Slovenia Open Thermana Laško, mednarodni članski turnir v paranamiznem tenisu;
* Wings for Life World Run, tekaški dogodek, na katerem vsi udeleženci po vsem svetu startajo ob natanko istem času. 100 odstotkov vseh startnin in donacij je namenjenih raziskavam hrbtenjače z namenom odkritja zdravila za poškodbo hrbtenjače;
* Soča Outdoor Festival, ki ima v okviru tekaško/kolesarskega dogodka tudi parafestival.

Prav tako dostopni turizem spodbujajo v okviru trajnostnih aktivnosti na športnih dogodkih (dostop za gibalno ovirane, brezplačna udeležba, brezplačno tekmovanje za gibalno ovirane in tako dalje).

Izven javnega poziva so nedavno podprli tudi naslednja svetovna prvenstva:

* 5. PingPong Parkinson World Championship, Laško, 14.–19. oktober 2024,
* IBU svetovno prvenstvo v parabiatlonu, Pokljuka, 4.–9. februar 2025,
* FIS PARA SKI WORLD CHAMPIONSHIPS, Maribor, 2.–11. februar 2025.

1. **DIGITALNA DOSTOPNOST**

STO je zelo aktivna tudi na tem področju, z namenom, da zagotovi ustrezno dostopnost spletnih vsebin tudi za osebe z različnimi omejitvami.

O tem tematiki aktivno ozaveščajo tudi vodilne destinacije, in sicer trenutno v okviru Digitalne akademije za turistične destinacije organizirajo predavanje Spletna dostopnost v turizmu: Implementacija EU direktive o spletni dostopnosti, ki ga bo 28. marca 2025 imel predstavnik Zavoda za digitalno dostopnost A11Y.si.

STO je v letu 2024 izvedla naslednji aktivnosti na področju spletne dostopnosti na spletnih straneh:

* podrobno analizo digitalne dostopnosti uradnega turističnega portala [www.slovenia.info](http://www.slovenia.info) in [www.karieravturizmu.si](http://www.karieravturizmu.si),
* ter na podlagi ugotovitev analize izvedla tehnično uveljavitev predlogov sprememb za digitalno dostopnost [www.slovenia.info](http://www.slovenia.info) in [www.karieravturizmu.si](http://www.karieravturizmu.si).

Januarja 2025 je Zavod za digitalno dostopnost A11Y.si znova pregledal skladnost spletišča [www.slovenia.info](http://www.slovenia.info) s standardi digitalne dostopnosti (WCAG) in Zakonom o dostopnosti spletišč in mobilnih aplikacij (ZDSMA). Prejeli so pozitivno strokovno mnenje glede dostopnosti spletišča [www.slovenia.info](http://www.slovenia.info), da sistem lahko zagotavlja polno skladnost s standardi WCAG 2.2 do ravni AA oziroma glede na zahteve ZDSMA.

V letu 2025 nadaljujejo uredniške aktivnosti in posodobitve, ki so potrebne za zagotavljanje ustreznejše digitalne dostopnosti vsebin (fotografije, video posnetki na portalu in tako dalje), ter izobraževanje zaposlenih v zvezi s tem področjem.

1. **PORTAL SLOVENIA.INFO**

Na slovenia.info je vzpostavljen portal s prenovljenimi in aktualnimi vsebinami Dostopni turizem s praktičnimi informacijami, idejami za doživetja in izlete po Sloveniji za osebe z gibalnimi in senzornimi oviranostmi (<https://www.slovenia.info/sl/potovalni-nacrt/dostopni-turizem>).

1. **MANAGEMENT AKADEMIJA – IZOBRAŽEVANJE ZA DESTINACIJE**

Jeseni 2024 je bil na Management akademiji, ki je del Akademije za trženje v turizmu in je namenjena vodstvenim kadrom destinacijskih organizacij, drugi modul Trajnostni razvoj poleg trajnostnih vsebin namenjen vsebinam in vprašanjem dostopnosti in trajnostnega vedenja turistov. Udeleženci so se seznanili z vsebinami, ki lahko pomagajo pri ustvarjanju bolj dostopnih destinacij in spodbujanju turistov k okolju prijaznemu vedenju.

1. **PROJEKT EVROPSKIH DESTINACIJ ODLIČNOSTI**

Na temo dostopnega turizma je bil daljnega leta 2013 izveden tudi izbor Evropskih destinacij odličnosti – EDEN. Za naziv so se lahko potegovale destinacije, ki so razvijale dostopno turistično ponudbo ter prispevale k celovitemu oživljanju lokalnega okolja na trajnostni način in k povečanemu obisku čez vse leto. Dostopni turizem omogoča osebam s posebnimi potrebami in starostnikom, da funkcionalno neodvisno, pravično in z dostojanstvom lahko uporabljajo turistične produkte. Takrat je zmagalo Laško. Finalistki sta postali Radol'ca in Zeleni kras (**MGTŠ – STO**, ukrep 3.5).

Raziskovalna dejavnost

**MK, Direktorat za ustvarjalnost (DZU), Sektor za umetnost (SZU)**, v nadaljevanju povzema prispevke zunanjih javnih (kulturnih) ustanov in javnih zavodov.

**Slovenski gledališki inštitut (SLOGI)**

Med drugim so v letu 2024 v njihovi reviji Amfiteater objavili tudi strokovni prispevek z naslovom V temnem siju odrskih luči. Nekdanji sodelavec Zveze slepih in slabovidnih Slovenije (ZDSSS) ter Knjižnice slepih in slabovidnih Minke Skaberne (KSS) je raziskal in predstavil zgodovino gledališkega ustvarjanja slepih in slabovidnih v Sloveniji. Za načrtovano raziskavo o dostopnosti gledališč slepim in slabovidnim so avtorju članka poslali vprašalnik in ugotovitve njihove raziskave iz leta 2015. V nadaljevanju načrtujejo simpozij, na katerem bi lahko predstavili ugotovitve raziskave ter spodbudili dialog med gledalci in ustvarjalci uprizoritvenih umetnosti (**MK**, ukrepi 3.1., 3.4, 1.1, 1.5, 8.1 in 8.10).

**MOPE, Direktorat za prometno politiko, Sektor za javni potniški promet**, poroča o pilotnem testiranju prevoza na klic – Invalidi v javnem potniškem prometu 2024. Gre za študijo, ki je bila opravljena in se še opravlja za pilotni projekt v Mariboru in Ljubljani. Izvedena je bila analiza dostopnosti 94 avtobusnih in železniških postaj in postajališč (**MOPE**, ukrepi 3.1, 3.2 in 3.3).

Dogodki

**MDDSZ, Direktorat za invalide**, poroča, da je v zvezi z začetkom veljave Zakona o dostopnosti do proizvodov in storitev za invalide v letu 2025 predstavil zakon različnim gospodarskim subjektom, in sicer več ozaveščanj za člane Združenja bank Slovenije, Trgovinske zbornice Slovenije in Gospodarske zbornice Slovenije (**MDDSZ**, ukrep 3.1).

**MGTŠ, Direktorat za notranji trg**, poroča, da je bil za izvajanje določil Zakona o dostopnosti proizvodov in storitev za invalide in Pravilnika o dostopnosti proizvodov za invalide, označevanju in postopku ugotavljanja skladnosti (Uradni list RS, št. 61/23), oktobra 2024 organiziran posvet na Gospodarski zbornici Slovenije (GZS – Podjetniško trgovska zbornica (GZS – PTZ)). Na posvetu so bili predstavljeni pogoji glede dostopnosti proizvodov, kot so računalniki in operacijski sistemi, plačilni terminali in nekateri samopostrežni terminali, pametni telefoni in druga oprema za dostop do telekomunikacijskih storitev, televizijska oprema, ki vključuje digitalne televizijske storitve, in e-bralniki. Predstavljeni so bili tudi novosti glede dostopnosti storitev, kot so na primer e-trgovine in e-knjige, ter pogoji za dostopnost objektov v javni rabi in s tem posledično tudi dostopnost storitev (**MGTŠ**, ukrep 3.1).

**MGTŠ, Direktorat za turizem**, poroča, da so dogodki, ki jih organizirajo v okviru DT, v prostorih, ki so dostopni težje gibljivim osebam. Vse prezentacije z dogodkov, ki jih objavljajo na spletni straneh MGTŠ, so prilagojene osebam s posebnimi potrebami (disleksija, barvna slepota) (**MGTŠ**, ukrep 3.5).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, v nadaljevanju povzema prispevke zunanjih javnih (kulturnih) ustanov in javnih zavodov.

**Knjižnica Dravograd**

V Knjižnici Dravograd so gostili gluho pisateljico in popotnico, ki je napisala knjigo z naslovom Odločena iti po neznanih poteh. V njej je opisala, kako je v manj kot enem mesecu v popolni tišini prehodila Slovensko planinsko pot. Na dogodek so povabili tudi udeležence tečaja slovenskega znakovnega jezika, ki je potekal v knjižnici (**MK**, ukrepa 3.4 in 4.11).

**Knjižnica Laško**

V Knjižnici Laško so v sodelovanju z društvom KLIP pripravili okroglo mizo na temo Zvok in zdravje, pri čemer je bil velik poudarek na sluhu in njegovih okvarah. V sodelovanju z društvom KLIP so ob evropskem dnevu jezikov pripravili tudi interdisciplinarni kulturno-umetniški dogodek, posvečen različnim jezikom. Vsebino dogajanja (pogovor, glasba, video) je ves čas spretno znakovno prevajala priznana tolmačka znakovnega jezika Natalija Spark, Slovenka leta 2020 (**MK**, ukrep 3.4).

**Mestna knjižnica Kranj**

V Mestni knjižnici Kranj so poleg delavnic, ki so jih obiskovali pretežno starejši udeleženci, organizirali tudi delavnico z naslovom Osnove uporabe računalnika, ki je bila prilagojena uporabnikom s posebnimi potrebami (**MK**, ukrep 3.4).

**Osrednja koroška knjižnica dr. Franca Sušnika Ravne na Koroškem**

V letu 2024 je Kompetenčni center za lahko branje v Osrednji koroški knjižnici dr. Franca Sušnika Ravne na Koroškem organiziral spletni strokovni posvet z naslovom Knjižnice za vse – ali res*?*. Na posvetu so sodelovali tudi predstavniki Knjižnice slepih in slabovidnih Minke Skaberne (KSS) v Ljubljani (**MK**, ukrepa 3.4 in 8.9).

**Knjižnica slepih in slabovidnih Minke Skaberne (KSS)**

KSS je v sodelovanju z Združenjem splošnih knjižnic 17. decembra 2024 organizirala in izvedla strokovni obisk KSS knjižničarjev iz splošnih knjižnic, namenjen njihovemu strokovnemu izobraževanju o delovanju knjižnice ter o slepoti in slabovidnosti (**MK**, ukrep 3.4).

**Goriški muzej Nova Gorica**

Na spletnih straneh Goriškega muzeja Nova Gorica je predstavljen dogodek z dne 6. marca 2024, ki je bil posebej namenjen izboljševanju dostopnosti muzejskih predmetov za slepe in slabovidne.

Priprave na razstavni projekt Umetnost onkraj vidnega v taktilni galeriji, ki so jo zasnovali v Goriškem muzeju Nova Gorica skupaj s partnerji v okviru programa Evropske prestolnice kulture 2025 Nova Gorica – Gorizia, so se spomladi 2024 še stopnjevale, saj je zbranih vse več vsebin, ki bodo prilagojene in dostopne obiskovalcem z okvaro vida, da bi jim približali svet likovne umetnosti. Poleg umetniških del različnih slovenskih in italijanskih avtorjev želi Goriški muzej Nova Gorica v nastajajočo razstavo vključiti tudi likovna dela iz svoje zbirke. V ta namen so izdelali kopijo bronastega kipa Zdenka Kalina Otroške igre V (Vrtenje) iz leta 1954 in jo v začetku marca 2024 prvič predstavili ob vodstvu za slepe po kiparski razstavi v Muzeju Santa Chiara v Gorici; med članicami Medobčinskega društva slepih in slabovidnih Nova Gorica je požela navdušenje. Zaposleni iz podjetja 3Dscan.si in konservator-restavrator Goriškega muzeja sta svoje delo opravila z odliko. V izdelavi oziroma dogovorih so že nove kopije in makete, ki bodo obogatile nastajajočo razstavo (**MK**, ukrepi 3.1, 3.3 in 3.4).

**Posavski muzej Brežice**

V nedeljo, 7. aprila 2024, in v ponedeljek, 8. aprila 2024, je Posavski muzej Brežice obiskala mednarodna Delovna skupina za trajnosti razvoj in podnebne ukrepe Mreže evropskih muzejskih organizacij – NEMO (The Network of European Museum Organisations), ki je vključevala različne muzejske in kulturne ustanove iz Belgije, Grčije, Nemčije, Slovenije in Črne gore. Navedena delovna skupina je v nedeljo, 7. aprila 2024, sprejela dokument z naslovom Program slovenskih muzejev in galerij ob mednarodnem dnevu muzejev 2024: muzeji za izobraževanje in raziskovanje/Program of Slovenian Museums and Galleries on the International Museum Day 2024: Museums for Education and Research. V fokusu sta bila naslednja cilja trajnostnega razvoja:

* cilj 4: Kakovostno izobraževanje – zagotoviti vključujoče in pravično kakovostno izobraževanje ter spodbujati možnosti vseživljenjskega učenja za vse,
* cilj 9: Industrija, inovacije in infrastruktura – zgraditi odporno infrastrukturo, spodbujati vključujočo in trajnostno industrializacijo ter pospeševati inovacije.

Oba navedena cilja se vsaj posredno nanašata tudi na vključevanje invalidov in pripadnikov drugih ranljivih družbenih skupin v dejavnosti slovenskih muzejev in galerij (**MK**, ukrepi 3.1, 3.3, 3.4 in 4.3).

**MOPE, Direktorat za prometno politiko, Sektor za javni potniški promet**, poroča, da so se v okviru projekta OMMO izvajala srečanja, delavnice, seminarji na lokalni in regionalni ravni. Aktivnosti so bile še posebej intenzivirane v drugi polovici leta 2024. Delavnice so namenjene spodbujanju lokalnih skupnosti k urejanju tako grajenega kot spletnega okolja. Na delavnicah se lokalni snovalci politik seznanijo s pomanjkljivostmi, ki jih lahko s svojimi aktivnostmi odpravijo. V drugi polovici leta je bila v Državnem svetu Republike Slovenije predstavljena Platforma mobilnosti in spletne dostopnosti za invalide in starejše v domačem okolju (**MOPE**, ukrepa 3.1 in 3.3).

**MOPE, Družba za upravljanje javnega potniškega prometa, d. o. o.**, poroča, da so prevoze na klic izvajale invalidske organizacije. Projekt je bil predstavljen v okviru Evropskega tedna mobilnosti v Domu Danice Vogrinec v Mariboru, Plečnikovi trafiki, trgu Leona Štuklja, na konferenci GAAD in podobno od 16. do 22. septembra 2024 (**MOPE**, ukrepa 3.1 in 3.3).

**MORS, URSZR** poroča, da sta na prireditvah Bogatajevi dnevi zaščite in reševanja in na Festivalu za tretje življenjsko obdobje potekala ozaveščanje obiskovalcev o invalidski problematiki na temo poplave, potresa in požara v naravi ter predstavitev gradiva, ki je nastalo v projektu Varni in enaki ob poplavi, potresu in požaru v naravi – SEE ME (gradivo za gluhe in naglušne, slepe in slabovidne, gibalno ovirane in avtiste)(**MORS**, ukrep 3.8).

**MZI, Direktorat za železnice, žičnice in upravljanje prometa**, poroča, da so 5. decembra 2024 sodelovali na dogodku JPP kot rešitev okoljskih in socialnih vprašanj: https://www.sptm.si/aktualno/novice/2024/11/jpp-kot-resitev-okoljskih-socialnih-vprasanj.

5. decembra 2024 je bil posvet o ukrepih na področju JPP, ki je bil organiziran v okviru MOPE, Focus, KTPP (koalicija za trajnostno prometno politiko). Povzetek dogodka s predstavitvami in fotografijami je na spletni strani <https://focus.si/jpp-kot-resitev-okoljskih-in-socialnih-vprasanj/>. Prisotnih je bilo veliko gibalno oviranih oseb, zato je bilo mogoče slišati veliko izkušenj iz prakse njihove uporabe JPP. Predstavili so jim:

* + - 1. sistem zamud vlakov (objavljenih kot »predvidene zamude«, ki se objavijo ob nastanku dogodka in so boljša informacija kot on-line);
      2. Pravilnik o opremljenosti železniških postaj in postajališč v pripravi (vključenost deležnikov);
      3. da se vseh postaj (približno 280 postaj in postajališč) ne da nadgraditi, sicer pa TSI dovoljujejo operativna pravila, ki jih je mogoče izvesti namesto infrastrukturnih ukrepov;
      4. da je izraz gibalno ovirane osebe zelo širok, vanj spadajo tudi starejši, otroci, mamice z vozički, zato je treba vključiti potrebe vseh.

Začel je delovati klicni center za prevoze na klic za gibalno ovirane osebe v okviru projekta Pilotno testiranje izvedbe prevoza na klic, ki se bo v prihodnje še širil oziroma je to potreba in alternativa za nižje investicije v infrastrukturo ter obenem bolj prijazna storitev, ki omogoča prevoz od vrat do vrat. O tem so razmišljali že pri pripravi metodologije za NIN TSI PRM za postaje/postajališča z izredno nizkim številom potnikov (manj kot 1000 letno) in vključujejo v NIN za TSI PRM.

MOPE in drugi organizirajo dogodke in obveščajo o projektih, dobrih praksah, razpisih na spletni strani Slovenska platforma za trajnostno mobilnost (SPTM). Organizatorji in udeleženci dogodkov v zvezi s trajnostno mobilnostjo, JPP so:

Focus, društvo za sonaraven razvoj – ima status društva, ki deluje v javnem interesu na področjih okolja, energije in prometa ter raziskovalne dejavnosti; je samostojna, nevladna in nepridobitna okoljska organizacija, ki deluje na področju podnebnih sprememb;

Koalicija za trajnostno prometno politiko (KTPP) – je neformalno združenje organizacij in posameznikov, ki si prizadeva za trajnostno prometno politiko v Sloveniji in Evropi. Spremlja aktualne procese v slovenski in evropski prometni politiki in se odziva nanje ter hkrati povečuje medsebojno informiranost o dogajanju na prometnem področju. Člani KTPP so predstavniki nevladnih organizacij, znanstvenih institucij, regionalnih razvojnih agencij, občin, izobraževalnih institucij in zainteresirani posamezniki. Koalicija se je oblikovala decembra 2005 kot odziv na javno razpravo o prometni politiki države. Koordinatorstvo skupine: CIPRA Slovenija, društvo za varstvo Alp;

Cipra Slovenija, društvo za varstvo Alp – ima status nevladne organizacije v javnem interesu na področju ohranjanja narave;

1. Umanotera – Slovenska fundacija za trajnostni razvoj – njihova vizija je, da trajnostni razvoj iz vizije spreminjajo v resničnost, tako da predlagajo transformativne rešitve, ozaveščajo in izobražujejo, vplivajo na procese sprejemanja ključnih odločitev in gojijo strateška partnerstva;
2. Urbanistični inštitut Republike Slovenije (UIRS) – je osrednja slovenska znanstvenoraziskovalna ustanova na področju načrtovanja in urejanja prostora in z njim povezanih ved;
3. IPoP – Inštitut za politike prostora – podpira skupnosti pri trajnostnem urejanju prostora (**MZI**, ukrep 3.1).

Količinski podatki

**MDDSZ, Direktorat za invalide**, poroča o vavčerjih za plačilo tolmača za slovenski znakovni jezik, ki jih je bilo v letu 2024 18.807 v skupni višini 1.193.012 evrov (**MDDSZ**, ukrep 3.4).

**MOPE, Direktorat za prometno politiko, Sektor za javni potniški promet**, poroča, da so v okviru projekta Omogočanje multimodalne mobilnosti oseb z različnimi oviranostmi do zdaj udeležene 104 slovenske občine, kar pomeni 1,6 milijona prebivalcev. Ključno pri tem je sodelovanje Nacionalnega sveta invalidskih organizacij Slovenije. Strošek finančnih sredstev je 400.000 evrov (izplačilo v letu 2024 je znašalo 360.000 evrov).

Poročajo tudi o projektu Pilotno testiranje izvedbe prevoza na klic – Invalidi v javnem potniškem prometu 2024, v katerem je bilo pregledanih 94 avtobusnih in železniških postaj in postajališč. Vrednost celotnega projekta je bila 38.000 evrov (19.000 evrov je bilo izplačanih v letu 2024). Želijo poudariti, da v pilotno testiranje v letu 2024 niso bili vključeni prevozi za študente invalide; ti bodo vključeni v pilotno testiranje v letu 2025. Namen je vse prevoze na klic spraviti pod enak količnik in zagotoviti sistemsko rešitev za gibalno ovirane osebe. Prevozi na klic se bodo širili tako z upravičenci kot tudi lokacijsko.

**MOPE, Družba za upravljanje javnega potniškega prometa, d. o. o.**, poroča, da je bilo v okviru projekta Pilotno testiranje izvedbe prevoza na klic – Invalidi v javnem potniškem prometu 2024 testno izvajanje pilotnega projekta v Ljubljani in Mariboru v obdobju od 12. septembra 2024 do 31. decembra 2024. Opravljenih je bilo 10.404 km in 814 prevozov v vrednosti 9.639,50 evra. Za promocijo projekta je bilo izdelanih tudi 500 letakov v vrednosti 305 evrov (**MOPE**, ukrepa 3.1 in 3.3).

**MZI, Direktorat za železnice, žičnice in upravljanje prometa**, poroča, da je v letu 2024 upravljavec začel nadgradnjo na spletni strani SŽ – Infrastruktura, kjer bo dodana podstran Opremljenost postaj. Na tej podstrani bodo podatki o opremljenosti postaj in postajališč, vključno z dostopi do tirov oziroma peronov. Predvidevajo, da bo navedena podstran v uporabi od aprila 2025 naprej.

Trenutno je na železniškem omrežju Slovenije 59 novejših postaj z visokimi peroni (55 cm) in vso pripadajočo opremo za neoviran dostop oseb z omejeno mobilnostjo. Število postaj s sodobno opremljenostjo in prilagoditvami za omogočen dostop oseb z omejeno mobilnostjo se bo v prihodnje nenehno povečevalo. Invalidom na vozičku je omogočen tudi dostop do peronov na 93 postajah, na katerih je peron nižji od 55 cm in sta jim zato otežena vstop na vlak in izstop z vlaka.

Podrobni podatki o opremi posameznih postaj in postajališč so navedeni v prilogi Nacionalnega izvedbenega načrta v zvezi z dostopnostjo železniškega sistema za invalide in funkcionalno ovirane osebe (preglednici 1 in 2) in izhajajo iz zahtev o tehničnih specifikacijah za interoperabilnost v zvezi z dostopnostjo železniškega sistema Unije za invalide in funkcionalno ovirane osebe (TSI PRM).

Izvedba ukrepov iz nacionalnega izvedbenega načrta za TSI PRM se izvaja v okviru nadgradenj in obnov v skladu z aktualnim letnim proračunom Republike Slovenije (**MZI**, ukrep 3.1).

**Težave, opozorila, komentarji, predlogi**

**MK** navaja opozorilo **Javnega sklada Republike Slovenije za kulturne dejavnosti (v nadaljnjem besedilu: JSKD).** Temeljni problem pri uresničevanju ciljev API so ponekod še vedno fizična dostopnost in oprema prostorov (ureditev infrastrukture, ureditev sanitarij, ureditev in razširitev dvoran in tako dalje) ter prilagajanje tehničnih in komunikacijskih zmožnosti (napeljava indukcijske zanke v dvorane; nadnapisi; prevodi v znakovni jezik; ureditev ustreznih spletnih strani javnih zavodov v skladu z evropskimi standardi za dostopnost – rešitve za gluhe in naglušne ter slepe in slabovidne in tako dalje). Za dosego tega cilja bi bila namreč potrebna finančna sredstva za prestrukturiranje zmogljivosti zavodov, da bi se zagotovila ustrezna tehnična infrastruktura, ki bi ustvarila možnosti za bivanje in polno vključenost v življenje. Dodatna sredstva bi bila potrebna tudi za posebna prilagajanja vsebin, programov javnih zavodov, ki bi omogočala dostopnost. Kljub temu javni zavodi na področju uprizoritvene umetnosti (gledališča) v okviru svojega delovanja izvajajo zelo veliko aktivnosti, ki omogočajo enakopravno vključevanje invalidov na različnih ravneh (**MK – JSKD**, ukrepa 3.3 in 3.4).

**MNVP, Direktorat za prostor in graditev**, poroča, da so v okviru zagotavljanja dostopnosti stavb v javni rabi zahtevali od centraliziranega upravljavca MJU, naj uredi dostopnost stavbe za invalide. Pripravljena je bila dokumentacija za izdelavo toaletnih prostorov za invalide, projekt za izvedbo klančine za lažjo dostopnost za invalide in izdelana dokumentacija za izvedbo zunanje klančine za dostop v stavbo za potrebe invalidov. Prav tako pa se je pripravljala dokumentacija za zagotavljanje zunanjega dvigala, ki bo omogočal dostop invalidom do drugega nadstropja stavbe in s tem neovirano udeležbo na sestankih, obravnavah in podobno (**MNVP**, ukrep 3.3).

**NIJZ** opozarja, da je ocenil, da bi za inštitut nastale finančne posledice, če bi hotel celotno vsebino ustrezno prilagoditi (prevesti v znakovni jezik in/ali opremiti s podnapisi ali drugače ustrezno prilagoditi v skladu z Zakonom o dostopnosti spletišč in mobilnih aplikacij), pojavila pa bi se tudi potreba po dodatnem kadru, ki ga ne morejo zagotoviti, saj je obseg vsebin na spletni strani izjemno velik. Prav tako je NIJZ pri oceni nesorazmernega bremena poleg znatnih dodatnih finančnih stroškov upošteval tudi notranjo organizacijo in vrsto dejavnosti, ki jo opravlja in s katero ravna v skladu z Zakonom o dostopnosti spletišč in mobilnih aplikacij, ki prav iz teh razlogov dopušča navedena odstopanja v skladu z oceno o nesorazmernosti in na podlagi izjave o dostopnosti. Razlaga nedostopnih vsebin je sicer podana na spletni strani v izjavi o dostopnosti (**NIJZ**, ukrep 3.4).

**Poročevalci nevladnih organizacij**

**NSIOS**

Programi

**NSIOS** poroča, da je kot partner sodeloval v projektu CE-Spaces4All. S projektom razvijajo nove prilagojene turistične ponudbe in storitve, obenem pa izobražujejo in ozaveščajo turistične ponudnike in vse partnerje iz različnih držav, vključenih v projekt. Hkrati pregledujejo dostopnost tako namestitvenih zmogljivosti kot storitev, ponudb javnega potniškega prometa in mestnih središč. S projektom želijo pripraviti smernice za bolj vključujoč turizem.

NSIOS sodeluje tudi z Direktoratom za invalide in Direktoratom za naravne vire in prostor na temo dopolnitve ZIMI v 9. členu, ki je trenutno zapisan pomanjkljivo in ne določa točnih smernic prilagoditev. Na temo dopolnitve ZIMI se je NSIOS že večkrat sestal z vsemi deležniki, hkrati je na sestanke povabil tako predstavnike slepih in slabovidnih ter gluhih in naglušnih kot tudi predstavnike uporabnikov invalidskega vozička. Želja je, da se opredeli izraz prilagoditev in hkrati določi ustrezna višina kazni za kršitelje.

V okviru Vseslovenske akcije ozaveščanja o socialnem vključevanju invalidov NSIOS s partnerjem UIRS preverja dostopnost pri različnih ponudnikih po Sloveniji z namenom informacijo deliti z mogočimi uporabniki ponudb in storitev na spletni strani invalidska-kartica.si (**NSIOS**, ukrepi 3.2, 3.3, 3.4, 3.5 in 3.7).

Raziskovalna dejavnost

**NSIOS** poroča, da preverjanje dostopnosti različnih ponudnikov storitev po Sloveniji izvaja tako v projektu Vseslovenska akcija ozaveščanja o socialnem vključevanju invalidov kot tudi v okviru projekta CE-Spaces4All pregled Pomurske regije glede fizične dostopnosti in označevanja nedostopnih točk. Podatki se prenesejo v UIRS programa WAV, v katerega so vneseni vsi podatki s terena in podkrepljeni s fotografijami in kratkimi opisi. Navedeni podatki služijo ponudnikom storitev pri načrtovanju turističnih ponudb. NSIOS je opravil tudi pregled mogočih rešitev za boljšo dostopnost na Uradu za priseljence v Ljubljani ter podal mnenje glede dostopnosti in mogočih rešitev UKC Ljubljana (**NSIOS**, ukrepa 3.3 in 3.5).

Dogodki

**NSIOS** poroča, da je izvedel predavanje na konferenci NIJZ o pomenu dostopnosti, tako fizične in digitalne kot dostopnosti pri odnosih med ljudmi. Imeli so več sestankov s predstavniki UIRS, na katerih so usklajevali merila za ocenjevanje dostopnosti na terenu. Delovna skupina za dostopnost pri NSIOS je opozorila javni zavod RTV Slovenija na potrebo po prilagajanju multimedijskih vsebin, ki so namenjene invalidom. NSIOS je hkrati s pozivi in pobudami opozarjal na težave potnikov v javnem potniškem prometu. Sodeloval je na posvetu MK, na katerem je opozoril na pomanjkljivost uporabe avdiovizualnih medijskih storitev, ki bi bistveno izboljšale dostopnost senzornim invalidom. Aktivno je sodeloval na MDDSZ ob koncu projekta Analiza konceptualnih zasnov informacijske in tehnične sistemske podpore invalidom za povečanje socialne vključenosti, kjer je poudaril pomen vključevanja vseh vrst invalidnosti pri oblikovanju rešitev za dostopnost.

NSIOS je sodeloval kot soorganizator posveta petih prostorov v Državnem svetu Republike Slovenije. Predstavnik NSIOS v Accessible EU je v sodelovanju z NSIOS organiziral številne delavnice in dogodke, ki so prispevali k izboljšanju dostopnosti. Med pomembnejšimi dogodki je bil svetovni dan ozaveščanja o dostopnosti (GAAD) v Ljubljani, ki se ga je udeležilo več kot 200 udeležencev. Prav tako je bil organiziran seminar o digitalni dostopnosti v sodelovanju z ministrstvi in podjetjem A11Y.SI, ki je privabil več kot 150 udeležencev. Poleg tega je bila izvedena konferenca DIGIN 2024 v Ljubljani, na kateri so sodelovali strokovnjaki in odločevalci iz različnih sektorjev, v ospredju pa so bili digitalna vključenost in standardi dostopnosti. Pomemben prispevek je bil dosežen tudi na področju standardizacije, saj je nacionalni izvedenec AccessibleEU za Slovenijo sodeloval pri razvoju evropskih standardov (**NSIOS**, ukrepi 3.4, 3.7, 3.8 in 3.9).

**Težave, opozorila, komentarji, predlogi**

**NSIOS** poroča, da se splošna ozaveščenost v Sloveniji glede dostopnosti izboljšuje, vendar še vedno opaža, da si ljudje ne znajo razložiti, zakaj so nekatere klančine prestrme, zakaj morajo biti napisi v kontrastni pisavi in podobno. NSIOS predlaga, da bi se v najkrajšem času pripravile smernice za prilagoditve objektov v javni rabi, hkrati pa bi se ozavestili lastniki večstanovanjskih objektov o možnosti črpanja sredstev iz različnih skladov EU. Nujno pa bi bilo treba pripraviti tudi večjo medijsko podprto ozaveščevalno akcijo v zvezi z dostopnostjo oziroma zakonom, ki bo začel veljati 11. decembra 2025 (**NSIOS**, ukrepi 3.3, 3.4 in 3.9).

4. CILJ: VZGOJA IN IZOBRAŽEVANJE

**Opis cilja**

V Republiki Sloveniji morajo biti v skladu s 56. členom ustave vsem državljanom zagotovljene enake pravice in možnosti izobraževanja in usposabljanja. Izobrazba je pomembna za razvoj človeka in njegovo udeležbo v družbi, za vstop na trg delovne sile in za razvoj osebnih zmogljivosti. Zato morajo biti invalidom dane enake možnosti udeležbe v celotnem izobraževalnem sistemu v rednih in posebnih programih na vseh stopnjah – od predšolske vzgoje do visokošolskega izobraževanja. prav tako pa tudi v programih vseživljenjskega učenja in drugih oblikah neformalnega izobraževanja.

Vzgoja in izobraževanje otrok in mladostnikov s posebnimi potrebami se v Sloveniji izvajata kot javna služba. Izjemoma se lahko izvajata tudi v zasebnih vrtcih in šolah brez koncesije, v zasebnih zavodih ali kot izobraževanje na domu.

Vzgoja in izobraževanje otrok s posebnimi potrebami sta integrirana v vse področne zakone, te pa dopolnjujejo Zakon o celostni zgodnji obravnavi predšolskih otrok s posebnimi potrebami (Uradni list RS, št. 41/17; v nadaljnjem besedilu: ZOPOPP), [Zakon o usmerjanju otrok s posebnimi potrebami](http://www.pisrs.si/Pis.web/pregledPredpisa?id=ZAKO5896" \t "_blank) (Uradni list RS, št. 58/11, 40/12 – ZUJF, 90/12, 41/17 – ZOPOPP in 200/20 – ZOOMTVI; v nadaljnjem besedilu: ZUOPP-1) in Zakon o obravnavi otrok in mladostnikov s čustvenimi in vedenjskimi težavami ter motnjami v vzgoji in izobraževanju (Uradni list RS, št. 200/20; v nadaljnjem besedilu: ZOOMTVI), ki so pomemben korak v smeri zagotavljanja pogojev za uresničevanje inkluzivne paradigme. Zakoni vzpostavljajo pogoje za izvajanje kontinuirane pomoči otrokom s posebnimi potrebami v vzgoji in izobraževanju. Na podlagi določila Zakona o osnovni šoli (Uradni list RS, št. 81/06 – uradno prečiščeno besedilo, 102/07, 107/10, 87/11, 40/12 – ZUJF, 63/13 in 46/16 – ZOFVI-K; v nadaljnjem besedilu: ZOsn) je v ZUOPP-1 urejena možnost izobraževanja oseb z izrazitejšimi motnjami v duševnem razvoju do 26. leta. V ta namen je bil pripravljen Posebni program vzgoje in izobraževanja, ki navedenemu prebivalstvu omogoča vključevanje v take izbirne vsebine, v katerih lahko razvijajo znanje, spretnosti in veščine za opravljanje nekaterih preprostih praktičnih opravil.

API 2022–2030 vključuje tudi invalide, ki jih ZUOPP-1 opredeljuje kot otroke z motnjami v duševnem razvoju, slepe in slabovidne otroke oziroma otroke z okvaro vidne funkcije, gluhe in naglušne ter gibalno ovirane otroke in mladostnike.

Ker se invalidi med izobraževanjem srečujejo z različnimi ovirami, in sicer arhitektonskimi in informacijsko-tehničnimi, kot so težave z dostopnostjo do študijske literature za slepe in slabovidne, do tolmača za gluhe in indukcijske zanke za naglušne in tako dalje, je nujno zagotavljanje ukrepov za odpravljanje teh ovir.

**Ukrepi**

* 1. zagotavljanje enakih možnosti pri vpisu v vse izobraževalne programe ter spodbujanje večjega vključevanja invalidov v redne oblike vzgoje, izobraževanja in usposabljanja;
  2. zagotavljanje mreže strokovnih institucij za podporo izobraževanju invalidov v specializiranih in rednih oblikah vzgoje, izobraževanja in usposabljanja;
  3. zagotavljanje možnosti, da lahko osebe, ki se izobražujejo v okviru posebnega programa vzgoje in izobraževanja (tudi na ravni usposabljanja za življenje in delo), pridobijo kvalifikacije, ki omogočajo vstop v delo;
  4. zagotavljanje praktičnega usposabljanja (tako v okviru šolske oblike kot pri delodajalcih), pripravništva in prakse v okviru srednješolskega in univerzitetnega izobraževanja pri delodajalcih s programskimi spodbudami;
  5. zagotavljanje sistema vajeništva, ki je prilagojeno za tiste mladostnike s posebnimi potrebami, ki jim ta sistem izobraževanja ustreza;
  6. razvijanje in podpiranje vseživljenjskega učenja odraslih invalidov, brezposelnih in zaposlenih;
  7. zagotavljanje ustreznega števila strokovnjakov in razširjanje znanja v izobraževalne programe vzgojiteljev, učiteljev in svetovalnih delavcev;
  8. zagotavljanje učbenikov in drugih učil v obliki, ki je primerna glede na vrsto invalidnosti, vključno z zagotavljanjem učbenikov za otroke v programu z nižjim izobrazbenim standardom;
  9. zagotavljanje prostorskih in tehničnih možnosti za izvajanje programov vzgoje in izobraževanja ter prilagojenega prevoza (zagotavljanje dostopnosti grajenega okolja v izobraževalnih ustanovah mora obsegati tudi dostopnost prostorov, kot so sanitarije, vključno z montažo pripomočkov za presedanje invalidov, kot so stropna dvigala);
  10. zagotavljanje ustrezne opreme za individualno uporabo pri izobraževanju;
  11. zagotavljanje pravice do dodatne komunikacijske opreme, ki je nujno potrebna zaradi funkcionalne oviranosti;
  12. zagotavljanje fizične pomoči vsem učencem, ki tako pomoč potrebujejo;
  13. zagotavljanje podpore pri visokošolskem izobraževanju z osebno pomočjo, spremljanjem in svetovanjem za študente invalide, zagotavljanjem primernih nastanitvenih zmogljivosti za bivanje zanje in sistemom štipendiranja, ki jih bo spodbujal k doseganju višje izobrazbe;
  14. spodbujanje učenja znakovnega jezika, jezika gluhoslepih in dvojezičnega izobraževanja gluhih, učenje znakovnega jezika in jezika gluhoslepih kot izbirni predmet za vse v osnovnih in srednjih šolah, spodbujanje učenja znakovnega jezika in jezika gluhoslepih za zaposlene v javni upravi in pri izvajalcih javnih služb, ki v okviru svojega delovnega mesta komunicirajo s strankami oziroma uporabniki storitev;
  15. omogočiti učencem primerljiv način izobraževanja glede na vrsto invalidnosti v skladu z njihovimi sposobnostmi;
  16. zagotavljanje sistema izobraževanja otrok z motnjo v duševnem razvoju, ki bo omogočal fleksibilnejše prilagajanje izobraževalnim potrebam ter boljše možnosti za nadaljnje izobraževanje (prehajanje med programi, vključevanje v izobraževalne programe in podobno);
  17. izvajanje programov kot vseživljenjska priprava na samostojno življenje glede na posamezno vrsto in specifiko invalidnosti, ki vključuje potrebne prilagoditve glede na naravo oviranosti (pri vsakodnevnih opravilih, učenju socialnih večin, načinih sporazumevanja, uporabi tehničnih pripomočkov in podobno).

**Uresničevanje četrtega cilja**

Zadnje zakonske spremembe na področju vzgoje in izobraževanja so osredinjene na večjo dostopnost in vključevanje otrok, učencev, dijakov in študentov z invalidnostjo. Sprejeti ukrepi vključujejo prilagoditve fizičnega in digitalnega okolja, individualizirano strokovno podporo ter krepitev vključujoče prakse v vrtcih in šolah. V pripravi so dodatne rešitve, ki bodo sistemsko urejale pravice otrok z invalidnostjo ter spodbujale odpravo ovir in večjo enakost možnosti v vseh fazah vzgojno-izobraževalnega procesa.

V letu 2024 so bili sprejeti ukrepi za izboljšanje vključitve invalidov v izobraževanje, vključno s prilagoditvami učnih prostorov, podporo učiteljem, prilagojenimi učnimi načrti ter uporabo dostopnih tehnologij, kot so bralniki zaslona in posebne naprave za pomoč pri učenju. Poleg tega so bili uvedeni ukrepi, ki invalidom pomagajo pri prehodu iz izobraževanja v zaposlitev, kar povečuje njihove možnosti za vključenost v družbo.

V okviru teh ukrepov so se v letu 2024 izvedli različni dogodki za spodbujanje inkluzije in dostopnosti na področju vzgoje in izobraževanja. Pomembni dogodki so obsegali razglasitev dneva inkluzije, strokovna srečanja in izobraževalne aktivnosti, med katerimi so bila tudi izobraževanja za strokovne delavce na področju izobraževanja otrok s posebnimi potrebami. Poleg tega so potekale delavnice in okrogle mize o dostopnosti digitalnih vsebin ter pravicah do dolgotrajne oskrbe. Poudarek je bil na vključevanju vseh skupin v družbo, zmanjšanju predsodkov in diskriminacije ter izboljšanju dostopnosti izobraževalnih vsebin za ljudi z različnimi oviranostmi. Osredinjenost je bila tudi na specifične potrebe študentov s posebnimi potrebami v visokošolskem izobraževanju ter na inovativne načine, kot je obrnjen učni model. Med dogodke so bili vključeni tudi tek za dobrodelne namene, inkluzivni ples in delavnice o samozagovorništvu.

V Sloveniji so za študente s posebnimi potrebami na voljo različne prilagoditve študijskega procesa, kot so prilagojeni materiali, tolmačenje in dostopni prostori. Kljub tem prizadevanjem pa se še vedno pojavljajo izzivi, kot so pomanjkanje financ, usposobljenost kadra in ustreznost gradiv. Študenti in izobraževalne institucije si prizadevajo za večjo podporo in izboljšanje pogojev za izobraževanje, da bi omogočili enakopravno vključevanje v akademsko okolje.

**Nosilci**

MK, MDDSZ, MVI, Ministrstvo za visoko šolstvo, znanost in inovacije Republike Slovenije (v nadaljnjem besedilu: MVZI), NIJZ, NSIOS.

**Poročevalci ministrstev in javnih zavodov**

**MDP, MK, MVI, MVZI**

Sprejeta zakonodaja

**MK, Direktorat za razvoj kulturnih politik (DRKP)**, poroča, da RENPK 2024–2031 glede usmeritev MK navaja: »Na področju jezikovne opremljenosti bo spodbujalo digitalizacijo, gradnjo, posodabljanje in vzdrževanje temeljnih jezikovnih tehnologij za slovenščino ter podpiralo prost dostop do jezikovnih virov in priročnikov, s posebnim ozirom na tiste, ki so dostopne invalidom.« V okviru medsektorskega sodelovanja na področju slovenskega jezika (Razvojni cilj 6: Medsektorsko razvojno sodelovanje) pa predlog akcijskega načrta navaja, da bo »ministrstvo podpiralo razvoj ključnih gradnikov digitalne infrastrukture slovenskega jezika«, v tem okviru pa bo potekalo tudi »sofinanciranje večanja dostopnosti kulturnih vsebin za osebe z različnimi oviranostmi s projekti za razvoj samodejnega podnaslavljanja, ki vključujejo nadgradnjo in posodabljanje govornih tehnologij, strojno prevajanje, govorno sintezo ter izdelavo in nadgradnjo korpusov govorjenih besedil za razvoj govornih tehnologij«. Navaja tudi, da je »cilj rešitve /…/ izboljšati kakovost slovenskega jezika. Posebna pozornost je namenjena razvoju govornih tehnologij, kjer je obseg govorjenih jezikovnih virov ključen za povečanje točnosti in zanesljivosti delovanja. Rešitev se osredotoča na razvoj tehnologije za samodejno podnaslavljanje govorjenih vsebin v TV-programih z namenom zagotavljanja dostopnosti informacij in vsebin gluhim, naglušnim, slepim in slabovidnim osebam. Rešitev bo spodbujala jezikovno ustvarjalnost.« (**MK**, ukrepi 4.3, 4.4, 4.5, 4.6, 4.8. 4.11, 4.14, 3.1 in 3.4)

**MVI, Direktorat za predšolsko vzgojo in osnovno šolstvo**, poroča, da so se posodobili učni načrti za prilagojen izobraževalni program z nižjim izobrazbenim standardom za izbirne predmete Ples, Ljudski plesi in Družabni plesi (**MVI**, ukrep 4.2).

Sprejeti so bili naslednji zakoni, pravilniki in odredbe:

* Pravilnik o izobrazbi vzgojiteljev in drugih strokovnih delavcev v vzgojnem programu za vzgojo in izobraževanje otrok in mladostnikov s čustvenimi in vedenjskimi težavami in motnjami, ki razširja nabor študijskih programov, ki omogočajo zaposlitev strokovnih in drugih delavcev v strokovnih centrih za otroke in mladostnike s čustvenimi in vedenjskimi težavami ter motnjami (**MVI**, ukrep 4.7);
* Pravilnik o normativih in standardih za izvajanje vzgojno-izobraževalnih programov za otroke s posebnimi potrebami, ki omogoča vsem osnovnim šolam s prilagojenim programom in zavodom za vzgojo in izobraževanje otrok in mladostnikov s posebnimi potrebami dodatno delovno mesto strokovnega delavca za prilagajanje učbenikov, učnih gradiv in pripomočkov (**MVI**, ukrep 4.8);
* Zakon o spremembah in dopolnitvah Zakona o osnovni šoli (ZOsn-K, Uradni list RS, št. 16/24), ki posebej ureja izvajanje pouka v znakovnem jeziku in jeziku gluhoslepih za učence z gluhoto, težko izgubo sluha in učence z gluhoslepoto. Do šolskega leta 2026/27 se poskusno izvaja pouk znakovnega jezika in jezika gluhoslepih na nekaterih osnovnih šolah. Pouk se začne izvajati najpozneje 1. septembra 2027. Predmetnik in učne načrte za znakovni jezik in jezik gluhoslepih določi strokovni svet do 28. februarja 2027 (**MVI**, ukrep 4.14);
* Pravilnik o izobraževanju učencev s posebnimi potrebami na domu, ki učencem s posebnimi potrebami omogoča prilagodljive oblike izobraževanja na domu (**MVI**, ukrep 4.15);
* Odredba o spremembah in dopolnitvah prilagojenega izobraževalnega programa devetletne osnovne šole z nižjim izobrazbenim standardom, ki določa predmetnika Prilagojenega izobraževalnega programa devetletne osnovne šole z nižjim izobrazbenim standardom in Prilagojenega izobraževalnega programa devetletne osnovne šole z nižjim izobrazbenim standardom za dvojezično osnovno šolo, učna načrta za obvezna predmeta Glasbena umetnost, Gospodinjstvo in učni načrt za izbirni predmet Prehrana in načini prehranjevanja (**MVI**, ukrep 4.16).

**MVZI** navaja poročila visokošolskih zavodov za leto 2024:

**Nova univerza**

Upravni odbor Nove univerze je 30. septembra 2024 sprejel Pravilnik o izvajanju študijske prakse, ki v 25. členu (Študenti s posebnimi potrebami) navaja, da se praksa študenta s posebnimi potrebami izvaja po individualnem programu ter ob ustreznih prilagoditvah in podporah, ki so v skladu s potrebami študenta ter so potrebne za doseganje izobraževalnih ciljev prakse. Enako velja za študenta, ki iz zdravstvenih razlogov ne more opravljati samo določenega dela predpisane prakse. Navedena določba je izredno pomembna zato, ker je v skladu s spremembo akreditacije na določenih študijskih programih Nove univerze obveznost izdelave diplomskega dela zamenjala obveznost študijske prakse, kar pomeni, da študijsko prasko opravlja vse več študentov, tudi tistih s posebnimi potrebami.

Nova univerza od novembra 2020 sodeluje pri projektu PRAVA SMER, ki ga izvaja Društvo študentov invalidov Slovenije in je namenjen zaposlenim v visokem šolstvu in študentom. S tem projektom želi Društvo študentov invalidov Slovenije omogočiti, da bo študij na daljavo prijazen in čim učinkovitejši za vse sodelujoče.

V okviru projekta društvo za zaposlene v visokem šolstvu pripravlja različna priporočila in smernice za dostopnejši študij na daljavo. Pri pripravi smernic aktivno sodelujejo tudi študenti s posebnimi potrebami. Priporočila in smernice se nanašajo na:

* prilagoditve spletnih predavanj: kako spletna predavanja prilagoditi različnim potrebam študentov s posebnimi potrebami;
* prilagoditve študijskih gradiv: kako prilagoditi gradiva za študij potrebam študentov s posebnimi potrebami;
* prilagoditve spletnega ocenjevanja znanja: kako ocenjevanje znanja prek spleta prilagoditi potrebam študentov s posebnimi potrebami.

Vsa prejeta priporočila in smernice so sproti poslana vsem zaposlenim na Novi univerzi ter celotnemu akademskemu zboru Nove univerze, da se z njimi seznanijo in jih po potrebi upoštevajo (**NU**, ukrepa 4.4 in 4.6).

**Univerza v Mariboru**

V letu 2024 na tem področju niso sprejeli novih dokumentov. Njihovo pripravo oziroma uskladitev obstoječih bodo izvedli, ko bo sprejet nacionalni krovni Pravilnik o postopkih in načinu izvrševanja pravic študentov s posebnimi potrebami in študentov s posebnim statusom v visokem šolstvu. Imajo pa na Univerzi v Mariboru sprejet Pravilnik o študentih s posebnim statusom na Univerzi v Mariboru iz leta 2010 in Pravilnik o študijskem procesu študentov invalidov iz leta 2008, iz česar izhaja, da že vrsto let sistematično zagotavljajo ustrezne prilagoditve za študente s posebnimi potrebami. S tema pravilnikoma so že pred več kot desetletjem vzpostavili jasen okvir za podporo študentom s posebnimi potrebami, pri čemer nenehno izboljšujejo in prilagajajo ukrepe glede na njihove potrebe in razvoj inkluzivnega izobraževanja.

**Univerza na Primorskem**

Univerza na Primorskem (UP) v letu 2024 ni sprejela aktov, ki bi prinašali spremembe glede invalidske problematike. Študenti invalidi so sicer obravnavani kot študenti s posebnimi potrebami (Pravilnik o študentih s posebnimi potrebami na UP). V tem okviru so jim omogočene ustrezne prilagoditve študijskega procesa in drugih okoliščin, povezanih s študijem. Navedeni pravilnik med drugim določa, da študenti, ki zaprosijo za pridobitev statusa študenta s posebnimi potrebami, tudi predlagajo potrebne prilagoditve. Individualni načrt in prilagoditve se oblikujejo skupaj s študentom, ki potrebuje prilagoditve (načelo sodelovanja). Zagotovljena jim je tudi tutorska pomoč (**UP**, ukrepi 4.1, 4.13 in 4.15)

Zakonodaja v pripravi

**MVI, Direktorat za predšolsko vzgojo in osnovno šolstvo**, poroča, da so bili podani naslednji predlogi:

* Predlog prenove Navodil za prilagojeno izvajanje izobraževalnega programa osnovne šole z dodatno strokovno pomočjo za delo z učenci s posebnimi vzgojno-izobraževalnimi potrebami;
* Predlog prenove Vzgojnega programa domov za učence s posebnimi potrebami  
  (**MVI**, ukrep 4.2);
* Predlog zakona o spremembah in dopolnitvah Zakona o osnovni šoli, ki predvideva spremljevalno osebo na prevozu otroka s posebnimi potrebami (**MVI**, ukrep 4.12);
* Predlog zakona o spremembah in dopolnitvah Zakona o organizaciji in financiranju vzgoje in izobraževanja (ZOFVI-P, Uradni list RS, št. 71/23), ki predvideva, da vzgojno-izobraževalno delo za otroke in mladostnike z gluhoto ali težko izgubo sluha oziroma za otroke in mladostnike z gluhoslepoto lahko poteka v slovenskem znakovnem jeziku oziroma v jeziku gluhoslepih (**MVI**, ukrep 4.14).

**MVZI, Direktorat za visoko šolstvo**, poroča, da je v pripravi nov Zakon v visokem šolstvu, v katerem se spreminja tudi opredelitev študentov s posebnimi potrebami. Predlog novega 114. člena se glasi:

1) Študenti s posebnimi potrebami so študenti z dolgotrajnimi telesnimi, duševnimi, intelektualnimi ali senzoričnimi okvarami (na primer študenti z okvaro vidne funkcije, gluhi in naglušni študenti, študenti z govornojezikovnimi motnjami, gibalno ovirani študenti) ter študenti s psihosocialnimi težavami.

(2) Študenti s posebnim statusom po tem zakonu so študenti, ki so kategorizirani športniki in trenerji, študenti, ki so priznani umetniki in kulturniki, drugi študenti, ki se udeležujejo (področnih) mednarodnih tekmovanj, ter študenti starši do začetka obveznega šolanja otroka.

(3) Študenti s posebnimi potrebami in študenti s posebnim statusom so upravičeni do prilagoditve izvajanja študijskih programov na podlagi individualiziranega načrta prilagoditev, ki ga po razgovoru s študentom pripravi visokošolski zavod, pri čemer lahko napredujejo in dokončajo študij v daljšem času, kot je predvideno s študijskim programom, in pri tem obdržijo druge pravice in ugodnosti študentov iz prvega odstavka 113. člena tega zakona.

(4) Študenti uveljavljajo status iz tega člena z vložitvijo vloge na visokošolskem zavodu, na katerega so vpisani, ob vpisu ali kadarkoli med študijskim letom.

(5) V postopkih v zvezi s pridobitvijo statusa iz prejšnjega odstavka oziroma njegovim prenehanjem odloča komisija, ki jo določi visokošolski zavod.

(6) O pritožbah zoper odločitve iz prejšnjega odstavka odloča posebna pritožbena komisija, ki jo določi visokošolski zavod.

(7) V postopkih iz petega in šestega odstavka tega člena se uporabljajo določbe zakona, ki ureja splošni upravni postopek, če s tem zakonom ni določeno drugače.

(8) Podrobnejše določbe glede pridobitve in izvrševanja pravic iz tega člena oziroma njihovega prenehanja določi minister (**MVZI**, ukrep 4.1).

**MVZI** navaja poročila visokošolskih zavodov za leto 2024:

**Nova univerza**

Ob koncu leta 2022 so vse članice Nove univerze (Evropska pravna fakulteta, Fakulteta za državne in evropske študije, Fakulteta za slovenske in mednarodne študije) sprejele Pravilnik o študentih s posebnimi potrebami in posebnim statusom na Novi univerzi, ki ureja pravice in obveznosti študentov s posebnimi potrebami (to so slepi in slabovidni študenti, gluhi in naglušni študenti, študenti z govorno-jezikovnimi motnjami, gibalno ovirani študenti, dolgotrajno bolni študenti, študenti s primanjkljaji na posameznih področjih učenja ter študenti s čustvenimi in vedenjskimi motnjami). Članice Nove univerze so v letu 2024 dosledno spoštovale določbe Pravilnika o študentih s posebnimi potrebami in posebnim statusom na Novi univerzi in glede na primanjkljaje, ovire oziroma motnje študentov s posebnimi potrebami zagotavljale številne prilagoditve: pri izvedbi predavanj in vaj; v načinu preverjanja in ocenjevanja znanja; pri uporabi knjižnice; pri vpisu v višji letnik oziroma absolventski staž in podaljšanje absolventskega staža do enega leta pod posebnimi pogoji Pravilnika o študiju; pri vpisu dosežkov v prilogo k diplomi, ki izhajajo iz delovanja v obštudijskih dejavnostih, organih in komisijah fakultete in drugo.

V letu 2024 sta veljali Strategiji razvoja Evropske pravne fakultete in Fakultete za državne in evropske študije za obdobje 2021–2024, ki s svojimi strateškimi cilji posebno pozornost namenjata tudi študentom s posebnimi potrebami. Eden od ključnih strateških ciljev na področju študentov, ki ga vsebujeta navedeni strategiji, je prilagajanje študija študentom s posebnimi potrebami. S tem namenom fakultete redno obravnavajo vloge študentov za dodelitev posebnega statusa in študentom nudijo vse ustrezne prilagoditve za nemoteno opravljanje obveznosti. Univerza se zavzema za individualni odnos do študentov s posebnimi potrebami in uvaja ustrezne prilagoditve glede na posebne potrebe posameznega študenta.

Poleg tega strategija razvoja Fakultete za državne in evropske študije kot pomemben strateški cilj navaja zagotavljanje primernih prostorov za študente in predavatelje s posebnimi potrebami.

V študijskem letu 2022/23 je Nova univerza sprejela Pravila za dodelitev statusa kandidata s posebnimi potrebami in posebnim statusom, ki določajo pogoje in način dodelitve statusa kandidata s posebnimi potrebami in statusa kandidata s posebnim statusom v prijavno-sprejemnem postopku za vpis v prvi letnik dodiplomskega in magistrskega študija na Novi univerzi. O dodelitvi statusa kandidata s posebnimi potrebami in posebnim statusom odloča Študijska komisija članice Nove univerze, ki razpisuje študijski program, na katerega se kandidat prijavlja za vpis na podlagi individualne prošnje in ustreznih dokazil, ki jih pošlje prek informacijskega sistema eVŠ najpozneje do roka, določenega v tekočem razpisu za vpis.

V letu 2023 so na Novi univerzi sistematično vzpostavili sistem za prepoznavo posebnih skupin študentov in njihovih potreb ter podporo tem skupinam. Ključni korak k vzpostavitvi tega sistema je bila ustanovitev delovne skupine, ki se ukvarja s prepoznavo študentov, potrebnih dodatne pomoči med študijem. Delovna skupina je sestavljena iz posameznikov, ki imajo največ stika s študenti Nove univerze in lahko prvi navedene skupine prepoznajo; to so prorektor za študijske in študentske zadeve Nove univerze, tajniki Študijske komisije in vodja Kariernega centra Nove univerze. Glavni namen delovne skupine je prepoznavanje posebnih skupin študentov in zagotavljanje potrebne podpore ali pomoči. Skupina je delovala tudi v letu 2024.

**Univerza v Ljubljani**

Aktivno so spremljali pripravo novega Zakona o visokem šolstvu ter si prizadevali za ohranitev in izboljšanje pravic študentov s posebnimi potrebami, tako da so podajali pripombe na predloge in si prizadevali za njihovo uveljavitev. Na MVZI so v okviru Rektorske konference Republike Slovenije poslali pobudo za sistemsko ureditev financiranja tolmačenja znakovnega jezika za gluhe in naglušne študente.

Programi

**MK, Arhiv Republike Slovenije (ARS)**, poroča, da so tudi v letu 2024 nadaljevali zagotavljanje pravice do dodatne komunikacijske opreme, ki je nujno potrebna zaradi funkcionalne oviranosti uporabnikov. V ta namen ARS tudi v preseljeni arhivski čitalnici zagotavlja specialno komunikacijsko opremo za senzorno ovirane uporabnike; v čitalnici so na voljo računalnik z večjim monitorjem, slušalke, multifunkcijska naprava, bralnik in povečevalnik zaslonske slike (e-Bralec, SuperNova), prenosna namizna elektronska lupa, komplet ročnih lup različnih povečav z osvetlitvijo, brajeva vrstica, OCR program za strojno prepoznavanje besedila (Abby FineReader) in specializirana namizna svetilka z LED osvetlitvijo za slabovidne uporabnike. Na voljo sta tudi mobilna indukcijska zanka in program za podnaslavljanje v živo (Text on Top) (**MK**, ukrep 4.11).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da na področju muzejske dejavnosti v zadnjih letih ni evidentiranih vsebin za zagotavljanje možnosti, da lahko osebe, ki se izobražujejo v okviru Posebnega programa vzgoje in izobraževanja (tudi na ravni usposabljanja za življenje in delo), pridobijo formalne kvalifikacije, ki omogočajo vstop v delo. Pričakuje se, da bo ministrstvo v okviru medresorskega sodelovanja začelo aktivnosti za pridobitev kvalifikacij s področja kulturnih dejavnosti (kulturne dediščine), ki bodo omogočale vključevanja invalidov v izvajanje primernih nalog javne muzejske službe. Muzeji se v okviru posameznih projektov in javnih del tudi prilagajajo potrebam in možnostim ter omogočijo izpopolnjevanje na specifičnem delovnem mestu (**MK**, ukrep 4.3).

Muzeji postopoma opremljajo razstave tudi s QR kodami, ki omogočajo prilagojeno berljivost na pametnih telefonih. Na voljo so avdio vodniki in v 11 pooblaščenih muzejih tudi indukcijska zanka (**MK**, ukrep 4.11).

Na področju knjižnične dejavnosti uporabnikom s posebnimi potrebami NUK svetuje in pomaga pri raziskovanju, iskanju po informacijskih virih, sporoča podatke o gradivu in iz gradiva. Slepim uporabnikom pogosto pomaga pri navajanju bibliografskih referenc. Uporabniki s posebnimi potrebami so ob vpisu v NUK oproščeni plačila članarine. Kot dokazilo o statusu lahko predložijo EU kartico ugodnosti za invalide ali druga dokazila, ki jih izdajo ZPIZ, ZZZS, ZRSZ, Zavod za šolstvo oziroma matična fakulteta (**MK**, ukrepi 4.3, 3.1 in 3.4).

Splošne knjižnice se v okviru posameznih projektov ali javnih del prilagajajo potrebam in možnostim ter omogočijo izpopolnjevanje na specifičnem delovnem mestu (**MK**, ukrep 4.3).

**MK, Direktorat za kulturno dediščino (DKD), Sektor za muzeje, arhive in knjižnice (MAK),** v nadaljevanju povzema prispevke zunanjih javnih (kulturnih) ustanov in javnih zavodov.

**Pokrajinski arhiv Koper (PAK)**

V PAK izvajajo usposabljanja na delovnem mestu – zaposlitvene rehabilitacije v sodelovanju z zavodom Šentprima (**MK**, ukrep 4.3).

**Pokrajinski arhiv Maribor (PAM)**

PAM ob predhodnem dogovoru omogoča osebam z motnjami v duševnem razvoju vključitev v vse programe, ki jih izvaja na področju izobraževanja (strokovna usposabljanja uslužbencev javnopravnih oseb ter delavcev ponudnikov storitev, ki delajo z dokumentarnim in arhivskim gradivom, preizkusi strokovne usposobljenosti, predstavitve arhivske dejavnosti in delavnice) (**MK**, ukrepa 4.3 in 4.11).

**Zgodovinski arhiv na Ptuju (ZAP)**

V ZAP se ob predhodnem dogovoru invalidnim osebam in osebam z motnjami v duševnem razvoju omogoča vključitev v programe na področju izobraževanja (predstavitvene učne ure). Tudi v nekaterih regionalnih arhivih je nameščena oprema za omogočanje dostopnosti do informacij ranljivim skupinam in izobraževanje v čitalnici arhiva (**MK**, ukrepa 4.3 in 4.11).

**Zavod za varstvo kulturne dediščine Slovenije (ZVKDS)**

ZVKDS koordinira in vodi dva projekta, Dneve evropske kulturne dediščine in Teden kulturne dediščine, v okviru katerih se izvajajo programi za različne ciljne skupine. V letu 2024 je bil v projekt vključen en varstveno-delovni center. Strokovne delavke Pokrajinske in študijske knjižnice Murska Sobota so varovance Varstveno-delovnega centra Murska Sobota in otroke iz Vrtca Murska Sobota popeljale na tromejo Slovenije, Avstrije in Madžarske. Predstavile so jim zgodovino spomenika, določitev državnih meja ter razvoj slovenščine, nemščine in madžarščine na tem območju (**MK**, ukrep 4.17).

**Arboretum Volčji Potok (AVP)**

Zaposleni v AVP vsako leto izvedejo prilagojena vodenja za učence zavoda Cirius Kamnik in VDC Draga (**MK**, ukrep 4.3).

Od oktobra 2024 do konca leta je v AVP delovala študijska skupina pod vodstvom dr. Zdenke Čebašek Travnik za pripravo poti za osebe z demenco, ki obiščejo spomenik s spremljevalcem ali v skupini, ki jo pripelje dom starejših občanov. Na podlagi ugotovitev skupine sta bila trasirana pot in izbran program doživetij, ki bosta v letu 2025 v AVP uresničena kot Pot za spomin (**MK**, ukrep 4.6).

V AVP postopoma opremljajo svoje razstave tudi s QR kodami, ki omogočajo prilagojeno berljivost na pametnih telefonih (**MK**, ukrep 4.11).

**Center za upravljanje dediščine živega srebra v Idriji (CUDhg)**

V CUDhg postopoma opremljajo svoje razstave tudi s QR kodami, ki omogočajo prilagojeno berljivost na pametnih telefonih (**MK**, ukrep 4.11).

**Mestna knjižnica Izola**

V prostorih Mestne knjižnice Izola so v sodelovanju z Ljudsko univerzo Koper omogočili 40-urno izobraževanje ranljivi skupini (12 oseb) v okviru projekta z naslovom Usposabljanje za življenje – Most do izobrazbe (**MK**, ukrep 4.3).

**Knjižnica Antona Tomaža Linharta Radovljica**

Knjižnica Antona Tomaža Linharta poroča, da v svoje delo vključuje tudi ranljive skupine uporabnikov, in sicer tako, da jim občasno pomagajo pri pripravah na različne delavnice (**MK**, ukrepa 4.3 in 5.4).

**Mestna knjižnica Kranj**

V Mestni knjižnici Kranj so v letu 2024 izvajali aktivnosti v okviru projekta z naslovom Kompetence za digitalni svet odraslih. Glavni cilj programa je razvijanje splošne računalniške in digitalne pismenosti odraslih za prijaznejše življenje in boljše komuniciranje v družbi, s poudarkom na pridobitvi osnovnih kompetenc, ki so potrebne za uporabo računalniške in digitalne tehnologije. Projekt sofinancirata Evropska unija in MDP. Poleg delavnic, ki so jih obiskovali pretežno starejši udeleženci, so organizirali delavnico z naslovom Osnove uporabe računalnika, prilagojene za uporabnike s posebnimi potrebami (**MK**, ukrepi 4.3, 5.2 in 5.4)**.**

**MK, Direktorat za ustvarjalnost (DZU), Sektor za umetnost (SZU)**, v nadaljevanju povzema prispevke zunanjih javnih (kulturnih) ustanov in javnih zavodov.

**Slovensko narodno gledališče Opera in balet Ljubljana (SNG Opera in balet Ljubljana)**

Tudi v letu 2024 so povečali obisk otroških in mladinskih predstav šolskih skupin šol in zavodov za otroke s posebnimi potrebami (Cirius Kamnik in Vipava, Center Janeza Levca, Dolfke Boštjančič) in učencev osnovnih šol s prilagojenim programom. Več je bilo tudi organiziranih obiskov odraslih uporabnikov varstveno-delovnih zavodov, ki svoj program dela obogatijo z obiskom Opere (VDC Ajdovščina, VDC Draga, Dobrna, Sožitje).Njihovepopoldanske in večerne predstave obiskujejo gibalno ovirani, povprečno jih je v letu 2024 mesečno obiskalo 10–15 oseb na invalidskih vozičkih. Sodelujejo tudi z Društvom slabovidnih Svetloba, ki jim ponudijo sedeže v prvi vrsti parterja. Kot vsako leto na začetku sezone so tudi lani jeseni izvedli izobraževanje za študentke in študente operne hostesne službe, na katerem med drugim spregovorijo tudi o pravilnem odnosu do invalidnih obiskovalcev ter o sprejemu in potrebah teh obiskovalcev (**MK**, ukrepi 4.3, 4.4, 1.1, 1.2, 8.1 in 8.10).

**Anton Podbevšek Teater (APT)**

APT sodeluje z Osnovno šolo Dragotin Kette, VDC Novo mesto, Društvom Šent Novo mesto, Društvom invalidov Novo mesto, Zvezo društev slepih in slabovidnih Slovenije, Centrom slepih in slabovidnih Škofja Loka, Društvom gluhih in naglušnih Ljubljana, invalidskim društvom Ilco in s podjetjem Iris Novo mesto, ki ga je ustanovilo Medobčinsko društvo slepih in slabovidnih Novo mesto (**MK – APT**, ukrepa 4.3 in 4.14).

**Lutkovno gledališče Maribor (LGM)**

Po povpraševanju omogočajo oglede njihovih dogodkov in izvajajo vodenja po muzeju za vse vzgojno-izobraževalne institucije (**MK – LGM**, ukrepi 4.3, 4.5, 4.8, 4.9, 4.11, 4.14 in 4.17).

**Mestno gledališče Ptuj**

Mestno gledališče Ptuj se trudi, da vsako leto v program prireditev vnese določene izobraževalne in gledališke vsebine, ki vključujejo tematike dostopnosti in enakosti. Tematike so podprte v različnih gledaliških predstavah (**MK – MGP**, ukrepi 4.3, 4.5, 4.8, 4.9, 4.11, 4.14 in 4.17).

**MK, Služba za kulturne raznolikosti, človekove pravice in versko svobodo (SKRČPVS)**, v nadaljevanju povzema prispevke zunanjih javnih (kulturnih) ustanov in javnih zavodov.

**Madžarska narodna skupnost, Zavod za kulturo madžarske narodnosti Lendava**

Zavod za kulturo madžarske narodnosti Lendava že vrsto let zagotavlja Dvojezični osnovni šoli II Lendava, ki se ukvarja z učenci s posebnimi potrebami, interesno dejavnost oblikovanja iz gline oziroma lončarstvo, od leta 2024 jim tudi redno zagotavljajo rokodelce na vsaka dva tedna. Poleg tega od jeseni leta 2024 zagotavljajo poučevanje madžarske folklore za učence te šole (**MK**, ukrepi 4.3, 4.4 in 4.6).

**MDP, Direktorat za digitalno družbo,** poroča o javnih razpisih in naročilih, katerih številni projekti po mestih, krajih in vaseh v Sloveniji so se izvajali v 2024:

* Javni razpis za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev (JR mladi),
* Javni razpis za sofinanciranje neformalnih izobraževanj s področja digitalnih kompetenc za odrasle (JR DDK),
* Javno naročilo Izvedba usposabljanj za starejše z mobilno enoto (JN Mobilni heroji),
* Javno naročilo Svetovanje in uporabniška podpora prebivalkam in prebivalcem pri uporabi digitalnih javnih storitev (**MDP**, ukrep 4.17).

**MVI, Direktorat za predšolsko vzgojo in osnovno šolstvo**, poroča o različnih dejavnostih in projektih, ki so jih izvajali v letu 2024:

* sedem študijskih srečanj za celotno področje vzgoje in izobraževanja otrok s posebnimi potrebami, tako za specializirane (prilagojene) kot redne oblike vzgoje, izobraževanja in usposabljanja,
* študijska srečanja za podporo izobraževanja slepih in slabovidnih oziroma otrok z okvaro vidne funkcije v izobraževalnem programu osnovne šole s prilagojenim izvajanjem in dodatno strokovno pomočjo v šolskem letu 2023/24 (11. april 2024, 9. maj 2024),
* usposabljanja za učitelje na začetku karierne poti (modul za otroke s posebnimi potrebami) ter mentorjem učitelju začetniku,
* razvojna naloga Vključujoča šola – vključujoč fizični prostor na področju vzgoje in izobraževanja otrok s posebnimi potrebami,
* uveljavitev posodobljenih učnih načrtov za predmete Glasbena umetnost (25. april 2024), Gospodinjstvo ter Prehrana in načini prehranjevanja (17. maj 2024),
* tri svetovanja za spremljevalce in varuhe negovalce v prilagojenem programu z nižjim izobrazbenim standardom in v Posebnem programu vzgoje in izobraževanja,
* spremljanje modelov učenja in poučevanja v slovenskem znakovnem jeziku za gluhe in naglušne otroke v skladu z zastavljenim akcijskim načrtom v okviru naloge Umestitev slovenskega znakovnega jezika v šolski sistem,
* predstavitev končnih rezultatov spremljave modelov tolmačenja s predlogi za sistemsko umeščanje,
* uvajanje, spremljanje in vrednotenje prilagojenega izobraževalnega programa osnovne šole z enakovrednim izobrazbenim standardom za otroke z avtističnimi motnjami v devetem razredu (**MVI**, ukrep 4.2),
* uvajanje vključujočega fizičnega prostora v Posebnem programu vzgoje in izobraževanja za otroke z zmernimi, težjimi in težkimi motnjami v duševnem razvoju (od 21. do 26. leta) (**MVI**, ukrep 4.6),
* usmerjanje otrok in mladostnikov s posebnimi potrebami v skladu z Zakonom o usmerjanju otrok s posebnimi potrebami (Uradni list RS, št. [58/11](http://www.uradni-list.si/1/objava.jsp?sop=2011-01-2714), [40/12](http://www.uradni-list.si/1/objava.jsp?sop=2012-01-1700) – ZUJF, [90/12](http://www.uradni-list.si/1/objava.jsp?sop=2012-01-3531), [41/17](http://www.uradni-list.si/1/objava.jsp?sop=2017-01-2065) – ZOPOPP in [200/20](http://www.uradni-list.si/1/objava.jsp?sop=2020-01-3628) – ZOOMTVI),
* opolnomočenje komisij za usmerjanje otrok s posebnimi potrebami s predstavitvami ključnih novosti predloga prenove Navodil za prilagojeno izvajanje izobraževalnega programa osnovne šole z dodatno strokovno pomočjo za delo z učenci s posebnimi vzgojno-izobraževalnimi potrebami,
* na podlagi ugotovitev raziskave Zagotavljanje enakih možnosti v izobraževanju za otroke in mladostnike s posebnimi potrebami začetek priprave podpornega strokovnega gradiva za strokovne delavce v osnovni šola za izobraževanje otrok, ki se soočajo s številnimi raznolikostmi za bolj vključujočo šolo in zagotavljanje enakih možnosti (priročnik Petstopenjski model podpore in pomoči učencu z učnimi težavami) (**MVI**, ukrep 4.15),
* v okviru razvojne naloge Vključujoča šola – vključujoč fizični prostor načrtovanje hospitacije in mreženje med strokovnimi delavci, ki delujejo v Posebnem programu vzgoje in izobraževanja,
* organizacija srečanja za učitelje Posebnega programa vzgoje in izobraževanja z naslovom Načrtovanje in spremljanje ciljev ter zagotavljanje kakovostnega socialnega učnega okolja za otroke s posebnimi potrebami: Izkušnje z Nove Zelandije (13. november 2024),
* povezovanje strokovnih delavcev in izmenjava primerov dobre prakse pri delu z otroki z zmernimi, težjimi in težkimi motnjami v duševnem razvoju v okviru študijskih srečanj in razvojnih nalog ZRSŠ (**MVI**, ukrep 4.16).

**MVZI** navaja poročila visokošolskih zavodov za leto 2024:

**Nova univerza**

Univerzitetna knjižnica Nove univerze si prizadeva za številne prilagoditve v smislu zagotavljanja učbenikov in drugih učil v obliki, ki je primerna glede na vrsto invalidnosti, in sicer:

* literatura v brajevi pisavi,
* daljši čas izposoje gradiva (zaradi pretvorbe v dostopne oblike: povečava gradiva, prepis v brajevo pisavo in podobno),
* možnost izposoje gradiva, ki je dostopno samo v čitalnici (zaradi pretvorbe v dostopne oblike: povečava gradiva, prepis v brajevo pisavo in podobno),
* zagotovitev pomoči pri iskanju gradiva,
* možnost izposoje gradiva po študentovem pomočniku ali asistentu, če knjižnica študentu ni dostopna,
* druge prilagoditve.

Knjižnica ima na voljo tudi čitalnico, ki je opremljena z računalnikom. Dostop do knjižnice je mogoč z dvigalom.

Poleg navedenega so študentom na voljo tudi naslednje prilagoditve:

* vnaprejšnja objava študijskih gradiv, ki jih študenti prejmejo na predavanjih in vajah (na primer za slepe in slabovidne študente, da lahko sledijo predavanju, oziroma za tiste študente, ki si ne morejo delati zapiskov);
* vnaprejšnja objava študijskih gradiv, ki se uporabljajo pri predmetu (učni enoti), da se lahko prilagodijo v elektronsko ali zvočno obliko ali se primerno povečajo;
* posnetki predavanj in vaj, objavljeni na eUniverzi in v e-učilnici.

Kot so že poročali, je Nova univerza v preteklih letih, natančneje v letu 2019, poskrbela za prilagoditev spletnih strani slepim in slabovidnim. V e-učilnici lahko študentje dostopajo do posnetkov predavanj (predavanja si lahko večkrat predvajajo), elektronskega gradiva v obliki ppt prezentacij, člankov, skript in tako dalje, do posnetkov drugih obštudijskih dogodkov, kot so akademski forumi, poletne šole, izobraževanja in tako dalje (**NU**, ukrep 4.7).

Vse lokacije in prostori Nove univerze in njenih članic (v Novi Gorici Poslovna stavba EDA center; v Kranju Poslovna stavba LON; v Ljubljani Mestni trg 23; v Mariboru Prešernova ulica 17) so z vidika prostorov, opreme ter telekomunikacijske in informacijske dostopnosti prilagojeni študentom s posebnimi potrebami, tako da je tem omogočeno primerno sodelovanje pri študiju in uresničevanje njihovih potreb, in sicer:

* Nova Gorica – Poslovna stavba EDA center: prostori v prvem nadstropju stavbe, do njih je mogoč dostop po stopnicah in z dvigalom. Vhod v stavbo je opremljen z invalidsko klančino. Vsi prostori so razporejeni v istem nadstropju, po katerem se osebe na invalidskem vozičku lahko nemoteno gibljejo. Sanitarije so primerne tudi za študente s posebnimi potrebami;
* Kranj – Poslovna stavba LON: prostori so v prvem nadstropju stavbe, do njih je mogoč dostop po stopnicah ali z dvigalom. Po potrebi se dodatno najema še predavalnica v tretjem nadstropju, do katere se dostopa z dvigalom. Vhod v samo stavbo je opremljen z invalidsko klančino. Študentom invalidom so na voljo posebne sanitarije, poleg sanitarij za druge študente;
* Ljubljana, Mestni trg 23: prostori so v štirinadstropni stavbi, dostop do njih pa je mogoč po stopnicah ali z dvigalom. Oba vhoda (glavni in stranski) v stavbo sta opremljena z invalidsko klančino, ki omogoča prihod z invalidskim vozičkom. Pred glavnim vhodom je zvonec, ki študentu s posebnimi potrebami omogoča, da pokliče na pomoč. Zaposleni, ki so prisotni v stavbi od jutra pa vse do konca organiziranega procesa, tako študentu s posebnimi potrebami takoj priskočijo na pomoč. Tudi sanitarije so prilagojene vsem uporabnikom. Na naslovu Mestni trg 23 so bile v študijskem letu 2020/21 dodane tudi ploščice v brajevi pisavi. Prostori so opremljeni tudi s ploščicami z napisi v brajevi pisavi, ki označujejo dostop do referata, predavalnic, knjižnice, toalet in tako dalje;
* Maribor, Prešernova ulica 17: prostori so v pritličju in v prvem nadstropju, do njih je mogoč dostop z dvigalom oziroma dvižno ploščadjo za invalide. Študentom invalidom so na voljo posebne sanitarije.

Čeprav so Nova univerza in njene članice z vidika prostorov, opreme ter telekomunikacijske in informacijske dostopnosti storile že veliko na področju prilagoditev za študente s posebnimi potrebami, je univerza leta 2023 pozvala Društvo študentov invalidov Slovenije k ogledu prostorov in podajanju predlog za izboljšanje dostopnosti prostorov in opreme univerze. Predloge so v skladu s svojimi zmožnosti tudi upoštevali (**NU**, ukrep 4.8).

Glede na primanjkljaje, ovire oziroma motnje študentov s posebnimi potrebami so v času študija mogoče naslednje prilagoditve pri izvedbi predavanj in vaj ter v načinu preverjanja in ocenjevanja:

1. Prilagoditve pri izvedbi predavanj in vaj

Za študente so glede na vrsto in stopnjo njihovih primanjkljajev, ovir oziroma motenj ter morebitno kombinacijo primanjkljajev, ovir oziroma motenj mogoče naslednje prilagoditve pri izvedbi predavanj in vaj:

* uporaba posebnih pripomočkov, kot so računalnik, elektronsko povečalo, lupe in podobno;
* prisotnost pomočnika, in sicer bralca oziroma pisarja ter tolmača – prevajalca v slovenski znakovni jezik;
* možnost pošiljanja pisnih izdelkov v elektronski obliki;
* opravljanje določenih študijskih obveznosti v paru s študentom, ki nima statusa študenta s posebnimi potrebami;
* možnost opravljanja določenih nalog in vaj doma (v času, ko se predavanja izvajajo fizično v predavalnici);
* prilagoditev načina opravljanja strokovne oziroma študijske prakse zmožnostim študenta, tako da lahko pokaže svoje znanje in sposobnosti oziroma dosega kompetence, opredeljene s študijskim programom;
* druge prilagoditve glede na dane možnosti fakultet.

1. Prilagoditve v načinu preverjanja in ocenjevanja znanja:

Način preverjanja in ocenjevanja znanja za študente s posebnimi potrebami je prilagojen tako, da ti študentje lahko izkažejo raven svojega znanja, vendar se pri tem ne znižajo (in se ne smejo znižati) zahtevani standardi doseganja znanj. Za študente so glede na vrsto in stopnjo njihovih primanjkljajev, ovir oziroma motenj ter morebitno kombinacijo primanjkljajev, ovir oziroma motenj mogoče naslednje prilagoditve:

* podaljšanje časa opravljanja ustnega oziroma pisnega izpita,
* zagotovitev posebnega prostora za opravljanje izpita,
* prilagoditev v prostoru oziroma prilagoditev prostora in prilagoditev opreme,
* opravljanje izpita s pomočjo računalnika in uporaba posebnih pripomočkov,
* opravljanje izpita s pomočjo pomočnika,
* sprememba oblike preverjanja in ocenjevanje znanja,
* prilagoditev oblike izpitnega gradiva,
* druge prilagoditve glede na dane možnosti fakultet (**NU**, ukrep 4.9).

Podpora oziroma pomoč študentom s posebnimi potrebami se zagotavlja s tutorskim sistemom in v okviru individualnih svetovanj Centra za karierni razvoj in mednarodno mobilnost. Nova univerza vsako leto izvede razpis za tutorje, ki imajo ključno vlogo pri nudenju pomoči in podpore študentom invalidom. Poleg tega univerza za imenovane tutorje organizira tudi uvodno izobraževanje, s čimer poskrbi za ustrezno usposobljenost in občutek odgovornosti pri njihovem delu. Podpora za študente s posebnimi potrebami pa vključuje tudi individualna svetovanja, ki jih izvaja Center za karierni razvoj in mednarodno mobilnost (**NU**, ukrep 4.12).

**Univerza v Ljubljani**

Leta 2022 je bil sprejet Pravilnik o študentih s posebnimi potrebami in posebnim statusom na Univerzi v Ljubljani, v letu 2024 so nadaljevali promocijo pravilnika in postopkov za dodelitev statusa študenta s posebnimi potrebami in posebnim statusom. Posodobili so vsebine na spletni strani. Posodobili so Pravila za dodelitev statusa kandidata s posebnimi potrebami in statusa kandidata s posebnim statusom v prijavno-sprejemnem postopku za vpis v dodiplomske in enovite magistrske študijske programe Univerze v Ljubljani (**UL**, ukrepa 4.1 in 1.5).

Delovna skupina je pripravila Smernice za pripravo odprtodostopnih gradiv za visokošolske učitelje z vsebinami o avtorskih pravicah, licencah in načelih za oblikovanje večpredstavnostnih gradiv po meri dostopnosti uporabnikom, zlasti tistim z različnimi oviranostmi. Gradivo je objavljeno na spletni strani Univerze v Ljubljani (**UL**, ukrepi 4.8, 1.4, 3.1, 3.4 in 3.9).

V letu 2024 je Univerza v Ljubljani vzpostavila novo enoto za enakost in vključevanje, ki združuje podporne aktivnosti na področju enakih možnosti in vključevanja. Osnovni cilj je prispevati k razvoju kulture vključevanja, strpnosti in povezovanja ter k oblikovanju odprte akademske skupnosti. Med ključnimi dejavnostmi enote so informiranje, spremljanje normativnega okvira za preprečevanje diskriminatornega in žaljivega ravnanja ter spodbujanje praks, ki prispevajo k ustvarjanju bolj vključujočega in strpnega akademskega prostora. Poleg tega enota izvaja aktivnosti, namenjene sprejemanju raznolikosti na vseh ravneh delovanja univerze (**UL**, ukrepi 1.1, 4.1 in 4.2).

Na vseh fakultetah in akademijah Univerze v Ljubljani delujejo kontaktne osebe za študente s posebnimi potrebami in posebnimi statusi, ki nudijo pomoč in podporo pri postopku pridobivanja statusa študenta s posebnimi potrebami ali posebnega statusa ter jim svetujejo in jih usmerjajo pri uveljavljanju pravic, povezanih s tem statusom. Glede na poznavanje specifik in pogojev izvajanja študija na posamezni fakulteti ali akademiji lahko študentom pošljejo natančnejše informacije o mogočih prilagoditvah okolja, načinih izvajanja študija ter opravljanja študijskih obveznosti (**UL**, ukrepa 4.1 in 4.2).

Študenti imajo možnost pridobitve statusa študenta s posebnimi potrebami ter ustreznih prilagoditev pri članicah UL (**UL**, ukrepi 4.10, 4.11 in 4.12).

Univerza v Ljubljani nudi kandidatom za vpis svetovanja, na katerih lahko dobijo dodatne informacije glede uveljavljanja statusa kandidata s posebnimi potrebami v prijavno-sprejemnem postopku (**UL**, ukrep 4.1).

Varuhinja študentov je ključna zagovornica interesov in pravic študentk in študentov pri zagotavljanju vključujočega študijskega okolja. Študentom nudi podporo v primeru težav ali kršitev pravic ter svetuje pri reševanju sporov, deluje kot posrednica v sporih in je zagovornica študentskih pravic v primeru kršitev, skrbi za ozaveščanje in izobraževanje o mogočih prilagoditvah študijskega procesa, sestavlja poročila o ugotovljenih težavah ter daje priporočila za izboljšanje stanja in spoštovanje pravic. Nanjo se obračajo tudi dijaki – prihodnji študenti in njihovi starši glede vpisa na posamezno članico in urejanja statusa študentov s posebnimi potrebami na članicah (**UL**, ukrepi 1.2, 1.5 in 4.2).

Psihosocialna svetovalnica nudi brezplačno psihosocialno pomoč študentom UL, ki so se zaradi različnih okoliščin znašli v stiski. V letu 2024 je delovala na petih lokacijah (UL AGRFT, UL PeF, UL FMF, UL ZF in v Študentskih domovih Rožna dolina) (**UL**, ukrep 4.2).

V nekaterih članicah UL nudijo tutorsko pomoč študentom s posebnimi potrebami in posebnim statusom. Namenjena je podpori pri prilagajanju in vključevanju v študijsko življenje in delo ter pri tistih študijskih dejavnostih, ki jih sami ne morejo opraviti (usmerjanje študentov pri pridobitvi statusa, koriščenju pravic in izpolnjevanju obveznosti). V študijskem letu 2023/24 so imele članice Univerze v Ljubljani 11 študentskih koordinatorjev tutorjev za študente s posebnimi potrebami in 25 tutorjev študentov za študente s posebnimi potrebami. Skupno so opravili 394 tutorskih ur. Tutorsko pomoč so študentom s posebnimi potrebami nudili tudi tutorji učitelji, 32 je bilo učiteljev koordinatorjev in 35 učiteljev tutorjev. Skupno so opravili 640 tutorskih ur (**UL**, ukrep 4.13).

Na Univerzi v Ljubljani deluje Komisija za vprašanja študentov, njene glavne naloge so, da prepozna težave na področju psihosocialnih, socialnih in ekonomskih vprašanj študentov ter na področju študentov s posebnimi potrebami in posebnimi statusi ter oblikuje predloge za njihovo reševanje in jih pošlje vodstvu in Senatu UL; nudi podporo zaposlenim za učinkovito vključevanje študentov s posebnimi potrebami in posebnim statusom; spremlja stanje na področju vključenosti in zagotavljanja pravic prikrajšanih skupin študentov in skupin študentov s posebnimi potrebami in posebnim statusom ter pristojnim organom predlaga ustrezne ukrepe za izboljšanje stanja; na predlog Senata UL pred njihovim sprejetjem preuči vpliv predlaganih ukrepov in sprememb univerzitetnih aktov na splošni psihosocialni, socialno-ekonomski položaj študentov in študentov s posebnimi potrebami in posebnimi statusi ter v zvezi s tem svetuje Senatu UL; spremlja stanje in predlaga ukrepe za izboljšanje stanja na področju zagotavljanja podpore študentom s posebnimi potrebami in posebnim statusom pristojnim organom

Komisija za vprašanja študentov je nadaljevala obiskovanje članic Univerze v Ljubljani z namenom analize sedanjih praks vključevanja študentk in študentov s posebnimi potrebami in posebnimi statusi v študijski proces. Zbrani podatki bodo temelj za nadaljnjo analizo delovanja in izboljšav. Posebna pozornost je namenjena dostopnosti storitev in prilagoditvam študijskega procesa za študente s posebnimi potrebami in posebnimi statusi. Na podlagi ugotovitev bodo oblikovana priporočila za izboljšave.

Na UL se zavzemajo za varno in spoštljivo akademsko okolje, v katerem ni prostora za nasilje, spolno in drugo nadlegovanje ter trpinčenje. Na vseh članicah UL deluje 70 zaupnih oseb, ki so na voljo za pomoč v primeru nasilja, nadlegovanja ali trpinčenja (**UL**, ukrepi 4.1, 4.13 in 12.1).

Tudi v letu 2024 so objavili Poziv za sofinanciranje prilagoditev za študente s posebnimi potrebami v višini 40.000 evrov, na katerega se je prijavilo 15 članic, ki so skupno zaprosile za 95.182,72 evra, in sicer za različne prilagoditve, kot so na primer talne taktilne oznake za slepe in slabovidne, optični mikroskop z zaslonom, dodatna oprema za mikroskop ter računalnik z namiznim in stenskim monitorjem za delo s slabovidnimi, nadgradnja fakultetnih dvigal z zvočnimi informacijami za osebe z različnimi oblikami oviranosti, prenosni računalnik, protizdrsni kontrastni trak za stopnice, polepitev steklenih površin s kontrastnimi trakovi, evakuacijski stol, slušna zanka, prilagoditev spletnih strani. Celotna razpisana sredstva so bila razdeljena.

Za študente s posebnimi potrebami je bila v letu 2024 organizirana vodena vadba plavanja pod strokovnim vodstvom športne trenerke. Poleg tega so bili študenti vabljeni k sodelovanju v vseh drugih programih dnevne rekreacije. Pri izbiri lokacij za izvedbo obštudijskih dogodkov so posebej pozorni na dostopnost objektov (**UL**, ukrepi 4.9, 3.3, 3.4 in 9.2).

V okviru promocije programa Erasmus+, katerega ena od glavnih prednostnih nalog je tudi vključenost, so aktivno promovirali udeležbo na Erasmus+ mobilnosti za vse študente, in še posebej tiste, ki prihajajo iz deprivilegiranih skupin. Tem skupinam je za izvedbo Erasmus+ mobilnosti namenjena dodatna finančna spodbuda v višini 250 evrov mesečno. Prav tako lahko udeleženci Erasmus+ mobilnosti s posebnimi potrebami zaprosijo za dodatna sredstva (realni stroški, ki nastanejo med mobilnostjo zaradi posebnih potreb teh študentov). V letu 2024 je za ta dodatek zaprosil en študent, drugim je zadoščal dodatek za vključenost.

Na sestanku Erasmus+ koordinatorjev in predstavnikov mednarodnih pisarn članic je bilo dogovorjeno, da bodo posebno pozornost namenili študentom s posebnimi potrebami. Poudarili so pomen individualnega načina. Da bi zagotovili ustrezne možnosti in prilagoditve glede na potrebe študentov, se še pred začetkom mobilnosti vzpostavi stik z gostujočo institucijo.

Z namenom pomoči študentkam in študentom UL v finančni stiski pripravljajo dobrodelno akcijo Srčna UL v sodelovanju z Zvezo prijateljev mladine Slovenije. Z zbranimi finančnimi sredstvi pomagajo pri premostitvi stisk, in sicer s sofinanciranjem najemnine in bivanjskih stroškov, nakupa živil in obleke, študijskega materiala ali študiju namenjene računalniške opreme. Študenti s posebnimi potrebami so pri točkovanju vloge upravičeni do dodatnih točk.

V sodelovanju z Društvom študentov invalidov Slovenije so na dogodku Pozdrav brucem obiskovalcem omogočili spoznavanje različnih oblik oviranosti s simulacijskimi igrami in pripomočki (**UL**, ukrepi 1.1, 1.5, 4.13 in 6.6).

Na izobraževanjih in usposabljanjih, ki jih izvaja Digitalna UL in ki so predvsem namenjena pedagoškemu kadru, so posebno pozornost namenili dostopnosti študijskih gradiv za vse študente, vključno s študenti s posebnimi potrebami. Na delavnicah, na katerih so predstavili različna digitalna orodja, so bile poudarjene tudi možnosti njihove uporabe za izboljšanje dostopnosti. Udeležencem so predstavili konkretne funkcionalnosti, ki omogočajo ustvarjanje bolj dostopnih gradiv, kot so menjava kontrastov, dodajanje alternativnega besedila in druge prilagoditve. S tem sta se spodbujala vključujoče izobraževanje in zagotavljanje enakih možnosti pri dostopu do študijskih vsebin.

Na Univerzi v Ljubljani si prizadevajo za čim boljšo prostorsko in komunikacijsko dostopnost. Različne članice so v preteklih letih prilagodile spletne strani na način, da so dostopne osebam z različnimi oblikami oviranosti ter jim omogočajo preprostejše in enakopravnejše pridobivanje informacij (**UL**, ukrepi 3.4, 3.9 in 4.8).

Na razpis RSF v okviru ukrepa Prilagajanje študijskih programov potrebam netradicionalnih skupin, ki je bil objavljen v začetku leta 2024 (Razvoj rešitev za vključevanje netradicionalnih skupin študentov v visokošolski študij – 2024), se je prijavilo deset članic UL. Članice so prijavile aktivnosti na dveh področjih, in sicer Razvoj in izvedba prilagajanja študijskih gradiv potrebam netradicionalnih skupin ter Ponujanje raznolikih načinov izkazovanja znanja študentov. Izvedle so naslednje aktivnosti:

* izobraževalni podkasti o zborni izreki (s poudarkom na potrebah slepih in slabovidnih),
* podnapisi/transkripti za videoposnetke laboratorijskih vaj pri predmetu Osnove elektrotehnike,
* prilagoditev dostopnosti grafičnega uporabniškega vmesnika Spletne učilnice FRI za študente s posebnimi potrebami in študente, ki ne razumejo slovensko,
* razvoj in izvedba prilagajanja študijskih gradiv za slepe in slabovidne,
* vizualni vodniki skozi najbolj zapletena vprašanja splošnega dela materialnega kazenskega prava,
* 3D slikovni modeli anatomskih preparatov za študente z ovirami v sporazumevanju v slovenskem jeziku,
* dodajanje podnapisov v video vsebine, pripravljene za predmeta Histologija I in II, ter priprava transkriptov zvočnih vsebin posnetkov,
* druge oblike prilagoditve študijskih gradiv,
* različne prilagoditve načina izkazovanja znanja študentov, od prilagajanja izpitnih pol do testnih ocenjevalnih orodij za samostojno preverjanje znanja ter digitalnih testov in interaktivnih beležnic.

V okviru ukrepa Razvoj odprtih izobraževalnih gradiv za namene spodbujanja vključevanja netradicionalnih skupin v visokošolski študij so v preteklem letu tudi s pomočjo članic posneli in objavili video vsebine, ki so bile opremljene s podnapisi, nekatere tudi z znakovnim jezikom (**UL**, ukrep 4.8).

Pridobili so mikrodokazilo Zagotavljanje dostopnosti digitalnih vsebin za osebe z oviranostmi v okviru NOO Ultra z namenom izboljšanja kompetenc državljanov Slovenije za izdelavo in vrednotenje digitalnih vsebin v dostopni obliki, UL, Fakulteta za elektrotehniko (**UL**, ukrep 4.6)

Končal se je dveletni projekt Erasmus+ Šport z naslovom Proposal of criteria & model for co-funding inclusion in sport ([METER MATTERS](https://www.fsp.uni-lj.si/raziskovanje/projekti/mednarodni-projekti/2022070512571386/Meter%20matters)), UL, Fakulteta za šport. V projektu so raziskovali področje vključevanja v šport z namenom predlagati ustrezna merila za sofinanciranje športnih programov, v katere so vključeni športniki različnih zmožnosti v večinskih športnih sredinah, in predlagati model sofinanciranja vključevanja vseh v šport na nacionalni ravni.

Na podlagi nekaterih raziskav na področju vključevanja v športu in uspešnega projekta Erasmus+ Spodbujanje socialne vključenosti oseb z motnjami v duševnem razvoju prek športa so že znana nekatera pomembna dejstva, in sicer katere skupine športnikov so vključene v različne športne programe (ljudje različnih zmožnosti, ljudje s težavami v duševnem zdravju, nekdanji vrhunski športniki, starejši športniki – veterani in drugi); katere vrste inkluzivnih športnih programov obstajajo (rehabilitacijski, rekreativni, tekmovalni); različna področja izvajanja inkluzivnih športnih programov (šport, družabni klubi, zdravstveni domovi, poslovna okolja in tako dalje).

Projekt prek HUD sklada UL z naslovom [Implementacija merljivih kriterijev za financiranje socialnega vključevanja v športu](https://www.hud-sklad.si/), UL, Fakulteta za šport, se je izvajal v obliki seminarja v okviru predmeta Teorija in razvoj oblikovanja I. Cilj seminarja je bil raziskati, na kakšne načine je oblikovanje izključujoče do invalidov, ter razumeti, kaj vse bi morali oblikovalci in oblikovalke upoštevati, da bi delovali vključujoče za vse. Študenti in študentke so se postavili v vlogo invalidov (uporabnikov invalidskih vozičkov in bergel, slepih in slabovidnih, gluhih in oseb brez zgornjih okončin) ter izvajali terenske raziskave, s katerimi so preverjali ustreznost oblikovanja javnih prostorov. Na podlagi ugotovitev so pripravili nabor smernic za vključujoče oblikovanje.

Projekt nadgrajuje prejšnja prizadevanja UL ALUO na področju oblikovanja za slepe in slabovidne ter povezuje partnerje iz petih evropskih držav ter strokovnjake iz biologije, didaktike, tiflopedagogike, umetnosti in oblikovanja. Poleg ustanovitve delovne skupine so organizirali mednarodno poletno šolo Kaverljag (predavanja, ekskurzije, delavnice, mentorirano delo); izdelane taktilne ilustracije so predstavili na treh razstavah: v Pliskovici, v galeriji Centra ilustracije v Ljubljani (september 2024) in v Galeriji Insula v Izoli (november 2024). Projekt so obširno predstavili mediji, kot sta Kultura RTV SLO in Dnevnik. Osredinjajo se na razvoj dostopnih taktilnih znanstvenih ilustracij naravoslovnih vsebin, saj primanjkuje učnih gradiv, obstoječe rešitve pa so drage. Projekt je zasnovan fazno z možnostjo nadaljnjega razvoja. Poleg analognih rešitev so razvili sistematiziran postopek izdelave 3D tiskanih taktilnih ilustracij, kar povečuje dostopnost. Z interdisciplinarnim načinom in testiranjem z uporabniki ponujajo inovativno rešitev za slepe in slabovidne ter omogočajo cenovno ugodno izdelavo učnih gradiv po lastnih potrebah. Poleg ilustracij so razvili tudi metode. Znanstvena monografija, ki vključuje prispevke različnih strok, opisuje procese, metode in orodja za oblikovanje didaktičnih materialov (**UL**, ukrepi 3.4, 4.8 in cilj 9).

Študentke in študenti smeri Unikatno oblikovanje na Akademiji za likovno umetnost in oblikovanje (ALUO) so pri predmetih Steklo in keramika III ter Steklo in keramika V raziskovali prenos dvodimenzionalne grafike v reliefno obliko. Izhajali so iz izbranih grafičnih del slovenskega avantgardista Avgusta Černigoja in jih preoblikovali v taktilne keramične reliefe, namenjene slepim in slabovidnim. Projekt bo predstavljen v okviru Evropske prestolnice kulture GO! 2025 Nova Gorica – Gorica, kjer nastaja Taktilna galerija z razstavo Umetnost onkraj vidnega. To bo pomembna pridobitev za slepe in slabovidne osebe, saj omogoča dostopnost ključnih umetniških del širšemu občinstvu. Projekt je nastal v sodelovanju s partnerji Evropska prestolnica kulture GO! 2025, Goriški muzej, Društvo MDSS in ALUO.

Projekt Zvok in tišina slik je bil zasnovan kot del širšega prizadevanja za vključevanje sodobnih metod predstavitve likovne dediščine širši javnosti, zlasti ranljivim skupinam, in za raziskovanje novih načinov interpretacije umetniških vsebin. S svojo interdisciplinarno naravnanostjo je projekt združil strokovnjake in študente z različnih področij. Ključni cilj je bil omogočiti dostop do umetniških del na načine, ki presegajo tradicionalne muzejske predstavitve, ter ustvariti izkušnje, ki so prilagojene posebnim potrebam občinstva. V okviru projekta so ustvarili zvočne interpretacije izbranih umetniških del v treh jezikih: slovenščini, hrvaščini in angleščini. S tem so likovno dediščino približali tako lokalnemu kot mednarodnemu občinstvu. Pomemben poudarek je bil na vključevanju ranljivih skupin, kot so slepi in slabovidni ter gluhi in naglušni uporabniki, kar je omogočila uporaba sodobnih tehnologij in prilagoditev (**UL**, ukrep 3.4).

ALUO UL si že vrsto let prizadeva svoje vsebine prilagoditi najrazličnejšim skupinam ljudi, tudi takim, ki potrebujejo prilagoditve, ter vključevati v svoj svet ustvarjalnosti najširšo javnost (Ajkčeve nove zgodbe – otroci, razstava v Moderni galeriji v letu 2022/23 z naslovom Od blizu – zvočne interpretacije in taktilni pripomočki). V okviru tega projekta so delo še nadgradili. Novost je Knjižica za lahko branje. Vse so pripravili do novembra 2024 tudi za spletno stran celotnega projekta in zvočnim interpretacijam dodali na video še znakovni jezik in podnapise (**UL**, ukrepa 3.4 in 8.11).

Projekt Prilagoditev Ajkčevih likovnih delavnic za najmlajše in za ranljive skupine se je izvajal prav v času, ko Ajkčeve delavnice potekajo že 25. leto. Namen delavnic je otrokom in mladostnikom približati problematiko konserviranja, restavriranja in varovanja umetniških del. S pomočjo lika Pajkca Ajkca, ki simbolizira konservatorje-restavratorje, otroci na dostopen način spoznavajo postopke varovanja umetnin, tehnologije ustvarjanja umetniških del ter vzroke za njihovo propadanje. Delavnice so do zdaj potekale tako v Narodni galeriji v Ljubljani kot na UL ALUO, večkrat v sodelovanju z Moderno galerijo, in so v zadnjih 25 letih nagovorile več generacij mladih ustvarjalcev (**UL**, ukrep 3.4).

Visokošolski sodelavci PEF(oddelek za specialno in rehabilitacijsko pedagogiko) sodelujejo v projektu Orodjarna podpornih (digitalnih) tehnologij za študente s posebnimi potrebami in učitelje, v okviru katerega se pripravlja nabor različnih orodij IKT, ki jih lahko pri delu z učenci, študenti ali dijaki s posebnimi potrebami uporabljajo učitelji in študenti. V okviru navedenega projekta pripravljajo aplikacije za podporo izdelavi zapiskov in izpiskov iz raznovrstnih gradiv za študente s PP (**UL**, ukrepa 4.7 in 3.4).

Začela je delovati svetovalnica za študente s specifičnimi učnimi težavami v okviru Katedre za učne težave in specifične učne težave z namenom diagnosticiranja specifičnih učnih težav in nudenja podpore, UL, Pedagoška fakulteta (**UL**, ukrepa 4.1 in 4.13).

UL, Pedagoška fakulteta, sodeluje v projektu več zdravja za družine otrok in mladostnikov z avtizmom – VITA (MZ za sofinanciranje programov varovanja in krepitve zdravja do leta 2025) s programom, v katerem na tedenski ravni visokošolska sodelavka oddelka specialne in rehabilitacijske pedagogike vodi podporno skupino za študente s posebnimi potrebami, izvedena pa so bila tudi izobraževanja za visokošolske učitelje (s poudarkom na študentih z avtistično motnjo) (**UL**, ukrepa 4.7 in 4.13).

**Univerza v Mariboru**

Univerza v Mariboru je organizirala več predavanj oziroma delavnic, namenjenih odpravljanju stereotipov, predsodkov in škodljivih praks v povezavi z invalidnostjo. Poseben poudarek študentom s posebnimi potrebami namenijo članice tudi na vsakoletnih informativnih dnevih. Na skupnih predstavitvah Univerze v Mariboru tako na informativnih dnevih kot tudi na uvajalnem tednu se predstavi tudi Društvo študentov invalidov Maribor in tako seznani mogoče študente s pravicami, ki izhajajo iz statusa študenta s posebnim statusom.

**Univerza na Primorskem (UP)**

Spletna mesta UP so prilagojena za invalide s senzoričnimi okvarami (slepi in slabovidni ter gluhi in naglušni). V skladu z izjavo o dostopnosti (<https://www.upr.si/si/izjava-o-dostopnosti/>) omogočajo spletna mesta tudi namenski vtičnik Meni za dostopnost z namenom spodbujanja vključenosti in dostopnosti za vse skupine uporabnikov. Ta omogoča osebam z različnimi oblikami oviranosti prilagojeno zaznavanje, razumevanje, navigacijo in interakcijo s spletiščem.

Večina prostorov na sedežu UP in v članicah je prilagojena invalidom, tako da jim je omogočen dostop do referatov, knjižnic, predavalnic, kabinetov, pisarn, stranišč. Temu načelu se sledi tudi pri obnovi prostorov in gradnji novih objektov. UP je namreč v Načrtu investicij UP 2023–2030 posebno pozornost namenila tudi vlaganjem v infrastrukturo za dostopnost objektov v javni rabi za ljudi z invalidnostmi (kategorija C investicijskih projektov). Vsi investicijski projekti, ki so evidentirani v načrtu investicij, predvidevajo obnovo, sanacijo oziroma gradnjo, upoštevaje Zakon o izenačevanju možnosti invalidov (ZIMI). Z namenom uskladitve z določbami ZIMI, da morajo biti vse stavbe v javni rabi do konca leta 2025 dostopne gibalno in senzorno oviranim osebam, je bila na UP imenovana tudi delovna skupina za pripravo pregleda stanja in akcijskega načrta obnove oziroma urejanja prostorov UP za ljudi z invalidnostmi.

Zaposleni so ozaveščeni o invalidski problematiki. Če se pojavi potreba po dodatnih prilagoditvah, se te preučijo in se poskuša najti čim primernejše rešitve v okviru finančnih, prostorskih in drugih zmožnosti.

Študentom invalidom oziroma študentom s posebnimi potrebami se omogoča uspešno vključevanje v študijski proces s sistemom tutorstva. Uspešnost tutorskega sistema je odvisna tudi od usposobljenosti tutorjev učiteljev. V ta namen so strokovnjaki s področja posebnih potreb (večinoma zaposleni na UP, Pedagoška fakulteta – UP PEF) na voljo učiteljem tutorjem za pomoč pri delu s študenti s posebnimi potrebami ter pri pripravi in izvedbi individualiziranih načrtov za študente s posebnimi potrebami. Učitelji tutorji in študenti tutorji se redno usposabljajo za delo s študenti s posebnimi potrebami.

Na UP PEF se izvaja magistrski študijski program Inkluzivna pedagogika, ki vključuje znanja s področja priprave prilagoditev, pogojev ter poučevanja invalidov. Vsi študijski programi na dodiplomski in podiplomski stopnji vključujejo predmete, ki obravnavajo vsebine s področja zagotavljanja inkluzivne kulture in prakse (**UP**, ukrepi 4.1, 4.10, 4.11, 4.13 in 4.15).

Raziskovalna dejavnost

**MVI, Direktorat za predšolsko vzgojo in osnovno šolstvo**, poroča o analizi vzgojnih načrtov v osnovni šoli (še neobjavljeno), zaključnem poročilu o uvajanju, spremljanju in vrednotenju prilagojenega izobraževalnega programa osnovne šole z enakovrednim izobrazbenim standardom za otroke z avtističnimi motnjami (še neobjavljeno) ter o zaključnem poročilu spremljave modelov tolmačenja in učenja slovenskega znakovnega jezika v šolskih letih 2022/23 in 2023/24 (**MVI**, ukrep 4.2).

**MVZI** navaja poročila visokošolskih zavodov za leto 2024:

**Univerza v Ljubljani**

UL poroča o več raziskovalnih dejavnostih:

* CRP projekt Krepitev varnosti in enakosti invalidnih žensk v zasebnem življenju in na trgu dela: pravni, ekonomski in socialni vidiki problematike diskriminacije in nasilja nad invalidnimi ženskami (V4-24036), UL, Fakulteta za upravo; sodelujeta UL, Ekonomska fakulteta, in UL, Fakulteta za socialno delo. Več informacij o projektu na [spletni strani](https://www.fu.uni-lj.si/raziskovanje-in-svetovanje/nacionalni-projekti/krepitev-varnosti-in-enakosti-invalidnih-zensk-v-zasebnem-zivljenju-in-na-trgu-dela-pravni-ekonomski-in-socialni-vidiki-problematike-diskriminacije-in-nasilja-nad-invalidnimi-zenskami/).
* Erasmus+ projekt SAFE (Sustainable accesable future environments; v teku), UL, Fakulteta za arhitekturo. Glavni cilj projekta SAFE je povečati ozaveščenost o varni dostopnosti, raznolikosti in vključevanju ter spodbujati pravico do občutka varnosti v mestih, tudi za ljudi z omejenimi možnostmi, invalide ter ljudi z različnimi kulturnimi in socialno-ekonomskimi ozadji v EU. S transdisciplinarnim, mednarodnim načinom si bodo partnerji v projektu z vključevanjem ciljnih skupin, domačini in lastniki podjetij prizadevali za spodbujanje strpnosti do raznolikosti, vključenosti vseh in varnosti v lokalnih skupnostih. V okviru projektnih dejavnosti bodo partnerji oblikovali digitalni nabor orodij in inovativno učno gradivo za različne uporabnike in ciljne skupine. Partnerji bodo oblikovali skupni mednarodni študijski modul: razumevanje in snovanje urbanih zasnov za varnejši, dostopnejši, vključujoč, raznolik in varen urbani prostor (**UL**, ukrepa 3.7 in 12.2).
* Doktorska disertacija (v potrjevanju teme): Dostopnost doživetja: vpliv arhitekturnih rešitev na prostorsko izkušnjo gibalno oviranih oseb v prostorih muzejev, UL, Fakulteta za arhitekturo. V doktorski disertaciji bo obravnavan fenomenološki odnos med človekom in prostorom, zlasti kako arhitekturni posegi, namenjeni izboljšanju dostopnosti, vplivajo na celovito zaznavanje in doživljanje arhitekture stavb ter odprtih javnih prostorov. Poudarek bo na arhitekturnih elementih, ki zagotavljajo dostopnost, ter njihovem vplivu na kakovost arhitekturne zasnove in prostorsko izkušnjo uporabnikov. V okviru raziskave bodo obravnavane stavbe muzejev in pripadajoča zemljišča kot večdimenzionalni fenomen, ki se hkrati uporablja tako na fizični kot na simbolni ravni. Cilj raziskave je razumeti, kako se zahteve po dostopnosti vključujejo v arhitekturno zasnovo ter kako to vpliva na arhitekturno celovitost, funkcionalnost in uporabniško izkušnjo stavb in javnih prostorov (**UL**, cilja 3 in 8).
* Erasmus+ projekt Access2CS (A Computer Science programme for visually and hearing impaired students), UL, Fakulteta za računalništvo in informatiko. Projekt obravnava prilagoditve za gluhe/naglušne in slepe/slabovidne študente pri študiju računalništva. Cilj je izboljšati dostopnost študija računalništva za študente z okvarami vida in sluha s prilagojenim kurikulom, usposobljenim akademskim osebjem ter mreženjem strokovnjakov s področja računalništva in izobraževanja. Ključne aktivnosti vključujejo razvoj smernic in virov za učitelje, oblikovanje odprtokodne platforme ter izvajanje ozaveščevalnih in izobraževalnih programov. Pričakovani rezultat projekta je odprava ovir pri študiju računalništva ter večja vključenost oseb z okvarami vida in sluha v IT sektor (**UL**, ukrepa 4.7 in 4.8).
* CRP projekt: Preobrazba varovanih oddelkov v skupnostne oblike oskrbe odraslih in otrok z oviranostmi, UL, Fakulteta za socialno delo; sodelujoči organizaciji Inštitut Republike Slovenije za socialno varstvo in Inštitut za kriminologijo pri Pravni fakulteti v Ljubljani. Namen projekta je oblikovati celostni model za preobrazbo varovanih oddelkov v socialnovarstvenih zavodih Sloveniji v skupnostne oblike, ki temeljijo na potrebah uporabnikov in človekovih pravicah. Raziskava vključuje analizo pravnega okvira, primerjalno analizo mednarodnih pravnih aktov in slovenskega zakonodajnega sistema ter preučitev potreb uporabnikov in obstoječih praks v tujini. Na podlagi zbranih podatkov in analiz bo oblikovan predlog preobrazbe varovanih oddelkov v skupnostne oblike, ki bodo bolj ustrezale potrebam uporabnikov in spoštovale njihove pravice (**UL**, cilj 2).
* CRP projekt: Preučevanje zagotavljanja vključenosti posebnih skupin študentov v visokošolski prostor, UL, Fakulteta za socialno delo. Predlagani raziskovalni projekt na eni strani odgovarja na vprašanje o dejanskem stanju zagotavljanja vključenosti v visokošolski prostor, odstira dobre prakse vključenosti, na drugi strani pa raziskuje ustrezne ukrepe, ki bi prispevali k še večji zastopanosti prikrajšanih skupin v visokošolskem izobraževanju (**UL**, cilj 4).
* CRP projekt: Analiza konceptualnih zasnov informacijske in tehnične sistemske podpore invalidom za povečanje socialne vključenosti; UL, Fakulteta za elektrotehniko, sodelujoča organizacija Geodetski inštitut Slovenije. Cilj projektnih raziskav je bil ugotoviti, kako lahko celostni sistemi novih pripomočkov, naprav in tehnoloških rešitev izboljšajo dostop do storitev javnih institucij v vsakdanjem življenju. S sodelovanjem invalidov ter anketami so določili prednostne dejavnosti in usmeritve za vključitev novih tehničnih in netehničnih rešitev oziroma načinov v aktivnosti in sredstva ki jih zagotavlja država.
* Testiranje rešitve za zagotavljanje UEQ za gluhe, UL, Fakulteta za elektrotehniko: Dodatno so testirali rešitve, ki uporabnikom slovenskega znakovnega jezika omogočajo sodelovanje pri vrednotenju uporabniške izkušnje z v slovenski znakovni jezik prevedeno različico vprašalnika User experiuence Questionaire (UEQ).
* Prilagoditev spletnega vmesnika videokonferenčnega sistema JitsiMeet od Arnes v dostopno obliko v okviru magistrske naloge na študijskem programu Multimedija. Rešitev je trenutno v fazi testiranja s slepimi in slabovidnimi uporabniki, UL, Fakulteta za elektrotehniko (**UL**, ukrepa 3.1 in 3.4).
* Pridobitev evropskega projekta Interreg ﻿Healthcare 5.0 Supporting the Transformative shift of Regions: V okviru projekta, ki se začne maja 2025, bodo identificirali napredne tehnologije za izboljšanje dostopnosti, cenovne dostopnosti in pravičnosti zdravstvene oskrbe, v tem okviru pa bodo partnerji s Fakultete za elektrotehniko pokrivali področje zagotavljanja dostopnosti. Partnerstvo projekta združuje strokovnjake in deležnike za izboljšanje osmih politik, s ciljem učinkovitejšega in vključujočega zdravstvenega sistema (**UL**, cilj 7).
* Univerzalno oblikovanje prostora za druženje v stavbi združenja gluhoslepih Slovenije DLAN – projektna naloga, UL, Fakulteta za gradbeništvo in geodezijo. Namen projektne naloge je pripraviti nabor rešitev za večnamenski prostor v stavbi Združenja gluhoslepih Slovenije DLAN, ki temeljijo na načelih univerzalnega načrtovanja. Cilj je zagotoviti, da bo prostor prilagojen potrebam vseh uporabnikov, še posebej ranljivih oseb z gluhoslepoto, ter omogočati enakopravno in neodvisno uporabo.
* Zaključno poročilo sodelovanja Zdravstvene fakultete, Fakultete za gradbeništvo in geodezijo UL in MJU s ciljem krepitve zdravja in dobrega počutja v okviru projekta NOO pri predmetu, UL, Zdravstvena fakulteta, UL, Fakulteta za gradbeništvo in geodezijo, MJU. V okviru projekta NOO\_4.03. Demonstracijski center so izdelali projektno nalogo, v kateri so kakovostne rešitve za učinkovito delovanje, zdravje in dobro počutje vseh oseb v vseh življenjskih obdobjih. Pri tem pa krepi sposobnost timskega delovanja in medsebojnega učenja. Aktivnosti so potekale v realnih delovnih okoljih (**UL**, ukrep 3.3).
* Oblikovanje stanovanja za vsa življenjska obdobja = Designing an apartment for human life cycle stages, UL, Fakulteta za gradbeništvo in geodezijo. Namen prispevka je prikaz zasnove stanovanja za starejše z demenco, ki uporabljajo različne pripomočke za gibanje. Uporabljena so načela in koraki zasnove po univerzalnem načrtovanju z upoštevanjem zakonodaje in priporočil. Izdelane so ocenjevalne preglednice za oceno dejanskega stanja. Zasnova je izdelana s pomočjo informacijskega modeliranja stavb na podlagi dejanskega stanja v programu ArchiCAD(**UL**, cilj 2).
* Sodelovanje UL, Pedagoške fakultete, z Univerzo v Trstu pri izvedbi doktorskega programa Neural and Cognitive Sciences NeSC doktorske študentke (Fellowship co-funded by the Italian Recovery and Resilience Plan (PNRR) – NextGeneration EU). Kot gostiteljski mentor za doktorski program Specific Learning Disorders as target of an Advanced Tutoring Service for University pathways so aktivno sodelovali na konferenci na Univerzi v Trstu, s ciljem izmenjave izkušenj in rezultatov v zadnjem letu in pol aktivnosti, povezanih s programom (izvedba dveh predavanj na konferenci Peer tutoring in Universitary context: predavanje Special needs at University: the role of peer tutoring ter predavanje Services and projects in the University of Ljubljana) (**UL**, cilj 4).
* Sodelovanje v projektu: Empirična podlaga za digitalno podprt razvoj pisne jezikovne zmožnosti (tudi študentov s posebnimi potrebami), UL, Pedagoška fakulteta (**UL**, ukrep 3.4).

**Univerza na Primorskem**

Sodelavki UP PEF izvajata projekt Preučevanje zagotavljanja vključenosti posebnih skupin študentov v visokošolski prostor (CRP V5 – 24058, od 1. novembra 2024 do 1. aprila 2026). Cilji projekta: 1. analiza mednarodnih dokumentov glede vključenosti študentov s posebnimi potrebami in posebnimi statusi v visoko šolstvo, 2. proučitev stanja in obstoječih ukrepov za zagotavljanje vključenosti študentov s posebnimi potrebami in posebnimi statusi na posameznih članicah vseh treh univerz, 3. identificiranje skupin študentov s posebnimi potrebami in posebnimi statusi, ki so slabše zastopani ali potrebujejo dodatno podporo, 4. priprava priporočil in predlogov glede celovite ureditve področja študentov s posebnimi potrebami in s posebnim statusom ter priprava priporočil in predlogov po skupinah študentov.

Študenti UP Fakultete za vede o zdravju (UP FVZ) so sodelovali pri izvedbi Miniolimpiade obalnih domov upokojencev, med katerimi je tudi veliko invalidov. UP FVZ je v letu 2024 izvedla samofinanciran raziskovalni projekt, namenjen preučevanju telesne pripravljenosti in funkcionalnih sposobnosti športnikov invalidov, ki tekmujejo v boccii. Projekt je bil osredinjen na oceno gibljivosti, mišične moči, funkcionalne sposobnosti ter prisotnosti bolečin v ramenskem sklepu pri igralcih boccie, pri čemer se je ugotavljalo tudi, kako ti dejavniki vplivajo na razdaljo meta, ki je ključni tekmovalni element v tem športu. Raziskava je vključevala 30 slovenskih in srbskih igralcev boccie različnih diagnostičnih skupin (predvsem cerebralna paraliza in mišična distrofija) ter različnih tekmovalnih ravni (rekreativna in profesionalna raven). Izsledki projekta prispevajo k boljšemu razumevanju specifičnih biomehanskih in funkcionalnih zahtev v parašportih, hkrati pa so osnova za nadaljnje preventivne in vadbene programe za športnike invalide. V okviru projekta je avtorica uspešno izdelala magistrsko delo, prav tako je bila, na podlagi uspešnega sodelovanja pri projektu, z Academy of Applied Studies Belgrade (Srbija) pripravljena tudi skupna prijava širšega bilateralnega raziskovalnega projekta na ARIS (rezultati še niso znani).

V letu 2024 se je končal Erasmus+ projekt Environmental Education and STEAM approach for Visually Impaired Pupils in Kindergartens (GREEN4VIP). Na podlagi akcijske raziskave so bila v okviru projekta razvita inovativna učna gradiva za delo s slepimi in slabovidnimi otroki v predšolskem izobraževanju (**UP**, ukrep 4.1).

Dogodki

**MVI, Direktorat za predšolsko vzgojo in osnovno šolstvo**, poroča o dogodkih, ki so jih izvedli v letu 2024:

* Priprava pobude za razglasitev dneva inkluzije. MVI je s podporo Nacionalnega sveta invalidskih organizacij (NSIOS), Pedagoške Fakultete Univerze na Primorskem, Fundacije za financiranje invalidskih in humanitarnih organizacij v Republiki Sloveniji (FIHO) podalo pobudo za razglasitev 1. marca za dan inkluzije. Na tej podlagi je 5. decembra 2024 Vlada Republike Slovenije razglasila, da je 1. marec dan inkluzije v Republiki Slovenji. Razglasitev dneva inkluzije v Republiki Sloveniji prispeva k ozaveščanju o inkluziji v naši družbi, saj povečuje zavedanje o pomembnosti vključevanja vseh posameznikov v družbo, ne glede na njihove posebne potrebe, družbenogospodarski status, spol, raso ali druge razlike; k enakopravnosti in poudarjanju potrebe po enakih možnostih za vse, kar vključuje dostop do izobraževanja, zaposlitve, zdravstvenih storitev in drugih pomembnih področij; k zmanjšanju predsodkov in diskriminacije, s katerimi se spoprijemajo marginalizirane skupine; k spodbujanju spoštovanja in razumevanja med ljudmi; k priložnostim za opozarjanje na potrebe in pravice ranljivih skupin in k aktivnostim za vključevanje v družbo; k izboljšanju kakovosti življenja, saj se s spodbujanjem inkluzije izboljšuje kakovost življenja za vse posameznike, s čimer se ustvarja pravičnejša in enakopravnejša družba (**MVI**, ukrep 4.1).
* Organizacija34. strokovnega srečanja vodilnih in vodstvenih delavcev s področja vzgoje in izobraževanja otrok s posebnimi potrebami z naslovom S posodobitvijo pogojev do dviga kakovosti vzgoje in izobraževanja otrok in mladostnikov s posebnimi potrebami.
* Izobraževanja, strokovna srečanja, podpora in svetovanja za strokovne delavce in ravnatelje tako v specializiranih kot v rednih oblikah vzgoje, izobraževanja in usposabljanja.
* Srečanje z VIZ, vključenim v spremljanje prilagojenega izobraževalnega programa osnovne šole z enakovrednim izobrazbenim standardom za otroke z avtističnimi motnjami Smernice za razvijanje socialnih veščin in načrtovanje individualiziranega programa za otroka z avtistično motnjo (7. marec 2024) (**MVI**, ukrep 4.2).
* Študijsko srečanje za področje Posebnega programa vzgoje in izobraževanja za otroke z zmernimi, težjimi in težkimi motnjami v duševnem razvoju (**MVI**, ukrep 4.6).

**MVZI** navaja poročila visokošolskih zavodov za leto 2024:

**Univerza v Ljubljani** poroča o več dogodkih:

* V novembru je okviru zveze Eutopia potekal mesec vključevanja in raznolikosti, v okviru katerega so bili med drugim organizirani naslednji dogodki:
  + Živa knjižnica: zgodbe življenja in humanosti; Fakulteta za socialno delo, učilnica P1,
  + spletna mednarodna razprava Higher education through the lens of Intersectionality,
  + spletna mednarodna okrogla miza An inclusiv(E)UTOPIA? How can alliances build a truly inclusive culture? (**UL**, ukrepa 4.1 in 4.7).
* Okrogla miza: Predlog zakona o uporabi jezika gluhoslepih, UL, Fakulteta za socialno delo (**UL**, ukrep 4.14).
* Predavanje: Priložnosti in obveze digitalne pismenosti, UL, Fakulteta za elektrotehniko. Namen usposabljanja je pridobitev znanj ter seznanitev z orodji, potrebnimi za izpolnjevanje zahtev digitalne dostopnosti, in s tem izboljšanje dostopnosti digitalnih proizvodov za vse uporabnike, ne glede na to, ali se razvijajo za lastne potrebe ali zunanje naročnike (**UL**, ukrepa 3.4 in 4.7).
* Delavnice na temo dostopnosti v okviru ﻿Javnega razpisa za financiranje izvajanja neformalnih izobraževanj za odrasle na področju digitalnih kompetenc za leti 2024 in 2025: Dostopnost in zasebnost, UL, Fakulteta za elektrotehniko. V okviru delavnic so slušatelji dobili celovit vpogled v izzive, s katerimi se soočajo osebe z različnimi oblikami oviranosti pri dostopu do digitalnih vsebin. S praktičnimi primeri in teoretičnimi osnovami so slušatelji spoznali uporabniške izkušnje oseb z oviranostmi, zakonodajni okvir, ki določa zahteve glede zagotavljanja digitalne dostopnosti, ter ustrezne standarde in kriterije na tem področju. V okviru praktičnih prikazov so spoznali primere dostopnih in nedostopnih pisarniških dokumentov ter spletnih strani (**UL**, ukrepa 3.4 in 4.7).
* Izobraževanje: Informiranje in svetovanje glede pravic do dolgotrajne oskrbe in skupnostno delo. Posebnosti pri ocenjevanju oseb z različnimi oviranostmi in komuniciranju z njimi, UL, Fakulteta za socialno delo (**UL**, ukrep 6.7).
* Usposabljanja na temo študentov s posebnimi potrebami v okviru projekta RSF, Inovativno učenje in poučevanje za kakovostne kariere diplomantov in odlično visoko šolstvo – INOVUP, UL, Pedagoška fakulteta:
  + Študenti z avtizmom,
  + Študenti s posebnimi potrebami v visokošolskem izobraževanju,
  + Študenti s specifičnimi učnimi težavami (SUT) in ADHD v visokošolskem izobraževanju,
  + Prepoznavanje in pomoč študentom v psihosocialnih stiskah (**UL**, ukrep 4.7).
* V letu 2024 so na Univerzi v Ljubljani začeli pripravo in organizacijo dogodka v okviru Rektorske konference Republike Slovenije Diverziteta kot gonilnik družbenega napredka: Prispevek univerz k socialni vključenosti in pravičnejši družbi, ki je potekal 31. marca 2025 (**UL**, ukrep 1.1).
* Sodelovanje na posvetu v Državnem svetu Republike Slovenije z naslovom  Mobilnost in spletna dostopnost za invalide in starejše – povezovanje znanj in izkušenj za vključujočo družbo, UL, Fakulteta za elektrotehniko. Predstavljene so bile inovacije in tehnološke rešitve na področju zagotavljanja dostopnosti. Namen posveta je bil predstaviti celovit pogled na mobilnost invalidov in starejših v Sloveniji ter spodbuditi povezovanje različnih podatkov in storitev v enotno državno platformo za večjo mobilnost invalidov in starejših oseb s ciljem razvijanja vključujoče družbe in omogočanja boljše kvalitete življenja osebam z različno invalidnostjo (**UL**, ukrepa 3.1 in 3.4).
* Sodelovanje na konferenci DIGIN 2024, katere namen je nadaljevanje dialoga in ukrepanja za zagotavljanje dostopnosti digitalnih izdelkov in storitev za vse, tudi za osebe z različnimi oblikami oviranosti, UL, Fakulteta za elektrotehniko. Na konferenci so objavili članek Multimedijski slovarji znakovnega jezika: Kako so vključeni potencialni uporabniki (**UL**, ukrepa 3.1 in 3.4)**.**
* UL, Fakulteta za šport, je predlagala parašportnika za nagrado za posebne dosežke (**UL**, ukrep 1.1).
* Poletna šola Bikeaccess (UL, Fakulteta za gradbeništvo) na temo izboljšanja trajnostnih oblik prometa za vse uporabnike, še posebej sklenjeno omrežje državnih in lokalnih kolesarskih povezav. Ker pa te še niso povsod zgrajene, niti niso prilagojene za različne vrste uporabnikov, je bil cilj poletne šole preveritev obstoječih ter oblikovanje predlogov novih kolesarskih povezav in druge kolesarske infrastrukture z vidika ranljivih skupin (invalidi, otroci, starejši) na primeru Ljubljane in njene urbane regije (**UL**, ukrep 3.3).

**Univerza v Mariboru** poroča o več dogodkih:

* Dogodek z naslovom Znakovni jezik in sluh: Na delavnici so udeleženci spoznali osnove znakovnega jezika, posebnosti oseb z izgubo sluha, med katere štejemo gluhe, naglušne, osebe s polževim vsadkom, osebe s tinitusom in osebe z gluhoslepoto. Naučili so se osnov znakovnega jezika in način sporazumevanja z gluho osebo. Spoznali so, kaj vse sestavlja znakovni jezik in kakšne so posebnosti oseb z izgubo sluha. Podrobneje so spoznali posebne potrebe in načine sporazumevanja gluhih in naglušnih oseb, oseb s polževim vsadkom, oseb s tinitusom in oseb z gluhoslepoto. Izguba oziroma okvara sluha ter tinitus postajata zaradi razvoja tehnologije in spremenjenega načina življenja vedno pogostejši pojav med mladimi, med zaposlenimi ljudmi in starostniki.
* Individualiziran načrt: Podpora študentom s posebnimi potrebami v visokošolskem izobraževanju (Individualiziran načrt za študente s posebnimi potrebami je dokument, ki študentom s posebnimi potrebami zagotavlja enake možnosti dostopa do študija in njegovih vsebin. Njegov cilj je natančneje opredeliti prilagoditve, ki jih študent potrebuje, zato da je lahko v študijski proces (pro)aktivno vključen ter tako izraža svoje zmožnosti in izgrajuje kompetence za izbrano profesijo.
* Poučevanje študentov s posebnimi potrebami z uporabo obrnjenega učenja. V prvem delu dogodka so se udeleženci seznanili z obrnjenim učenjem. Sledila je predstavitev prednosti in ovir v posameznih fazah obrnjenega učenja, torej pri aktivnostih pred predavalnico, pri preverjanju znanja in pri aktivnostih v predavalnici. Udeleženci so bili v dogajanje aktivno vključeni z refleksijo na podlagi slišanega, kot tudi na podlagi lastnega poznavanja in izkušenj z obravnavanim načinom. Dogodek sta skupaj izvedla Društvo študentov invalidov Slovenije in Oddelek za izobraževanje in študij UM.
* Samozagovorništvo: pomen aktivnega glasa študentov s posebnimi potrebami. V okviru dogodka so bili predstavljeni koncept samozagovorništva in pomen razvoja samozagovorniških spretnosti študentov s posebnimi potrebami ter možnosti, kako jih lahko pri tem podpira univerzitetna skupnost – visokošolski učitelji, tutorji učitelji oziroma tutorji študenti in podobno.

**Univerza na Primorskem (UP)** poroča o več dogodkih:

* Dogodek Wings for life:UP je v okviru Šport UP (uradna rekreacija študentov in zaposlenih UP) 5. maja 2024 organizirala tek Wings for life. S tekom je UP pomagala pri dobrodelnem projektu, saj se zaveda pomena podpore dobrim raziskovalnim projektom. Tek je potekal pod sloganom Tečem za tiste, ki ne morejo. Ambasador ŠtartUP Wings for life World Run 2023 – App Campus Run UP je alumen UP FVZ, diplomant študijskega programa Aplikativna kineziologija. Med študijem se je težko poškodoval in postal tetraplegik. Kljub temu je vztrajal in opravil vse manjkajoče izpite ter decembra 2022 uspešno zagovarjal zaključno nalogo z naslovom Gibalna/športna aktivnost tetraplegikov.
* Teden inkluzivnega plesa na Obali v okviru Erasmus+ projekt FutureIDEA, Future perspectives of inclusive dance education: V okviru Erasmus+ projekta FutureIDEA, Future perspectives of inclusive dance education, je UP PEF v Tednu inkluzivnega plesa na Obali, ki je potekal od 13. do 17. maja 2024, izvedla sedem delavnic inkluzivnega plesa, ki se jih je udeležilo več kot 120 udeležencev iz različnih vzgojno-izobraževalnih in socialnovarstvenih zavodov ter nevladnih organizacij. Med njimi so bili Center za usposabljanje Elvira Vatovec Strunjan, Zavod Modri december, Varstveno-delovni center Koper, Večgeneracijski center Morje Koper, CIRIUS Vipava in drugi. Na delavnicah so ves čas aktivno sodelovale tudi nekatere študentke UP PEF. Iz Slovenije v projektu sodeluje še Zavod za izobraževanje in inkluzijo ODTIZ. Vključeni sta dve plesni šoli iz Madrida v Španiji – MeetShareDance in MOVE arte para todos. Glavni cilji in namen projekta so pregled raziskav s področja inkluzivnega plesa in njihovih izsledkov, izmenjava znanja in izkušenj na področju poučevanja in izvajanja inkluzivnega plesa ter prenos spoznanj v prakso in v inkluzivno pedagoško delo.

(**UP**, ukrepa 4.1 in 4.15)

Količinski podatki

**MVI, Direktorat za predšolsko vzgojo in osnovno šolstvo**, podaja naslednje količinske podatke:

* udeleženih strokovnih delavcev na študijskih srečanjih: 761,
* udeleženih na 34. posvetu vodilnih in vodstvenih delavcev: 46,
* udeleženih v razvojno nalogo Vključujoča šola – vključujoč fizični prostor: 103,
* udeleženih strokovnih delavcev na študijskih srečanj za podporo izobraževanja slepih in slabovidnih oziroma otrok z okvaro vidne funkcije: 30,
* udeleženih na srečanjih članov komisij za usmerjanje otrok s posebnimi potrebami: 250,
* udeleženih na svetovanjih za spremljevalce in varuhe negovalce: 30,
* udeleženih na uveljavitvi posodobljenih učnih načrtov za predmete Glasbena umetnost, Gospodinjstvo ter Prehrana in načini prehranjevanja: 59,
* udeleženih na srečanju za učitelje Posebnega programa vzgoje in izobraževanja z naslovom Načrtovanje in spremljanje ciljev ter zagotavljanje kakovostnega socialnega učnega okolja za otroke s posebnimi potrebami: Izkušnje z Nove Zelandije: 36 (**MVI**, ukrep 4.2).

**MVZI** navaja poročila visokošolskih zavodov za leto 2024:

**Nova univerza**

V študijskem letu 2023/24 ima na Novi univerzi 18 študentov aktiven status študenta s posebnimi potrebami, od tega 16 študentov na Novi univerzi, Evropski pravni fakulteti, in dva študenta na Novi univerzi, Fakulteti za državne in evropske študije. Ti študentje v skladu s Pravilnikom o študentih s posebnimi potrebami in posebnim statusom na Novi univerzi na posamezni fakulteti uporabljajo prilagoditve pri preverjanju in ocenjevanju znanja, podaljšanju časa za opravljanje izpita ter pri izvedbi predavanj in vaj.

Za uveljavljanje pravic, ki izhajajo iz opredeljenega pravilnika, morajo študenti podati prošnjo na fakulteto prek Visokošolskega informacijskega sistema (VIS). O prošnji študenta za pridobitev statusa študenta s posebnimi potrebami ali posebnega statusa študenta odloča študijska komisija članice. Obenem velja poudariti, da lahko študentje vse informacije o delovanju Nove univerze in njenih članic ter o izvajanju študijskih programov pridobijo na njihovih spletnih straneh, ki se redno posodabljajo.

Spletne strani so vzpostavljene v slovenskem in angleškem jeziku in so z osnovnimi funkcionalnostmi podprte tudi za slepe in slabovidne uporabnike.

V konkretnih primerih fakulteta omogoča individualizirane postopke, ki temeljijo na usklajevanju individualnih potreb študenta na eni strani in značilnostih posameznega študijskega programa na drugi strani. Podporo na področju vpisa, uvajanja v študijski proces, prilagoditve študijskega gradiva in študijske podpore študentom s posebnimi potrebami ponuja referat fakultete.

Na podlagi analiz do zdaj izdanih odločb študentom s posebnimi potrebami je največ invalidov, oseb z disleksijo, avtistov, oseb z duševnimi motnjami in oseb, ki se zdravijo zaradi težkih bolezni. S ciljem nemotenega opravljanja študijskega procesa in ob upoštevanju, da je takih študentov malo, je obravnava vsakega od njih individualna, s prilagoditvami študijskih gradiv in izvajanjem študija (**NU**, ukrep 4.1).

**Univerza v Ljubljani**

Preglednica 5: Število študentov s statusom študenta s posebnimi potrebami na vseh treh stopnjah študija v študijskem letu 2023/24 (UL)

|  |  |  |  |  |  |
| --- | --- | --- | --- | --- | --- |
| **Študijsko leto 2023/24** | 1. stopnja | 2. stopnja | 3. stopnja | | **Skupna vsota** |
| Posebne potrebe | 551 | 245 | | 5 | 801 |
| *PP – dolgotrajno bolni študenti* | 131 | 97 | | 1 | 229 |
| *PP – gibalno ovirani študenti* | 22 | 13 | | 1 | 36 |
| *PP – gluhi in naglušni študenti* | 12 | 6 | | 2 | 20 |
| *PP – slepi in slabovidni študenti oziroma študenti z okvaro vidne funkcije* | 24 | 11 | | 1 | 36 |
| *PP – študenti s primanjkljaji na posameznih področjih učenja* | 199 | 50 | | – | 249 |
| *PP – študenti s psihosocialnimi težavami* | 116 | 43 | | – | 159 |
| *PP – študenti z govorno-jezikovnimi motnjami* | 12 | 11 | | – | 23 |
| *PP – študenti z motnjami avtističnega spektra* | 35 | 14 | | – | 49 |

V študijskem letu 2023/24 je 52 študentov s priznanim statusom študenta s posebnimi potrebami uveljavljalo podaljšanje statusa. Ugotavljajo tudi, da sta približno dve tretjini študentov vseh študentov s statusom študenta s posebnimi potrebami napredovali v višji letnik. Študentom so ponujene različne prilagoditve pri predavanjih in vajah, glede študijskega gradiva ter glede načina preverjanja in ocenjevanja.

V skladu s Pravilnikom o razpisu za vpis in izvedbo vpisa v visokem šolstvu se na seznam naknadno sprejetih uvrstijo tudi kandidati s posebnim statusom in/ali kandidati s posebnimi potrebami (v nadaljnjem besedilu: kandidati s posebnim statusom), ki so ta status uveljavljali v prijavno-sprejemnem postopku ter se v rednem izbirnem postopku niso nikamor uvrstili, izpolnjujejo pa pogoje za vpis v študijski program in dosežejo najmanj 90 odstotkov minimuma točk, potrebnih za uvrstitev. O dodelitvi statusa kandidata s posebnim statusom in/ali statusa kandidata s posebnimi potrebami odločajo komisije posameznih univerz na podlagi individualne prošnje in ustreznih dokazil, ki jih mora kandidat priložiti k prijavi do določenega roka.

Visokošolska prijavno-informacijska služba Univerze v Ljubljani je v prvem roku študijskega leta 2024/25 prejela 769 vlog (odobrenih 742) in v drugem roku 142 vlog (odobrenih 132).

**Univerza v Mariboru**

Na Univerzi v Mariboru je bilo v študijskem letu 2023/24 zavedenih 162 študentov s posebnimi potrebami, od tega sta dva študenta slepa oziroma slabovidna, pet študentov je gluhih oziroma naglušnih, 13 je bilo gibalno oviranih, 12 vpisanih študentov se je srečevalo z govorno jezikovnimi motnjami, 45 s posebnimi učnimi težavami, 30 jih ima čustvene in vedenjske motnje, 47 je dolgotrajno bolnih študentov in osem študentov s posebnimi potrebami – invalidov, katerih status ni izrecno opredeljen. Podatki izhajajo iz informacijskega sistema AIPS, v katerem vodimo študente, ki so za status kandidata s posebnim statusom zaprosili in jim je komisija za študijske zadeve članice tak status tudi odobrila. Menimo, da je študentov s posebnimi potrebami na Univerzi v Mariboru vpisanih več, kot prikazujejo številke, saj mnogi zaradi bojazni pred stigmatizacijo za status študenta s posebnim statusom ne zaprosijo.

**Univerza na Primorskem**

V letu 2024 sta dva študenta pridobila status študenta s posebnimi potrebami na podlagi odločbe o invalidnosti (eden od teh je tujec). Na UP je bilo v letu 2024 zaposlenih 14 invalidov.

**Težave, opozorila, komentarji, predlogi**

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, opozarja, da je na področju predstavljanja kulturne dediščine in komuniciranja z invalidi največja ovira zagotavljanje finančnih sredstev za nakup dodatne komunikacijske opreme, namenjene funkcionalno oviranim osebam za lažje razumevanje predstavljenih muzejskih vsebin in predmetov (**MK**, ukrepi 4.3, 4.11 in 3.4).

**MVI, Direktorat za predšolsko vzgojo in osnovno šolstvo**, navaja, da strokovni delavci sporočajo potrebe po gradivih za izvajanje specialnih didaktičnih vsebin za otroke z avtističnimi motnjami. Opozarjajo tudi na pomanjkanje ustrezno prilagojenih gradiv za slepe in slabovidne učence ter učence z okvaro vidne funkcije. Izkazuje se potreba po kontinuiranem usposabljanju spremljevalcev in varuhov negovalcev v prilagojenih izobraževalnih programih in posebnem programu.

**MVZI** navaja težave in opozorila, ki so jih poudarili visokošolski zavodi za leto 2024:

**Univerza v Ljubljani**

Čeprav Zakon o uporabi slovenskega znakovnega jezika (ZUSZJ, Uradni list RS, št. 96/02) gluhim osebam (šolarjem, dijakom in študentom) omogoča pravico do tolmačenja v času izobraževanja, mora to zagotoviti izobraževalni zavod, ki pa za ta namen nima namenskih sredstev, čeprav je to storitev dolžan plačevati. Univerza v Ljubljani je na Rektorski konferenci na MVZI predstavila pobudo za ureditev financiranja storitev tolmačenja študentom s posebnimi potrebami, ki so uporabniki slovenskega znakovnega jezika, in upa, da bo pobuda pozitivno sprejeta in financirana, vendar odziva še niso prejeli.

Predlog 114. člena v tretjem odstavku določa, da so študenti s posebnimi potrebami in študenti s posebnim statusom upravičeni do prilagoditve izvajanja študijskih programov na podlagi individualiziranega načrta prilagoditev, ki ga po razgovoru s študentom pripravi visokošolski zavod. Zamisel o razgovoru in individualiziranem načrtu prilagoditev sicer podpirajo, jih pa skrbi, kdo bo to izvajal. Trenutno zaposleni na visokošolskih zavodih niso ustrezno usposobljeni za izvedbo takih razgovorov in za pripravo individualiziranih načrtov prilagoditev. Prav tako bo v članicah z večjim številom študentov s posebnimi potrebami in posebnimi statusi takšna ureditev znatno povečala delovno obremenitev zaposlenih, kar brez dodatnih sredstev in kadrov ni izvedljivo. Predlagajo, da se pred uvajanjem teh sprememb pripravi podrobna analiza stroškov in kadrovskih potreb ter zagotovijo ustrezna finančna sredstva.

**Univerza v Mariboru**

Neprestano izboljšujejo infrastrukturo in pri tem upoštevajo potrebe študentov invalidov ter invalidnih oseb na splošno. S študenti invalidi izvajajo individualne razgovore in na začetku vsakega študijskega leta prilagajajo študijski proces v skladu s Pravilnikom o študijskem procesu študentov invalidov Univerze v Mariboru, da jim zagotovijo ustrezne prilagoditve. Gibalno oviranim študentom omogočajo izvedbo predavanj, vaj in drugih obveznosti v dostopnih prostorih ter uporabo prenosnih klančin in dvižnih ploščadi. Poleg tega ima večina naših članic na voljo tudi prilagojene nagibne delovne mize.

**Univerza na Primorskem**

Zaradi vzdrževalnih del in sanacije kleti je bila v letu 2024 otežena uporaba sanitarij za invalide na UP, Fakulteti za humanistične študije (UP FHŠ). Težave so reševali individualno. Stanje bo sanirano predvidoma v letu 2025.

**Poročevalci nevladnih organizacij**

**NSIOS**

Programi

**NSIOS** poroča, da s projektom Vseslovenska akcija ozaveščanja o socialnem vključevanju invalidov z zgodbami invalidov želijo otrokom predstaviti življenje, delo, šport in druge aktivnosti, s katerimi se invalidi vsakodnevno ukvarjajo in srečujejo. Tako invalidi z različnimi vrstami invalidnostmi sodelujejo kot predavatelji v vrtcih, osnovnih in srednjih šolah s ciljem podiranja meja in predstaviti posameznika kot človeka in ne invalida (**NSIOS**, ukrepi 4.1, 4.14 in 4.17).

Dogodki

**NSIOS** poroča, da je v začetku leta 2024 obvestil vse lastnike vrtcev, osnovnih šol in srednjih šol, da je treba konec leta zagotoviti dostopnost za invalide, tako fizično dostopnost kot tudi dostopnost do informacij in komunikacij. Opozorili so tudi na neustreznost vtičnikov pri prilagajanju spletnih in digitalnih vsebin, ki ne izpolnjujejo standarda dostopnosti WCAG. Za boljše razumevanje invalidnosti in invalidov so na ministrstvo, pristojno za osnovnošolsko izobrazbo, podali pobudo, da se znotraj predmeta Etika in državljanstvo nameni določen odstotek ur za spoznavanje invalidnosti (**NSIOS**, ukrepi 4.9, 4.11 in 4.15).

Količinski podatki

**NSIOS** poroča, da so v svoje aktivnosti v letu 2024 vključili pet vrtcev (226 otrok), osem osnovnih šol (116 učencev), eno srednjo šolo (68 dijakov) in eno fakulteto (70 študentov).

**Težave, opozorila, komentarji, predlogi**

**NSIOS** poroča, da MVI ne upošteva načela, zapisanega v Mednarodni konvenciji o pravicah invalidov, in ne vključuje predstavnikov NSIOS v zakonodajne postopke. Tako nimajo nobenih informacij glede spremembe zakonodaje, niti niso bili vključeni v nobeno delovno skupino za pripravo sprememb zakona s tega področja.

Sicer opažajo, da šolanje v Sloveniji še vedno ni inkluzivno. Otroci s posebnimi potrebami še vedno niso deležni enakovredne obravnave pred vpisom v šolo in med samim izvajanjem učnih procesov. Njihovo šolanje je v veliki meri še vedno odvisno od fleksibilnosti posameznega ravnatelja in sprejemanja drugačnosti učiteljev. Natančneje bi bilo treba opredeliti pravilnik, ki ureja postopke in način izvrševanja pravic študentov s posebnimi potrebami. Določiti bi bilo treba enoten postopek določanja statusa študentov s posebnimi potrebami glede na vrsto in stopnjo invalidnosti. Odpraviti bi bilo treba neenakost med otroki s posebnimi potrebami in drugimi otroki pri počitniškem varstvu, saj nekateri izvajalci omogočajo varstvo le določenim otrokom s posebnim potrebam. V učne programe bi bilo treba vključiti spoznavanje in poznavanje invalidnosti (**NSIOS**, ukrepi 4.1, 4.6, 4.7, 4.12, 4.13 in 4.16).

5. CILJ: DELO IN ZAPOSLOVANJE

**Opis cilja**

Tako kakor izobrazba sta tudi delo in zaposlitev za samostojno življenje invalidov ključnega socialno-ekonomskega pomena. Invalidom je treba zagotavljati odprto, vključujoče in dostopno delovno okolje. Zato je treba zagotavljati ukrepe, ki bodo tako zaposlenim kot tudi nezaposlenim invalidom omogočali večjo zaposljivost z različnimi programi in usposabljanjem oziroma poklicno in zaposlitveno rehabilitacijo. Delodajalce je treba seznaniti z možnostjo prilagoditve delovnega okolja in delovnega mesta, storitvami podpornega zaposlovanja, spodbudami za zaposlovanje invalidov ter z dobrimi praksami na področju uspešnega in produktivnega vključevanja invalidov, invalide pa spodbujati k dejavnemu iskanju zaposlitve.

Upoštevati je treba Evropsko direktivo 2000/78/ES o splošnih okvirih enakega obravnavanja pri zaposlovanju in delu, ki prepoveduje diskriminacijo zaradi invalidnosti. Cilji te direktive so povečati zaposljivost invalidov glede na število delovno aktivnega prebivalstva, omogočiti, da invalidi pridobijo poklic glede na svoje zmožnosti in sposobnosti, zagotoviti delovne in življenjske razmere, ki bodo vplivale na zmanjšanje možnosti za nastanek invalidnosti, in delovno okolje, ki bo prilagojeno zmožnostim invalida za opravljanje dela.

Priprave na zagotavljanje prehoda mladih invalidov na trg dela je treba začeti na sistemski ravni že med šolanjem in mladim invalidom ponuditi podporo pri prehodu in izvajanju podpornih storitev v času zaposlitve vse dotlej, dokler se ne ustalijo na delovnem mestu. Sprejemanje ukrepov za učinkovit razvoj možnosti in priložnosti zaposlovanja mladih invalidov spodbujata tudi Evropska strategija o invalidnosti za obdobje 2021–2030 in Svetovni akcijski program združenih narodov za mlade do leta 2000 in naprej.

**Ukrepi**

* 1. preučitev možnosti za poenotenje strokovnih meril in postopkov pri ugotavljanju posebnih potreb ali potrebne pomoči in podpore ter pri ocenjevanju invalidnosti, ki jih uporabljajo v institucijah Republike Slovenije (ZPIZ, ZZZS, ZRSZ, Zavod za šolstvo);
  2. zagotoviti sistem podpore delodajalcem, ki zaposlujejo invalide (spodbujanje pridržanih javnih naročil, povezovanje zaposlitvenih in izobraževalnih programov ter začasnega zaposlovanja glede na netržne zaposlitvene možnosti in druge možnosti subvencioniranega zaposlovanja; vzpostavljanje programov izobraževanja, ozaveščanja in obveščanja za delodajalce; omogočanje brezplačnih storitev strokovnega svetovanja delodajalcem in invalidom pri usposabljanju in zaposlovanju invalidov, spodbujanje prilagoditev delovnih mest in podpornega zaposlovanja ter zagotavljanje podpornih storitev za invalide);
  3. vključevanje vsebin s področja zaposlovanja invalidov v izobraževalne programe s področja menedžmenta organizacij, podjetništva in delovnih razmerij;
  4. izboljšanje zaposljivosti zaposlenih invalidov; zagotavljanje podpore pri razvijanju poklicne kariere zaposlenega invalida ter zagotavljanje ustreznih tehničnih pripomočkov in prilagoditev delovnih mest za vse invalide; spodbujanje usposabljanja in zaposlovanja invalidov v organih državne uprave, priprava programa za spodbujanje delodajalcev za ohranjanje delovnih mest in novo zaposlovanje invalidov, ki izgubijo delo v postopku odpovedi pogodbe o zaposlitvi;
  5. zagotavljanje čimprejšnje vključitve vseh brezposelnih invalidov v eno od aktivnih oblik obravnave (vseživljenjska karierna usmeritev, razvoj prilagojenih oblik izvajanja programov aktivne politike zaposlovanja, storitve zaposlitvene rehabilitacije, zagotavljanje sistemske podpore mladim invalidom pri prehodu iz izobraževanja v zaposlitev, stimulativni denarni prejemki za vse vključene invalide ne glede na status) ter zagotavljanje zgodnje poklicne in zaposlitvene rehabilitacije v procesu vračanja na delo na sistemski ravni;
  6. na podlagi ugotovitev pilotnega projekta Razvoj in izvajanje prehoda mladih s posebnimi potrebami na trg dela se v okviru že obstoječega sistema zaposlitvene rehabilitacije zagotovi sistemska rešitev za prehod mladih s posebnimi potrebami iz šole na trg dela in na ta način poveže sistem izobraževanja mladih s posebnimi potrebami s sistemom zaposlovanja ter se vpliva na večjo zaposljivost in socialno vključenost ranljive ciljne skupine mladih s posebnimi potrebami;
  7. izboljšanje mreže izvajalcev programov socialnega vključevanja, predvsem v regijah, v katerih do zdaj ni bilo mogoče vključevati invalidov, ki zaradi invalidnosti niso zaposljivi   
     (z odločbo o nezaposljivosti);
  8. ozaveščanje delodajalcev za spodbujanje zaposlovanja invalidov na odprtem trgu dela inizvajanje javnega natečaja za podelitev letnih nagrad za dobro prakso na področju zaposlovanja invalidov;
  9. spodbujanje delodajalcev, da v razmerah epidemije covida-19 omogočajo za zaposlene invalide delo na daljavo in za vključene uporabnike storitev zaposlitvene rehabilitacije usposabljanje na daljavo;
  10. v zaposlitveni rehabilitaciji omogočati invalidom vključevanje v storitve zaposlitvene rehabilitacije na daljavo, pri tem se invalidi podprejo tehnološko (nabava informacijsko-komunikacijske tehnologije – IKT), z zagotavljanjem sredstev za wi-fi in z usposabljanjem za uporabo IKT.

**Uresničevanje petega cilja**

Zakonodaja, sprejeta v letu 2024, uvaja spremembe in dopolnitve, ki vplivajo na zaposlovanje invalidov in socialno vključenost ranljivih skupin. Pogoji za uporabo državnih pomoči in kvote za zaposlovanje invalidov so usklajeni z evropskimi predpisi. Poleg tega so uvedene spremembe glede invalidskih pokojnin, pri čemer je višja zagotovljena vdovska pokojnina, zlasti za tiste z nizkimi pokojninami. Pravice do dolgotrajne oskrbe in pokojnin so bile dodatno usklajene, kar omogoča večjo podporo za osebe z različnimi oviranostmi.

Programi zaposlitvene rehabilitacije in socialne vključenosti so omogočili zaposlitev več kot 2200 invalidom, kar je povečalo njihove zaposlitvene možnosti. Projekt Uvajanje prožnejših načinov dela za invalide je bil osredinjen na ustvarjanje novih prilagojenih delovnih mest in prožnih načinov dela, kar je omogočilo invalidom, da lažje ostanejo ali vstopijo v delovni proces. Poleg tega so bili podprti tudi projekti, ki so mladim invalidom omogočili lažji prehod na trg dela, s čimer so se širile možnosti za vključevanje te skupine v delovno okolje.

V letu 2024 so na področju zaposlovanja invalidov potekali številni dogodki, katerih cilj je bil izboljšanje zaposlitvenih priložnosti in vključevanje invalidov v delovni proces. Organizirani so bili zaposlitveni sejmi, dogodek za povezovanje invalidov z delodajalci ter različni izobraževalni in konferenčni dogodki, ki so se osredinjali na digitalno dostopnost. Poleg tega so bili organizirani tudi dogodki, kot so REHA dnevi, ki združujejo strokovnjake s področja poklicne in zaposlitvene rehabilitacije. Dogodki so omogočili tudi izmenjavo dobrih praks ter ozaveščanje o kvotnem sistemu in spodbudah pri zaposlovanju invalidov.

V letu 2024 se je število brezposelnih invalidov v Sloveniji zmanjšalo. V programe aktivne politike zaposlovanja je bilo vključenih več invalidov, vključno z javnimi deli in usposabljanjem. Poleg tega so se izvajali programi poklicne rehabilitacije, ki so jih mnogi uspešno končali, nekateri pa so pridobili prilagoditve delovnih mest.

Ključni izzivi so pomanjkanje usposobljenih mentorjev za delo z invalidi in težave pri poklicni rehabilitaciji. Nezainteresiranost za poklicno rehabilitacijo, dolge čakalne vrste in pomanjkanje strokovnjakov otežujejo iskanje zaposlitvenih možnosti za invalide, zlasti starejše. Izboljšati bi bilo treba zaposlitvene programe in spodbujati ustrezne podporne ukrepe.

**Nosilci**

MK, MDDSZ, MGTŠ, MJU, Zavod za pokojninsko in invalidsko zavarovanje Slovenije (v nadaljnjem besedilu: ZPIZ), Zavod Republike Slovenije za zaposlovanje (v nadaljnjem besedilu: ZRSZ), URI – Soča, SOUS, ZIZRS, NIJZ, NSIOS

**Poročevalci ministrstev in javnih zavodov**

**MDDSZ, MGTŠ, MJU, MK, MP, Javni štipendijski, razvojni, invalidski in preživninski sklad (v nadaljnjem besedilu: JŠRIPSRS), Slovenska karitas, ZPIZ, Zavod za zdravstveno zavarovanje Slovenije (v nadaljnjem besedilu: ZZZS), ZRSZ, ZIZRS**

Sprejeta zakonodaja

**MDDSZ, Direktorat za invalide**, poroča, da navodilo o državnih pomočeh določa pogoje in pravice porabe državnih pomoči zaradi zaposlovanja invalidov v skladu z Uredbo komisije (EU) 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187 z dne 26. junija 2014).

Uredba o določitvi kvote za zaposlovanje invalidov (Uradni list RS, št. 21/14) se je novelirala zaradi uskladitve z Uredbo o standardni klasifikaciji dejavnosti (Uradni list RS, št. 27/24), ki je začela veljati 13. aprila 2024, uporabljati pa se je začela 1. januarja 2025. Hkrati spremembo Uredbe o določitvi kvote za zaposlovanje invalidov narekujejo spremenjena pravila pri pomoči »de minimis« in posledično uskladitev z Uredbo Komisije EU 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči »de minimis« (UL L, 2023/2831, 15. december 2023) (**MDDSZ**, ukrepa 5.1 in 5.4).

**MK, Direktorat za razvoj kulturnih politik (DRKP)**, poroča, da RENPK 2024–2031 v poglavju Kulturne raznolikosti in človekove pravice navaja, da bo MK: »Na področju kulture … še naprej podpiralo socialno vključenost in povečevanje zaposlitvenih možnosti pripadnikov družbenih skupin z manjšinsko izkušnjo, invalidov in multiplo ranljivih. Skrbelo bo za krepitev kompetenc in usposabljanje deležnikov na področju kulture za bolj vključujoče delo z ljudmi z različnimi oviranostmi, manjšinskimi etničnimi skupnostmi in skupinami z manjšinsko izkušnjo, invalidi in multiplo ranljivimi. Povezovalo se bo z resorji, ki sledijo sorodnim ciljem, in oblikovalo skupne ukrepe za večjo vključenost skupnosti z manjšinskimi izkušnjami in različnimi oviranostmi v družbo.« (**MK**, ukrepa 5.2 in 5.4)

Usmeritvam RENPK 2024–2031 sledi tudi akcijski načrt z rešitvijo: Socialno vključevanje ranljivih skupin (kohezijska sredstva) in izboljševanje dostopnosti za osebe z različnimi oviranostmi na področju kulture (razvojni cilj 1: Odpravljanje prekarnosti, zagotavljanje enakosti spolov in krepitev zmožnosti ter kadrovskih in prostorskih kapacitet) (**MK**, ukrepa 5.2 in 5.4).

**ZPIZ** poroča, da v letu 2024 ni bila sprejeta novela ZPIZ-2, kar je prvič po letu 2018. V Državnem zboru Republike Slovenije je bil 12. decembra 2024 sprejet Zakon o spremembah in dopolnitvah Zakona o matični evidenci zavarovancev in uživalcev pravic iz obveznega pokojninskega in invalidskega zavarovanja (ZMEPIZ-1B, Uradni list RS, št. 109/24), ki v prehodnih določbah podaljšuje rok za vložitev zahteve za izplačilo zagotovljene vdovske pokojnine do 31. decembra 2026, prav tako pa določa, da bo o upravičenosti določene skupine uživalcev pokojnine do izplačila zagotovljene vdovske pokojnine odločil zavod po uradni dolžnosti.

Institut zagotovljene vdovske pokojnine je uvedel Zakon o spremembah in dopolnitvah Zakona o pokojninskem in invalidskem zavarovanju (Uradni list RS, št. 133/23; v nadaljnjem besedilu: ZPIZ-2N, ki velja od 28. decembra 2023 dalje, uporablja pa se od 1. januarja 2024 dalje). Zagotovljena vdovska pokojnina je namenjena izboljšanju socialnega položaja vdov in vdovcev, ki prejemajo nizke pokojnine. Tako je tudi v letu 2024 bilo veliko dodatne aktivnosti vložene v izvedbo ZPIZ-2N, ki je bil sicer sprejet in objavljen že v letu 2023, vendar pa se začel uporabljati v letu 2024.

ZPIZ-2N določa spremembo za delovne invalide s pravico do dela s krajšim delovnim časom, to je za uživalce delne invalidske pokojnine ali delnega nadomestila, ki bodo od 1. januarja 2024 dalje uveljavili pravico do pokojnine ali novo pravico iz invalidskega zavarovanja. Pravico do delne invalidske pokojnine so po ZPIZ-1 lahko uživali kadarkoli od 1. januarja 2003 dalje, pravico do delnega nadomestila po ZPIZ-2 pa kadarkoli od 1. januarja 2013 dalje. Za ugotovitev pokojninske osnove se bodo osnove za čas, ko so delali z delovnim časom, ki ustreza njihovi preostali delovni zmožnosti, in so za ta čas tudi prejemali delno nadomestilo ali delno invalidsko pokojnino, preračunale na povprečni znesek, ki ustreza osnovi za polni delovni čas.

Prav tako je uveden institut zagotovljene vdovske pokojnine, ki pa ni nov v sistemu pokojninskega in invalidskega zavarovanja, saj so ga poznali že prejšnji zakoni (Zakon o varstvenem dodatku, ZPIZ-1 in ZPIZ-92). Navedeni zakon v 4. členu ureja zagotovljeno vdovsko pokojnino, ki se odmeri vdovi ali vdovcu v višini seštevka starostne, predčasne ali invalidske pokojnine ter osnove za odmero vdovske pokojnine iz prvega odstavka 60. člena ZPIZ-2, vendar največ do višine zagotovljene pokojnine. V seštevku se upoštevajo vse tuje pokojnine. Višina zagotovljene pokojnine od 1. januarja 2024 dalje ob upoštevanju redne uskladitve v januarju 2024 v višini 8,8 odstotka znaša 748,27 evra na mesec (Sklep o uskladitvi pokojnin in drugih prejemkov od 1. januarja 2024, Uradni list RS, št. 15/24) in se je v skladu z določbami 105. in 106. člena ZPIZ-2 uskladila v februarju 2025 z veljavnostjo od 1. januarja 2025 dalje. Zagotovljena vdovska pokojnina se izplačuje od prvega dne naslednjega meseca po vložitvi zahteve za priznanje pravice do pokojnine, vendar največ od 1. januarja 2024 dalje. Navedeno bo zavod upošteval po uradni dolžnosti.

Prehodne določbe ZPIZ-2N so za uživalce pokojnin, ki so tako pogoje za predčasno, starostno ali invalidsko pokojnino kot tudi pogoje za vdovsko pokojnino izpolnjevali že na dan začetka veljavnosti ZPIZ-2N, to je 28. decembra 2023, določale rok, do katerega je bilo treba vložiti zahtevo za izplačilo zagotovljene vdovske pokojnine. Rok, ki je bil v ZPIZ-2N določen kot skrajni rok za vložitev zahteve za izplačilo zagotovljene pokojnine, to je 31. december 2024, je z ZMEPIZ-1B podaljšan do 31. decembra 2026.

ZPIZ poroča o Zakonu o dolgotrajni oskrbi (ZDosk-1) in noveli ZDOsk-1A. 25. decembra 2024 je začel veljati Zakon o spremembah in dopolnitvah Zakona o dolgotrajni oskrbi (Uradni list RS, št. 112/24; v nadaljnjem besedilu: ZDOsk-1A), ki glede pravice do oskrbovalca družinskega člana (v nadaljnjem besedilu: ODČ) in posledično do prenehanja pravice do DPP ne vpliva na izvajanje zavarovanja.

Zavod oziroma invalidska komisija na podlagi tretjega odstavka 20. člena ZDOsk-1 oceni psihofizične sposobnosti kandidatov za ODČ. Ocena se znova opravi po petih letih (na zaprosilo CSD). Določba 4. člena ZDosk-1A v 20. členu dodaja nov peti odstavek, po katerem se ocena psihofizične sposobnosti ne opravi za tistega od staršev invalidne osebe, ki je dopolnila 18 let, ki ji je pred tem nudil nego in varstvo ter bil upravičen do delnega plačila za izgubljeni dohodek po predpisih o starševskem varstvu, če pri njem ni bila ugotovljena invalidnost v skladu s predpisi, ki urejajo pokojninsko in invalidsko zavarovanje ali ni invalid po drugih predpisih. Ocena psihofizične sposobnosti se za starša invalidne osebe opravi po petih letih od pridobitve pravice vlagatelja do dolgotrajne oskrbe.

12. člen ZDOsk-1 poleg tega podaljšuje prehodno obdobje izdaje odločb za ODČ po 132. členu ZDosk-1 z enega leta na štiri leta, to je za čas od 1. januarja 2024 do 31. decembra 2027, podaljšuje pa tudi čas, ko invalidska komisija poda mnenje oziroma oceno glede vlagatelja, ki uveljavlja pravico do ODČ. Glede na spremenjeni 132. člen ZDOsk-1 bo invalidska komisija podajala ocene za vlagatelja, ki uveljavlja pravico do ODČ (oskrbovalca) na podlagi vlog, ki jih bo CSD oziroma vstopna točka prejela do vključno 30. aprila 2025 (zavod oziroma invalidska komisija bo lahko z datumom vložitve do vključno 30. aprila 2025 prejela tudi po tem datumu) (**ZPIZ**, ukrepi 5.2, 5.5, 5.6, 5.7, 5.8, 5.9 in 5.10).

Zakonodaja v pripravi

**MGTŠ, Direktorat za industrijo, podjetništvo in internacionalizacijo, Sektor za socialno ekonomijo**, je v letu 2024 za Svet za socialno ekonomijo pripravil desetletno strategijo razvoja socialne ekonomije. Na področju socialne ekonomije je bila oblikovana medresorska in medsektorska skupina za pripravo strategije razvoja socialne ekonomije, ki je pripravila besedilo predloga strategije za obravnavo na četrti seji sveta za socialno ekonomijo v januarju 2025. Pripravljen je bil tudi predlog programa ukrepov za izvajanje strategije, ki ga določa zakon in je izvedbeni dokument strategije. Določa, da ga pripravi pristojno ministrstvo in ga nato uskladi z drugimi resorji. Oba dokumenta sta oblikovana za potrebe delovanja sveta za socialno ekonomijo.

Strategija je namenjena oblikovanju politik za pospešitev razvoja vseh subjektov socialne ekonomije, med njimi tudi invalidskih podjetij in zaposlitvenih centrov. V skladu z Zakonom o socialnem podjetništvu (Uradni list RS, št. 20/11, 90/14 – ZDU-1I in 13/18; v nadaljnjem besedilu: ZSocP) strategija zajema analizo potreb in smeri mogočega razvoja socialne ekonomije, temelje politike razvoja, strateške razvojne cilje in glavna področja razvoja socialne ekonomije, vlogo države in njenih institucij ter občin pri izvajanju določene politike in doseganju razvojnih ciljev. Poleg tega morata v skladu z ZSocP strategija in njen izvedbeni akt – program ukrepov – zajemati določila, ki omogočajo, da:

* za socialno podjetje, ki zaposluje invalide, veljajo enake finančne spodbude kot za delodajalce, ki zaposlujejo invalide nad predpisano kvoto,
* je socialno podjetje v prvih dveh letih po pridobitvi statusa socialnega podjetja v skladu s programom ukrepov upravičeno do sofinanciranja usposabljanja in izobraževanja oseb, odgovornih za poslovodenje in za delo z ranljivimi skupinami oseb.

Navedeni določili bosta vpeljani v program ukrepov po potrditvi strategije, pri tem je treba poudariti, da je strategija namenjena vsem subjektom socialne ekonomije in ne podpira izključno zaposlovanja invalidov, ki so v skladu z ZSocP ena od ranljivih ciljnih skupin, ki se lahko vključujejo v ukrepe. Konec priprave strategije je predviden leta 2025. Pri pripravi strategije sodelujejo tudi predstavniki reprezentativnih organizacij invalidskih podjetij in zaposlitvenih centrov, ki jih je kot člane sveta imenovala vlada, in sicer predstavniki Zavoda invalidskih podjetij in Zavoda zaposlitvenih centrov (**MGTŠ**, ukrep 5.2).

**ZPIZ** poroča, da so pristojna ministrstva pripravljala zakonodajo s področja osebne asistence, gluhoslepih, dolgotrajne oskrbe in enotnega izvedenskega organa (**ZPIZ**, ukrepa 5.4 in 5.7).

**ZRSZ** poroča o pripravi sprememb in dopolnitev Pravilnika o merilih in postopku za pridobitev statusa invalida, za priznanje pravice do zaposlitvene rehabilitacije in za ocenjevanje zaposlitvenih možnosti invalidov ter o delu rehabilitacijskih komisij (**ZRSZ**, ukrep 5.1).

Programi

**MDDSZ, Direktorat za invalide**, poroča o projektu Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih (Načrt za okrevanje in odpornost). Namen projekta je s celostnim načinom in sistematičnimi dejavnostmi izboljšati položaj invalidov v družbi z ukrepi za približevanje usposobljenosti delodajalcev zmožnostim in sposobnostim ranljivih skupin na trgu dela, ob hkratnem razvijanju kompetenc invalidov za delo. Cilj projekta je ohranjanje in odpiranje novih delovnih mest, primernih tudi za najtežje ovirane delavce, z uvajanjem bolje prilagojenih delovnih mest za invalide in prožnejših načinov dela v zaposlitvenih centrih in invalidskih podjetjih. Glede na posebnosti teh organizacij je treba zagotoviti ustrezne pogoje dela, prilagajanje organizacije dela potrebam, kot tudi zagotavljanje ustreznih kompetenc zaposlenih za izvajanje delovnih nalog in za delo z invalidi. Poleg tega je v spremenjenih okoliščinah dela vključenim invalidom treba zagotoviti ustrezno psihosocialno pomoč, spremljanje in podporo. Mejnik: končani projekti svetovanja, izobraževanja in usposabljanja za invalidska podjetja in zaposlitvene centre do 30. junija 2025.

V letu 2024 so bile podpisane pogodbe s 43 prijavitelji in projektnimi partnerji, izbranimi na Javnem razpisu za invalidska podjetja in zaposlitvene centre s svetovalci za uvajanje prožnejših načinov dela, prilagojenih potrebam invalidov, dva prijavitelja sta pozneje odstopila od pogodbe. Končale so se projektne aktivnosti faze I in že izplačale prve vloge za izplačilo. Prijavitelji so skupaj s projektnimi partnerji nadaljevali projektne aktivnosti faze II. Faza I vsebuje naslednje projektne aktivnosti: izdelavo analize stanja poslovnega modela, izdelavo nabora ukrepov za izboljšanje poslovnega modela, izdelavo individualnega načrta za posodobitev poslovnega modela in prilagoditev delovnih procesov, svetovanje za posodobitev internih aktov in optimizacijo poslovanja na ravni nastopanja na trgu. Faza II pa določa izdelavo individualnih načrtov kariernega razvoja zaposlenih invalidov, pripravo nabora ciljno usmerjenih usposabljanj in izobraževanj za invalide, druge zaposlene in delodajalce, s poudarkom na usklajevanju poklicnega in zasebnega življenja ter na izboljšanju digitalnih kompetenc, izvedbo ciljno usmerjenih izobraževanj in usposabljanj za invalide in druge zaposlene, tudi delodajalce. Poleg teh projektnih aktivnosti je za invalidska podjetja predvidena še posebna projektna aktivnost, in sicer zagotavljanje psihosocialne podpore vključenim invalidom (**MDDSZ**, ukrepa 5.2 in 5.4).

V letu 2024 je bil v usklajevanju tudi Javni razpis za sofinanciranje projektov Prehod mladih +, ki se izvaja v okviru PEKP 2021–2027, cilja politike 4 Bolj socialna in vključujoča Evropa za izvajanje evropskega stebra socialnih pravic, prednostne naloge 7 Dolgotrajna oskrba in zdravje ter socialna vključenost, posebnega cilja ESO4.8 Pospeševanje dejavnega vključevanja za spodbujanje enakih možnosti, nediskriminacije in aktivne udeležbe ter povečevanje zaposljivosti, zlasti za prikrajšane skupine (ESS+). Javni razpis delno financira Evropska unija (v nadaljnjem besedilu: EU), in sicer iz Evropskega socialnega sklada plus (v nadaljnjem besedilu: ESS+). Predmet javnega razpisa je sofinanciranje projektov, ki so del nacionalnega projektnega partnerstva in bodo s projektnimi vsebinami pripomogli k lažjemu prehodu mladih s posebnimi potrebami na trg dela ter preizkušali možnosti dopolnitve in prilagoditve storitev zaposlitvene rehabilitacije za mlade (**MDDSZ**, ukrep 5.6).

Programi socialne vključenosti so namenjeni podpori in ohranjanju delovnih sposobnosti nezaposljivih invalidov ter so pomembna oblika socialnega vključevanja, s čimer se preprečujejo izključenost ranljivih skupin iz družbe in posledice takšnega izključevanja. V letu 2024 je MDDSZ pripravilo nov javni razpis za naslednje programsko obdobje izvajanja programa, v katerem je delež financiranja programa na uporabnika določen v razponu od 40 do 55 odstotkov bruto minimalne plače v Sloveniji. Izvajalci programov socialne vključenosti za obdobje od leta 2025 do vključno leta 2029, ki jih bo sofinanciralo ministrstvo, so:

|  |  |
| --- | --- |
| – | PRIBINOVINA, d. o. o., Šalovci 86, 9204 Šalovci, |
| – | BODOČNOST MARIBOR, d. o. o., Dalmatinska ulica 1, 2000 Maribor, |
| – | SIJ ZIP CENTER, d. o. o., Koroška cesta 14, 2390 Ravne na Koroškem, |
| – | UNIVERZITETNI REHABILITACIJSKI INŠTITUT Republike Slovenije SOČA, Linhartova cesta 51, 1000 Ljubljana, |
| – | ZAVOD JELŠA, Cesta železarjev 8, 4270 Jesenice, |
| – | ŠENT – SLOVENSKO ZDRUŽENJE ZA DUŠEVNO ZDRAVJE, Šmartinska cesta 130, 1000 Ljubljana, |
| – | ŽELVA, d. o. o., Ulica Alme Sodnik 6, 1000 Ljubljana, |
| – | DETEL TRČOVA, d. o. o., Trčova 271, 2229 Malečnik, |
| – | SOCIALNA EKONOMIJA, razvoj in raziskave, d. o. o., Cesta Leona Dobrotinška 4a, 3230 Šentjur, |
| – | MOST PROGRAMI, d. o. o., Brnčičeva 29, 1231 Ljubljana Črnuče, |
| – | DRUŠTVO ZA RAZVOJ PODEŽELJA – POMELAJ/Vidékfejlesztési Egyesület – Pomelaj, Glavna ulica 35, 9220 Lendava, |
| – | ZAVOD RUJ – Center za izobraževanje, usposabljanje in rehabilitacijo, Velenje, Obrtniška ulica 17, 3331 Nazarje, |
| – | PAPILOT Zavod za vzpodbujanje in razvijanje kvalitete življenja, Ljubljana, Prušnikova ulica 95, 1210 Ljubljana – Šentvid, |
| – | ZAVOD VITIS, Center za izobraževanje, usposabljanje in rehabilitacijo Ptuj, Jadranska ulica 22, 2250 Ptuj, |
| – | CENTERKONTURA, d. o. o., Dunajska cesta 5, 1000 Ljubljana, |
| – | OZARA storitveno in invalidsko podjetje, d. o. o., Ulica heroja Šaranoviča 27, 2000 Maribor, |
| – | INDE, d. o. o., SEVNICA, Prvomajska ulica 14, 8290 Sevnica, |
| – | CRI CELJE rehabilitacija, proizvodnja, storitve, d. o. o., Oblakova ulica 34, 3000 Celje, |
| – | INVALIDSKO PODJETJE POSOČJE, d. o. o., Poljubinj 89c, 5220 Tolmin, |
| – | VARSTVENO DELOVNI CENTER ZASAVJE, Cesta 9. avgusta 59c, 1410 Zagorje ob Savi, |
| – | PREKOMEJ, Center znanja, vizij in uspešnosti Gornji Petrovci, Gornji Petrovci 1, 9203 Gornji Petrovci, |
| – | INVALIDSKO PODJETJE LUMIA, družba za rehabilitacijo, usposabljanje in zaposlovanje, d. o. o., Velika vas pri Krškem 68, 8273 Leskovec pri Krškem. |

Podatki o programu socialne vključenosti za leto 2024:

* v povprečju vključenih 672,5 uporabnika pri 22 izvajalcih,
* 3.238.300 evrov stroškov v letu 2024 (**MDDSZ**, ukrep 5.7).

Z vključitvijo v storitve zaposlitvene rehabilitacije se povečujeta zaposljivost in zaposlenost invalidov. Zaposlitvena rehabilitacija so storitve, ki se izvajajo z namenom, da se invalid usposobi za ustrezno delo, se zaposli, zaposlitev obdrži in v njej napreduje ali spremeni svojo poklicno kariero. V letu 2024 sta bili v storitve zaposlitvene rehabilitacije vključeni 2002 brezposelni osebi. Možnosti invalidov, da se usposobijo za ustrezno delo, se zaposlijo, zaposlitev zadržijo in v njej napredujejo ali spremenijo svojo poklicno kariero, so zaradi ugotovljenih trajnih telesnih ali duševnih okvar ali bolezni bistveno manjše kot pri drugih osebah, ki takšnih ovir nimajo. V letu 2024 se je zaposlilo 2243 invalidov, od tega 13 i na zaščitenih delovnih mestih, 25 v podporni zaposlitvi v običajnih delovnih okoljih s strokovno in tehnično podporo invalidu, delodajalcu in delovnemu okolju, 2205 invalidov pa v drugih delovnih okoljih (**MDDSZ**, ukrep 5.5).

**MGTŠ, Direktorat za industrijo, podjetništvo in internacionalizacijo, Sektor za socialno ekonomijo**, poroča, da je bil v aprilu 2023 objavljen Javni razpis za spodbujanje razvoja projektov zadružništva in socialne ekonomije 2023–2024, katerega cilj je podpreti deset pilotnih projektov, ki bodo z razvojem ali širitvijo gospodarske dejavnosti v skladu z načeli socialne ekonomije in zadružništva prispevali k ustvarjanju pozitivnih družbenih učinkov, širitvi ponudbe na trgu ter oblikovali poslovne modele, ki bodo zagotavljali trajno izvajanje v projektu razvite storitve oziroma zagotovili trajno ponudbo v projektu razvitega blaga na trgu. Skupna višina razpisanih sredstev, ki so na voljo v letih 2023 in 2024, je 1.500.000 evrov, in sicer bo ministrstvo v okviru javnega razpisa posamezen projekt sofinanciralo v skupni višini do največ 150.000 evrov. Ministrstvo je sklenilo deset pogodb o sofinanciranju v skupni višini 1.373.106,18 evra ter tako podprlo deset pilotnih projektov, ki so usmerjeni v razvoj novih storitev in blaga na trgu oziroma njihovo bistveno nadgradnjo, in sicer je sofinanciran največ en projekt na posameznem področju, ki ga določa strategija razvoja Slovenije 2030. V letu 2023 je bilo izplačanih 413.681,90 evra. V letu 2024 pa 848.962,29 evra. Skupna realizacija razpisa je bila 1.262.644,19 evra.

V aprilu 2024 je bil objavljen Javni razpis za spodbujanje zagona in razvoja dejavnosti socialnih podjetij in zadrug na obmejnih problemskih območjih, katerega cilj je podpreti projekte, ki bodo z razvojem ali širitvijo svoje gospodarske dejavnosti v OPO povečali možnosti razvoja socialne ekonomije in zaposlovanja na izbranem območju ter prispevali k izboljšanju kakovosti bivanja, prometne dostopnosti, dostopnosti do storitev, gospodarskega stanja ali demografskega stanja v OPO z usmerjenostjo v trajno izvajanje v projektu razvite storitve oziroma ponudbe na trgu. Skupna višina razpisanih sredstev, ki so na voljo v letih 2024 in 2025, je 400.000 evrov, in sicer bo ministrstvo v okviru javnega razpisa posamezno vlogo oziroma projekt sofinanciralo v skupni višini do največ 40.000 evrov (brez DDV), najnižja skupna vrednost projekta, ki ga bo ministrstvo sofinanciralo, pa je 20.000 evrov (brez DDV). Ministrstvo je sklenilo deset pogodb o sofinanciranju ter tako podprlo deset projektov, socialnih podjetij in zadrug, ki bodo s projektnimi aktivnostmi sledile poslovnemu modelu socialne ekonomije, usmerjenemu v reševanje družbenih, okoljskih, gospodarskih in drugih težav v OPO. V letu 2024 je bilo izplačanih 53.303,22 evra.

Novembra 2024 je bil objavljen Javni razpis za oblikovanje zagovorniške organizacije na področju socialne ekonomije JR ZagO, katerega namen je vzpostavitev in delovanje krovne zagovorniške organizacije za spodbujanje razvoja socialne ekonomije s poudarkom na razvoju socialnih podjetij, ki bo opravljala naloge strokovne zagovorniške organizacije s področja socialne ekonomije in nudila brezplačno podporo organizacijam socialne ekonomije, predvsem socialnim podjetjem. Tako bo lahko sodelovala kot partner pri oblikovanju politik in ukrepov, nudila strokovno pomoč pri uveljavitvi merjenja družbenih učinkov ter vodila izbor predstavnikov, ki zastopajo organizacije socialne ekonomije v delovnih telesih na nacionalni, regionalni in lokalni ravni, ter skrbela za povečanje prepoznavnosti izbranega področja. S svojim delovanjem bo tako prispevala k povečanju konkurenčnosti socialnih podjetij na trgu, promociji poslovnih modelov socialnega podjetništva in socialne ekonomije, ki bodo prispevali k učinkovitejšemu reševanju gospodarskih, okoljskih, družbenih in drugih težav oziroma izzivov, oblikovanju usklajenih politik in ukrepov na področju socialnega podjetništva in socialne ekonomije, uveljavitvi in popularizaciji merjenja družbenih učinkov. Skupna predvidena višina sredstev, ki so na voljo za izvedbo razpisa, je 900.000 evrov. Vsa sredstva so namenska sredstva Evropskega socialnega sklada +. Obdobje upravičenih stroškov se začne z dnem, ko bo ministrstvo izdalo sklep o izboru, in traja največ do 31. oktobra 2029. Postopek izbora operacije še ni končan (**MGTŠ**, ukrep 5.2).

**MK, Arhiv Republike Slovenije (ARS)**, poroča, da je ARS nosilec naziva Invalidom prijazno podjetje. V ARS je bila v letu 2024 v okviru zaposlitve za določen čas (projektna zaposlitev) zaposlena invalidna oseba (senzorno ovirana), ki je opravljala uradniška dela v okviru projekta z naslovom Nadaljnji razvoj slovenskega elektronskega arhiva e-ARH.si NOO 2022−2025 (**MK**, ukrepa 5.2 in 5.8).

ARS si je tudi v letu 2024 prizadeval za večjo dostopnost delovnih mest invalidov. V okviru snovanja nove upravno-poslovne stavbe so zagotovili parkirna mesta za invalide, tako za uporabnike kot za obiskovalce. Dostopno je tudi arhivsko poslopje, ki po klančini omogoča dostop gibalno oviranim osebam. Prehodi med posameznimi deli stavbe so izvedeni na način, da je arhitektonskih preprek čim manj. Vsi funkcionalni prostori arhiva so dostopni s pomočjo dveh prostornih dvigal. Široki hodniki in kontrastne oznake usmerjevalnih tabel ter oznake prostorov omogočajo, da se lahko predstavniki ranljivih skupin samostojno in brez arhitektonskih preprek premikajo po stavbi. Zaposlenemu invalidu so tudi v letu 2024 zagotovili ustrezno IKT opremo (kot je snemalnik magnetnega traku, brajeva vrstica), s katero je lažje opravljal svoje delo. V okviru zaposlovanja invalidov ARS zagotavlja karierni razvoj zaposlenih (**MK**, ukrepi 5.2, 5.4, 3.3 in 3.4).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da na področju muzejske dejavnosti poteka zaposlovanje invalidov pogosto na podlagi razpisov Zavoda Republike Slovenije za zaposlovanje. Iz podatkov je razvidno, da so bili invalidi vključeni v izvajanje nalog javne službe v Narodnem muzeju Slovenije, Prirodoslovnem muzeju Slovenije in Slovenskem etnografskem muzeju. V okviru projektov EU in drugih projektov posamezni muzeji omogočajo zaposlovanje in izpopolnjevanje zainteresiranim posameznikom. Zaposlovanje je mogoče v muzejih, v katerih sta zagotovljena fizična dostopnost objektov z neovirano dostopnostjo do upravnih prostorov in kustodiatov (na primer Slovenski etnografski muzej, Narodni muzej Slovenije) ter ustrezna oprema/pripomočki, ki so potrebni za opravljanje nalog javne službe (**MK**, ukrepa 5.2 in 5.4).

Na področju muzejske dejavnosti v preteklem letu niso bili evidentirani javni natečaji za podelitev letnih nagrad za dobro prakso na področju zaposlovanja invalidov. Naloge ozaveščanja delodajalcev za spodbujanje zaposlovanja invalidov na odprtem trgu opravlja v okviru delovanja tudi SPDM. Za več aktivnosti je v prihodnje potrebno aktivno in sistemsko medresorsko sodelovanje pristojnih ministrstev, ki se jih dotika invalidska problematika. V okviru ICOM Slovenije je v programih letnih konferenc EMYA pozornost namenjena tudi invalidom (**MK**, ukrep 5.8).

V okviru javnih del in drugih projektov posamezne splošne knjižnice omogočajo zaposlovanje in izpopolnjevanje zainteresiranim posameznikom. Podatkov o številu zaposlenih invalidov na MK nimajo, saj so splošne knjižnice občinski javni zavodi (**MK**, ukrepa 5.2 in 5.4).

**MK, Sekretariat MK, Služba za pravne in kadrovske zadeve**, poroča, da so bili na MK (brez organov v sestavi) v letu 2024 zaposleni skupno trije invalidi, vsi za nedoločen čas, kar pomeni, da je delež invalidov med zaposlenimi na MK v letu 2024 1,70-odstoten. ARS, organ v sestavi MK, je imel na dan 31. decembra 2024 zaposlenega enega invalida, in sicer s pogodbo o zaposlitvi za določen čas. Delež invalidov med zaposlenimi v ARS je bil tako na dan 31. decembra 2024 1,49-odstoten (**MK**, ukrepa 5.2 in 5.4).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, v nadaljevanju povzema prispevke zunanjih javnih (kulturnih) ustanov in javnih zavodov.

**Pokrajinski arhiv Koper (PAK)**

PAK pri naročilu tiskarskih storitev uporablja storitve podjetij, ki zaposlujejo invalide. Poleg tega izvaja usposabljanja na delovnem mestu – zaposlitvene rehabilitacije v sodelovanju z zavodom Šentprima. Rehabilitantom zagotavljajo mentorstvo strokovne osebe v arhivu in podporno izobraževanje ter sodelujejo z zavodom pri ocenjevanju napredka rehabilitanta (**MK**, ukrepa 5.2 in 5.4).

**Zgodovinski arhiv Celje (ZAC)**

ZAC že vrsto let sodeluje z Zavodom Republike Slovenije za zaposlovanje in s pomočjo njihovih programov zaposlovanja ranljivih skupin išče možnosti zaposlovanja. V arhivu sta redno zaposleni dve osebi s statusom invalida III. kategorije – invalidnost zaradi posledic bolezni. V letu 2025 bodo prvič izvajali storitev zaposlitvene rehabilitacije oziroma usposabljanja invalidov na konkretnem delovnem mestu oziroma v izbranem poklicu (**MK**, ukrepa 5.2 in 5.4).

**Pokrajinski arhiv Maribor (PAM)**

PAM ima iz preteklih let pozitivne izkušnje pri vključevanju invalidov v zaposlitvene možnosti in vzpostavljanju enakih možnosti za vse uporabnike arhivskega gradiva in naključne obiskovalce kulturne ustanove, kot je arhiv. Poklicno rehabilitacijo so v PAM opravljali brezposelni invalidi URI – Soča, Centra za poklicno rehabilitacijo, z namenom izboljšanja posameznikovega delovanja in osebnostnega funkcioniranja. Zaposleni so pridobili nova delovna znanja, navade in izkušnje, razvijali in utrjevali so delovne sposobnosti, vključili so se v socialno in delovno okolje, izboljšali delovne in osebnostne prilagoditve, delovno učinkovitost in kvaliteto dela (**MK**, ukrepa 5.2 in 5.4).

**MK, Direktorat za kulturno dediščino (DKD), Sektor za nepremično kulturno dediščino (SNKD)**, v nadaljevanju povzema prispevek zunanje javne ustanove.

**Arboretum Volčji Potok (AVP)**

V AVP so bile v letu 2024 zaposleni trije invalidi s III. kategorijo invalidnosti (**MK**, ukrep 5.2).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, v nadaljevanju povzema prispevke zunanjih javnih (kulturnih) ustanov in javnih zavodov.

**Knjižnica Domžale**

Knjižnica Domžale je tudi v letu 2024 sodelovala z Inštitutom Republike Slovenije za rehabilitacijo in sodeluje pri zaposlitvah njihovih rehabilitantov (**MK**, ukrepa 5.2 in 5.4).

**Knjižnica Medvode**

Knjižnica Medvode je v letu 2024 sodelovala z zavodom Jelša (center za izobraževanje, usposabljanje in rehabilitacijo), v preteklosti pa je že sodelovala z Želvo (podjetje za usposabljanje in zaposlovanje invalidov). S tem, ko izvajajo storitev zaposlitvene rehabilitacije, omogočajo rehabilitantom usposabljanje na delovnem mestu (**MK**, ukrep 5.4).

**Medobčinska splošna knjižnica Žalec**

V Medobčinski splošni knjižnici Žalec so v letu 2024 omogočali pogodbeno delo invalidni osebi (**MK**, ukrep 5.4).

**Knjižnica Mirana Jarca Novo mesto**

Knjižnica Mirana Jarca je v letu 2024 omogočala vključenost treh invalidov v delovni proces s programom javnih del ZRSZ (**MK**, ukrep 5.4).

**Knjižnica Pavla Golie Trebnje**

V okviru javnih del so zaposlili dve invalidni osebi (**MK**, ukrep 5.4).

**Mariborska knjižnica**

V Mariborski knjižnici so v sodelovanju s Centrom Gustava Šiliha zasnovali program delovnega usposabljanja za 22-letnega učenca s posebnimi potrebami iz Centra Gustava Šiliha v Knjižnici Nova vas (**MK**, ukrepi 5.2, 5.4 in 4.3)

**MK, Direktorat za ustvarjalnost (DZU), Sektor za umetnost (SZU)**, v nadaljevanju povzema prispevke zunanjih javnih (kulturnih) ustanov in javnih zavodov.

**Slovensko narodno gledališče Maribor (SNG Maribor)**

V SNG Maribor imajo zaposlene invalidne osebe iz naslova delovne invalidnosti. V skladu s tem ukrepom delovne invalide premeščajo na delovna mesta, ki so prilagojena njihovi stopnji invalidnosti (**MK**, ukrep 5.2)**.**

**Slovensko narodno gledališče Opera in balet Ljubljana (SNG Opera in balet Ljubljana)**

V SNG Opera in balet Ljubljana imajo zaposlenih osem invalidov, ki delajo skrajšani delovni čas (štiri- ali šesturnega) (**MK**, ukrepa 5.2 in 5.4).

**Slovenska Filharmonija (SF)**

V skladu z Zakonom o zaposlitveni rehabilitaciji in zaposlovanju invalidov (ZZRZI, Uradni list RS, št. 16/07 – uradno prečiščeno besedilo, 87/11, 96/12 – ZPIZ-2, 98/14 in 18/21) ima SF dolžnost zaposlovanja določenega deleža invalidov. Potrebni delež invalidov v SF na podlagi določb 3. člena Uredbe o določitvi kvote za zaposlovanje je 2 odstotka od celotnega števila zaposlenih glede na razvrstitev dejavnosti, ki je umetniško uprizarjanje (90.010). Pretežni del kvote izpolnjujejo z lastnimi zaposlenimi, del pa nadomeščajo s pogodbenimi storitvami tiskanja, katerih izvajalec je invalidsko podjetje (**MK**, ukrepa 5.2 in 5.4).

**Cankarjev dom Ljubljana**

Konec leta 2024 je bilo v Cankarjevem domu zaposlenih sedem invalidov, kar pomeni 4,3 odstotka vseh zaposlenih. Od teh jih je šest III. kategorije in eden II. kategorije. Pet jih dela v polovičnem delovnem času in dva v polnem delovnem času.

Cankarjev dom spada v skladu z Uredbo o določitvi kvote za zaposlovanje invalidov glede na uvrstitev v dejavnost pod šifro 90.040, v skupino drugih javnih, skupnih in storitvenih dejavnosti, za katere je od 1. maja 2007 določen 2-odstotni delež zaposlovanja invalidov, glede na število vseh zaposlenih. Zahtevano število zaposlenih invalidov presegajo, zato niso dolžni plačevati prispevka za spodbujanje zaposlovanja invalidov. Kot uporabniki državnega proračuna kljub preseganju predpisanega deleža niso upravičeni do oprostitve plačila prispevkov za pokojninsko in invalidsko zavarovanje ali za nagrado za preseganje kvote (**MK**, ukrep 5.3).

**SNG Drama Ljubljana**

V Drami so imeli na dan 31. decembra 2024 zaposlenih devet oseb s priznano invalidnostjo. Vsi so v Drami obdržali zaposlitev tudi po nastanku invalidnosti, kar so dosegli s prilagoditvijo delovnih mest ali s premestitvijo na drugo ustrezno delovno mesto v skladu s preostalimi zmožnostmi (**MK – SNG Drama**, ukrepa 5.2 in 5.4).

**Mestno gledališče ljubljansko (MGL)**

V MGL sta trenutno zaposlena dva invalida, vzdrževalec (polovična zaposlitev) in strokovna sodelavka (sedem ur) (**MK – MGL**, ukrep 5.4).

**Lutkovno gledališče Maribor (LGM)**

V letu 2024 so v LGM zaposlili invalida III. kategorije za določen čas iz lastnega vira financiranja in mu pogodbo o zaposlitvi podaljšali tudi v letu 2025 (**MK – LGM**, ukrepa 5.2 in 5.4).

**Mestno gledališče Ptuj**

V Mestnem gledališču Ptuj trenutno ne zaposlujejo invalidov, občasno pa sodelujejo z invalidom, ki je šepetalec, lektor in igralec (**MK**, ukrepi 5.2, 5.4, 5.8 in 5.9).

**Javni sklad Republike Slovenije za kulturne dejavnosti (JSKD)**

JSKD je imel v letu 2025 pet redno zaposlenih invalidov in/ali oseb s posebnimi potrebami ter eno z javnimi deli (**MK - JSKD**, ukrepa 5.2 in 5.4).

**MP, Uprava Republike Slovenije za probacijo**, poroča, da nadaljuje zagotavljanje probacijske naloge dela v splošno korist invalidom, kot je bilo pojasnjeno v poročilu o uresničevanju akcijskega načrta za leto 2023. Pri tem se še naprej srečuje s težavami pri iskanju organizacij, v katerih lahko delo opravljajo osebe s I. kategorijo invalidnosti (**MP**, ukrep 5.4).

**ZRSZ** poroča, da so redno izvajali storitev ZR v skladu z ZZRSZI in Mrežo izvajalcev 2021–2027. Sodelovali so tudi pri izvedbi javnega razpisa MDDSZ za izbor izvajalcev socialnega vključevanja (**ZRSZ**, ukrep 5.5).

**ZZZS** poroča, da je v njihovih prostorih 21. novembra 2024 potekalo strokovno srečanje z Zavodom za pokojninsko in invalidsko zavarovanje Slovenije (ZPIZ). Srečanje je bilo eno v nizu dogodkov, namenjenih poglobitvi sodelovanja na operativni ravni med organizacijama. Tokrat je bil dogodek osredinjen na zdravnike, predvsem na zdravnike odločevalce na ZZZS glede začasne zadržanosti od dela ter zdravnike izvedence na ZPIZ, ki odločajo o trajni nezmožnosti za delo. Predstavljena so bila izhodišča za nov zakon o skupnem izvedenskem organu, ki se pripravlja v okviru delovne skupine na MZ. Ob sprejetju bi ta zakon pomembno spremenil način dela v obeh zavodih. Oba direktorja sta izrazila podporo zakonu, ki je tik pred sprejetjem, ter se zahvalila predstavnikom MZ in MDDSZ za uspešno delo in udeležbo na srečanju. Dogodek, na katerem so udeleženci spregovorili tudi o povsem medicinsko strokovnih temah, je zagotovil priložnost, da se poenoti delo obeh izvedenskih organov pri odločanju o začasni in trajni nezmožnosti za delo (**ZZZS**, ukrepa 5.1 in 7.1).

**Slovenska karitas** poroča, da je Karitas Celje v letu 2024 zaposlovala 17 oseb s statusom invalida, ki so v delo vključene z ustreznimi prilagoditvami in podporo. Izvajajo tudi poklicno rehabilitacijo in usposabljanje v sodelovanju s koncesionarji in župnijskimi Karitas. V usposabljanje na delovnem mestu so vključene tudi tri osebe. Škofijska karitas Murska Sobota je zaposlila pet invalidov in omogočala delovno vključevanje s prostovoljnim delom. Posebej pa je podprla invalide, ki so se znašli v socialni stiski in so nezaposljivi (**Slovenska karitas**, ukrepi 5.2, 5.4, 5.5 in 5.7).

**ZPIZ** poroča, da je v letu 2024 aktivno sodeloval s svojimi predlogi in pobudami pri pripravi vsebine pokojninske reforme ter si prizadeval, da bi bila prihodnja ureditev oblikovana tako, da bi bilo lažje tudi njeno izvajanje, v odsotnosti zakonodajnih predlogov na tem področju pa je bilo v manjši meri potrebno sodelovanje z Državnim zborom Republike Slovenije v zakonodajnih postopkih. Predstavniki zavoda redno sodelujejo, kadar so k sodelovanju pozvani kot strokovnjaki. Tudi v letu 2024 je zavod sodeloval na seji odbora Državnega zbora Republike Slovenije, na kateri se je obravnavalo Letno poročilo zavoda za leto 2023. Sodelovanje je potekalo tudi z Državnim svetom Republike Slovenije, saj so se predstavniki zavoda med drugim udeležili posveta o dolgotrajni oskrbi (2024): Med politiko in izvajalci ter uporabniki in svojci. Predstavniki zavoda so se udeleževali tudi regionalnih posvetov na temo dolgotrajne oskrbe.

Zavod je v preteklem letu resornemu ministrstvu pošiljal mnenja in predloge za predvideno pokojninsko reformo. Sodeloval je tudi pri sprejemanju drugih predpisih, ki jih je od resornega ministrstva prejel v pregled, med drugim v zvezi z Zakonom o osebni asistenci, Zakonom o uporabi jezika gluhoslepih, Zakonom o visokem šolstvu, Zakonom o dodatku k pokojnini za izjemne dosežke na področju kulture, Zakonom o tujcih, Zakonom o dohodnini ter Zakonom o davčnem postopku, Uredbo o spremembah in dopolnitvah Uredbe samozaposlenih v kulturi, pripravo predloga valorizacijskih količnikov za preračun osnov iz prejšnjih let zavarovanja na raven povprečne plače na zaposleno osebo, izplačane za leto 2023. Na poziv resornega ministrstva je zavod pripravil tudi odziv oziroma odgovore na vprašanja v zvezi z nadzorom obračuna obveznosti Republike Slovenije za pokojnine, priznane pod ugodnejšimi pogoji, ter druge prejemke in prispevke pokojninskega in invalidskega zavarovanja za obdobje od 1. januarja do 31. decembra 2023.

Poleg sodelovanja z resornim ministrstvom je zavod sodeloval tudi z drugim ministrstvi. V preteklem letu je veliko sodeloval z MZ. Predstavniki zavoda so aktivno sodelovali v delovni skupini za pripravo predloga zakona, ki ureja enotno izvedenstvo na področju socialne varnosti, pa tudi v delovni skupini za pripravo osnovne delovne dokumentacije. 13. junija 2024 so se predstavniki zavoda udeležili tudi sestanka o poklicnih boleznih, ki je bil organiziran eno leto po začetku uporabe novega Pravilnika o poklicnih boleznih. Tudi v letu 2024 se je nadaljevalo intenzivno sodelovanje z MSP, saj so se pojavljala vprašanja o ZDOsk-1, ki jih je bilo mogoče rešiti samo s sodelovanjem. Ugotovljene so bile nekatere pomanjkljivosti tega zakona, zato je bila imenovana tudi nova delovna skupina za pripravo sprememb zakona. Ker gre za novo socialno zavarovanje in obsežen sistem, so bile začetne težave z vzpostavitvijo izvajanja pričakovane in so se reševale sproti. Težave, ki jih zakonodaja ni ustrezno rešila, pa je obravnavala nova delovna skupina, katere naloga je priprava potrebnih sprememb zakona. Drugim ministrstvom je zavod nudil pomoč pri razlagi in izvajanju zakonodaje, povezane z zavodom in izobraževanjem. Na MORS in Policijski akademiji je bilo izvedeno predavanje v zvezi s priznanjem pravic iz obveznega pokojninskega in invalidskega zavarovanja.

V preteklem letu sta se nadaljevala dobro sodelovanje in pomoč zavodov s področja socialnega zavarovanja. Tako je zavod sodeloval z ZZZS pri izmenjavi podatkov o stanju in poteku postopka za oceno invalidnosti in priznanih pravic iz invalidskega zavarovanja, poleg tega pa jim je predstavil tudi svoj informacijski sistem UDG. Tudi z ZRSZ je bilo v letu 2024 odprtih nekaj tem, ki so se reševale na skupnih sestankih, med drugim v zvezi z razjasnitvijo informativnih odjav ZRSZ, sodelovanje in usklajevanje pa je potekalo tudi na temo projekta Celovita storitev svetovanja in podpore pred upokojitvijo in po upokojitvi s poudarkom na podaljševanju delovne skupnosti, ponovni aktivaciji in socialni vključenosti starejših in oseb.

13. novembra 2024 je na Zavodu za pokojninsko in invalidsko zavarovanje potekalo 4. srečanje jedrne skupine Slovenske skupnosti prakse, in sicer na temo Socialna varnost na slovenskih kmetijah v okviru projekta SafeHabitus. Na srečanju so predavali o pokojninskem in invalidskem zavarovanju – pogoji in obveznosti za kmete ter o uveljavljanju pravic iz pokojninskega in invalidskega zavarovanja.

ZPIZ poroča o pobudah in vprašanjih institucij. Navaja, da so se na zavod obračali poslanci s poslanskimi vprašanji in pobudami. Zavod je na področju obveznega pokojninskega in invalidskega zavarovanja tudi v preteklem letu javnost informiral v medijih in na svoji spletni strani, informiral novinarje, fizične in pravne oseb ter odgovarjal na njihova vprašanja, pripravljal mnenja in sporočal zaprošene statistične podatke. V postopkih, katerih vsebina se je nanašala na delo zavoda, je sodeloval tudi z Državnim odvetništvom Republike Slovenije, predsednico države, Varuhom človekovih pravic Republike Slovenije in Računskim sodiščem Republike Slovenije.

11. in 12. aprila 2024 je v organizaciji ZPIZ, ZZZS, Združenja izvajalcev zaposlitvene rehabilitacije in Thermane Laško potekal že 6. Mednarodni kongres medicinskih izvedencev Slovenije. Vsebinski poudarki kongresa so bili psihiatrija, torej področje duševnih in vedenjskih motenj glede začasne zadržanosti od dela (zdravstveni absentizem), trajnejša in trajna zadržanost od dela (ocena preostale delazmožnosti, invalidnost), uspešne intervencije vračanja na delo z namenom ohranjanja delazmožnosti, poklicne in zaposlitvene rehabilitacije, ureditev različnih zdravstvenih sistemov pravic ob zmanjšani delazmožnosti in povezovanje socialne varnosti začasno in trajneje zmanjšane delazmožnosti.

Kongres je posebno pozornost namenil možnostim medicinskega izvedenstva za ohranjanje in zmanjševanje delazmožnosti bolnikov in invalidnih oseb na področju socialne varnosti, ki temelji na funkcionalni zmogljivosti ter z dokazi podprtimi in učinkovitimi rehabilitacijskimi metodami. Takšen način obravnave je temeljni steber za učinkovito in pravično obravnavo pravic bolnikov ob zmanjšani delazmožnosti iz socialnih zavarovanja.

Kongres je združil vsebino priznanih strokovnjakov in predavateljev s področja medicinskega izvedenstva, zavarovalniške medicine, rehabilitacijske medicine in strokovnega področja duševnih in vedenjskih motenj. Ob tem niso bila zanemarjena niti druga področja medicinskega izvedenstva in zavarovalniške medicine, kot so posebnosti sistemov zdravstvenega zavarovanja ob zmanjšani delazmožnosti ter primeri dobre prakse zakonodajnih intervencij obvladovanja naraščajočega problema zdravstvenega absentizma v Sloveniji in drugod, ter tudi področja sodnega varstva zavarovanih oseb, zavarovalniško medicinskega in zavarovalniško strokovnega nadzora plačevanja zdravstvenih storitev.

V Kongresnem centru GH Bernardin v Portorožu so 29. in 30.maja 2024 z možnostjo spletnega spremljanja potekali XXIII. Dnevi delovnega prava in socialne varnosti o izzivih zagotavljanja dostojnega dela in javnih sistemov socialne varnosti za vse. Generalni direktor ZPIZ je v okviru plenarne sekcije Aktualna vprašanja pokojninskega in invalidskega zavarovanja predstavil tematiko ohranitev razmerja med zavarovanci in uživalci pokojnin – kako celovito urediti sistem pokojninskega in invalidskega zavarovanja.

V hotelu GH Bernardin je 19. in 20. septembra 2024 potekala že 7. konferenca pokojninskega in invalidskega zavarovanja. Predavatelji so postregli s predstavitvami in podatki, ki kažejo, da je Slovenija javnofinančno stabilna, sistemi socialne varnosti pa delujejo stabilno in zagotavljajo pravice vsem generacijam zavarovancem. Osrednji temi konference sta bili pokojninsko in invalidsko zavarovanje ter zdravstveno zavarovanje.

Konferenco je odprl generalni direktor Zavoda za pokojninsko in invalidsko zavarovanje Slovenije, ki je k uvodnemu nagovoru povabil visokega gosta, predsednika Državnega sveta Republike Slovenije. Ta je ocenil, da smo glede na številne aktivnosti tako na ravni delovnih skupin, ki pripravljajo spremembe na področju pokojninskega in invalidskega zavarovanja, kot tudi v okviru Ekonomsko-socialnega sveta na pragu novega večjega posega v navedeni sistem.

Drugi dan konference, ki je bil namenjen invalidskemu in zdravstvenemu zavarovanju, je z uvodnim predavanjem odprl državni svetnik in predsednik Komisije za socialno varstvo, delo, zdravstvo in invalide Državnega sveta Republike Slovenije. V svojem prispevku je poudaril velik pomen zagotavljanja visoke stopnje socialne varnosti invalidov in posameznikov z (začasno) zmanjšano delovno zmožnostjo, s poudarkom na invalidskem zavarovanju kot glavni varovalni mreži.

Generalni direktor ZPIZ je svojo predstavitev namenil izzivom s področja invalidskega zavarovanja in predstavitvi dela izvedenskih organov. Poudaril je, da mora invalidsko zavarovanje ostati del enotnega sistema, prenova tega zavarovanja pa bi morala zagotoviti učinkovit sistem za ohranjanje in pridobitev zaposlitve osebam z začasno ali trajno zmanjšano zmožnostjo za delo, vzpostaviti učinkovit sistem poklicne rehabilitacije in preglednejši sistem invalidskega zavarovanja. Tudi enotni izvedenski organ po njegovem mnenju lahko prispeva k boljšemu in hitrejšemu postopku rehabilitacije in vrnitve na delo, vendar le če pride do vsebinskih sprememb zakonodaje na več področjih.

V nadaljevanju so svoje odzive na povezovanje zdravstvenega in invalidskega zavarovanja z vidika delovanja enotnega izvedenskega organa podali predstavniki Zavoda za zdravstveno zavarovanje Slovenije in Zavoda za pokojninsko in invalidsko zavarovanje Slovenije. Predstavnica ZPIZ je pojasnila pripravljen okvir delovanja enotnega izvedenskega organa in roke, ki si jih je zastavila delovna skupina pri pripravi novega zakona, po katerih naj bi inštitut v popolnosti zaživel do 1. januarja 2028. Izvedenec v sektorju za izvedenstvo pa je predstavil izzive na področju delovanja izvedenskih organov, način dela izvedenskih organov zavoda ter način ocenjevanja invalidnosti in delovne zmožnosti.

7. novembra 2025 je zavod na povabilo ZRSZ za področje Gorenjske pripravil predavanje o delovnih invalidih in povezovanju področij pokojninskega in invalidskega zavarovanja s področjem zaposlovanja delovnih invalidov (**ZPIZ**, ukrep 5. 1).

**ZIZRS** poroča, da je v letu 2024 aktivno spremljalo priprave na novi javni razpis za nadaljevanje projekta Prehod mladih na trg dela – projekta Prehod mladih+. ZIZRS je v različnih javnostih javno pojasnjevalo pomen nadaljevanja projekta za mlade s posebnimi potrebami pri njihovem prehodu iz šole na trg dela. Projekt bo pomenil obliko dodatne podpore in pomoči za mlade s posebnimi potrebami, ki so v procesu izobraževanja ter spoznavajo trg dela in zaposlovanja in vstopajo nanj. Poleg tega je ZIZRS je pripravilo tudi eno poslansko vprašanje v Državnem zboru Republike Slovenije glede nadaljevanja projekta ter vprašanja poslalo Ministrstvu za kohezijo in regionalni razvoj Republike Slovenije. Zaradi obveščanja mladih in javnosti o pripravah na projekt Prehod mladih+ je ZIZRS sodelovalo na Informativi 2024 (**ZIZRS**, ukrep 5.4).

Dogodki

**MDDSZ, Direktorat za trg dela in zaposlovanje, Sektor za zaposlovanje**, poroča, da Zavod Republike Slovenije za zaposlovanje brezposelne pri razvrščanju na prosta delovna mesta zastopa pri delodajalcih. Dodatno pozornost namenjajo aktivaciji oseb, ki v določenem obdobju niso bile razvrščene na prosta delovna mesta. Prav tako območne službe Zavoda Republike Slovenije za zaposlovanje organizirajo karierne dogodke za težje zaposljive skupine brezposelnih (invalidi), na dogodkih za delodajalce pa poudarjajo nujnost večjega vključevanja teh skupin kot enega od še neizkoriščenih potencialov na trg dela.

Območna služba Ljubljana je 1. februarja 2024 v svojih prostorih organizirala zaposlitveni sejem, ki so ga poimenovali Podpora iskalcem zaposlitve z invalidnostjo pri povezovanju z delodajalci iz različnih dejavnosti. Sejma z 291 kratkimi zaposlitvenimi razgovori se je udeležilo 328 iskalcev zaposlitve.

Območna služba Ptuj je 16. aprila 2024 izpeljala zaposlitveni dogodek, na katerem je iskalcem zaposlitve z invalidnostjo nudila podporo pri povezovanju z delodajalci iz različnih dejavnosti s ciljem ustvarjanja novih zaposlitvenih priložnosti. Z namenom ozaveščanja o enakovrednem vključevanju invalidov v delovno okolje so v prvem sklopu dogodka 22 delodajalcem predstavili različne oblike spodbud, ki so na voljo pri zaposlovanju teh oseb. Predstavitev so izvedli skupaj z Javnim štipendijskim, razvojnim, invalidskim in preživninskim skladom Republike Slovenije, Finančnim uradom Republike Slovenije ter izvajalcem zaposlitvene rehabilitacije Zavodom Vitis. Delodajalce so seznanili s kvotnim sistemom in finančnimi vzpodbudami ter davčnimi olajšavami pri zaposlovanju invalidov, aktualnimi ukrepi APZ in zaposlitveno rehabilitacijo. Predstavitev je bila tudi dobra priložnost za seznanitev s primeri dobrih praks posameznih delodajalcev; poudarek je bil na pozitivnih rezultatih sodelovanja med institucijami za uspešnejše vključevanje invalidov v delovno okolje in ohranjanje njihovih delovnih mest. V drugem sklopu dogodka je deset delodajalcev predstavilo aktualna prosta delovna mesta za iskalce zaposlitve z invalidnostjo, zatem pa so potekali individualni razgovori, med katerimi so delodajalci dobili priložnost osebno spoznati kandidate. Opravili so 131 zaposlitvenih razgovorov z brezposelnimi in zaposlenimi invalidi.

Zavod se je tudi v letu 2024 v okviru poglobljenega kariernega svetovanja prednostno usmerjal v odpravljanje zaposlitvenih ovir, aktivacijo in iskanje priložnosti za čimprejšnje zaposlovanje brezposelnih oseb na aktualna prosta delovna mesta (**MDDSZ**, ukrep 5.5).

**MK, Arhiv Republike Slovenije (ARS)**, poroča, da v okviru zaposlovanja invalidov zagotavlja karierni razvoj zaposlenih. V letu 2024 je Arhiv Republike Slovenije zagotovil udeležbo na naslednjih dogodkih s področja API:

* izobraževanje z naslovom Priložnosti in obveze digitalne dostopnosti v organizaciji Zavoda za digitalno dostopnost A11Y.si in Evropskega centra virov o dostopnosti je potekalo v okviru evropskega programa AccessibleEU 9. aprila 2024;
* Konferenca – GAAD Slovenija 2024 v organizaciji Zavoda za digitalno dostopnost A11Y.si, Evropskega centra virov o dostopnosti – AccessibleEU, Zavoda za založniško dejavnost Beletrina in Nacionalnega sveta invalidskih organizacij Slovenije (NSIOS) 16. maja 2024;
* usposabljanje z naslovom Spletna dostopnost – zahtevna raven v organizaciji Upravne akademije 12. junija 2024;
* konferenca z naslovom Digitalna vključenost v informacijski družbi – DIGIN 2024! 9. oktobra 2024 in
* posvet z naslovom Mobilnost in spletna dostopnost za invalide in starejše, ki ga je organiziral in gostil Državni svet Republike Slovenije 14. oktobra 2024 (**MK**, ukrepa 5.2 in 5.4).

**ZRSZ** poroča, da sodeluje pri organizaciji in izvedbi strokovnih srečanj in izobraževanj strokovnih delavcev v skladu z ZZRZI (REHA dnevi, predsedniki rehabilitacijskih komisij, izvajalci storitev ZR, delodajalci). Izvajajo zaposlitvene sejme in druge dogodke za brezposelne invalide na območnih službah ZRSZ.

**JŠRIPSRS** poroča, da je v letu 2024 na večjem številu dogodkov v lastni organizaciji (4) ali dogodkov v organizaciji drugih, ki se jih je udeležil kot predavatelj (5), splošno in ciljno javnost seznanjal s kvotnim sistemom in vzpodbudami, pravicami in obveznostmi invalidov in delodajalcev, zapisanimi v zakonu, vse z namenom približevanja navedenega javnosti in strankam, spodbujanja zaposlovanja invalidov in ohranjanja delovnih mest zanje ter zagotovitve dodatne možnosti zastavljanja neposrednih vprašanj in ponujanja odgovorov. Dogodkov se je udeležilo, zlasti tistih v organizaciji sklada, zelo veliko število zainteresiranih (med 120 in 200 na dogodek). Njihovo število, aktivna udeležba in dejstvo ohranjanja odstotka zaposlenih invalidov tekom let kot tudi ohranjanje in porast števila vlog ter finančna stabilnost sklada, ki sredstva za vzpodbude pridobi izključno iz plačanega prispevka zaradi nedoseganja kvote, število dolžnikov, od katerih je sredstva treba prisilno izterjati, ki se je v zadnjih letih bistveno zmanjšalo in se ne povečuje, kažejo na dejstvo, da je kvotni sistem sprejet in se uspešno izvaja ter da so tudi delodajalci razumeli in sprejeli njegovo poslanstvo (**JŠRIPSRS**, ukrep 5.8).

**ZPIZ** poroča o dogodkih, povezanih s pravico do poklicne rehabilitacije:

* V Žalcu je 28. februarja 2024 potekala predstavitev invalidskega zavarovanja za kmečke ženske, ki je bila povezana z vprašanja prejemanja dajatev, čeprav kmečke ženske niso bile obvezno vključene v pokojninsko in invalidsko zavarovanje.
* V Portorožu so v Kongresnem centru Portus v hotelu Slovenija 24. in 25. septembra 2024 potekali 23. tradicionalni Dnevi poklicne in zaposlitvene rehabilitacije – REHA dnevi, ki združujejo strokovnjake s področja poklicne in zaposlitvene rehabilitacije v Sloveniji.

ZPIZ poroča o REHA dnevih, ki jih organizirajo skupaj z MDDSZ, Zavodom Republike Slovenije za zaposlovanje, Univerzitetnim rehabilitacijskim inštitutom Republike Slovenije – Soča in Združenjem izvajalcev zaposlitvene rehabilitacije v Republiki Sloveniji. Več o REHA dnevih je poročal že ZIZRS pri cilju 1 na straneh 28–29 (**ZPIZ**, ukrep 5.4).

Količinski podatki

**MDDSZ, Direktorat za trg dela in zaposlovanje, Sektor za zaposlovanje**, poroča, da se je zmanjševanje števila brezposelnih invalidov v evidenci brezposelnih oseb nadaljevalo tudi v letu 2024. Konec decembra 2024 je bilo v evidenci registrirano brezposelnih oseb prijavljenih 6947 invalidov, kar je za 11 odstotkov manj kot konec decembra 2023. Med vsemi brezposelnimi invalidi je bilo konec decembra 2024 59,1 odstotka starejših od 50 let, 35,4 odstotka starih od 30 do 49 let in 5,4 odstotka starih do 29 let. Glede na izobrazbeno strukturo je bilo takih z osnovno šolo ali manj 34,4 odstotka, nižje, srednje poklicno izobraževanje je imelo 36,9 odstotka invalidov, srednjo splošno izobrazbo je imelo 20,8 odstotka brezposelnih invalidov in terciarno izobrazbo 7,9 odstotka. V primerjavi z letom 2023 se je delež invalidov med vsemi brezposelnimi nekoliko zmanjšal in je konec leta 2024 znašal 14,8 odstotka oziroma za 1,3 odstotne točke manj kot pred enim letom. V letu 2024 se je iz evidence brezposelnih osebe zaradi zaposlitve odjavilo 2243 invalidov, kar je za 3 odstotke manj kot leta 2023. Manj zaposlitev invalidov je bilo tudi v splošni brezposelnosti, saj se v letu 2024 zaposlilo skupaj 40.629 brezposelnih oseb, kar je glede na leto 2023 za 1,5 odstotka manj.

*Preglednica 6: Brezposelni invalidi, 2015–2024 (MDDSZ)*

|  |  |  |  |  |
| --- | --- | --- | --- | --- |
| Leto | Število brezposelnih  (na dan 31. decembra) | Število brezposelnih invalidov  (na dan 31. decembra) | Delež invalidov med brezposelnimi (v %) | Število zaposlitev  invalidov v posameznem letu |
| **2015** | 113.076 | 16.797 | 14,9 | 2717 |
| **2016** | 99.615 | 15.836 | 15,9 | 3375 |
| **2017** | 85.060 | 14.659 | 17,2 | 3155 |
| **2018** | 78.534 | 13.663 | 17,4 | 3101 |
| **2019** | 75.292 | 12.989 | 17,3 | 2875 |
| **2020** | 87.283 | 12.185 | 14,0 | 2828 |
| **2021** | 65.969 | 10.589 | 16,1 | 3003 |
| **2022** | 53.181 | 8751 | 16,5 | 2452 |
| **2023** | **48.353** | **7784** | **16,1** | **2289** |
| **2024** | **47.038** | **6947** | **14,8** | **2243** |

*Vir: ZRSZ.*

Država spodbuja zaposlovanje brezposelnih invalidnih oseb tudi z ukrepi aktivne politike zaposlovanja (v nadaljnjem besedilu: APZ), s katerimi odpravlja neskladja na trgu dela in zmanjšuje ovire za zaposlovanje, še posebej težje zaposljivih oseb. Namen APZ je usklajevati ponudbo in povpraševanje na trgu dela, zmanjšati brezposelnost in povečati zaposlenost, okrepiti usposobljenost posameznikov in jim pomagati do zaposlitve.

Invalidne brezposelne osebe spadajo v ranljivo skupino oseb in se zaradi večje [socialne vključenosti](https://sl.wikipedia.org/wiki/Socialna_izklju%C4%8Denost) in povečanja možnosti za vstop na trg dela prednostno vključujejo v različne programe APZ. Prednost pri vključevanju v programe APZ imajo osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela ter brezposelne osebe, ki še niso bile vključene v noben ukrep APZ. S programi usposabljanja in izobraževanja si lahko brezposelne osebe pridobijo izobrazbo, znanje in veščine za opravljanje določenih poklicev ali nalog na delovnem mestu. V okviru programov APZ osebe lahko pridobijo tudi praktične delovne izkušnje, s katerimi si olajšajo pot do zaposlitve. S programi spodbujanja zaposlovanja se brezposelne osebe vključijo v delovno okolje, spoznajo nove ljudi in pridobijo dodatna znanja, veščine in delovne izkušnje.

Brezposelni invalidi, ki so prijavljeni v evidencah Zavoda Republike Slovenije za zaposlovanje, se torej lahko vključijo v različne programe izobraževanja, usposabljanja in zaposlovanja za izboljšanje zaposlitvenih možnosti. Pri tem je pomembno, da ustrezajo vsaj eni ciljni skupini programa, v katerega se želijo vključiti. Ni pa treba, da so prav invalidi navedeni kot ciljna skupina takšnega programa. V letu 2024 je bilo v različne programe APZ vključenih 1607 brezposelnih invalidov, kar je za 25 odstotkov več kot leta 2023. V letu 2024 brezposelni invalidi sestavljajo 12 odstotkov vseh vključenih brezposelnih oseb v APZ v letu 2024.

Brezposelni invalid so se v letu 2024 vključevali v programe javnih del in učne delavnice (*ukrep 4*): 812, različne programe usposabljanja in izobraževanja (*ukrep 1*): 640 in programe spodbujanja zaposlovanja (*ukrep 3*): 155 (**MDDSZ**, ukrep 5.5).

**MK, Sekretariat MK, Služba za pravne in kadrovske zadeve**, poroča, da so bili skupaj na MK (vključno z ARS) v letu 2024 zaposleni štirje invalidi, in sicer en za določen čas ter trije za nedoločen čas, v deležu glede na vse zaposlene znaša to 1,59 odstotka (**MK**, ukrep 5.4).

**ZRSZ** poroča o izvajanju ZZRZI in vključevanju v programe APZ v letu 2024:

* število obravnav na rehabilitacijskih komisijah: 898,
* število izdanih odločb o nezaposljivosti: 389,
* število izdanih odločb o zaposljivosti na zaščitenih delovnih mestih: 117,
* število izdanih odločb o podporni zaposlitvi: 94,
* število vključenih brezposelnih oseb v storitve zaposlitvene rehabilitacije: 2002,
* število vključenih brezposelnih oseb v programe aktivne politike zaposlovanja: 1607,
* število brezposelnih invalidov, ki so se zaposlili v tem obdobju: 2243 (**ZRSZ**, ukrepi 5.4, 5.5, 5.7 in 5.10).

**MJU – Direktorat za javni sektor, Generalni sekretariat**, poroča, da je bilo po podatkih Centralne kadrovske evidence državne uprave v organih državne uprave (ministrstvih, organih v sestavi, vladnih službah in upravnih enotah) na dan 31. decembra 2024 zaposlenih 1038 invalidov, ki so bili razporejeni po naslednjih kategorijah:

*Preglednica 7: Število invalidov, zaposlenih v organih državne uprave (MJU, 2019−2024)*

|  |  |  |  |  |  |  |
| --- | --- | --- | --- | --- | --- | --- |
| **Kategorije invalidnosti** | **Št. na dan 31. decembra 2019** | **Št. na dan 31. decembra 2020** | **Št. na dan 31. decembra 2021** | **Št. na dan 31. decembra 2022** | **Št. na dan 31. decembra 2023** | **Št. na dan 31. decembra 2024** |
| invalid I. kategorije | 0 | 0 | 0 | 0 | 0 | 0 |
| invalid II. kategorije | 83 | 81 | 77 | 72 | 64 | 65 |
| invalid III. kategorije | 942 | 974 | 1000 | 1022 | 983 | 936 |
| vojni invalid | 3 | 3 | 3 | 3 | 3 | 3 |
| telesna okvara | 26 | 24 | 25 | 26 | 24 | 25 |
| drugi invalidi | 4 | 5 | 4 | 5 | 6 | 9 |
| **Skupaj** | **1058** | **1087** | **1109** | **1128** | **1080** | **1038** |

Vir: CKEDU.

V letu 2024 na MJU praktičnega usposabljanja z delom ni opravljal noben dijak, zato tudi ni bilo potrebe po izvedbi javnega naročila po določbah 31. člena Zakona o javnem naročanju (ZJN-3, Uradni list RS, št. 91/15 in nasl) (**MJU**, ukrepa 5.2 in 5.3).

**ZPIZ** poroča o podatkih o poklicni rehabilitaciji in ohranitvi zaposlitve delovnih invalidov, ki je ena od pravic iz invalidskega zavarovanja in pomaga ohraniti zaposlitev zavarovanca po spremembi njegovega zdravstvenega stanja. Zavod je v letu 2024 povabil na vsebinsko predstavitev poklicne rehabilitacije 585 zavarovancev (v letu 2023 648), predstavitev pa se je udeležilo tudi 187 njihovih delodajalcev. Po opravljenih individualnih razgovorih se je 365 zavarovancev odločilo, da želijo z institutom poklicne rehabilitacije iskati rešitev za ohranitev zaposlitve. Vsi, ki so se odločili za poklicno rehabilitacijo, so bili z napotnico poslani k izvajalcem zaposlitvene rehabilitacije, ki opravljajo pogodbeno storitev za zavod. Ker gre za več različnih strokovnih timov, je obravnava zavarovancev zelo raznolika. Nekateri od njih zelo ažurno in strokovno (upoštevajoč veljavno zakonodajo) rešujejo ohranitev zaposlitve posameznika, ne pa vsi. To potrjuje podatek, da so bila od 365 napotenih zavarovancev za 203 pripravljena poročila, ki so predvidevala poklicno rehabilitacijo, pa še med temi je zavod ugotovil 44 različnih nepravilnosti ter jih vrnil v dopolnitev oziroma popravek. 31. decembra 2024 je bilo pri izvajalcih zaposlitvene rehabilitacije v obravnavi še 190 primerov.

31. decembra 2024 je bilo v poklicno rehabilitacijo vključenih 230 zavarovancev, na isti dan leto prej pa 233. V letu 2024 je bilo podpisanih 142 pogodb o poklicni rehabilitaciji, kar je za 7 odstotkov manj kot v letu 2023. Med rehabilitanti je nekoliko več moških, in sicer 75, žensk je 67. Največ rehabilitantov je v starostni skupini od 41 do 50 let (43 odstotkov), nato od 31 do 40 let (30 odstotkov), sledijo starejši od 51 let (16 odstotkov), za njimi so tisti v starostni skupini od 26 do 30 let (7 odstotkov) in najmlajša skupina do 25 let (4 odstotke).

Izvedeni so bili različne oblike in načini poklicne rehabilitacije, ki so se glede na predhodno leto v deležih spremenili:

* za 0,6 odstotka se je zvišalo izobraževanje na ustreznih šolah (v letu 2023 se je zvišalo za 2 odstotka),
* za 1,9 odstotka se je znižalo izobraževanje ob delu (v letu 2023 se je znižalo za 0,5 odstotka),
* za 1,1 odstotka se je znižalo usposabljanje s praktičnim delom na ustreznem delovnem mestu (v letu 2023 se je znižalo za 2,2 odstotka),
* za 0,6 odstotka sta se zvišala kratkotrajno usposabljanje in izobraževanje (v letu 2023 sta se zvišala za 8 odstotkov) in
* za 1,8 odstotka se je zvišalo število prilagoditev delovnega mesta z ustreznimi tehničnimi pripomočki (v letu 2023 se je znižalo za 7,3 odstotka).

V letu 2024 je poklicno rehabilitacijo uspešno končalo 117 zavarovancev. Kljub strokovnim zagotovilom izvajalcev zaposlitvene rehabilitacije o sposobnosti in zmožnosti posameznega rehabilitanta 16 zavarovancev (med njimi je 14 takšnih, ki so se izobraževali) pri poklicni rehabilitaciji ni bilo uspešnih.

Možnosti sofinanciranja prilagoditve delovnega mesta so delodajalci uveljavljali tudi v okviru zahtevkov za sofinanciranje prilagoditve prostorov in delovnih sredstev v zvezi s pravico do premestitve. V letu 2024 je bilo sklenjenih 21 pogodb. Skupna vrednost vseh pogodb je znašala 30.071,68 evra. Najvišji odobreni znesek po pogodbi je znašal 5.779,82 evra, najnižji pa 65,88 evra.

V okviru ukrepov za ohranitev zaposlitve delovnih invalidov je zavod sofinanciral stroške programov usposabljanja v šestih primerih. Pogodbe so bile sklenjene s šestimi različnimi delodajalci. Najdaljše usposabljanje je trajalo 12 mesecev, najkrajše pa sedem dni. Vrednost vseh sklenjenih pogodb je znašala 13.741,60 evra. Najvišji znesek usposabljanja je znašal 6.234,99 evra, najnižji pa 353,80 evra (**ZPIZ**, ukrep 5.4).

**Težave, opozorila, komentarji, predlogi**

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, opozarja, da je problem v muzejih pomanjkanje mentorjev s posebnimi znanji za delo z invalidnimi osebami (**MK**, ukrepa 5.2 in 5.4).

**ZPIZ** opozarja na težave iz naslova poklicne rehabilitacije, ki se vežejo na neustreznost zakonodaje z namenom širše motivacije zavarovancev in delodajalcev, da bi izkoristili pravice iz naslova poklicne rehabilitacije:

* nezainteresiranost zavarovanca in delodajalca za poklicno rehabilitacijo,
* nezainteresiranost manjših delodajalcev za delavce iz tujine, pri katerih pride do zmanjšanja preostale delovne zmožnosti oziroma spremembe v zdravstvenem stanju,
* nestrokovnost izvajalcev zaposlitvene rehabilitacije pri reševanju problema posameznega delovnega invalida in nekritičnost do optimalne porabe sredstev.

**ZRSZ** opozarja na:

* nezadostno število rehabilitacijskih svetovalcev za izvajanje nalog ZRSZ po ZZRZI;
* predolge čakalne vrste za vključitev v storitve zaposlitvene rehabilitacije (tudi več kot eno leto) in pomanjkanje možnosti za kakovostno usposabljanje izobraženih invalidov v okviru mreže delodajalcev pri izvajalcih storitev zaposlitvene rehabilitacije;
* pomanjkanje ustreznih rešitev za ohranjanje zaposlitve zlasti starejših invalidov, posledično ugotavljajo večkratne vključitve v storitve zaposlitvene rehabilitacije ob vsaki vnovični prijavi v evidenco brezposelnih oseb in povečano število vlog za oceno zaposljivosti že zaposlenih invalidov;
* zmanjševanje možnosti za zaposlitev invalidov v obstoječih zaposlitvenih centrih in invalidskih podjetjih, saj so ta v celoti podvržena spremembam na trgu. Ocenjujejo, da bi uvedba možnosti iz točke 5.1, še posebej spodbujanje pridržanih javnih naročil in kombiniranje zaposlitvenih izobraževalnih programov in začasnega zaposlovanja glede na netržne zaposlitvene možnosti in druge možnosti subvencioniranega zaposlovanja, pomembno vplivala na večjo varnost oziroma stabilnost poslovanja navedenih oblik.

**Poročevalci nevladnih organizacij**

**NSIOS**

Programi

**NSIOS** poroča, da kot delodajalec uresničuje svoja načela spodbujanja delovne vključenosti invalidov, saj ima sklenjeno redno delovno razmerje z delavcem s statusom invalida na delovnem mestu samostojni strokovni delavec. S tem NSIOS kot mikro delodajalec presega obveznosti po kvotnem sistemu zaposlovanja invalidov. Hkrati v aktualne projekte vključuje invalide in jih spodbuja k sodelovanju pri aktivnostih, ki jih narekujejo projekti, v katere je vključen NSIOS (**NSIOS**, ukrepi 5.1, 5.2 in 5.3).

Dogodki

**NSIOS** poroča, da invalidske organizacije, članice NSIOS, med svojimi programi namenjajo pozornost tudi usposabljanju invalidov za samostojno življenje in delo ter sodelujejo v projektih z namenom izboljšanja zaposlitvenih možnosti invalidov (na primer Društvo študentov invalidov, Zveza delovnih invalidov Slovenije, Društvo revmatikov Slovenije). Večina organizacij v okviru svojega delovanja zaposluje invalide, nekatere pa so svoje programe nadgradile tudi z ustanovitvijo invalidskega podjetja ali zaposlitvenega centra, v katerem omogočajo zaposlitveno rehabilitacijo, usposabljanje in zaposlovanje invalidov. Predstavniki NSIOS so v letu 2024 aktivno sodelovali pri reševanju nastale krize zaposlitve invalidov v Škofjeloškem podjetju. NSIOS ves čas intenzivno sodeluje z Združenjem invalidskih podjetij Slovenije (**NSIOS**, ukrepi 5.1, 5.2 in 5.3).

**Težave, opozorila, komentarji, predlogi**

**NSIOS** opozarja, da so vzpodbude za zaposlovanje invalidov na voljo le delodajalcem, ki želijo zaposliti delavce s statusom invalida, ne pa vsem, ki zaposlujejo invalide. Kvote za zaposlitev v javni upravi in v sektorju informacijskih storitev so še vedno najnižje v primerjavi z drugimi sektorji, kar ni dobro znamenje za gospodarski sektor.

NSIOS meni, da je potrebna dopolnitev zakonodaje v skladu s Konvencijo o pravicah invalidov, in sicer da se vključi pravica zahtevati razumne prilagoditve za invalide. Če delodajalec zaposli invalida, ki ima telesno okvaro, ne pa tudi odločbe delovnega invalida (ker je invalidnost nastala ob rojstvu oziroma pred prvo zaposlitvijo), delodajalec ne more uporabiti sredstev za prilagoditev iz sklada za prilagoditve. Tudi če je delavec s telesno okvaro napoten na invalidsko komisijo, da bi pridobil status delavnega invalida, tega statusa ne more pridobiti, ker je njegova izobrazba že prilagojena njegovemu poklicu in tega lahko opravlja (**NSIOS**, ukrepi 5.1, 5.2 in 5.3).

6. CILJ: FINANČNO-SOCIALNA VARNOST

**Opis cilja**

Invalidi so podvrženi večjemu tveganju revščine kakor drugi ljudje, kar se je že pokazalo v letih svetovne finančne, gospodarske in javnodolžniške krize na evrskem območju. Povečanje revščine in višja stopnja nasilja, zanemarjanja in zlorabe sta se znova pokazala v času pandemije covida-19. Zato je za zagotavljanje ustrezne življenjske ravni invalidov treba sprejemati ustrezne ukrepe za njihovo socialno varnost. Pri tem je treba upoštevati, da se invalidi in njihove družine ali bližnji pogosto srečujejo z višjimi stroški, ki nastanejo zaradi invalidnosti, kakor drugi ljudje.

Državne podpore, to je storitve in denarne prejemke za invalide, bi bilo torej treba ustrezno poenotiti ali uskladiti z vrsto in stopnjo invalidnosti. Prav tako bi se morali denarni prejemki usklajevati z rastjo cen življenjskih potrebščin. Programi socialne varnosti naj vključujejo spodbude k opiranju na lastne moči in sposobnosti. Zagotavljajo naj tudi razvoj in financiranje poklicnega usposabljanja in zaposlovanja.

**Ukrepi**

* 1. poenotenje sistema državnih podpor in olajšav, namenjenih storitvam in denarnim prejemkom za pokrivanje dodatnih stroškov zaradi invalidnosti. Sistem naj temelji predvsem na potrebah invalidov;
  2. zagotavljanje minimalnega mesečnega dohodka, ki omogoča ustrezno socialno varnost invalidom, ki nimajo drugih primernih dohodkov;
  3. zagotavljanje dohodka in socialne varnosti tudi osebam, ki skrbijo za invalide;
  4. zagotavljanje primernega vsaj minimalnega denarnega prejemka invalidom, ki živijo v ustanovi in nimajo lastnih dohodkov;
  5. omogočanje daljšega porodniškega dopusta in daljšega dopusta za nego otrok invalidnim materam ali očetom;
  6. zagotavljanje dostopa do mehanizmov za večanje socialne varnosti in zmanjšanje tveganja revščine posebno za skupine ranljivih invalidov, na primer invalidne ženske, starejše in težje invalide;
  7. vzpostavitev enovitega sistema dolgotrajne oskrbe, ki bo zagotavljal enako dostopnost in pravice za vse invalide.

**Uresničevanje šestega cilja**

Novi zakonodajni okvirji so prinesli zvišanje različnih socialnih transferjev, vključno z denarno socialno pomočjo, varstvenim dodatkom, pogrebninami in drugimi podporami za posameznike in gospodinjstva. Povišani so tudi dodatki za nego otroka s težko motnjo v duševnem razvoju ali težko gibalno oviranega otroka ali otroka z boleznijo iz seznama hudih bolezni ter delno plačilo za izgubljeni dohodek. Prav tako sta bili uvedeni poenostavitev in širitev uporabe nižje stopnje DDV za medicinske pripomočke. V prihodnosti se načrtujejo dodatne spremembe, ki bodo zvišale prejemke za vojne invalide, ob podpori programov za njihovo socialno vključenost in zdravje. Nevladne organizacije so pripravile predlog novega zakona, ki bi omogočil prejemanje invalidnine tudi tistim s telesno okvaro, ki niso vključeni v sistem delovnega invalidskega varstva.

Mnogi invalidi živijo v težkih razmerah, s prenizkimi dohodki in nezadostnimi nadomestili, kar negativno vpliva na njihovo zdravje in kakovost življenja. Invalidi se pogosto soočajo z dodatnimi stroški in socialno izključenostjo.

**Nosilci**

MDDSZ, MF, NIJZ, NSIOS

**Poročevalci ministrstev in javnih zavodov**

**MDDSZ, MF, MORS, Slovenska karitas**

Sprejeta zakonodaja

**MDDSZ, Direktorat za socialne zadeve**, poroča o Sklepu o usklajenih višinah transferjev, ki so določeni v nominalnih zneskih, ter o odstotku uskladitve drugih transferjev posameznikom in gospodinjstvom v Republiki Sloveniji (Uradni list RS, št. 15/24). Na podlagi objavljenega indeksa rasti cen življenjskih potrebščin v obdobju januar–december preteklega leta (2023) so se zaradi uskladitve osnovnega zneska minimalnega dohodka 1. aprila 2024 ustrezno zvišali zneski dodeljene denarne socialne pomoči in varstvenega dodatka. Zvišali so se tudi zneski pogrebnine, posmrtnine in izredne denarne socialne pomoči ter prag za upravičenost do denarne socialne pomoči, varstvenega dodatka in posmrtnine (**MDDSZ**, ukrep 6.2).

**MDDSZ, Direktorat za družino**, poroča, da se je na podlagi Sklepa o usklajenih višinah transferjev, ki so določeni v nominalnih zneskih, ter o odstotku uskladitve drugih transferjev posameznikom in gospodinjstvom v Republiki Sloveniji (Uradni list RS, št. 15/24) 1. marca 2024 dvignil znesek dodatka za nego otroka.

Na podlagi objavljene nove višine minimalne plače se je 1. januarja 2024 dvignil znesek delnega plačila za izgubljeni dohodek. Delno plačilo za izgubljeni dohodek je osebni prejemek, ki ga prejme eden od staršev, kadar prekine delovno razmerje ali začne delati krajši delovni čas zaradi nege in varstva otroka s težko motnjo v duševnem razvoju ali težko gibalno oviranega otroka ali otroka z boleznijo iz seznama hudih bolezni.

26. avgusta 2024 je bil v Uradnem listu RS, št. 74/24, objavljen Pravilnik o spremembah in dopolnitvah Pravilnika o kriterijih za uveljavljanje pravic za otroke, ki potrebujejo posebno nego in varstvo, v okviru katerega je bil dopolnjen Seznam težkih, kroničnih bolezni in stanj. V letu 2024 je bilo povprečno mesečno 1262 upravičencev (**MDDSZ**, ukrep 6.2).

**MF, Direktorat za sistem davčnih, carinskih in drugih javnih prihodkov**, poroča o Zakonu o spremembah in dopolnitvah Zakona o davku na dodano vrednost (ZDDV-1O), Priloga 1. Navaj, da se je v skladu s spremembo Direktive o DDV spremenila tudi dikcija 4. točke Priloge 1 ZDDV-1. Spremenjena ureditev se uporablja od 1. januarja 2025 ter poenostavlja in razširja uporabo nižje stopnje DDV za medicinsko opremo in pripomočke. Po prejšnji ureditvi se je lahko nižja stopnja DDV uporabljala za medicinsko opremo, pripomočke in druga sredstva, ki so namenjena za lajšanje ali zdravljenje okvare ali invalidnosti in so namenjena izključno za osebno uporabo upravičencev (invalidnih oseb). S spremembo se uporaba nižje stopnje DDV za te izdelke poenostavlja, saj se lahko uporablja, kadar so običajno namenjeni uporabi v zdravstvu ali uporabi za invalidne osebe. Prav tako se razširja obseg uporabe nižje stopnje DDV v zvezi z izdelki, nujno potrebnimi za lajšanje in premagovanje invalidnosti. Poleg vzdrževanja takšnih izdelkov (medicinskih pripomočkov) se nižja stopnja DDV uporablja tudi za prilagoditev, najem ali zakup teh izdelkov (na primer za invalidne osebe) (**MF**, ukrep 6.1)

Zakonodaja v pripravi

**MORS, Direktorat za vojne veterane in vojaško dediščino**, poroča, da je v pripravi predlog novele Zakona o vojnih invalidih. Novela predlaga zvišanje odmerne osnove in spremembo usklajevanja prejemkov vojnega invalida (invalidnina, dodatek za posebno invalidnost, invalidski dodatek) (**MORS**, ukrepa 6.1 in 6.2).

Programi

**MORS, Direktorat za vojne veterane in vojaško dediščino**, poroča, da je sofinanciral programe za vojne invalide po javnem razpisu na podlagi sklenjenih pogodb o sofinanciranju programov za leto 2024. Program vključuje pomoč pri organiziranju zdraviliškega klimatskega zdravljenja, pomoč pri organiziranju zdravstvene oskrbe, nege in terapij ter pomoč pri nakupu invalidskih in tehničnih pripomočkov ter prilagoditev in poleg tega vključuje organizacijo delavnic za ohranjanje zdravja, denarne in druge pomoči, pomoč pri organiziranju in izvedbi opravil, ki omogočajo socialno vključenost in kakovost bivanja (**MORS**, ukrepa 6.1 in 6.6).

**Slovenska karitas** poroča, da invalidnim osebam omogoča dostop do humanitarne pomoči, pomoči pri plačilu položnic ter dostavo toplih obrokov. Pomoč s paketi hrane je v letu 2024 prejemalo 2974 invalidov. Invalidom pomagajo tudi pri uveljavljanju pravic in svetovanju (**Slovenska karitas**, ukrepi 6.1, 6.2 in 6.6).

Količinski podatki

**MDDSZ, Direktorat za invalide**, poroča, da je bilo po ZSVI v letu 2024 7482 upravičencev (december 2024), ki jim je bilo izplačano 79.031.943 evrov (**MDDSZ**, ukrepa 6.2 in 6.4).

**MORS, Direktorat za vojne veterane in vojaško dediščino**, poroča, da je sofinanciral programe za vojne invalide po javnem razpisu na podlagi sklenjenih pogodb o sofinanciranju programov s tremi nevladnimi organizacijami, ki delujejo v javnem interesu na področju vojnih invalidov v višini 137.402,33 evra. Sofinanciral je tudi programe Zveze vojnih invalidov NOV v Trstu, ki skrbi za vojne invalide v zamejstvu, v višini 29.697,60 evra (**MORS**, ukrep 6.6).

**Poročevalci nevladnih organizacij:**

**NSIOS**

Programi

**NSIOS** poroča, da je njihova delovna skupina za pripravo predloga osnutka Zakona o invalidnini na podlagi telesne okvare v letu 2024 pripravila osnutek predloga navedenega zakona in ga tudi finančno ovrednotila. Namen pripravljenega osnutka zakona je zagotoviti pravico do invalidnine osebam, ki nimajo statusa delavnega invalida, imajo pa 50-odstotno ali hujšo telesno okvaro. Te osebe so namreč pridobile invalidnost ob rojstvu ali pozneje v času šolanja, ko niso bile vključene v delovno razmerje. Čeprav je velika večina invalidov s telesno okvaro delovnih aktivnih, ne morejo pridobiti pravice do invalidnine, ker ne morejo pridobiti statusa delovnega invalida. NSIOS meni, da je to diskriminatorno v primerjavi z drugimi invalidi (**NSIOS**, ukrep 6.6).

Dogodki

**NSIOS** poroča o srečanju s predstavniki vlade, sestanku z MDDSZ in sestanku s fokalno skupino Vlade Republike Slovenije (**NSIOS**, ukrep 6.6).

**Težave, opozorila, komentarji, predlogi**

**NSIOS** skupaj s svojimi članicami opozarja na ureditev Zakona o pokojninskem in invalidskem zavarovanju. Uskladiti je treba invalidske pokojnine, da bodo omogočale človeku dostojno življenje. S predlogi so seznanili tudi Vlado Republike Slovenije.

Navajajo, da je finančna in socialna varnost invalidov še vedno zelo slaba. Nemalokrat se srečujejo s težkimi razmerami na terenu, v katerih živijo invalidi. Večkrat slabo finančno stanje vpliva tudi na njihovo zdravje, tako fizično kot psihično. Zaradi vse večjih stisk si posamezniki invalidi ne morejo prilagoditi bivalnega okolja, zato večkrat tvegajo dodatne poškodbe pri preprostem transferju oziroma bivanju doma. Invalidi se pogosteje kot drugi prebivalci soočajo z nižjimi dohodki, posledično slabšim ekonomsko-socialnim položajem in socialno izključenostjo. Zlasti najnižje invalidske pokojnine ne dosegajo praga revščine, prav tako so nezadostna druga nadomestila iz naslova invalidnosti. Poleg tega se invalidi in njihove družine soočajo z dodatnimi stroški, povezanimi z nakupom različnih pripomočkov, urejanjem prilagojenega bivalnega okolja, plačili terapij in podobnim.

V okviru NSIOS je bila imenovana interna delovna skupina, katere naloga sta analiza veljavne ureditve pravice do invalidnine ter priprava predloga za poenotenje oziroma ureditev pravice do invalidnine za vse polnoletne invalide (**NSIOS**, ukrep 6.6).

7. CILJ: ZDRAVJE IN ZDRAVSTVENO VARSTVO

**Opis cilja**

Dostop do ustrezne zdravstvene oskrbe in zagotavljanje zdravja morata biti neodtujljivi človekovi pravici. Zdravstveno varstvo je tako kakor socialno varstvo kazalnik stanja ali statusa razvoja družbe. Zdravje in zdravstveno varstvo sta temeljni človekovi pravici. Zato je treba s pravimi ukrepi zagotoviti zdravstveno varstvo vsem, ne glede na njihovo zdravstveno, socialno in ekonomsko stanje ali zmožnosti. Obenem je temeljna dolžnost vsakega posameznika varovanje zdravja in zdravega življenja. Tudi invalidi lahko s primernimi programi vzdržujejo in ustrezno obnovijo svoje zdravstveno stanje. Poseben pomen imajo zdravstveni programi obnovitvene rehabilitacije, ki so namenjeni preprečevanju oziroma upočasnjevanju napredovanja invalidnosti, obvladovanju invalidnosti, ohranjanju zdravja in preprečevanju nastanka sekundarnih okvar ali zdravstvenih zapletov.

Upoštevajoč hiter razvoj medicine je pomembno, da se invalidom omogoči dostop do sodobnih načinov zdravljenja in s tem doseganje najvišje mogoče ravni zdravja in funkcioniranja.

Invalidom se tako kakor neinvalidom z Zakonom o zdravstvenem varstvu in zdravstvenem zavarovanju zagotavljata skrb za zdravje in zdravstveno varstvo.

**Ukrepi**

* 1. zagotavljanje celostne in usklajene zdravstveno-socialne politike (med drugim uveljavljanje klasifikacije Svetovne zdravstvene organizacije International Classification of Functioning, Disability and Health);
  2. spodbujanje inovativnih organizacijskih načinov, katerih cilj je povečati prožnost zagotavljanja zdravstvene oskrbe, prilagojene potrebam invalidov;
  3. zagotavljanje čim boljše dostopnosti do zdravstvenih programov in storitev ne glede na starost, spol, obliko in stopnjo invalidnosti (na primer ZZZS financira obnovitveno rehabilitacijo);
  4. spodbujanje dejavne vloge invalidov za reševanje njihovih zdravstvenih težav, podpiranje programov ozaveščanja o zdravem življenju in izvajanje preventivnih zdravstvenih programov za različne vrste invalidov s ciljem vzdrževanja in obnovitve ostankov njihovega zdravja (programi za krepitev in ohranjanje zdravja);
  5. izboljšanje sistemske ureditve glede medicinskih pripomočkov, podporne tehnologije za invalide in ljudi, ki delajo z invalidi;
  6. zagotavljanje zgodnjega odkrivanja in celovite zgodnje obravnave otrok s posebnimi potrebami in njihovih družin s posebnim poudarkom na mobilnih oblikah pomoči, ki omogočajo, da otrok ostane v družini;
  7. zagotavljanje celostne rehabilitacije (medicinske, psihološke, socialne in poklicne) odraslih oslepelih in slabovidnih, gluhih in naglušnih ter gluho-slepih oseb;
  8. zagotavljanje strokovnih programov obnovitvene rehabilitacije;
  9. izboljšanje znanja ali vedenja osebja v zdravstvenih ustanovah o posameznih vrstah invalidnosti, da bodo invalidi ustrezno obravnavani glede na svojo invalidnost in potrebe, ter upoštevanje potreb in spoštovanje dostojanstva invalidov med obravnavo, vključno s tem, da je, kadar je le mogoče, treba komunicirati neposredno z invalidi;
  10. sistematično zbiranje podatkov o zdravstvenem stanju in potrebah invalidov in otrok s posebnimi potrebami ter obstoječih mrežnih povezavah v skupnosti, pa tudi iskanje načinov prilagajanja zdravstvenih zmogljivosti dejanskim potrebam invalidov;
  11. izboljšanje zagotavljanja zdravstvenih storitev za invalide, vključene v socialnovarstvene zavode in zavode za usposabljanje;
  12. preučitev možnosti vzpostavitve enotnega kriterija in posledično enotnega multidisciplinarnega organa, ki bi združeval postopke ocenjevanja invalidnosti, začasne odsotnosti z dela, zaposljivosti, dolgotrajne oskrbe, poklicne rehabilitacije, prilagoditve delovnega mesta, medicinskih pripomočkov, pomoči in postrežbe drugega pri opravljanju osnovnih življenjskih potreb, zdravstvene rehabilitacije;
  13. zagotavljanje informacij in napotkov zdravstvene službe neposredno invalidom na njim prilagojen način, tolmačem slovenskega znakovnega jezika, tolmačem oseb z gluhoslepoto, osebnim asistentom, družinskim pomočnikom ali neformalnim oskrbovalcem invalidov;
  14. zagotavljanje invalidom prilagojenih programov glede na njihove potrebe;
  15. prilagoditev standardov in normativov izvajanja zdravstvenih storitev posamezni vrsti invalidov;
  16. podpora v procesu vračanja na delo;
  17. sprememba in dopolnitev seznama telesnih okvar in poklicnih bolezni;
  18. v primeru izrednih okoliščin v državi se ranljive družbene skupine vključijo v izjeme oziroma pozitivno diskriminacijo, ko ukrepi, ki se navezujejo na izvajanje zdravstvene dejavnosti iz razloga varovanja in ohranjanja zdravja, zanje ne veljajo (na primer odpovedi pregledov in rehabilitacij, nezmožnosti obiskov v času hospitalizacij, obiski v domu za starejše in podobno).

**Uresničevanje sedmega cilja**

Zakonodajne spremembe v letu 2024 prinašajo pomembne novosti za invalide na področju zdravja in zdravstvenega varstva. Izboljšala se je dostopnost zdravstvenih storitev, vključno z rehabilitacijami in medicinskimi pripomočki, saj so bili odpravljeni nekateri pogoji za njihovo pridobitev. Ukinjeno je bilo dopolnilno zdravstveno zavarovanje, kar pomeni, da stroške v celoti krije osnovno zavarovanje. Sprejeti so bili tudi ukrepi za okrepitev kadra in kakovosti oskrbe v skupnosti, kar vpliva na boljšo podporo uporabnikom. V pripravi je zakon za vzpostavitev enotnega izvedenskega organa, ki bo združil obstoječe službe za ocenjevanje delazmožnosti in drugih pravic s področja socialnega varstva. Cilj je poenotiti postopke, izboljšati strokovnost in pospešiti odločanje.

V letu 2024 je Slovenija v okviru mednarodnega razvojnega sodelovanja in humanitarne pomoči namenila posebno pozornost ranljivim skupinam, vključno z invalidi. V zdravstvu so bili sprejeti ukrepi za izboljšanje dostopnosti zdravstvenih storitev za ranljive skupine, vključno z brezplačnimi prevozi in izboljšano prostorsko dostopnostjo. Obnovitvena rehabilitacija invalidov, namenjena ohranjanju funkcionalnosti in večji samostojnosti, je zajemala več kot 3600 udeležencev. Prav tako so bili izvedeni preventivni programi za otroke z zdravstvenimi težavami, katerih cilj je bila podpora pri obvladovanju bolezni.

V letu 2024 je bila v raziskovalnih poročilih obravnavana problematika neenakosti v zdravju invalidov, z osredinjenostjo na spremljanje njihove zdravstvene oskrbe. Prav tako je bila prepoznana potreba po izboljšanju premeščanja pacientov z zahtevnimi zdravstvenimi potrebami iz bolnišnic v socialne zavode, za kar se pripravlja razpis v letu 2025. V okviru raziskovalnih projektov so bili predstavljeni pozitivni rezultati pri oceni izkušenj bolnikov s kroničnimi boleznimi in kakovostjo njihove oskrbe.

Zaznane so bile težave pri zagotavljanju ustreznih pripomočkov in usposabljanju kadrov, dostopnosti zdravstvenih storitev ter pomanjkanju ustreznega zakonodajnega okvira za rehabilitacijo. Predlagana so tudi izboljšanja na področju zbiranja podatkov o potrebah invalidov.

**Nosilci**

MDDSZ, MZ, ZPIZ, ZZZS, SOUS, NIJZ, NSIOS

**Poročevalci ministrstev in javnih zavodov**

**MSP, MZEZ, MZ, NIJZ, ZZZS, ZPIZ, Slovenska karitas, SOUS**

Sprejeta zakonodaja

**MSP, Direktorat za starejše, dolgotrajno oskrbo in deinstitucionalizacijo, Sektor za upravljanje izvajalskih organizacij**, poroča, da je bil sprejet Zakon o začasnih ukrepih za izboljšanje kadrovskih in delovnih pogojev ter zmogljivosti pri izvajalcih socialnovarstvenih storitev in dolgotrajne oskrbe (ZZUKDPSS, Uradni list RS, št. 62/24), ki vključuje več ukrepov, tudi v podporo izvajalcem, ki zagotavljajo storitve v skupnosti, in sicer:

1. ukrep pridobitev nacionalne poklicne kvalifikacije je namenjen sofinanciranju nacionalnih poklicnih kvalifikacij za delo v socialnem varstvu oziroma dolgotrajni oskrbi;

2. ukrep vključevanje prostovoljcev je namenjen sofinanciranju stroškov vključevanja prostovoljcev in s tem krepitvi prostovoljskih aktivnosti in socialnega vključevanja uporabnikov izvajalcev;

3. ukrep zagotavljanje kakovosti in varnosti obravnave pri izvajalcu je namenjen sofinanciranju stroškov vzpostavitve modela kakovosti in varnosti socialnovarstvenih storitev, zdravstvenih storitev oziroma storitev dolgotrajne oskrbe, ki jih za uporabnike zagotavlja izvajalec; del ukrepa je tudi usposabljanje zaposlenih na področju vsebin upravljanja kakovosti in učinkovitega upravljanja kadrov;

4. ukrep posodobitev in optimizacija delovnih procesov je namenjen sofinanciranju sodobnih tehnologij in pripomočkov s ciljem zagotavljanja neprekinjene obravnave uporabnikov in razbremenitve zaposlenih;

5. ukrep integracijski program ob zaposlitvi oseb, ki niso državljani Republike Slovenije, je namenjen sofinanciranju ukrepov za hitrejšo integracijo novozaposlenih oseb, ki niso državljani Republike Slovenije (na primer sofinanciranju stroškov bivanja, priznavanja poklicne kvalifikacije, tečaja slovenskega strokovnega jezika in tako dalje);

6. ukrep sofinanciranje stroškov za pridobitev izobrazbe zaposlenega za potrebe izvajalca je namenjen sofinanciranju izobraževanj zaposlenih izvajalca za pridobitev potrebne izobrazbe za delovna mesta, za katera izvajalci težje pridobivajo kader;

7. ukrep kadrovske štipendije je namenjen sofinanciranju kadrovske štipendije dijaku/dijakinji ali študentu/študentki zadnjega letnika programov za pridobitev izobrazbe s področja gastronomija, socialno delo, fizioterapija, delovna terapija, zdravstvena nega, specialna in rehabilitacijska pedagogika, socialna gerontologija, psihologija in kineziologija;

8. ukrep dodatne naloge Zavoda Republike Slovenije za zaposlovanje v podporo zaposlovanju pri izvajalcih je namenjen krepitvi podpore izvajalcem pri zaposlovanju tujcev in izvedbi potrebnih postopkov zaposlovanja tujca, kakor tudi sofinanciranju tečajev slovenščine, ki se bodo lahko začeli že v matični državi tujca, ki se bo zaposlil pri izvajalcu socialnovarstvene storitve ali dolgotrajne oskrbe (**MSP**, ukrepi 2.6, 7.2 in 7.11).

**MZ** poroča o naslednji sprejeti zakonodaji oziroma spremembah:

1. V Zakonu o dodatnih interventnih ukrepih za zagotovitev dostopnosti v zdravstvu so bili nekateri ukrepi za izboljšanje dostopnosti iz interventnega zakona o interventnih ukrepih (ZIUZDS; Uradni list RS, št. 136/23, 35/24 – ZZdrS-J, 102/24 – ZZKZ in 112/24 – ZDIUZDZ) podaljšani s konca leta 2025 na leto 2026. Mednje spada tudi skupinska rehabilitacija za osebe s paraplegijo, paralizo, multiplo sklerozo, mišičnimi in živčno-mišičnimi boleznimi, cerebralno paralizo, najtežjo obliko generalizirane psoriaze, juvenilnim revmatoidnim artritisom, sladkorno boleznijo, fenilketonurijo, celiakijo, Parkinsonovo boleznijo, poškodbo glave, težjo ali težko motnjo v duševnem razvoju ob določeni funkcionalni okvari, razvojnim zaostankom ali intelektualno manjzmožnostjo, za otroke in mladostnike s prekomerno telesno težo, za osebe z avtizmom.
2. V Pravilih obveznega zdravstvenega zavarovanja (Uradni list RS, št. 79/94, 73/95, 39/96, 70/96, 47/97, 3/98, 3/98, 51/98 – odl. US, 73/98 – odl. US, 90/98, 6/99 – popr., 109/99 – odl. US, 64/00 – popr., 91/00 – popr., 61/00, 59/02, 35/03 – popr., 18/03, 30/03, 78/03, 84/04, 44/05, 86/06, 90/06 – popr., 64/07, 33/08, 7/09, 88/09, 30/11, 49/12, 106/12, 99/13 – ZSVarPre-C, 25/14 – odl. US, 25/14, 85/14, 10/17 – ZČmIS, 64/18, 4/20, 42/21 – odl. US, 61/21, 159/21 – ZZVZZ-P, 183/21, 196/21 – ZDOsk, 142/22 – odl. US, 163/22, 124/23 in 82/24) je prišlo:

* do razširitve kroga izvajalcev zobno-protetične rehabilitacije s pomočjo zobnih vsadkov – pri določenih zdravstvenih stanjih bodo lahko te storite izvajali tudi izvajalci na sekundarni ravni zdravstvene dejavnosti in ne več izključno izvajalec na terciarni ravni zdravstvene dejavnosti;
* razširjeni in posodobljeni so bili standardi zobozdravstvenih storitev;
* podaljšan je bil rok za izdajo zdravila, ki je predpisano v okviru nujnega zdravljenja, in za ponovno izdajo zdravila ali živila na obnovljivi recept;
* razširjen je bil rok ponovne izdaje medicinskih pripomočkov brez nove naročilnice na individualno izdelane čevlje.

1. Sprejet je bil Sklep o zdravstvenih stanjih in drugih pogojih za upravičenost do medicinskih pripomočkov iz obveznega zdravstvenega zavarovanja (Uradni list RS, št. 61/21, 183/21, 163/22, 124/23 in 82/24):

* pri medicinskem pripomočku ortopedski čevlji po Schejnu je črtan starostni pogoj, ki je določal, da mora biti zavarovana oseba mlajša od enega leta;
* v skupini medicinskih pripomočkov pri inkontinenci in težavah z odvajanjem seča je črtan pogoj telesne teže nad 30 kg kot eden od pogojev za upravičenost do medicinskih pripomočkov iz podskupin medicinskih pripomočkov za srednjo, težko in zelo težko inkontinenco ter do medicinskih pripomočkov iz podskupine otroške plenice.

1. V Strategiji razvoja zdravstvene dejavnosti na primarni ravni zdravstvenega varstva do leta 2031 (SRZDPR2031) so predvideni priprava predloga posebnega zakona, ki bo urejal enotni izvedenski organ, in drugi ukrepi za ohranjanje delazmožnosti (**MZ**, ukrepi 7.3, 7.4, 7.5, 7.7, 7.8, 7.10, 7.11, 7.12, 7.14 in 7.16).

**ZZZS** poroča o naslednji sprejeti zakonodaji:

* Zakon o spremembah in dopolnitvah Zakona o zdravstvenem varstvu in zdravstvenem zavarovanju (Uradni list RS 78/23; v nadaljnjem besedilu: ZZVZZ-T), uporabljati se je začel 1. januarja 2024 (**ZZZS**, ukrepa 7.1 in 7.3);
* Spremembe in dopolnitve Pravil obveznega zdravstvenega zavarovanja (Uradni list RS, št. 124/23; v nadaljnjem besedilu: pravila), ki so se v pretežnem delu začele uporabljati 1. januarja 2024 (razen v delu glede medicinskih pripomočkov, ki so se pri sistemskih spremembah v pretežnem delu začele uporabljati 1. oktobra 2024) (**ZZZS**, ukrepi 7.1, 7.3 in 7.5);
* Spremembe Sklepa o zdravstvenih stanjih in drugih pogojih za upravičenost do medicinskih pripomočkov iz obveznega zdravstvenega zavarovanja (Uradni list RS, št. 124/23; v nadaljnjem besedilu: novela Sklepa o medicinskih pripomočkih) (**ZZZS**, ukrepi 7.1, 7.3 in 7.5).

Z začetkom uporabe ZZVZZ-T je bilo ukinjeno kritje zdravstvenih storitev v odstotnem deležu iz obveznega zdravstvenega zavarovanja (v nadaljnjem besedilu: OZZ) in s tem tudi dopolnilno zdravstveno zavarovanje.

S spremembami pravil se spreminja natančnejši obseg zdravstvenih storitev, primerneje urejajo postopki uveljavljanja pravic. Pravila se usklajujejo s predpisi in besedilo pravil se notranje usklajuje. Ena od najpomembnejših novosti je, da se uvaja napotnica brez časovne veljavnosti, ki bo veljala do konca zdravstvene obravnave na sekundarni oziroma terciarni ravni, kar bo opredelil napotni zdravnik (začetek veljavnosti 10. septembra 2024). Zaradi poenostavitve postopkov izdaje napotnice, odprave administrativnih ovir za zdravnike in zavarovane osebe ter zaradi njihove hitrejše zdravstvene obravnave je določeno, da ima napotni zdravnik na podlagi napotnice samodejno vsa pooblastila (pregled, preiskava, zdravljenje, nadaljnje napotitve) in da zdravniku, ki izda napotnico, tega ni treba na napotnici posebej določati. Prav tako je črtano, da trajanje veljavnosti napotnice vnaprej (na napotnici) določi osebni zdravnik oziroma zdravnik, ki je izdal napotnico. Tako bodo napotnice veljale do konca zdravstvene obravnave na sekundarni oziroma terciarni ravni, kar bo opredelil napotni zdravnik. Če napotni zdravnik napotnice ne bo zaključil sam (na primer je to pozabil storiti), bo napotnica samodejno zaključena po preteku dveletnega roka, šteto od zadnje zdravstvene storitve, opravljene na podlagi te napotnice, če na ta dan zavarovana oseba ni vpisana v čakalni seznam. Ker so bile za te spremembe tako na strani NIJZ kot tudi na strani izvajalcev zdravstvenih storitev vzpostavljene tehnične možnosti, ki bodo omogočale njihovo izvajanje v sistemu eZdravje, bo od 10. septembra 2024 dalje:

* omogočeno izdajanje samo napotnic do konca zdravljenja (napotnica bo veljala, dokler je napotni zdravnik ne zaključi ali je ne zaključi sistem. Ena napotnica = eno zdravstveno stanje = en specialist, v okviru te napotnice pa se lahko izvede hkrati več naročil z različnimi vrstami zdravstvene dejavnosti);
* na napotnicah ne bo več treba določati obsega pooblastil 1., 2. ali 3. (napotni zdravnik bo imel na podlagi izdane napotnice samodejno vsa pooblastila, ki mu omogočajo izvedbo zdravstvenih storitev z njegovega delovnega področja);
* ukinja se tudi omejitev izdaje povezanih napotnic na samo eno raven (takšna prepoved se je v praksi izkazala za nepotrebno).

Tudi napotnice, ki so bile izdane pred 10. septembrom 2024 in njihova veljavnost še ni potekla, so bile spremenjene v napotnice z vsemi pooblastili do konca zdravljenja. Zavarovana oseba v času veljavnosti napotnice lahko zamenja specialista, kar bo z uveljavitvijo napotnice do konca zdravljenja lahko bolj aktualno.

Novela Sklepa o medicinskih pripomočkih se uskladi z razvojem medicinske doktrine in s tem se zavarovanim osebam zagotovi boljša, predvsem bolj primerna, kakovostna in varna zdravstvena obravnava. Večje število določil se spreminja in usklajuje zaradi preoblikovanja dopolnilnega zdravstvenega zavarovanja, zlasti z vidika opustitve doplačil. Vse zdravstvene storitve, ki so pravica iz obveznega zdravstvenega zavarovanja (v nadaljnjem besedilu: OZZ), se od 1. januarja 2024 dalje v celoti (100-odstotno) krijejo iz sredstev OZZ, in ne več v odstotku vrednosti v skladu s prej veljavnim Zakonom o zdravstvenem varstvu in zdravstvenem zavarovanju (v nadaljnjem besedilu: ZZVZZ). Izjema velja za obračun in kritje zdravstvenih storitev iz tretjega odstavka 26. člena ZZVZZ-T, to je za zdravstvene storitve, ki se začnejo izvajati do vključno 31. decembra 2023 in jih zaradi pravil o obračunu zdravstvenih storitev, ki veljajo v OZZ, ni mogoče obračunati do tega dne, temveč ko je končana zdravstvena obravnava.

Spremembe in dopolnitve Pravil obveznega zdravstvenega zavarovanja (Uradni list RS, št. 82/24; v nadaljnjem besedilu: pravila) so se v pretežnem delu začele uporabljati 1. oktobra 2024 (razen v delu glede zobozdravstvenih storitev in medicinskih pripomočkov) (**ZZZS**, ukrepi 7.1, 7.3 in 7.5).

Ureditev, ki se nanaša na spremenjene standardne materiale v zobozdravstvu, se začne uporabljati 1. julija 2025. Pri zalivkah v stranskem sektorju je zaradi postopne opustitve uporabe živega srebra na svetovni ravni (Uredba 2024/1849/EU) predvidena postopna opustitev amalgama kot standardnega materiala. Tako je na zalivkah v stranskem sektorju:

* pri otrocih, mlajših od 15 let, nosečnicah in doječih materah standardni material še naprej kompozit, amalgam pa le, če je to nujno potrebno zaradi zdravstvenih razlogov;
* od 1. januarja 2025 je tudi pri zavarovanih osebah do 26. leta starosti standardni material kompozit, amalgam pa le, če je to nujno potrebno zaradi zdravstvenih razlogov;
* od 1. julija 2026 bo tudi pri zavarovanih osebah od 26. leta starosti dalje (brez izjeme) standardni material kompozit, amalgam pa le, če je to nujno potrebno zaradi zdravstvenih razlogov. Zavarovane osebe, pri katerih je bila pred začetkom veljavnosti te novele pravil izdelana zalivka iz amalgama, lahko to zamenjajo šele, ko ta zalivka postane funkcionalno neustrezna.

1. decembra 2024 so začele veljati naslednje spremembe pri predpisovanju in izdaji medicinskih pripomočkov:

* izdaja artiklov, ki jih je določil Zavod ob predpisu nekaterih vrst medicinskih pripomočkov pri sladkorni bolezni, in medicinskih pripomočkov za zaščito ustne sluznice;
* akumulatorji za vozičke na elektromotorni pogon in električni skuterji se ne predpisujejo več na naročilnico;
* ponovne izdaje brez naročilnice – dodane nove vrste medicinskih pripomočkov;
* pri otroških plenicah ni več pogoja glede telesne teže in dodana je nova vrsta pri otroških plenicah;
* ni več starostne omejitve pri čevljih po Schejnu.

Podatki o številu naročilnic, na podlagi katerih so bili izdani in izposojeni medicinski pripomočki, stroških izdanih, izposojenih in servisiranih medicinskih pripomočkov ter številu izdanih medicinskih pripomočkov so v prilogah A1, A2 in A3.

Zakon o interventnih ukrepih na področju zdravstva, dela in sociale ter z zdravstvom povezanih vsebin (Uradni list RS, št. 136/23, 35/24, 102/24 in 112/24; v nadaljnjem besedilu: ZIUZDS) pripomore k večji dostopnosti, organiziranosti in učinkovitosti zdravstvenega sistema (**ZZZS**, ukrep 7.1).

ZIUZDS uvaja določene trajne in začasne nujne ukrepe na področju zdravstvenega varstva in zdravstvenega zavarovanja, zdravstvene dejavnosti, absentizma in poklicev v zdravstveni dejavnosti, s čimer odpravlja nekatere organizacijske pomanjkljivosti zdravstvenega sistema. Med drugim je spremenil določbo Zakona o nujnih ukrepih za zagotovitev stabilnosti zdravstvenega sistema (Uradni list RS, št. 100/22, 141/22 – ZNUNBZ in 76/23; ZNUZSZS), tako da lahko izbrani osebni zdravnik prenese pooblastilo za predpisovanje medicinskih pripomočkov na diplomirano medicinsko sestro oziroma diplomiranega zdravstvenika ali višjo medicinsko sestro oziroma višjega zdravstvenika po novem poleg medicinskih pripomočkov za sanitarne in gibalne potrebe pacientov tudi za druge medicinske pripomočke, če ti ne vplivajo na diagnostiko ali zdravljenje. Natančnejši seznam medicinskih pripomočkov določi Upravni odbor ZZZS. Veljavnost začasnega ukrepa je ZIUZDS podaljšal za eno leto, do 31. decembra 2025. ZIUZDS primarno obravnava področje obveznega zdravstvenega prispevka (v nadaljnjem besedilu: OZP) v delu, ki se nanaša na zagotovitev njegovega učinkovitega pobiranja, določa postopek in pravne podlage za izmenjavo podatkov, vezanih na OZP, hkrati pa vključuje tudi kategorije zavarovancev, ki so bili iz novele ZZVZZ izpuščeni. Zakon obravnava tudi področje skupinskih zdravstvenih programov, ki so bili z novelo ZZVZZ preneseni v košarico pravic iz obveznega zdravstvenega zavarovanja. Skupinski zdravstveni programi bodo v letu 2024 po interventnem zakonu izvedeni na podlagi razpisa, ki ga bo objavil ZZZS, sredstva pa bo zagotovil proračun Republike Slovenije.

ZZZS je na podlagi drugega odstavka 32. člena Zakona o interventnih ukrepih na področju zdravstva, dela in sociale ter z zdravstvom povezanih vsebin (Uradni list RS, št. 136/23 in 35/24 – ZZdrS-J) v Uradnem listu, št. 101/24, z dne 29. novembra 2024 in na spletni strani objavil Javni razpis za sofinanciranje preventivnih projektnih programov ohranjanja poklicnega zdravja in promocije zdravja na delovnem mestu za obdobje od leta 2025 do leta 2027 (**ZZZS**, ukrepa 7.1 in 7.3).

Vlogo za sofinanciranje projekta vloži kot prijavitelj:

* posamezen delodajalec s projektom na ravni delodajalca. Delodajalec je opredeljen v zakonu, ki ureja varnost in zdravje pri delu, pod pogojem, da pri njem opravlja delo eden ali več delavcev in ima sedež ali prebivališče v Republiki Sloveniji;
* združenje, ki predstavlja delojemalsko ali delodajalsko stran, s projektom na nacionalni oziroma regionalni ravni, v katerem lahko sodeluje posamezni sodelujoči delodajalec.

Delodajalec lahko prijavi samo en projekt za svoje delavce, združenje lahko prijavi največ tri projekte, in sicer enega za svoje delavce, enega na regionalni ravni in enega na nacionalni ravni. Če prijavitelj v nasprotju s prejšnjim odstavkom prijavi več projektov, komisija nobene od teh vlog ne upošteva oziroma jih zavrže. Rok za vložitev vloge pri ZZZS je bil 17. februar 2025.

Vlada Republike Slovenije je sprejela Uredbo o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2024 (Uradni list RS, št. 14/24, 30/24, 47/24, 53/24, 109/24; v nadaljnjem besedilu: uredba), ki velja od 17. februarja 2024, uporablja pa se za storitve, opravljene ali obračunane od 1. januarja 2024. Uredba določa vsebino dogovora o programih storitev obveznega zdravstvenega zavarovanja, opredelitev zmogljivosti, potrebnih za njegovo izvajanje, in obseg sredstev za leto 2024 in je podlaga za financiranje izvajalcev zdravstvenih storitev s strani ZZZS (**ZZZS**, ukrepa 7.1 in 7.3).

Na podlagi 30. člena Uredbe je ZZZS izvedel javni razpis za izbiro organizatorjev skupinske obnovitvene rehabilitacije za leto 2024 in javni razpis za izbiro organizatorjev zdravstvenega letovanja otrok in šolarjev za leto 2024. Finančna sredstva za izvedbo razpisov za oba programa je zagotovilo MZ.

Usmeritve zdravstvene politike za leti 2025 in 2026 določajo, da se do 1. januarja 2025 prenovi in uveljavi model financiranja ambulant družinske medicine in pediatrije z novimi glavarinskimi količniki, ki pomenijo pretežni del financiranja ambulant, ter uvede lestvica, ki motivira posamezne time k optimalnemu opredeljevanju zavarovanih oseb. Zato je ZZZS v sodelovanju z MZ in drugimi deležniki pripravil predlog za prenovo modela plačevanja ambulant družinske medicine in pediatrije (ADM in Ped), ki je začel veljati 1. februarja 2025 (**ZZZS**, ukrep 7.1).

Zakonodaja v pripravi

**ZPIZ** poroča, da je bila 11. septembra 2023 ustanovljena delovna skupina za pripravo zakona o skupnem izvedenskem organu, ki je delovala vse leto 2024. V njej so bili predstavniki MZ, MDDSZ, ZPIZ, ZZZS, ZRSZ, MSP in Združenja medicine dela, prometa in športa (ZMDPŠ). Delovna skupina se je srečevala do dvakrat mesečno in je pripravila gradivo zakona o enotnem izvedenskem organu, zakon pa je poimenovala Zakon o inštitutu za medicinsko in drugo izvedenstvo na področju socialne varnosti. Z zakonom se bodo uredili ustanovitev, organizacija, pristojnosti in način delovanja javnega zavoda (inštituta) za medicinsko in drugo izvedenstvo na področju socialne varnosti ter hkrati tudi postopki, ki so potrebni za njegovo izvajanje.

Namen zakona in ustanovitve novega inštituta je, da se združijo zdaj ločeni izvedenski organi dveh največjih zavodov ZZZS in ZPIZ zaradi optimizacije postopkov odločanja in poenotenja izvedenske prakse izvedenskih organov. Namen zakona je tudi združevanje izvedencev in s tem prenosu znanj med strokovnjaki s področja presoje (začasne in trajne) delazmožnosti, kar bo pomembno prispevalo k izgradnji enotne izvedenske prakse in nadaljnjemu strokovnemu razvoju področja medicinskega in tudi nemedicinskega izvedenstva. Poleg ocenjevanja začasne in trajne delazmožnosti bo inštitut podajal izvedenska mnenja za potrebe drugih upravnih organov. Socialno varnost sestavljajo področja obveznega zdravstvenega zavarovanja, obveznega pokojninskega in invalidskega zavarovanja ter dolgotrajne oskrbe, pa tudi vsa druga področja, za katera ni potrebno obvezno zavarovanje, to so področja, ki se nanašajo na invalidnost po drugih predpisih ali na druge življenjske funkcije (na primer nezmožnost obdelovanja zemljišča, pomoč osebi, storitve socialnega vključevanja, zmanjšanje življenjskih funkcij, in podobno), ki so v pristojnosti odločanja centrov za socialno delo ali pristojnih ministrstev. Če je za odločitev v zadevi na teh področjih potrebna podaja mnenja izvedenca, tako mnenje poda organ, ki ga vzpostavlja zakon, in sicer na način in po postopkih, ki jih tudi ureja (**ZPIZ**, ukrepi 7.2, 7.9, 7.10 in 7.12).

Programi

**MZEZ, Direktorat za multilateralno sodelovanje**, poroča, da je leta 2024 sodeloval pri naslednjih projektih in aktivnostih:

* Slovenija v okviru mednarodnega razvojnega sodelovanja in humanitarne pomoči namenja posebno pozornost ranljivim skupinam, tudi z zagotavljanjem nujne pomoči v času humanitarnih kriz in zagotavljanjem pomoči po humanitarnih krizah s programi rekonstrukcije in rehabilitacije. V letu 2024 so se v ta namen prek strateškega partnerja za nujni humanitarni odziv Slovenske karitas izvedli naslednji projekti: (1) izgradnja prostorov za fizioterapijo in obnova kuhinje v sklopu centra za invalidne otroke in mlade v kraju Zaričani v regiji Žitomir v Ukrajini, (2) letovanje mladih iz Ukrajine v Sloveniji, (3) rehabilitacija ranjenih palestinskih otrok v Sloveniji in humanitarna pomoč v Gazi in (4) humanitarna pomoč prizadetim s poplavami v Bosni in Hercegovini, v katerem je bila posebna pozornost namenjena zavodu Bakovići za osebe z motnjami v telesnem in duševnem razvoju.
* Poleg nujnega humanitarnega odziva so v letu 2024 potekali tudi projekti usposabljanja strokovnjakov s področja rehabilitacije in nudenja psihosocialne pomoči na terenu ali v Sloveniji v izvedbi ITF Ustanove za krepitev človekove varnosti in nevladnih organizacij. Tako je Slovenija na primer v Libanonu financirala dva projekta slovenskih nevladnih organizacij (Zavoda krog in Slovenske karitas), ki med drugim skrbita za usposabljanje lokalnih strokovnjakov in prostovoljcev za psihosocialno pomoč žrtvam nasilja zaradi spola in spolnega nasilja. V okviru projektov ITF je bila zagotovljena podpora rehabilitaciji sirske deklice (v okviru projekta Podpora skupnostim, prizadetim v konfliktu v SV Siriji), usposabljanje palestinskih strokovnjakov, psihosocialna rehabilitacija armenskih otrok, zdravstvena rehabilitacija 15 ukrajinskih ranjencev, zdravstvena in psihosocialna pomoč ukrajinskim begunskim otrokom, trening za ukrajinsko žensko ekipo v sedeči odbojki, protiminsko delovanje v Ukrajini. V Bosni in Hercegovini Republika Slovenija financira projekte opolnomočenja žrtev min v BiH, eden od projektov je posebej namenjen ženskim žrtvam (**MZEZ**, ukrepa 7.7 in 7.8).

**MZ** poroča, da so v Strategiji razvoja zdravstvene dejavnosti na primarni ravni zdravstvenega varstva do leta 2023 predvideni ukrepi za zagotovitev prostorske in infrastrukturne dostopnosti izvajalcev za ranljive skupine posameznikov; pripravila se bo ocena stanja z vidika infrastrukturne dostopnosti in dostopnosti zdravstvenih storitev za ranljive skupine na primarni ravni. Javni zdravstveni zavodi bodo pozvani k ureditvi ustrezno prilagojene infrastrukture, pripravila se bo ocena stanja z vidika uporabe javnih (brezplačnih) prevoznih sredstev, MZ bo pozvalo občine k spodbujanju zagotavljanja brezplačnih prevozov za obiske zdravstvenih zavodov za ranljive skupine pacientov v lokalni skupnosti na območju zdravstvenih zavodov.

Obnovitvena rehabilitacija je za zdravje invalidov lahko življenjskega pomena predvsem z vidika ohranjanja zdravja in preprečevanja njegovega poslabšanja. Invalidnost je kronično stanje izgube določenih funkcij in zmožnosti zaradi posledic bolezni ali poškodbe, zato se pri določenih vrstah invalidnosti sčasoma težave in zapleti, ki izhajajo iz invalidnosti, večajo, po drugi strani pa se pojavljajo tudi dodatne motnje delovanja številnih organov. Skupinske obnovitvene rehabilitacije se organizirajo za skupine več invalidov hkrati, kar pomeni, da se jim več hkrati na učinkoviti način nudi različne celovite terapije več vrst, svetovanja, vadbe, vaje, terapevtske masaže in podobno. Vsakega udeleženca še vedno individualno pregleda specialist in mu predpiše posamezne prilagojene storitve obnovitvene rehabilitacije.

Redna obnovitvena rehabilitacija invalidov odločilno prispeva k preprečevanju oziroma blaženju sekundarnih posledic invalidnosti. Dolgoročno prispeva tudi k zmanjšanju potreb po zdravstveni obravnavi sekundarnih posledic invalidnosti, podaljšuje delovno zmožnost invalidov in njihovo bivanje izven institucij. Vse navedeno ima tudi pozitivne finančne učinke na proračun.

Prilagoditev na spremembe delovanja človeškega telesa zaradi invalidnosti je dolgotrajen proces, zaradi česar je rehabilitacija invalidov dolgotrajna in zahteva redno obnavljanje. Ker nujnost in pomembnost obnovitvene rehabilitacije invalidov poudarja tudi stroka, se taki programi v Sloveniji v različnih oblikah izvajajo že več kot 50 let.

Poleg skupinske obnovitvene rehabilitacije invalidov poznamo še dva skupinska zdravstvena programa, in sicer (a) skupinske programe za usposabljanje za obvladovanje zdravstvenega stanja otrok do 18. leta, ki so namenjeni otrokom s cerebralno paralizo, živčno-mišičnimi boleznimi, gibalno oviranostjo, poškodbo glave, juvenilnim revmatoidnim artritisom, sladkorno boleznijo, celiakijo in nekaterimi drugimi stanji ter (b) skupinske zdravstvene programe krepitve zdravstvenega stanja otrok do 18. leta, ki so bili že večkrat hospitalizirani ali bolni (tako imenovana letovanja otrok). Ti progami so namenjeni otrokom s specifičnimi zdravstveni stanji oziroma pogosteje bolnim otrokom. Njihov namen je bodisi usposobitev za življenje z določeno težjo boleznijo ali krepitev oziroma ohranitev zdravja. Gre torej tako za zdravstveno preventivo kot kurativo, ki imata največji smisel in učinek prav pri otrocih.

Programe skupinskih obnovitvenih rehabilitacij že več desetletij organizirajo reprezentativne invalidske organizacije v sodelovanju s strokovnimi zdravstvenimi institucijami (na primer URI – Soča) in so izoblikovale obsežno in specifično znanje ter specializirane pristope in izkušnje za posamezne vrste invalidnosti. Na voljo imajo ustrezne specializirane strokovne delavce, okolja brez gibalnih ovir in s potrebno negovalno opremo (na primer stropna dvigala, električne postelje).

Ne gre spregledati tudi, da je skrb za zdravje invalidov tudi mednarodna obveznost države po mednarodnih predpisih. Posebej velja omeniti Konvencijo o pravicah invalidov, ki Slovenijo zavezuje in poleg pravice do zdravstvenega varstva invalidov izrecno določa tudi obveznost rehabilitacije invalidov.

Ministrstvo je v 2024 zagotovilo sredstva za skupinske obnovitvene rehabilitacije invalidov in za skupinske programe za usposabljanje za obvladovanje zdravstvenega stanja otrok do 18. leta v skupni višini 6.536.461,40 evra, kar zajema tudi kritje stroškov spremljevalcev in terapevtov ter za skupaj 3568 udeležencev rehabilitantov (to je udeležencev brez spremljevalcev in terapevtov). Za skupinske zdravstvene programe krepitve zdravstvenega stanja otrok (letovanja) je zagotovilo 1.995.729,60 evra za 6648 otrok.

Skupni znesek sredstev v 2024 je tako znašal 8.532.191 evrov. Pri skupinski obnovitveni rehabilitaciji je ministrstvo financiralo 731 spremljevalcev za 2353 najtežjih invalidov (osebe s paraplegijo, živčno-mišičnimi bolezni, cerbralno paralizo, s poškodbo glave in tako dalje) oziroma približno vsakemu tretjemu (**MZ**, ukrepi 7.3, 7.4, 7.5, 7.7 in 7.13).

**NIJZ** poroča o dejavnostih in projektih v letu 2024:

* Program preventivnega zdravstvenega varstva otrok in mladostnikov Program ZDAJ – Zdravje danes za jutri se osredinja na zdravstvene težave, kot so rast in razvoj, način življenja, ki vpliva na telesno, duševno in socialno zdravje, nosi osrednje sporočilo, da je delovanje za zdravje otrok in mladostnikov ključno za zdravje aktivnega in starajočega se prebivalstva. Spletna stran Program ZDAJ – Zdravje danes (<https://zdaj.net/>) je nadgrajena z barvnimi shemami za slabovidne osebe.
* Z namenom izboljšanja zdravja prebivalcev Slovenije je vsem odraslim na voljo preventivni program Skupaj za zdravje, ki nudi strokovno podporo pri skrbi za bolj zdrav življenjski slog in kakovostnejše življenje. Spletna stran programa Skupaj za zdravje (<https://www.skupajzazdravje.si/>) je nadgrajena z barvnimi shemami za slabovidne osebe ter prevedena v italijanski, madžarski in angleški jezik.
* Strokovnjake stalno strokovno izobražujejo in nudijo podporo pri premoščanju različnih skupin ovir s katerimi se srečujejo pri svojem delu. Posebno pozornost namenjajo izobraževanju Aktivnosti v lokalni skupnosti, Razvijanje kulturnih kompetenc zdravstvenih delavcev ter Pristopi za vključevanje oviranih in invalidnih oseb v preventivne programe. Ob zaznanih specifičnih potrebah problematiko aktivno obravnavajo z medsebojnim povezovanjem, mreženjem strokovnjakov z različnih področij za prenos znanja, dobrih praks in izkušenj (Celostna skrb za ustno zdravje otrok in mladostnikov s posebnimi potrebami in njihove starše). Strokovnjake, uporabnike storitev in splošno javnost ozaveščajo o pomenu izboljšanja dostopnosti okolja, storitev in komunikacij za boljšo dostopnost in vključenost vseh prebivalcev Slovenije do preventivne zdravstvene dejavnosti na primarni ravni. Spodbujajo sodelovanje in povezovanje struktur na različnih ravneh, predvsem pa v lokalnih skupnostih za zmanjševanje neenakosti v zdravju.
* Sodelovanje s svetom za invalide pri inkluziji javnozdravstvenih politik in programov (očine Koper, Nova Gorica, Miren-Kostanjevica, Renče-Vogrsko, Šempeter-Vrtojba); povezovanje z ZVC ZD Koper prek Sveta za invalide s promocijo zdravstvenovzgojnih vsebin, prilagojenih za potrebe invalidov in lažjo vključenost oseb z ovirami (**NIJZ**, ukrepi 7.1, 7.2, 7.3, 7.6, 7.7, 7.9, 7.10, 7.13 in 7.14).

**ZZZS** poroča, da se je 1. januarja 2024 namesto papirnega potrdila uvedlo elektronsko Potrdilo o darovanju krvi (ePotrdilo o darovanju krvi oziroma ePODK). ePotrdila o darovanju krvi so zavarovanim osebam brezplačno dostopna na spletnem portalu ZZZS, na naslovu https://moj.zzzs.si in na portalu zVEM ali aplikaciji za mobilne naprave zVEM (**ZZZS**, ukrep 7.3).

13. maja 2024 je v ZZZS zaživel razširjeni multimedijski kontaktni center – MMKC, ki je poleg spletne strani ključna točka za komunikacijo med zavarovanimi osebami in zavodom ter zajema vsa ključna delovna področja ZZZS. V MMKC so vključena vsa področja poslovanja z zavarovanimi osebami in zavezanci za prijavo in za prispevek ter tudi več kot 200 sodelavcev in sodelavk kakor tudi zunanji informatorji. MMKC pokriva naslednja področja:

1. urejanje zavarovanj, slovensko kartico zdravstvenega zavarovanja in profesionalno kartico,
2. odločanje imenovanih zdravnikov in zdravstvene komisije o bolniškem staležu, zdraviliškem zdravljenju in o drugih pravicah,
3. zdravljenje v tujini, evropsko kartico in potrdilo A1,
4. druge pravice iz OZZ, vključno z nadomestili plač, zdravili, medicinskimi pripomočki, povračili stroškov, reševalnimi prevozi in tako naprej,
5. prispevke samoplačnikov.

**Slovenska karitas** poroča, da na več območjih po Sloveniji omogoča brezplačno izposojo medicinsko-tehničnih pripomočkov, kot so invalidski vozički, postelje, dvigala in podobno. V Murski Soboti so uvedli tudi sistem dostave postelj na dom. V okviru svetovalnih pisarn nudijo podporo pri reševanju zdravstvene problematike invalidov. Večkrat letno so po Sloveniji organizirana srečanja za svojce, ki v domačem okolju negujejo in oskrbujejo bolne ali invalide (**Slovenska karitas**, ukrepi 7.3, 7.5 in 7.10).

**SOUS** je v letu 2024 sodelovala pri sklepanju splošnega dogovora za zdravstveno dejavnost za leto 2024 oziroma sprejemanju Uredbe oprogramih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2024, vse z namenom izboljševanja zagotavljanja zdravstvenih storitev za invalide oziroma osebe s posebnimi potrebami, vključene v socialnovarstvene zavode in vzgojno-izobraževalne zavode.

Z dogovorom oziroma uredbo se določijo skupen obseg programov zdravstvenih storitev, izhodišča za njegovo izvajanje, standarde ponudbe zdravstvenih storitev, oblikovanje cen in skupen obseg potrebnih sredstev za plačilo programa na državni ravni. Uredba je nadomestila veljavni splošni dogovor in njegove priloge za zdravstveno dejavnost za posamezno pogodbeno leto in je pravna podlaga za sklepanje pogodb z izvajalci zdravstvenih storitev za tekoče leto. Pri sprejemanju velja novi postopek, po katerem Zavod za zdravstveno zavarovanje Slovenije na podlagi smernic zdravstvene politike, ki jih za posamezno leto določi minister, pristojen za zdravje, pripravi predlog dogovora za namene pogajanj za naslednje pogodbeno leto in ga pošlje v soglasje ministru, pristojnemu za zdravje. Nato Vlada Republike Slovenije, praviloma namesto dogovora, določi oziroma izda Uredbo o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za posamezno tekoče leto.

Zdravstvene storitve za otroke, mladostnike in odrasle osebe s posebnimi potrebami obsegajo storitve zdravstvene nege, program logopedske, psihološke, defektološke in avdiološke storitve, fizioterapevtske, delovno terapevtske in druge rehabilitacijske storitve.

SOUS je aktivno koordinirala pripravo zdravstvenega programa – storitve zdravstvene nege, fizioterapije, delovne terapije, logopedije in drugih rehabilitacijskih storitev ter na področju specifične specialistične dejavnosti, in sicer za socialnovarstvene zavode za usposabljanje, zavode za usposabljanje, domsko varstvo pri varstveno-delovnih centrih ter v zavodih za izobraževanje otrok in mladostnikov z motnjami v razvoju.

Skupna realizirana vrednost obsega programov zdravstvenih storitev za izvajalce v okviru SOUS za leto 2024 je bila v višini 34,03 milijona evrov. Od tega je bila realizacija zdravstvenih storitev v socialnovarstvenih zavodih za usposabljanje v višini 14,9 milijona evrov, v centrih za sluh in govor v višini 3,54 milijona evrov, v varstveno-delovnih centrih in koncesionarjih v višini 6,39 milijona evrov, v zavodih za usposabljanje v višini 3,47 milijona evrov, v centrih za rehabilitacijo po poškodbi glave v višini 2,28 milijona evrov, v svetovalnem centru v višini 0,96 milijona evrov ter v zavodih za izobraževanje otrok in mladostnikov s posebnimi potrebami v višini 2,45 milijona evrov.

SOUS je od septembra 2024 aktivno sodelovala pri pripravi dogovora za zdravstveno dejavnost za leto 2025 oziroma sprejemanju Uredbe o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2025. Pripravljeni predlog je upoštevali nujen razvoj zdravstvene dejavnosti za vzgojno-izobraževalne zavode in socialnovarstvene zavode, s katerimi se bosta predvsem izboljšali

* dostopnost do zdravstvenih storitev in
* učinkovitost izvajanja zdravstvene oskrbe za vključene otroke, mladostnike in odrasle osebe s posebnimi potrebami.

Predlogi SOUS so bili poslani ločeno posamezni skupini zavodov oziroma izvajalcev zdravstvene dejavnosti, in sicer socialnovarstvenim zavodom in vzgojno-izobraževalnim zavodom. K podpori predlogom sta bili pozvani obe pristojni ministrstvi, in sicer MSP in MVI.

V letu 2024 se kljub pozivom SOUS ni nadaljevalo usklajevanje v letu 2020 pripravljenih dokumentov za standardizacijo zdravstvenih storitev oziroma poenotenje kadrovskih normativov za naslednje skupine izvajalcev socialnovarstvenih zavodov

* socialnovarstvene zavode za usposabljanje – CUDV in VDC (domsko varstvo),
* zavode za rehabilitacijo po pridobljeni možganski poškodbi (doslej zavodi za poškodbo glave).

SOUS je v letu 2024 sodelovala v javni razpravi o predlogu Zakonu o spremembah in dopolnitvah Zakona o zdravstveni dejavnosti (ZZDej-N) ter zaradi možnosti izboljšanja organizacije zdravstvene dejavnosti v socialnovarstvenih in vzgojno-izobraževalnih zavodih predlagala dopolnitev, s katero bi lahko manjši izvajalec imel zaposlenega odgovornega nosilca zdravstvene dejavnosti na podlagi podjemne pogodbe (**SOUS**, ukrep 7.10).

Raziskovalna dejavnost

**NIJZ** poroča o vključitvi prispevka Izzivi v merjenju neenakostih v zdravju invalidov v IV. poročilo za področje neenakosti v zdravju, ki bo izdano v obliki strokovne monografije, in v Povzetek za politične odločevalce. Prispevek obravnava pregled možnosti za spremljanje neenakosti v zdravju za osebe, ki živijo z invalidnostjo (**NIJZ**, ukrepi 7.3, 7.4, 7.9, 7.10 in 7.15).

**MZ**, poroča, da je bila v letu 2024 zaznana potreba po ugotavljanju, kako velik je problem pri premeščanju pacientov s potrebo po zahtevnejših zdravstveno-negovalnih postopkih iz bolnišnic v socialnovarstvene zavode. Glede na ugotovitve so v lanskem letu začeli pripravljati dokumentacijo za javni razpis, ki bo objavljen predvidoma v drugi polovici leta 2025.

V letu 2024 je še potekal večletni projekt PaRIS Ocena izkušenj in izidov zdravstvene oskrbe bolnikov s kroničnimi nenalezljivimi boleznimi v ambulantah družinske medicine v Sloveniji, ki je bil del širše mednarodne študije v okviru OECD. Zdravstvena obravnava mora izhajati iz potreb bolnikov, mora biti celostna in mora temeljiti na timskem delu. To je posebej pomembno pri bolnikih s kroničnimi stanji, obravnava katerih je lahko razdrobljena in slabše koordinirana. Zato je pomembno vedeti, kako bolniki doživljajo primarno zdravstveno oskrbo in v kolikšni meri ta prispeva h kakovosti njihovega življenja. Ugotovitve raziskave so bile predstavljene v začetku leta 2025 in kažejo na pozitivne izkušnje pacientov z zdravstveno obravnavo (**MZ**, ukrepi 7.3, 7.6, 7.7, 7.9 in 7.10).

Dogodki

**ZZZS** poroča, da so se predstavniki vodstev ZPIZ, Zavoda Republike Slovenije za zaposlovanje in ZZZS 23. julija 2024 srečali na delovnem kosilu. Čeprav je bil namen srečanja tudi boljše spoznavanje, je bil glavni cilj pogovorov obravnava vseh aktualnih tem in tekoča izmenjava podatkov med zavodi. Tako lahko zavodi bolje koordinirajo storitve in izboljšajo obveščenost uporabnikov o svojih storitvah. Navzoči so spregovorili tudi o morebitnih skupnih projektih za obvladovanje trenutnih razmer, povezanih s starajočim se prebivalstvom, o potrebah po zdravstvenem varstvu in aktualnih potrebah na trgu dela za večjo učinkovitost in uspešnost storitev. Po mnenju prisotnih je bilo srečanje odlična priložnost za konstruktivno razpravo in poglobitev sodelovanja na operativni ravni. Prav zato so se zavezali, da se bodo najvišji predstavniki vseh treh zavodov tudi v prihodnje redno sestajali na podobnih srečanjih (**ZZZS**, ukrep 7.1).

**ZPIZ** poroča o dogodkih v letu 2024:

1. **Strokovna predavanja, organizirana v okviru Sektorja za izvedenstvo**

V letu 2024 je zavod organiziral štiri predavanja zaradi razjasnitve vprašanj, ki jih je povzroči nov seznam telesnih okvar in tudi zaradi posodabljanja izvedenske prakse na različnih področjih. Vsa predavanja so potekala v živo in po spletu.

25. marca 2024 je potekalo predavanje na temo Obraba kolka in delazmožnost. Predavatelj je bil specialist ortopedske kirurgije. Predavanja se je udeležilo 74 udeležencev. Udeležba zdravnikov specialistov različnih strok je bila interaktivna.

14. oktobra 2024 je potekalo predavanje na temo Obraba kolena in delazmožnost. Predavatelj je bil specialist ortopedske kirurgije. Tema je bila izbrana zaradi vse bolj aktualne problematike, ki ni dovolj obravnavana in je v veliki meri neznanka pri ocenjevanju. Profesor je poročal o pacientih z zdravstvenimi spremembami kolena, s poudarkom na diagnostiki, zdravljenjem in delazmožnosti. Predavanja se je udeležilo 95 slušateljev.

6. decembra 2024 je potekalo predavanje na temo Vpliv okvar gležnja in stopala na delazmožnost. Predavatelj je bil specialist ortopedske kirurgije. Profesor je poročal o pacientih z zdravstvenimi spremembami gležnja in stopala, s poudarkom na diagnostiki, zdravljenju in delazmožnosti. Predavanja se je udeležilo 57 udeležencev.

Na vseh predavanjih je vodja Službe za izvedenstvo II. stopnje predstavil statistične podatke pri ocenjevanju delazmožnosti Predavanja je organizirala tudi Zdravniška zbornica Slovenije, zato so zdravniki za udeležbo prejeli kreditne točke, ki se bodo upoštevale za podaljšanje licenc.

1. **Strokovno predavanje, organizirano v okviru ZPIZ in ZZZS**

21. novembra 2024 sta ZPIZ in ZZZS v prostorih ZZZS organizirala strokovno srečanje izvedencev ZPIZ in ZZZS ter drugih delavcev, ki se ukvarjajo s področjem invalidskega zavarovanja, glede predstavitve dela delovne skupine, ki je pripravljala osnutek Zakona o inštitutu za medicinsko in drugo izvedenstvo na področju socialne varnosti. Predstavitev sta izvedla predstavnika ZPIZ in ZZZS. Prav tako so predavali o dosedanjih predavanjih Sektorja za izvedenstvo ter stičnih točkah s presojo začasne zadržanosti od dela.

1. **Strokovno predavanje, povabilo Skupnosti centrov za socialno delo za usposabljanje koordinatorjev invalidskega varstva po Zakonu osebni asistenci**

29. novembra 2024 je zavod na povabilo Skupnosti centrov za socialno delo izvedel predavanje koordinatorjem invalidskega varstva glede podajanja mnenj in povezovanja področij pokojninskega in invalidskega zavarovanja s področja socialne varnosti (ZSVarPre (Uradni list RS, št. 61/10, 40/11, 14/13, 99/13, 90/15, 88/16, 31/18, 73/18, 196/21 – ZDOsk, 84/23 – ZDOsk-1 in 28/25 – odl. US), ZOA, ZNB (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20, 175/20 – ZIUOPDVE, 15/21 – ZDUOP, 82/21, 178/21 – odl. US in 125/22), ZSVI) (**ZPIZ**, ukrep 7.12).

**Poročevalci nevladnih organizacij**

**NSIOS**

Programi

**NSIOS** poroča, da je v letu 2024 v okviru včlanjenih invalidskih organizacij namenjal velik poudarek programom in dejavnostim za spodbujanje dejavne vloge invalidov pri obvladovanju njihovih zdravstvenih težav, ozaveščanju o zdravem življenjskem slogu, preventivnih zdravstvenih programih za različne vrste invalidov s ciljem ohranjanja zdravja in preprečevanja sekundarnih posledic invalidnosti (programi za krepitev in ohranjanje zdravja) (**NSIOS**, ukrep 7.4).

Invalidske organizacije organizirajo skupinske zdravstvene programe obnovitvene rehabilitacije za določene skupine zavarovancev. Ker podzakonskega akta za ureditev navedenih programov še ni, so se organizacije zavzemale za začasno ureditev v okviru namenskega javnega razpisa MZ, na podlagi katerega so izbrane organizacije tudi pripravile obnovitvene rehabilitacije za invalide (**NSIOS**, ukrepa 7.12 in 7.14).

**Težave, opozorila, komentarji, predlogi**

**NSIOS** poroča, da je različne predloge še naprej pošiljal pristojnim institucijam:

* V zdravstvenih ustanovah še nimajo ustreznih pripomočkov za invalide (na primer električna stropna dvigala, dvižne WC školjke in tako dalje) in dovolj usposobljenih zaposlenih za nemoteno obravnavo in oskrbo oseb, ki potrebujejo stalno fizično pomoč druge osebe. Zagotoviti je treba ustrezno izobraževanje kadrov o obravnavi posebnih skupin invalidov v sodelovanju z invalidskimi organizacijami, saj imajo te največ izkušenj.
* Zagotoviti je treba dostopnost tako v javnih zdravstvenih ustanovah kot pri koncesionarjih in zasebnikih.
* Sprejeti je treba ustrezen podzakonski akt kot podlago za izvedbo skupinskih zdravstvenih programov obnovitvene rehabilitacije usposabljanja za obvladovanje bolezni in zdravstvenega letovanja otrok.
* Čim prej je treba začeti sistematično zbirati podatke o zdravstvenem stanju in potrebah invalidov in otrok s posebnimi potrebami (**NSIOS**, ukrepi 7.7, 7.9, 7.10 in 7.13).

8. CILJ: KULTURNO UDEJSTVOVANJE

**Opis cilja**

Kultura je nedvoumno ena najpomembnejših značilnosti človeka, je njegov svet, v njej se človek razvija in zaradi nje se tudi razlikuje od drugih bitij. Kultura je ogledalo naših vrednot in našega sveta. Zato je treba z ustrezno kulturno politiko omogočiti vsem ljudem enake možnosti dostopanja do kulture in njenega sooblikovanja.

Dosedanji projekti so temeljili na Zakonu o varstvu kulturne dediščine, Zakonu o knjižničarstvu, Zakonu o uresničevanju javnega interesa v kulturi in Zakonu o medijih. S sofinanciranjem projektov in razvojem tehnične infrastrukture država prispeva k večji komunikacijski dostopnosti in večji raznovrstnosti programov, namenjenih invalidom.

**Ukrepi**

* 1. ozaveščanje celotnega prebivalstva o kulturnih prispevkih invalidov;
  2. razširjanje možnosti sofinanciranja projektov, namenjenih invalidom, iz proračunskih sredstev;
  3. spodbujanje splošnih knjižnic k zagotavljanju knjig in časopisov ter avdiovizualnega in elektronskega gradiva, prilagojenega slepim in slabovidnim, gluhim in naglušnim ter osebam z motnjo v duševnem razvoju;
  4. zagotavljanje razvoja specialne knjižnice za slepe in slabovidne ter druge osebe z motnjami branja ter za pretvarjanje knjig v oblike dostopne slepim in slabovidnim;
  5. spodbujanje nastajanja društev in podobnih združenj na kulturnem področju ter spodbujanje združevanja umetnikov z invalidnostjo;
  6. sistemsko zagotavljanje financiranja in izdajanja prilagojenih časopisov (za slepe in slabovidne ter za osebe z motnjo v duševnem razvoju);
  7. priprava zakonodaje na področju avtorskih in sorodnih pravic, ki bo v skladu z mednarodnim pravom zagotovila, da bodo zakoni, ki ščitijo intelektualno lastnino, razumni oziroma nediskriminatorni v smislu dostopnosti invalidom;
  8. zagotavljanje knjig in časopisov ter avdiovizualnega in elektronskega gradiva, prilagojenega slepim in slabovidnim, gluhim in naglušnim ter osebam z motnjo v duševnem razvoju, v specializiranih in splošnih knjižnicah;
  9. uvrstitev knjižnice za slepe in slabovidne v državno shemo knjižnic, tako pa zagotovitev, da država sistemsko financira njeno delovanje;
  10. spodbujanje sodelovanja med invalidskimi organizacijami, kulturno-umetniškimi skupinami in umetniki invalidi posamezniki pri kulturni in umetniški ustvarjalnosti na lokalni, državni, meddržavni, evropski in mednarodni ravni;
  11. povečanje števila digitaliziranih in spletno dostopnih vsebin, prilagojenih potrebam pripadnikov različnih skupin invalidov.

**Uresničevanje osmega cilja**

Sprejeta zakonodaja se je v letu 2024 osredinjala na izboljšanje vključevanja oseb s posebnimi potrebami v družbo. Razvijanje in standardizacija slovenskega znakovnega jezika kot prvega naravnega jezika gluhih ter zagotavljanje prilagojenih metod sporazumevanja za slepe, slabovidne, gluhoslepe in druge osebe s specifičnimi motnjami omogočata boljšo vključitev teh skupin v družbo. Poleg tega so predvideni programi za večjo socialno vključenost in kulturno participacijo invalidov ter drugih ranljivih oseb.

V 2024 so bili sofinancirani projekti, ki so izboljšali dostopnost kulture za senzorno ovirane skupine, vključno s prilagojenimi filmskimi projekcijami, gledališkimi predstavami, razstavami in delavnicami slovenskega znakovnega jezika. Poleg tega je bila digitalizirana kulturna dediščina, prilagojene so bile spletne strani, e-knjige in zvočne knjige ter izboljšana dostopnost knjižničnih storitev za slepe in slabovidne. V okviru projekta Vseslovenska akcija ozaveščanja o socialnem vključevanju invalidov so bile izvedene različne kulturno-umetniške aktivnosti, kot so gledališka šola, fotografska razstava in promocijski posnetki.

Povečuje se število interaktivnih in inkluzivnih razstav, več muzejev je digitaliziralo več tisoč predmetov. Prav tako je gradivo prilagojeno senzorno oviranim obiskovalcem. Kljub temu se pogreša več sodelovanja invalidskih organizacij pri pripravi vsebin in izboljšavah dostopnosti. Pretirana produkcija spletnih vsebin pa otežuje dostop do ključnih informacij za senzorno ovirane osebe.

**Nosilci**

MK, NIJZ, NSIOS, YHD, Zveza Sonček

**Poročevalci ministrstev in javnih zavodov**

**MK**

Sprejeta zakonodaja

**MK, Služba za slovenski jezik (SSJ)**, poroča, da je državni zbor 1. junija 2021 potrdil Resolucijo o nacionalnem programu za jezikovno politiko 2021–2025, v kateri imata svoji poglavji dve pomembni področji: slovenski znakovni jezik (cilj: razvijanje sporazumevalne zmožnosti v SZJ) in prilagojeni načini sporazumevanja (cilji*:* razvijanje in krepitev sporazumevalne zmožnosti slepih in slabovidnih, gluhoslepih ter oseb s specifičnimi motnjami (na primer disleksija, slabše bralne in učne sposobnosti, govorno-jezikovne motnje, barvna slepota), oseb z motnjami v duševnem razvoju in gibalno oviranih oseb ter zagotovitev okoliščin za učinkovito izvajanje jezikovne politike in zakonsko predvidene ureditve na teh področjih).

Slovenski znakovni jezik (SZJ) je samostojen jezik, prvi naravni jezik gluhih, zato je jezik skupnosti gluhih in se uvršča med jezike manjšin v Sloveniji. Razvejeno in raznoliko delo tolmačk in tolmačev zahteva boljše prepoznavanje in standardizacijo SZJ, saj zdajšnja stopnja poznavanja in razvitosti ne dosega komunikacijskih zahtev sodobne in na znanju temelječe družbe. Jezikovna politika si je zadala nekaj ciljev za izboljšanje stanja SZJ, za strokovno pomoč pri njihovem uresničevanju pa je nosilcem na voljo tudi Svet za slovenski znakovni jezik.

Osebe s posebnimi potrebami ter invalidke in invalidi morajo svoje sporazumevalne potrebe uresničevati na druge načine: gluhi znakovno, slepi z brajico, s pomočjo povečanega tiska, pisno-zvočnim pretvarjanjem, gluhoslepi z več drugimi prilagojenimi načini sporazumevanja in podobno. Možnost takšnega izražanja je nujna za preprečitev izolacije oseb s posebnimi potrebami ter jim hkrati omogoča bolj enakopravno uresničevanje temeljnih pravic in dejavnejše vključevanje v družbo. Jezikovna politika jim mora omogočiti, da polno razvijejo svojo sporazumevalno zmožnost; to vključuje tudi zagotavljanje temeljnih jezikovnih virov in tehnologij ter didaktičnih gradiv za osebe s posebnimi potrebami. Pomembno je še, da se prilagojenim načinom sporazumevanja prizna enakovreden položaj, kot ga ima slovenščina (na primer gluhim slovenščina ni prvi, ampak drugi jezik). To pomeni tudi nujno ozaveščanje družbe o posebnostih sporazumevalnih potreb in načinov sporazumevanja teh oseb, upoštevaje načelo inkluzije pa lajšanje sporazumevanja med vsemi sporazumevajočimi se osebami (**MK - SSJ**, ukrepi 8.1, 3.4 in 4.14).

**MK, Direktorat za razvoj kulturnih politik (DRKP)**, poroča, da RENPK 2024–2031 področje invalidov, oseb z naglušnostjo, gluhoto, slabovidnostjo, slepoto, gluhoslepoto in multiplo ranljivih posebej obravnava v več poglavjih in tako celostno poskrbi za uresničevanje pravic na tem področju. Še posebej pa se s to problematiko ukvarja poglavje Kulturne raznolikosti in človekove pravice, v katerem je izrecno poudarjeno, da je spoštovanje človekovih pravic ena od temeljnih usmeritev kulture. V tem okviru »Ministrstvo izvaja /…/ program, ki razvija ukrepe za kakovostno vključevanje v kulturno življenje, ter program za večjo socialno vključenost in boljšo zaposljivost /…/ invalidov, oseb z naglušnostjo, gluhoto, slabovidnostjo, slepoto, gluhoslepoto in multiplo ranljivih na področju kulture.« V skladu z usmeritvami RENPK 2024–2031 posebno pozornost temu področju namenja tudi predlog akcijskega načrta (**MK**, ukrepi 8.1, 8.2, 8.5 in 8.10).

Programi

**MK, Direktorat za medije (DM)**, poroča, da je bil v letu 2024 izveden redni letni Javni razpis za izbor kulturnih projektov za razširjanje programskih vsebin, namenjenih senzorno oviranim v njim prilagojenih tehnikah, ter za razvoj tehnične infrastrukture, namenjene senzorno oviranim. V letu 2024 je bilo v okviru proračuna, namenjenega za kulturo, za ta namen razpisanih 231.934 evrov sredstev. Sofinancirani so bili naslednji projekti:

* štirje projekti prijavitelja Zveze društev slepih in slabovidnih Slovenije (ZDSSS) v skupni vrednosti 71.522 evrov,
* sedem projektov prijavitelja Zveze društev gluhih in naglušnih Slovenije (ZDGNS) v skupni vrednosti 142.103 evrov,
* en projekt prijavitelja Društva za pomoč po nezgodni poškodbi glave VITA v vrednosti 1.561 evrov,
* en projekt prijavitelja Združenja gluhoslepih DLAN v vrednosti 4.398 evrov in
* en projekt prijavitelja Združenja invalidov - Foruma Slovenije v vrednosti 12.350 evrov.

Seznam sofinanciranih projektov je v Prilogi A5 (**MK**, ukrepi 8.1, 8.2, 8.3, 8.5 in 8.7).

**MK, Arhiv Republike Slovenije (ARS)**, poroča, da je v letu 2024 digitaliziral arhivsko kulturno dediščino, in sicer več kot 28.000 strani specifičnega arhivskega gradiva (na primer načrte, listine, aerofotografije, rokopisno gradivo), ki pa zaradi kadrovske stiske in finančnih sredstev ni bilo dodatno prilagojeno pripadnikom ranljivih skupin. Tudi regionalni arhivi vsako leto digitalizirajo arhivsko gradivo v visoki resoluciji, ki omogoča uporabo, dostop na daljavo in povečavo oziroma prilagajanje povečave pripadnikom različnih skupin invalidov (**MK**, ukrep 8.11).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da so arhivi v letu 2024 stremeli k spoštovanju in uresničevanju zakonodaje s področja varstva invalidov ter k uresničevanju ciljev in ukrepov Akcijskega programa za invalide za obdobje od leta 2022 do leta 2030. Arhivi so tudi v letu 2024 omogočali delitev izkušenj in dobrih praks na področju udejstvovanja in zaposlovanja invalidov (**MK**, ukrep 8.1).

Pri arhivih je dostop do spletnih strani prilagojen ranljivim skupinam (vmesnik za ranljive skupine s standardom WCAG 2.1 nivo AA). V okviru splošnih ukrepov je boljša dostopnost digitalno dostopnih vsebin (na primer samodejna zaznava barvne sheme, uporaba privzete pisave na uporabnikovi napravi, optimiziran prikaz za mobilne naprave) (**MK**, ukrep 8.8).

Muzeji z razvijanjem in organiziranjem različnih storitev omogočajo dostop do predstavitve svoje ponudbe in gradiva na spletu. Med storitvami so senzorno prilagojene spletne strani, vodenja z asistenti za gluhe, za slepe pa predvsem tipne, veččutne slike (**MK**, ukrep 8.8).

Vsebine, povezane z uporabniki s posebnimi potrebami splošne knjižnice objavljajo na svojih spletnih straneh, portalu Knjiznice.si in v spletnem časopisu Knjižničarske novice (**MK**, ukrep 8.1).

Z razvijanjem in organiziranjem različnih storitev knjižnice omogočajo dostop do ponudbe različnih knjižničnih gradiv na spletu. NUK, splošne knjižnice in Knjižnica Slepih in slabovidnih Minke Skaberne (KSS) uporabnikom zagotavljajo dostop do digitaliziranega gradiva in e-knjig (strokovno gradivo in leposlovje), e-člankov in zvočnih posnetkov. V letu 2024 je 58 splošnih knjižnic in NUK svojim članom omogočilo dostop do slovenskih e-knjig ponudnika Biblos, dostop do zvočnih knjig pa je omogočal ponudnik Audibook (**MK**, ukrep 8.8).

V letu 2024 so knjižnice nadaljevale prilagajanje svojih spletnih strani v skladu z Zakonom o dostopnosti spletišč in mobilnih aplikacij. Od spletnih storitev so knjižnice omogočale spletni vpis, spletno podaljšanje članstva, e-knjige in e-vire. Spletni dogodki knjižnic, objavljeni na YouTube kanalih, so bili zlasti namenjeni širjenju bralne kulture (pogovori o aktualnih knjižnih delih, spletno branje pravljic in podobno). V letu 2024 je zaživel tudi nov javni portal za izposojo e-knjig Cobiss Ela (**MK**, ukrep 8.11).

**MK, Služba za slovenski jezik (SSJ)**, poroča da je na podlagi Javnega razpisa za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2024 sofinancirala tudi naslednje projekte:

* Kulturni projekt Zveze društev slepih in slabovidnih Slovenije (ZDSSS) z naslovom Dotik kulture je MK sofinanciralo v višini 12.000 evrov. V okviru dejavnosti, ki združujejo različna področja kulture in umetnosti, je bilo slepim in slabovidnim kot glavni ciljni skupini omogočen dostop do kulturno-umetniške ponudbe, saj so vse dejavnosti upoštevale posebne potrebe in stremele k premagovanju ovir, ki se slepim in slabovidnim pojavljajo zaradi odsotnosti vida ali zaradi slabega vida. Drugi pomembni vidik je bil povezan s socialno-ekonomskim položajem, ki je pri slepih in slabovidnih slabši zaradi brezposelnosti ter povečanih življenjskih stroškov zaradi okvare vida. Z različnimi dejavnostmi (ogled filmske projekcije, ogled gledališke predstave, razstava slikarskih del in tako dalje) so izvajalci projekta prispevali tudi k večji socialni vključenosti slepih in slabovidnih iz vse Slovenije.

Kulturni projekt Zveze društev gluhih in naglušnih Slovenije (ZDGNS) z naslovom S pomočjo slovenskega znakovnega jezika se učimo slovenščine je MK sofinanciralo v višini 12.000 evrov. Namen projekta je bil spoznavanje in razumevanje besedil in slovenskega jezika z uporabo slovenskega znakovnega jezika v manjših skupinah v sodelovanju s strokovnjaki, tolmači  
in mentorji slovenskega znakovnega jezika, cilj pa, da se vključenim gluhim osebam približa slovenski jezik ter da so spoznali in razumeli pisano in govorjeno slovensko besedo in slovnico slovenskega jezika, zakonitosti slovenskega jezika in njegovo rabo. Gluhi so se usposobili za razumevanje umetnostnih besedil v slovenskem jeziku, s tem so jim približali različne kulturne prireditve in razstave in tako so gluhi postali del kulturnega občinstva. Izvajalci so izdali brezplačno publikacijo avtorskih del udeležencev v slovenskem znakovnem jeziku in v slovenščini ter jo predstavili ob koncu projekta.

* Kulturni projekt Javnega zavoda Kinodvor z naslovom Kinodvor za gluhe in naglušne je MK sofinanciralo v višini 12.000 evrov. Namen projekta je bil omogočiti vključenost tudi osebam, ki potrebujejo prilagojene načine sporazumevanja, in osebam, za katere je slovenščina neke vrste drugi ali tuji jezik, in sicer s prilagoditvijo kulturno-umetniške ponudbe oziroma dogodkov v okviru Filmskih srečanj ob kavi v slovenskem jeziku za gluhe in naglušne. Izvajalci so sodelovali z Zvezo društev gluhih in naglušnih Slovenije (s 13 društvi iz vse Slovenije), ker so želeli pritegniti obiskovalce tudi iz drugih regij. Pripravili so program za mlado občinstvo in reden program za odrasle ter poskrbeli za različne tehnične prilagoditve načinov sporazumevanja. Izvedli so dve delavnici slovenskega znakovnega jezika za zaposlene in študente kina. Potekal je tudi 9. Kinotripov filmski klub za mlade in v njegovem okviru mednarodni filmski festival za mlade, v snovanje in izvedbo katerega se je vključila tudi mlada gluha oseba (**MK - SSJ**, ukrepi 8.1, 8.2, 1.1, 3.4, 4.6 in 4.8).

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da je bil v okviru Javnega razpisa za izbor javnih kulturnih projektov na področju nesnovne kulturne dediščine, ki jih bo v letu 2024 sofinancirala Republika Slovenija iz proračuna, namenjenega kulturi (JPR-NKD2024), sofinanciran tudi kulturni projekt Zveze društev gluhih in naglušnih Slovenije (ZDGNS) z naslovom Etimološki slovar slovenskega znakovnega jezika. Projekt je MK sofinanciralo v višini 25.000 evrov (**MK**, ukrepa 8.2 in 4.11)

**MK, Sekretariat MK, Služba za digitalizacijo na področju kulture (SDPK)**, je v letu 2024 na podlagi smernic za dostopnost spletišč in mobilnih aplikacij (smernice WCAG 2.1 in Zakon o dostopnosti spletišč in mobilnih aplikacij) v največji mogoči meri dodelala navodila za delo z aplikacijo za izvajanje javnih razpisov eJR (**MK**, ukrep 8.11).

**MK, Direktorat za kulturno dediščino (DKD), Sektor za muzeje, arhive in knjižnice (MAK)** v nadaljevanju povzema prispevek zunanje javne (kulturne) ustanove.

**Knjižnica slepih in slabovidnih Minke Skaberne (KSS)**

S koncesijsko pogodbo država ureja kulturne pravice državljanov, ki ne morajo uporabljati knjižničnega gradiva v tako imenovanem običajnem črnem tisku, in želi zagotoviti pogoje za koordinacijo in boljšo dostopnost specializiranih knjižničnih storitev za slepe in slabovidne širom Slovenije. MK za delovanje knjižnice zvezi letno namenja sredstva iz državnega proračuna Republike Slovenije. MK je na podlagi koncesije Zvezi društev slepih in slabovidnih Slovenije – Knjižnici slepih in slabovidnih Minke Skaberne (KSS) za izvajanje knjižnične dejavnosti kot javne službe v posebnih prilagojenih tehnikah za slepe in slabovidne za leto 2024 namenil 105.000 evrov. Knjižnica je med drugim v letu 2024 sodelovala tudi z Združenjem splošnih knjižnic na področju izboljšanja dostopnosti knjižnične dejavnosti v posebnih prilagojenih tehnikah za slepe in slabovidne. Cilj sodelovanja je postopno vključevanje slovenskih splošnih knjižnic med prejemnice naslovov zvočnih knjig slovenskih avtorjev, za katere so v okviru projekta KSS in v okviru koncesije odkupili avtorske pravice. Koordinacijo sodelovanja s KSS je v imenu splošnih knjižnic prevzela Knjižnica Mirana Jarca Novo mesto (**MK**, ukrepa 8.9 in 3.4).

**MK, Direktorat za kulturno dediščino (DKD), Sektor za nepremično kulturno dediščino (SNKD)**, v nadaljevanju povzema prispevke zunanjega javnega zavoda.

**Zavod za varstvo kulturne dediščine Slovenije (ZVKDS)**

ZVKDS je tudi v letu 2024 v okviru projektov Dnevi evropske kulturne dediščine in Teden kulturne dediščine skupaj z lokalnimi organizatorji dogodkov obveščal javnost o kulturnih prispevkih invalidov (novinarska konferenca, tiskane programske brošure in spletna stran). V letu 2024 je pri obeh projektih sodelovala Pokrajinska in študijska knjižnica Murska Sobota (**MK**, ukrep 8.1).

**MK, Direktorat za ustvarjalnost (DZU), sektor za umetnost (SZU)**, v nadaljevanju povzema prispevke zunanjih javnih (kulturnih) ustanov in javnih zavodov.

**Slovensko narodno gledališče Maribor (SNG Maribor)**

V SNG Maribor sodelujejo z invalidskimi organizacijami in jim omogočajo brezplačen najem dvoran za njihove kulturne prireditve (**MK**, ukrep 8.1).

**Slovenska Filharmonija (SF)**

Kot je bilo že navedeno pri prejšnjih ciljih, si v Slovenski filharmoniji prizadevajo, da koncerte obiskujejo tudi invalidi, in s temi prizadevanji nameravajo nadaljevati tudi v naslednjih obdobjih. S prilagojenimi promocijskimi aktivnostmi se bodo poskušali v še večjem obsegu približati tem občutljivim socialnim skupinam. V okviru vodenih ogledov za otroke so jih v letu 2024 obiskali tudi slepi in slabovidni otroci, otroci z motnjami v duševnem razvoju ter gibalno ovirani otroci. Otroci so se seznanili z umetniškima ansambloma SF, to je z Zborom in Orkestrom Slovenske filharmonije, lahko so se udeležili vaj in s tem pa dobili vpogled v delovanje Zbora in Orkestra. Takih ogledov njihove hiše in vpogleda v delovanje njihovih dveh ansamblov invalidom ne zaračunavajo. Kot referenčni primer aktivnega kulturnega udejstvovanja navajajo gostovanje Centra IRIS – Center za izobraževanje, rehabilitacijo, inkluzijo in svetovanje za slepe in slabovidne, ki je imel v Dvorani Marjana Kozine koncert ob 100-letnici organizirane skrbi za slepe in slabovidne na Slovenskem, na katerem so nastopali slepi in slabovidni otroci (**MK - SF**, ukrepi 8.1, 8.10, 3.1, 3.3, 4.3 in 4.4).

**SNG Nova Gorica**

**Nova spletna stran SNG Nova Gorica** je narejena v skladu z Zakonom o dostopnosti spletišč in mobilnih aplikacij (**MK**, ukrep 8.11).

**Mestno gledališče ljubljansko (MGL)**

Spletne vsebine na spletnih straneh MGL so dostopne tudi slepim in slabovidnim. MGL sodeluje tudi z društvom obolelih za redkimi boleznimi oči Svetloba (**MK – MGL**, ukrepi 8.5, 8.11 in 3.4).

**Anton Podbevšek Teater (APT)**

Ukrepi APT na področju ozaveščanja javnosti o kulturnih prispevkih invalidov so Poročanje o dogodkih na spletni strani in v medijih ter na platformi YouTube, še posebej ob gledaliških produkcijah, v katerih je bil uporabljen znakovni jezik, ob seminarju in predstavi O senzorialnem gledališču, ob humanitarni akciji Pomagajmo družini Rajk (o kateri so pisali mediji) in dogodku Znani Slovenci berejo slepim in slabovidnim. Projekt Gledališki tolmač je bil še posebej medijsko predstavljen. O dogodku Gledališki tolmač v APT so poročali mediji, med drugim televizijske in časopisne hiše, o čemer so poročali tudi na spletni strani APT in na Facebook strani APT (**MK – APT**, ukrepa 8.1 in 1.1).

Ukrepi APT na področju zagotavljanja dostopnosti spletnih vsebin za invalide in osebe s posebnimi potrebami: v produkcijah APT se v luči interdisciplinarnosti in multimedijskega delovanja – sporočanja in recepcije umetniške besede uporablja video in tonsko gradivo v podporo senzoričnemu doživljanju predstav/projektov. Predstavitveni material za predstave/projekte je dostopen na spletni strani, na Facebooku strani, na displayih in na številnih drugih oglasnih mestih – na Dolenjskem, v Beli krajini, Posavju, osrednji Sloveniji (**MK – APT**, ukrepa 8.11 in 3.4)

**Lutkovno gledališče Maribor (LGM)**

LGM sodeluje z društvi pri zagotovitvi prostorov in tehnične podpore. Tako je 6. julija 2024 društvo Razvoj v okviru Medenih tednov v Minoritski cerkvi predstavila svojo lutkovno predstavo Vznemirljivo življenje čebel, ki si jo je ogledalo 100 obiskovalcev (**MK – LGM**, ukrep 8.10).

**Mestno gledališče Ptuj**

Na področju kulturnega udejstvovanja Mestno gledališče Ptuj izvaja naslednje ukrepe:

* + v prostorih Mestnega gledališča Ptuj zunanji izvajalci organizirajo različne kulturne dogodke, ki so delno prilagojeni invalidom,
  + v Mestnem gledališču Ptuj spodbujajo digitalizacijo in spletno dostopnost vsebin za invalide.

V prihodnje bodo v Mestnem gledališču Ptuj še naprej širili dostopne kulturne programe za vse obiskovalce (**MK**, ukrepi 8.1, 8.2, 8.4, 8.5 in 8.11).

**Javni sklad Republike Slovenije za kulturne dejavnosti (JSKD)**

V okviru Javnega razpisa PR-2024 za izbor kulturnih projektov na področju ljubiteljskih kulturnih dejavnosti, ki jih je v letu 2024 sofinanciral Javni sklad Republike Slovenije za kulturne dejavnosti, je bilo podprtih 14 kulturnih projektov za invalide in upokojence v skupni vrednosti 4.523 evrov. Projekti so zajemali predvsem področja likovne in literarne dejavnosti ter dejavnosti krovnih organizacij na državni ravni.

Prav tako je JSKD sofinanciral kulturne projekte invalidov na ravni lokalnih skupnosti, in sicer v Črnomlju in Mariboru. V Črnomlju so v letu 2024 sofinancirali en kulturni projekt Društva invalidov Črnomelj s področja glasbenih dejavnosti v višini 373 evrov. V Mestni občini Maribor pa so sofinancirali skupno tri projekte v skupni vrednosti 1.060 evrov (po en kulturni projekt s področja glasbene, gledališke in likovne dejavnosti). V drugih občinah imajo poseben razpis za sofinanciranje projektov ranljivih skupin. JSKD prav tako v svoje redne in dodatne programe vključuje ranljive skupine oziroma invalide in/ali osebe s posebnimi potrebami na način, kot je navedeno spodaj pri območni izpostavi JSKD Slovenj Gradec. Seznama sofinanciranih projektov sta v prilogah A5 in A6(**MK**, ukrepi 8.1, 8.2 in 3.4).

Območna izpostava JSKD v Slovenj Gradcu: Z razpisi za financiranje programov in projektov ljubiteljskih kulturnih društev, ki delujejo na področju Mestne občine Slovenj Gradec in Občine Mislinja in katerih izvajalec je JSKD Območna izpostava Slovenj Gradec, direktno ne financirajo kulturnih programov in projektov invalidskih društev ali društev oseb s posebnimi potrebami. Financiranje takih aktivnosti ureja Mestna občina Slovenj Gradec. Redno pa se v programe Območne izpostave Slovenj Gradec vključuje 3. OŠ Slovenj Gradec, ki izobražuje otroke in mladostnike z lažjo, zmerno, težjo in težko motnjo v duševnem razvoju. Šola ima naziv Kulturna šola in aktivno sodeluje na preglednih srečanjih (revija otroških in mladinskih pevskih zborov, srečanje otroških gledaliških skupin Slovenije in tako dalje) ter na drugih kulturnih dogodkih (**MK - JSKD**, ukrepi 8.1, 8.10, 4.3 in 4.4).

Dogodki

**MK, Arhiv Republike Slovenije (ARS)** je tudi v letu 2024 omogočal širjenje izkušenj in dobrih praks na področju udejstvovanja in zaposlovanja Invalidov. V letu 2024 je uslužbenec Arhiva Republike Slovenije s prispevkom z naslovom Dostopnost za ranljive skupine v Arhivu Republike Slovenije sodeloval na Konferenci Cobiss 2024 (**MK, ukrep** 8.1).

Količinski podatki

**MK, Direktorat za kulturno dediščino (DKD), Sektor za muzeje, arhive in knjižnice (MAK)**, poroča, da v muzejih skrbijo, da je vedno več razstav pripravljenih interaktivno in inkluzivno, tako da jih lahko obiskujejo vse skupine obiskovalcev. Na področju muzejske dejavnosti devet državnih muzejev na svojih spletnih straneh predstavlja več kot 86.500 digitaliziranih in dostopnih predmetov, in sicer: Narodni muzej Slovenije 2457, Slovenski etnografski muzej 5498, Muzej novejše in sodobne zgodovine 69.000, Prirodoslovni muzej Slovenije 1112, Tehniški muzej Slovenije 2594, Muzej krščanstva na Slovenskem 444, Narodna galerija 2587, Moderna galerija 2551 in Muzej za arhitekturo in oblikovanje 327 predmetov. Z digitalizacijo in objavo digitaliziranega gradiva na spletni strani muzeja se splošno povečuje dostopnost do gradiva. 17 pooblaščenih muzejev na svojih spletni strani objavlja gradivo, prilagojeno senzorno oviranim obiskovalcem (**MK**, ukrepa 8.11 in 3.4).

Na področju muzejske dejavnosti manjkajo pobude invalidskih organizacij za aktivno vključevanje invalidskih organizacij v opravljanje nalog javne službe. Predvsem bi bilo željeno, da se invalidi bolje odzivajo na programske vsebine, ki jih pripravljajo v muzejih. MAK pogreša še več konkretnih spodbud za sodelovanje pri prezentaciji muzejskih predmetov in razlagi informacij ter izboljšavah fizične dostopnosti (**MK**, ukrepi 8.10, 4.3, 4.4 in 4.11).

V zadnjem obdobju se ugotavlja že pretirana produkcija spletnih vsebin, kar senzorno oviranim osebam do neke mere otežuje seznanjanje s ključnimi dogodki in vsebinami iz muzejskih področij (**MK**, ukrepa 8.11 in 3.4).

**Težave, opozorila, komentarji, predlogi**

**MK, Direktorat za ustvarjalnost (DZU), Sektor za umetnost (SZU)**, navaja komentar **SNG Drame Ljubljana**, v katerem poudarjajo, da je izvedba dodatnih programov, namenjenih invalidom, ter prilagoditev publikacij (na primer Gledališkega lista) povezana z dodatnimi stroški, za katere V SNG Drami Ljubljana nimajo vira pokritja. Z dodatnim proračunskim financiranjem bi lahko zagotovili avdiodeskripcije predstav in opremljenost vseh predstav z nadnapisi. Tudi indukcijske zanke v Drami nimajo (**MK – SNG Drama**, ukrepi 8.1, 8.2, 8.4 in 8.5).

**Poročevalci nevladnih organizacij**

**NSIOS**

Programi

**NSIOS** poroča, das projektom Vseslovenska akcija ozaveščanja o socialnem vključevanju invalidov pripravlja različne aktivnosti, ki imajo kulturno-umetniško noto. V aktivnosti so vključeni invalidi z različnimi oblikami invalidnostmi pod mentorstvom strokovnjakov, ki niso invalidi. Tako so invalidi vključeni v Mini gledališko šolo, snemanje različnih promocijskih posnetkov na temo EU kartice ugodnosti za invalide, fotografsko razstavo Nič drugačno življenje in številne podkaste na temo spoznavanja življenja invalidov (**NSIOS**, ukrepa 8.1 in 8.5).

Dogodki

**NSIOS** poroča o objavah v Novičniku NSIOS, ki dvakrat mesečno izide v elektronski obliki. V njem so povzeli celotno dogajanje na področju projekta Vseslovenske akcije o socialnem vključevanju invalidov. NSIOS je kandidiral za nagrado EASPD s projektom Vseslovenska akcija ozaveščanja o socialnem vključevanju invalidov. Posnel je promocijski film s pomočjo Euro Newsa, ki sodeluje z Evropskim parlamentom. NSIOS sodeluje v različnih pogovornih oddajah na nacionalni in komercialni televiziji. Redno je pošiljal novice Evropskemu forumu invalidov, ki jih je objavljal na spletni strani EDF (**NSIOS**, ukrepa 8.1 in 8.10).

Količinski podatki

**NSIOS** poroča, da so v svoje aktivnosti v letu 2024 vključili 24 fotomodelov za fotografsko razstavo ter 12 invalidov, vključenih v Mini šolo nastopanja. Pripravili so 12 promocijskih posnetkov z invalidi, en promocijski film za Euro news in 22 novičnikov (**NSIOS**, ukrepi 8.1, 8.5 in 8.10).

**Težave, opozorila, komentarji, predlogi**

**NSIOS** poroča, da v okviru svojih aktivnosti veliko pozornosti namenja področju dostopnosti. V ta namen v okviru NSIOS redno deluje delovna skupina za dostopnost informacij, komunikacij in grajenega okolja, ki s svojimi priporočili in usmeritvami seznanja različne ponudnike spletnih vsebin. V luči aktualnosti digitalne dostopnosti je NSIOS aktivno sodeloval na konferenci DIGIN. V sodelovanju z Zavodom Beletrina preverja dostopnost spletnih strani in podeljuje certifikat o dostopnosti v skladu z zahtevami WCAG 2.0. NSIOS ponudnike in širšo javnost v okviru svojega rednega delovanja in različnih projektov ozavešča o pomenu zagotavljanja dostopnosti za invalide. Sicer imajo pomembno vlogo na področju spodbujanja kulturno-umetniškega udejstvovanja invalidov in predstavitve njihovega ustvarjanja širši javnosti prav invalidske organizacije. Članice NSIOS s svojimi lokalnimi društvi aktivno sodelujejo v različnih programih na temo kulturnega udejstvovanja. Tako pripravljajo različne kulturne dogodke oziroma se priključujejo drugim kulturnim dogodkom ter prispevajo k raznolikosti kulturnih izvajalcev. V okviru projekta Vseslovenska akcija ozaveščanja o socialnem vključevanju invalidov je bila nadgrajena in ažurirana interaktivna zbirka podatkov ponudnikov ugodnosti za invalide v Sloveniji tudi s področja kulture (**NSIOS**, ukrepi 8.3, 8.8, 8.10 in 8.11).

9. CILJ: ŠPORT IN PROSTOČASNE DEJAVNOSTI

**Opis cilja**

Osnovni namen športnih in prostočasnih dejavnosti je kar najbolj izboljšati psihosomatski status, preventiva, ohranjanje in izboljšanje zdravstvenega stanja, učinkovit počitek in okrevanje, vsebinsko in kulturno bogato izkoriščanje prostega časa. Športne in prostočasne dejavnosti so poleg dobrega učinka na zdravje tudi pomemben dejavnik pri zaviranju in preprečevanju nadaljnjih bolezni.

Zagotavljati je treba uresničevanje ukrepov, ki bodo invalidom pri športu in prostočasnih dejavnostih dajali enake možnosti in izboljšanje kakovosti življenja. Zato jim je treba omogočiti tudi dostop do krajev, v katerih potekajo športne in prostočasne dejavnosti. Šport in prosti čas morata postati sestavni del rehabilitacije invalida, ne glede na vrsto in stopnjo njegove invalidnosti, starost ali raven telesne zmogljivosti, saj je rekreacijo treba prilagajati njegovim posebnim potrebam.

**Ukrepi**

* 1. uvajanje védenja o posebnostih športa invalidov v izobraževalne programe strokovnih športnih strokovnjakov, tako pa zagotoviti kakovostno športno vzgojo za invalide;
  2. dostopnost športnih objektov invalidom, ki se ukvarjajo s športom, in invalidom, ki športne prireditve obiskujejo kot gledalci (vhod, sanitarije, oznake, informacije in komunikacije);
  3. spodbujanje rekreativnih dejavnosti v invalidskih organizacijah in drugih društvih, primernih vrsti ali stopnji invalidnosti in starosti invalida;
  4. učenje športnih elementov naj postane sestavni del izobraževanja in rehabilitacije vseh invalidov;
  5. spodbujanje izvajanja panožnih športnih tekmovanj za vse invalide na ravni države (v šolskem sistemu);
  6. statusno/pravno izenačevanje športnikov in športnikov invalidov (kategorizacija, bonitete, …).

**Uresničevanje devetega cilja**

Zakon o športu priznava šport invalidov kot samostojen program, ki se financira iz državnih in lokalnih sredstev, ter omogoča enake ugodnosti kot za športnike brez invalidnosti. Nadaljevale so se investicije v dostopnost športne infrastrukture in programi za vključevanje invalidov v šport. Po paralimpijskih igrah v Parizu 2024 je bila organizirana slavnostna podelitev nagrad parašportnikom, novela Zakona o Bloudkovih priznanjih pa zdaj vključuje tudi paralimpijske medalje.

Poudarjena je potreba po sistemski ureditvi športa za invalide, boljšem dostopu do opreme in usposabljanju trenerjev.

**Nosilci**

MGTŠ, MOPE, NIJZ, NSIOS, Zveza Sonček, Olimpijski komite Slovenije – Združenje športnih zvez (v nadaljnjem besedilu: OKS-ZŠZ)

**Poročevalci ministrstev in javnih zavodov**

**MGTŠ**

Programi

**MGTŠ, Direktorat za šport**, poroča, da Zakon o športu (ZŠpo-1, Uradni list RS, št. 29/17, 21/18 – ZNOrg, 82/20, 3/22 – ZDeb in 37/24 – ZMat-B) priznava šport invalidov kot samostojen športni program, ki se financira ali sofinancira tudi iz državnega in lokalnih proračunov, in sicer na podlagi Pravilnika o sofinanciranju izvajanja letnega programa športa na državni ravni in lokalnih predpisov vsake občine (občine sprejemajo svoje predpise v skladu z Nacionalnim programom športa, strateškim dokumentom razvoja športa in prednostnih nalog v desetletnem obdobju). Dosežki športnikov invalidov na paraolimpijskih igrah in svetovnih prvenstvih gluhih prinašajo enake ugodnosti kot dosežki športnikov neinvalidov (med drugim državne nagrade, pravico do zaposlitve kot javni uslužbenec in pravico do pokojnine na podlagi športnega dosežka).

V okviru Javnega razpisa 2024 za izbor sofinanciranja investicij v športno infrastrukturo je MGTŠ del sredstev namenil tudi ureditvi dostopnosti do javnih športnih objektov in zunanjih športnih površin za funkcionalno ovirane.

Hkrati so se letu 2024 nadaljevala prizadevanja za izboljšanje dostopnosti športnih objektov in programov vadbe za invalide. V okviru ESS projekta Aktivno inkluzivno – socialna vključenost invalidov na področju športa v obdobju 2024–2028, ki ga izvajata ZŠIS-SPK in Olimpijski komite Slovenije (OKS), je predvideno vključevanje dodatnih tisoč invalidov v šport. Eden od ciljev projekta je tudi izboljšanje dostopnosti športne infrastrukture, kar vključuje prilagoditve vhodov, sanitarij, oznak in informacijsko-komunikacijskih sistemov. Z vključitvijo dodatnih tisoč invalidov v športne aktivnosti do leta 2028 bo projekt Aktivno inkluzivno pripomogel k večji socialni vključenosti in enakopravnosti športnikov invalidov (**MGTŠ**, ukrepi 9.2, 9.3 in 9.4).

Dogodki

**MGTŠ, Direktorat za šport**, poroča, da je po koncu paralimpijskih iger v Parizu 2024 organizirali slavnostno podelitev denarnih nagrad parašportnikom za osvojene paralimpijske medalje. Novela Zakona o Bloudkovih priznanjih (ZBIoP, Uradni list RS, št. 112/05 – uradno prečiščeno besedilo in 109/23 – ZBloP-B) omogoča podelitev Bloudkovih priznanj tudi vsem dobitnikom paralimpijskih medalj in medalj z olimpijade gluhih in medalje s šahovske olimpijade, zato so bili med prejemniki Bloudkove nagrade za leto 2024 tudi prejemniki paralimpijske medalje iz paralimpijskih iger Pariz 2024 (**MGTŠ**, ukrep 9.6).

**Poročevalci nevladnih organizacij**

**NSIOS**

Dogodki

**NSIOS** poroča, da prek Zveze za šport invalidov Slovenije – Slovenskega paralimpijskega komiteja in drugih včlanjenih invalidskih organizacij redno sodeluje s Slovenskim paralimpijskim komitejem, ki s svojimi dejavnostmi med drugim izvaja program Paralimpijski športni dan, ki je namenjen ozaveščanju o športnikih invalidih, hkrati pa spodbuja mlajše generacije k dejavnejšemu vključevanju v šport in rekreacijo. Navedeni program spodbuja tudi inkluzijo med vrstniki. Program Paralimpijski športni dan poteka v osnovnih in srednjih šolah po Sloveniji z namenom širitve védenja o posebnostih športa invalidov, poleg tega prispeva vsebine v izobraževalne programe športnih strokovnjakov, tako da se zagotovi kakovostna športna vzgoja za invalide.

NSIOS je v letu 2024 aktivno sodeloval pri pridobivanju pravic za prenos paralimpijskih iger Pariz 2024, zato je skupaj z Zvezo za šport invalidov Slovenije – Slovenskim paralimpijskim komitem organiziral zelo odmevno novinarsko konferenco na temo Slovenija brez prenosa paralimpijskih iger. Hkrati je predstavnik NSIOS sodeloval kot strokovni komentator pri otvoritvi iger z RTV Slovenija.

Pomembno vlogo pri popularizaciji športa kot dejavnika aktivnega, zdravega in kakovostnega življenja imajo tudi včlanjene invalidske organizacije, ki športne aktivnosti za invalide organizirajo in izvajajo v okviru svojih programov.

Štiri invalidske organizacije v partnerstvu s Planinsko zvezo Slovenije sodelujejo v projektu GOGO – Gibalno ovirani gore osvajajo, s katerim omogočajo invalidom prilagojene obiske znanih planinskih točk.

NSIOS je sodeloval na posvetu Več športa za osebe s posebnimi potrebami, na katerem je opozoril na potrebo po sistemski ureditvi vključujočega športa, ki bi enakovredno vključevala invalide s prilagojenimi vadbami in športnimi pripomočki (**NSIOS**, ukrep 9.1, 9.2, 9.3, 9.4).

**Težave, opozorila, komentarji, predlogi**

**NSIOS** opozarja, da invalidi nimajo enakih možnosti za udejstvovanje v športu. Prilagojena športna oprema je bistveno dražja in za mnoge invalide finančno nedosegljiva. Ker šport in rekreacija izboljšujeta tako fizično sposobnost kot tudi vse sociološke in psihološke vidike posameznika, je nujno, da država zagotovi pomoč invalidom, ki si želijo biti aktivni. Zato NSIOS predlaga uvedbo subvencije invalidom, ki se želijo ukvarjati s športom, v obliki sofinanciranja športnega pripomočka, podobo kot pri osnovnem invalidskem pripomočku.

Posebno pozornost bi bilo treba nameniti tudi mladim športnikom invalidom, in sicer omogočiti vsem otrokom s posebnimi potrebami inkluzivno vključevanje v športne ure in druge športne dejavnosti v rednem šolskem sistemu in postaviti sistem vključevanja vseh zainteresiranih invalidov v različne športne aktivnosti v okviru klubske dejavnosti.

Ena od težav je tudi usposobljenost športnih vaditeljev/trenerjev, posledično pa tudi inkluzivno vključevanje invalidov v športa društva in klube (**NSIOS**, ukrepa 9.5 in 9.6).

**10. CILJ: VERSKO IN DUHOVNO ŽIVLJENJE**

**Opis cilja**

Verska svoboda posameznika je kot svoboda vesti urejena v 41. členu Ustave Republike Slovenije ter zagotavlja pravico vsakega posameznika do svobodnega izpovedovanja vere in drugih opredelitev v zasebnem in javnem življenju. Invalidi pa se navkljub svobodi izražanja, ki je ustavno opredeljena, zaradi številnih ovir s težavo udejstvujejo v verskem in duhovnem življenju ter vključujejo vanj.

Zato so potrebni ukrepi, ki jim bodo omogočali enakopravno udeležbo v verskem in duhovnem življenju. Pri tem je treba zagotavljati, da se lahko vključujejo v verske in duhovne skupnosti v svojih lokalnih skupnostih ali širšem okolju.

**Ukrepa**

1. omogočanje trajne duhovne oskrbe invalidom, ki to želijo, posebno tistim, ki so negibljivi v trajni negovalni oskrbi v domačem ali drugem okolju ali institucijah, z obiski verskega delavca ali drugega duhovnega vodje registrirane verske skupnosti po lastni izbiri;
2. omogočiti dostop do verskih objektov, cerkva, (invalidi na vozičkih, slepi s psom vodnikom …).

**Uresničevanje desetega cilja**

Zakon o verski svobodi zagotavlja pravico do verske duhovne oskrbe za osebe v bolnišnicah in socialnovarstvenih zavodih, ki ne morejo obiskovati obredov zunaj teh ustanov. To vključuje tudi prejemanje knjig z versko vsebino in napotkov ter ustrezne prostorske in tehnične pogoje.

Poudarja se pomen dostopnosti verskih objektov in vloge prostovoljcev kot edinega stika z versko skupnostjo za mnoge. Opaža se večanje števila socialno izključenih invalidov srednjih let, zato se predlaga okrepitev sistemske podpore ter mreže programov v sodelovanju z verskimi skupnostmi.

**Nosilci**

MK, Slovenska Karitas

**Poročevalci ministrstev in javnih zavodov**

**MK, Slovenska karitas**

Sprejeta zakonodaja

**MK, Služba za kulturne raznolikosti, človekove pravice in versko svobodo (SKRČPVS)**, poroča, da 25. člen Zakona o verski svobodi (ZVS, Uradni list RS, št. 14/07, 46/10 - odl. US, 40/12 - ZUJF, 100/13 in 102/23) določa, da imajo osebe v bolnišnicah ali socialnovarstvenih zavodih, ki so deležne institucionalnega varstva, pravico do redne individualne in kolektivne verske duhovne oskrbe. Verska duhovna oskrba oskrbovancem v socialnovarstvenih zavodih, ki so deležne institucionalnega varstva in se zaradi starostnih in zdravstvenih težav ne morejo udeleževati obredov zunaj zavoda, se zagotavlja v skladu s predpisi ministra, pristojnega za socialno varstvo. Vsakemu oskrbovancu je treba v mejah možnosti omogočiti sodelovanje pri verskih obredih, ki so organizirani v bolnišnici oziroma zavodu, ki opravlja institucionalno varstvo, in mu omogočiti prejemanje knjig z versko vsebino in napotkov. Bolnišnice oziroma zavodi, ki opravljajo institucionalno varstvo, zagotavljajo prostorske in tehnične pogoje za versko duhovno oskrbo (**MK**, ukrep 10.1).

Programi

**Slovenska karitas** je tudi v letu 2024 zagotavljala redno duhovno oskrbo invalidnim osebam, ki to želijo, v njihovem domačem okolju, v domovih za starejše ter v okviru različnih duhovnih srečanj in romanj. Skupno je bilo v dejavnosti Karitas vključenih 2974 invalidov. V sodelovanju z župnijskimi Karitas so invalide spremljali k nedeljskim svetim mašam in na romanja (na primer Brezje, Zaplaz, Puščava), hkrati pa so bili invalidi vključeni tudi v duhovne skupnosti, kot sta Vera in Luč, ter v Krščansko bratstvo bolnikov in invalidov. Prostovoljci Karitas so pogosto edini stik z versko skupnostjo, ki ga imajo invalidne osebe, zato je ta povezava za mnoge neprecenljiva.

Več župnijskih Karitas je organiziralo tudi letna srečanja za invalide in starejše v prostorih župnijskih skupnosti, kar je pripomoglo k izboljšanju njihove duhovne in socialne vključenosti. Dodatno se zagotavlja dostopnost verskih objektov za invalide, vključno s prilagoditvami vhodov, sanitarij in parkirnih mest.

Po Sloveniji Karitas pripravljajo obiske na domu, osebno oskrbo, romanja in družabna srečanja za starejše in invalidne osebe, ki so se znašle v osamljenosti in potrebujejo podporo v njihovem okolju (**Slovenska karitas**, ukrepa 10.1 in 10.2).

**Težave, opozorila, komentarji, predlogi**

**MK, Služba za kulturne raznolikosti, človekove pravice in versko svobodo (SKRČPVS)**, poroča, da ministrstvo sicer ni pristojno za uresničevanje tega ukrepa, kolikor se nanaša na dejavnost registriranih verskih skupnosti. Cerkve in druge verske skupnosti delujejo ločeno od države in se svobodno organizirajo pri izvajanju svojih dejavnosti, ki so usmerjene prav v versko duhovno oskrbo vseh kategorij njihovih pripadnikov. Država ne sme posegati v njihovo organiziranje in delovanje, razen v primerih, določenih z zakonom (**MK**, ukrep 10.1).

**Slovenska karitas** opaža porast invalidov srednjih let, ki so zaradi zdravstvenih razlogov prezgodaj upokojeni, socialno izključeni in pogosto brez dostopa do ustreznih storitev. Potrebna je dodatna sistemska podpora za dostop do dolgotrajne oskrbe, osebne asistence ter zaposlitvenih rehabilitacij za to skupino. Prav tako predlagajo okrepitev mreže programov za duhovno oskrbo invalidov v sodelovanju z verskimi skupnostmi.

**Poročevalci nevladnih organizacij**

Poročala ni nobena nevladna organizacija.

11. CILJ: SAMOORGANIZIRANJE INVALIDOV

**Opis cilja**

Invalidi se samoorganizirajo v invalidskih organizacijah in drugih oblikah. V invalidske organizacije se prostovoljno združujejo interesno povezani invalidi in njihovi zakoniti zastopniki, da ugotavljajo, zagovarjajo in zadovoljujejo posebne potrebe invalidov ter zastopajo njihove interese. Cilji delovanja invalidskih organizacij za doseganje kakovosti življenja invalidov so:

* uveljavljanje človekovih pravic invalidov,
* opozarjanje na načelo nediskriminacije invalidov,
* spodbujanje vključenosti invalidov v družbeno življenje,
* prispevanje k ozaveščanju javnosti,
* sodelovanje pri preprečevanju in odpravljanju ovir in tako dalje.

Pri zastopanju interesov posameznih in skupnih vsebin invalidov je treba invalidskim organizacijam v skladu z Zakonom o invalidskih organizacijah zagotavljati krepitev stalne svetovalne in predstavniške vloge na državni, regionalni in lokalni ravni. Zakon opredeljuje tudi vlogo nacionalnega sveta invalidskih organizacij.

S sistemskimi zakonskimi in podzakonskimi ukrepi je treba za delovanje invalidskih organizacij zagotavljati trajna, zadostna in neodvisna sredstva za izvajanje posebnih socialnih programov in njihove razvojne naložbe.

**Ukrepi**

1. razvijanje vloge invalidskih organizacij s trajnim, stabilnim, zadostnim in neodvisnim financiranjem iz Fundacije za financiranje invalidskih in humanitarnih organizacij ter drugih virov;
2. ureditev pravnega statusa in zagotavljanje sofinanciranja delovanja nacionalnega sveta invalidskih organizacij po zgledu financiranja Evropskega invalidskega foruma;
3. izpopolnjevanje meril in pogojev za dodelitev statusa reprezentativnosti invalidskih organizacij in občasno preverjanje izpolnjevanja teh pogojev;
4. izpopolnjevanje meril in pogojev za programsko financiranje IO;
5. zagotavljanje trajnih, zadostnih in neodvisnih sredstev za izvajanje zagovorništva in predstavljanja/zagovarjanja problematike invalidov pred državnimi in drugimi organi vsem reprezentativnim invalidskim organizacijam.
6. urediti status Svet za invalide Republike Slovenije in njegov ustrezni položaj

**Uresničevanje enajstega cilja**

V letu 2024 so se z novelo Zakona o invalidskih organizacijah spreminjali zakonodajni okviri za invalidske organizacije. Pojavili so se pomisleki glede finančne stabilnosti zaradi predlaganega sistemskega financiranja.

V letu 2024 ni bilo podeljeno nobeno novo priznanje statusa reprezentativne invalidske organizacije. Invalidske organizacije opozarjajo na potrebo po zadostnih sredstvih za samoorganiziranje in izvajanje programov ter podpirajo vključevanje invalidov v vse procese odločanja, ki se tičejo njihovega življenja.

**Nosilci**

MDDSZ, NIJZ, NSIOS, YHD, Zveza Sonček

**Poročevalci ministrstev in javnih zavodov**

**MDDSZ**

Sprejeta zakonodaja

**MDDSZ, Direktorat za invalide**, poroča, da novela Zakona o invalidskih organizacijah (ZInvO, Uradni list RS, št. 108/02, 61/06 – ZDru-1 in 95/24) določa naloge nacionalnega sveta invalidskih organizacij in način financiranja (**MDDSZ**, ukrep 11.2).

Zakonodaja v pripravi

**MDDSZ, Direktorat za invalide,** poroča, da so v letu 2024 potekala usklajevanja med MDDSZ in MP glede ureditve statusa Sveta za invalide v povezavi z Varuhom človekovih pravic (**MDDSZ**, ukrep 11.6).

Količinski podatki

**MDDSZ, Direktorat za invalide**, poroča, da v letu 2024 ni bil podeljen noben status reprezentativne invalidske organizacije. Nobeni invalidski organizaciji status reprezentativnosti ni bil odvzet (**MDDSZ**, ukrep 11.3).

**Poročevalci nevladnih organizacij**

**NSIOS**

Sprejeta zakonodaja

**NSIOS** poroča o Zakonu o invalidskih organizacijah, s katerim se zagotavlja sistemsko financiranje NSIOS. Zakon predvideva financiranje na podlagi predloženega poročila o opravljenem delu za preteklo leto, kar ruši finančno stabilnost NSIOS. NSIOS se je do zdaj financiral iz finančnih prispevkov članic NSIOS (to je le 16 odstotkov vseh dohodkov), drugo pa so viri iz projektov. Če bi se zagotovilo sistemsko financiranje, kot je opredeljeno v zakonu, NSIOS ne bi imel dovolj sredstev za delovanje ali pa bi prihajalo do dvojnega financiranja (**NSIOS**, ukrepi 11.1, 11.2, 11.3).

Programi

**NSIOS** poroča, da v Kabinetu predsednika Vlade Republike Slovenije deluje medresorski operativni organ – fokalna skupina med vlado Republike Slovenije in NSIOS kot reprezentativnim organom, ki skrbi za dvosmerno komunikacijo. Njen namen je sistematično obravnavanje najbolj perečih tematik, s katerimi se srečujejo osebe z invalidnostjo v vsakdanjem življenju in jih za pereče štejejo invalidske organizacije, na način, ki bi bil organizacijsko čim bolj učinkovit. Predvideno je, da se fokalna skupina sestaja mesečno, po posameznih vsebinskih sklopih. Na ta način so, glede na obravnavano temo, na srečanjih prisotna vsebinsko pristojna ministrstva in predstavniki tistih invalidskih organizacij, ki jih posamezna tema zadeva. Namen fokalne skupine je predaja konkretnih predlogov NSIOS in invalidskih organizacij ter hkrati opozarjanje na težave, ki jih je mogoče zaznati med invalidi zaradi veljavni zakonodaje ali morebitnih sprememb zakonodaje.

Predstavniki NSIOS sodelujejo v različnih delovnih skupinah ministrstev in direktoratov. V zadnjem času je mogoče zaznati povečan obseg dela na temo dostopnosti, tako fizične dostopnosti kot tudi dostopnosti do informacij in komunikacij.

NSIOS je posebej opozarjal, da mora država zagotoviti posebna sredstva za samozagovorništvo invalidov v njihovih organizacijah ter financiranje nalog, ki jih te izvajajo v skladu s Konvencijo o pravicah invalidov. V tem smislu je bil v sodelovanju z vlado in pristojnimi ministrstvi ter z večinsko podporo poslancev sprejet dopolnjeni Zakon o invalidskih organizacijah, ki naj bi zagotovil sistemsko financiranje izvajanja nalog in poslanstva NSIOS (**NSIOS**, ukrepi 11.1, 11.2 in 11.3).

**Težave, opozorila, komentarji, predlogi**

NSIOS poroča, da v okviru tega cilja deležnike opozarjajo na nujnost doslednega spoštovanja načela Nič o invalidih brez invalidov, torej o obveznosti temeljitega posvetovanja s predstavniki invalidov v vseh procesih odločanja o zadevah, ki se tičejo invalidov. NSIOS zagovarja stališče, da so invalidi prek svojih reprezentativnih organizacij najprimernejši za svetovanje odločevalcem glede najprimernejših rešitev na področju uresničevanja pravic invalidov in zagotavljanja njihove enakopravnosti.

NSIOS ob tem opozarja na določbe Zakona o ratifikaciji Konvencije o pravicah invalidov in Izbirnega protokola h Konvenciji o pravicah invalidov (Uradni list RS – Mednarodne pogodbe, št. 10/08; v nadaljnjem besedilu: MKPI), še posebej na njegov 29. člen, s katerim se je Republika Slovenija zavezala invalidom zagotavljati pravice in možnost ustvarjanja okolja, v katerem lahko učinkovito in polno sodelujejo pri upravljanju javnih zadev, kar vključuje tudi sodelovanje v nevladnih organizacijah in združenjih ter ustanavljanje invalidskih organizacij, ki zastopajo invalide na mednarodni, državni, regionalni in lokalni ravni, in vključevanje vanje, ter na 32. člen, ki določa obveznost držav pogodbenic, da zagotavljajo mednarodno sodelovanje, ki vključuje invalide.

Posebej so opozarjali na pomen zagotavljanja trajnih in zadostnih sredstev za samoorganiziranje invalidov v invalidskih organizacijah ter izvajanje njihovih posebnih socialnih programov, ki pomembno dopolnjujejo obveznosti države na področju invalidskega varstva in zagotavljanja enakih možnosti invalidov (**NSIOS**, ukrepi 11.1, 11.2 in 11.3).

**12. CILJ: NASILJE IN DISKRIMINACIJA**

**Opis cilja**

Poleg fizičnega, spolnega, psihičnega ali ekonomskega nasilja in zanemarjanja ali zlorabe, čemur so invalidi večkrat izpostavljeni, se za nasilje šteje tudi vsako diskriminacijsko razlikovanje zaradi invalidnosti ter izključevanje ali omejevanje človekovih pravic in temeljnih svoboščin na vseh področjih življenja. Invalidi so prav zaradi svojih posebnih ovir, ki so posledica gibalnih, senzornih ali komunikacijskih okvar in motenj v duševnem razvoju, zelo ranljiva skupina, ki je bolj kakor druge izpostavljena vsem oblikam nasilja in diskriminacije. Nasilje se lahko dogaja v družini in v institucijah. Nujen predpogoj za preprečevanje diskriminacije in nasilja je, da so s pojmom in vsebino diskriminacije seznanjeni tako invalidi kot celotna družba in da v družbi vlada ničelna toleranca do nasilja, zato so za doseganje tega cilja izjemnega pomena ustrezne izobraževalne aktivnosti in aktivnosti ozaveščanja ter programi na vseh nivojih izobraževanja.

Pomoč države, lokalnih skupnosti in socialnih mrež nevladnega sektorja je zato nujno potrebna. Varstvo osebne nedotakljivosti mora biti invalidom zagotovljeno tudi pri prisilni hospitalizaciji in neprostovoljnem zdravljenju. Posebno pozornost pri uresničevanju tega cilja je treba usmeriti na ženske, starejše in otroke, saj so ti še posebno izpostavljeni nasilju in diskriminaciji v družbi.

**Ukrepi**

* 1. ozaveščanje invalidov o njihovih pravicah in možnostih ukrepanja ob morebitnih zlorabah in nasilju, tudi z zagotavljanjem priročnikov o odkrivanju in preprečevanju nasilja nad invalidi v invalidom prilagojeni obliki;
  2. opozarjanje javnosti na nasilje in zlorabe (posebno na nasilje nad invalidnimi otroki, invalidnimi ženskami in starejšimi invalidi) in na pomen (ne)diskriminacije;
  3. ozaveščanje in preprečevanje šikaniranja na delovnem mestu zaradi invalidnosti;
  4. zagotavljanje izobraževanja za strokovne delavce o prepoznavanju zlorab, preprečevanju nasilja in o ukrepanju;
  5. zagotavljanje programov in storitev za pomoč invalidom in njihovo samopomoč glede odkrivanja, razreševanja in preprečevanja nasilja nad njimi (vključno z varno hišo, ki je dostopna invalidkam in invalidom, zagotavljanje osebne asistence v varni hiši in podobno);
  6. zagotavljanje prepovedi zdravstvenih ali znanstvenih poskusov na invalidih brez njihove prostovoljne in zavestne privolitve;
  7. preučitev možnosti pridobivanja statističnih podatkov o nasilju in diskriminaciji nad invalidi.

**Uresničevanje dvanajstega cilja**

V letu 2024 je bila sprejeta Resolucija o preprečevanju nasilja (2024–2029), ki vključuje tudi ukrepe za zaščito invalidov. Nadaljevalo se je preprečevanje nasilja med zaprtimi osebami, vključno z invalidi.

Začela sta se raziskovalni projekt o varnosti in enakosti invalidnih žensk na trgu dela in v zasebnem življenju ter raziskava o razširjenosti nasilja nad starejšimi. Oktobra 2024 je bil izveden seminar o nasilju nad starejšimi v institucijah.

Opozarja se na preredko obravnavo nasilja nad invalidi, pomanjkanje statističnih podatkov in neustrezne zmogljivosti za invalide v varnih hišah.

**Nosilci**

MK, MDDSZ, NSIOS, YHD, Zveza Sonček

**Poročevalci ministrstev in javnih zavodov**

**MDDSZ, MNZ, MP, MSP**

Sprejeta zakonodaja

**MDDSZ, Direktorat za družino**, poroča, da je aprila 2024 državni zbor sprejel Resolucijo o nacionalnem programu preprečevanja nasilja v družini in nasilja nad ženskami 2024–2029 (ReNPPND24–29), ki neposredno ali posredno vključuje tudi ukrepe za krepitev zaščite in pomoči invalidom žrtvam nasilja v družini in nad ženskami, kot na primer razpršiti in okrepiti mrežo socialnovarstvenih programov za pomoč žrtvam nasilja v družini in nasilja nad ženskami, ki bo omogočala enako geografsko dostopnost do programov ter bolj specializirano podporo konkretnim ciljnim skupinam z različnimi osebnimi okoliščinami; analizirati potrebe novih programov pomoči žrtvam nasilja v družini in nasilja nad ženskami ter jih vzpostaviti (programi za ranljive skupine z različnimi osebnimi okoliščinami); zagotoviti bivalne enote, namenjene začasnemu reševanju stanovanjskih potreb ranljivih ciljnih skupin (**MDDSZ**, ukrep 12.2).

Programi

**MP, Uprava za izvrševanje kazenskih sankcij**, poroča, da nadaljuje preprečevanje nasilja med zaprtimi osebami, tudi nasilja nad invalidi, ter obravnavo povzročiteljev nasilja, kot je bilo pojasnjeno v poročilu o uresničevanju akcijskega načrta za leto 2023 (**MP**, ukrepa 12.1 in 12.4).

Raziskovalna dejavnost

**MDDSZ, Direktorat za invalide**, poroča, da se je v letu 2024 začel izvajati ciljni raziskovalni projekt Krepitev varnosti in enakosti invalidnih žensk v zasebnem življenju in na trgu dela: pravni, ekonomski in socialni vidiki problematike diskriminacije in nasilja nad invalidnimi ženskami Fakultete za upravo Univerze v Ljubljani s projektnima partnerjema Ekonomsko fakulteto in Fakulteto za socialno delo. Projekt traja od 1. oktobra 2024 do 30. septembra 2026 in obsega pet delovnih svežnjev:

1. Teoretična izhodišča in problemska opredelitev diskriminacije na podlagi invalidnosti in spola,
2. Pravna analiza – diskriminacija na podlagi invalidnosti in spola ter nasilje nad invalidnimi ženskami v zasebnem življenju in na trgu dela,
3. Diskriminacija in nasilje s perspektive invalidnih žensk in strokovnjakinj, ki jih lahko podprejo in jim nudijo pomoč: kvalitativna analiza,
4. Položaj invalidnih žensk na trgu dela: kvantitativna analiza,
5. Predlogi in priporočila za zakonske spremembe, oblikovanje politik, ukrepov ter smernic delovanja (**MDDSZ**, ukrepi 12.1, 12.2, 12.3 in 12.4).

**MSP, Direktorat za starejše, dolgotrajno oskrbo in deinstitucionalizacijo, Sektor za upravljanje izvajalskih organizacij**, poroča, da se je v letu 2024 v okviru ciljnega raziskovalnega programa CRP 2024 začel izvajati raziskovalni projekt št. V5-24069 z naslovom Varna in solidarna prihodnost za vse: Ocena razširjenosti nasilja nad starejšimi odraslimi. Namen projekta, ki se bo končal leta 2025, je pridobiti čim bolj natančno oceno razširjenosti nasilja nad starejšimi v institucijah in doma (**MSP**, ukrep 12.7).

Dogodki

**MSP, Direktorat za starejše, dolgotrajno oskrbo in deinstitucionalizacijo, Sektor za upravljanje izvajalskih organizacij**, poroča, da je 17. oktobra 2024 v sodelovanju s Socialno zbornico Slovenije izvedel seminar (v trajanju 6 ur) Nasilje nad starejšimi oziroma ranljivimi skupinami v institucionalnem varstvu.

Seminarja o nasilju nad starejšimi oziroma ranljivimi skupinami so se udeležile strokovne delavke in delavci v institucionalnem varstvu v skladu z Zakonom o socialnem varstvu (domovi za starejše, socialnovarstveni zavodi, varstveno-delovni centri in centri za usposabljanje).

Udeleženke in udeleženci so svoja znanja in vedenja nadgradili z vsebinami o nasilju nad starejšimi oziroma ranljivimi skupinami, o izzivih dolgožive družbe, o pojavnosti nasilja nad starejšimi, opredelitev, kaj nasilje je in njegovih oblik, o dejavnikih tveganja in varovalnih dejavnikih, razlikah o nasilju v domačem okolju in instituciji ter ozaveščanju o nasilju in njegovih posledicah. Predavala sta predstavnika Fakultete za varnostne vede in Urada predsednice Republike Slovenije (**MSP**, ukrep 12.4).

**Težave, opozorila, komentarji, predlogi**

**MNZ** poroča, da na obravnavanem področju v letu 2024 niso izvedli aktivnosti, obravnavali zakonskih sprememb, izvajali dalj časa trajajočih programov ali projektov, raziskovalne dejavnosti ali enkratnih dogodkov.

**Poročevalci nevladnih organizacij**

**NSIOS**

Dogodki

**NSIOS** poroča, da je vse leto 2024 sodeloval z zagovornikom načela enakosti. NSIOS je skupaj z Društvom Vizija v letu 2024 organiziral okroglo mizo na temo nasilje nad invalidi, na kateri so sodelovali pristojna ministrstva, predstavniki CSD in stroke. Okrogla miza je bila zelo dobro obiskana in dobro sprejeta med udeleženci (**NSIOS**, ukrep 12.2).

**Težave, opozorila, komentarji, predlogi**

**NSIOS** opozarja, da je nasilje nad invalidi problem, ki se preredko obravnava, prav tako o njem ni ustreznih statističnih podatkov. Nasilje nad invalidi je povezano z njihovim šibkejšim družbenim položajem, fizično, komunikacijsko in finančno odvisnostjo od drugih oseb, socialno izključenostjo ter neozaveščenostjo. Invalidske organizacije v okviru svojih posebnih socialnih programov in dejavnosti skrbijo za informiranje in ozaveščanje invalidov in njihovih svojcev. Ena od invalidskih organizacij (Društvo Vizija) pa omogoča tudi začasno dostopno nastanitev gibalno oviranim invalidom, ki so se zaradi nasilja primorani umakniti iz svojega vsakdanjega okolja. NSIOS še vedno opozarja, da v Sloveniji ni zadostnih zmogljivosti, kot so varne hiše, ki bi bile prilagojene oziroma dostopne invalidom na invalidskih vozičkih (**NSIOS**, ukrepi 12.1, 12.2, 12.5, 12.6 in 12.7).

**13. CILJ: STARANJE Z INVALIDNOSTJO**

**Opis cilja**

Nekateri z invalidnostjo živijo vse svoje življenje, druge prizadene šele proti koncu življenja, oboji pa imajo skupno starost in invalidnost ter mnogokrat neenakopravne življenjske, delovne in druge pogoje. Staranje prebivalstva se tudi v Republiki Sloveniji občutno povečuje in zato, tako kot v drugih državah Evrope, zagotavljanje ustreznih možnosti za starajoče se prebivalstvo.

Zaradi demografskih trendov naraščanja upokojencev pa se pojavlja nova skrb vzbujajoča skupina, in sicer starši skrbijo za svoje otroke, ki so že starejši in obenem invalidi, ali starejši invalidi za svoje starše, ki so prav tako invalidni. Take družine so socialno-ekonomsko še bolj ranljive in še težje mobilne ne le v fizičnem smislu, ampak tudi v funkcionalnem (na primer funkcionalna pismenost, dostopnost do virov informacij).

Zato je treba sprejemati ustrezne in učinkovite ukrepe, s katerimi bi država omogočila starejšim in starajočim se invalidom doseganje in ohranjanje največje mogoče samostojnosti ter polno vključenost in sodelovanje na vseh področjih življenja. Treba je krepiti medsebojno pomoč in medgeneracijsko sodelovanje. Organizirati, krepiti in širiti se morajo storitve v zvezi z zdravjem, zaposlovanjem, izobraževanjem in socialnim varstvom, vključno s celovito rehabilitacijsko storitvijo in storitvami socialnih služb.

S tem pa sta povezani zagotavljanje in uresničevanje ukrepov, ki bodo vzpostavili ustrezno institucionalno varstvo ali pomoč na domu, dolgotrajno oskrbo, spodbujali samopomoč in podporo družine ter ne nazadnje zagotovili usposabljanje strokovnim delavcem. Pri tem pa morajo usklajeno delovati država, stroka in nevladne organizacije.

**Ukrepi**

* 1. ozaveščanje o staranju ter spodbujanje spoštovanja pravic in dostojanstva starejših, predvsem z bojem proti stereotipom in predsodkom;
  2. vključevanje izobraževalnih vsebin o potrebah starejših in invalidov v programe, ki izobražujejo za poklice v zdravstvu in socialnem varstvu, ter ponuditi dodatno izobraževanje za strokovno osebje v domovih za starejše, rehabilitacijskih centrih in drugih zavodih;
  3. gradnja primernih bivalnih prostorov za starejše in starajoče se invalide, ki so vključeni v urbano okolje;
  4. zagotavljanje starejšim invalidom, ki živijo v ustanovah, spoštovanje njihove zasebnosti in sodelovanje pri odločitvah, ki se nanašajo na življenjske razmere v ustanovi;
  5. zagotavljanje socialne varnosti za starejše in starajoče se invalide, tudi programov za zmanjševanje tveganja revščine, ter financiranje in vzpostavitev služb, katerih namen je skrb za osebe v njihovem običajnem okolju;
  6. ureditev strokovne pomoči v centrih za socialno delo (poseben koordinator) za starejše in starajoče se invalide ter vzpostavitev instituta spremljevalca in zagovornika na lokalni ravni, ki bi bil v pomoč pri urejanju različnih zadev ter pri preprečevanju nasilja in zlorab, pa tudi pri ukrepanju ob njunem morebitnem pojavu;
  7. zagotavljanje dolgotrajne oskrbe in zdravstvenih storitev, ki jih starejši (invalidi) zaradi starostnih težav in invalidnosti najpogosteje potrebujejo;
  8. spodbujanje medgeneracijskih oblik sodelovanja, prostovoljstva in javnih del za pomoč starejšim in starajočim se invalidom;
  9. spodbujanje delovanja organizacij, ki zastopajo starejše in starajoče se invalide na mednarodni, državni, regionalni in lokalni ravni;
  10. zagotavljanje pravnega varstva starejšim, ki postanejo invalidi;
  11. zagotavljanje varstva ob krizah in naravnih nesrečah;
  12. omogočanje starejšim invalidom ohranjanje znanega socialnega okolja z različnimi aktivnostmi, prilagojenimi njihovim sposobnostim.

**Uresničevanje trinajstega cilja**

V letu 2024 so bile v okviru ukrepov dolgotrajne oskrbe izvedene številne aktivnosti, ki so prispevale k večji dostopnosti in kakovosti storitev za starejše in osebe z invalidnostjo. Potekala so strokovna izobraževanja za socialne oskrbovalke in zdravstvene delavce, pri čemer je bil poseben poudarek na komunikaciji z osebami z oviranostmi in obravnavi starejših z demenco. Izvedeni so bili tudi dogodki za ozaveščanje o Zakonu o dolgotrajni oskrbi.

Z vidika bivalnega okolja je bila z javnim razpisom omogočena izgradnja novih oskrbovanih stanovanj v več občinah. Nevladne organizacije so bile ključne pri izvajanju programov podpore, izobraževanja, prostovoljstva in medgeneracijskega sodelovanja.

Kljub pozitivnim premikom pa se še vedno pojavljajo izzivi, povezani s pomanjkanjem kadrov in sredstev, pa tudi z omejenim obsegom storitev za najtežje upravičence. Izpostavljena je bila potreba po sistemskih spremembah in nadaljnji krepitvi storitev v skupnosti.

**Nosilci**

MSP, MZEZ, NIJZ, SOUS, NSIOS, ZDUS

**Poročevalci ministrstev in javnih zavodov**

**MSP, MZEZ, NIJZ**

Programi

**MZEZ, Direktorat za multilateralno sodelovanje**, poroča, da v mednarodnih forumih spodbuja in podpira obravnavo varstva in uveljavljanja človekovih pravic in dostojanstva starejših, vključno starejših z invalidnostjo (**MZEZ**, ukrep 13.1).

Dogodki

**MSP, Direktorat za starejše, dolgotrajno oskrbo in deinstitucionalizacijo, Sektor za upravljanje izvajalskih organizacij**, poroča, da so v novembru 2024 v okviru rednega letnega načrta izobraževanj v sodelovanju s Socialno zbornico Slovenije za izvajalce socialnovarstvene storitve pomoč na domu izvedli izobraževanje, v katerem so socialne oskrbovalke seznanili s posebnostmi in potrebami gluhih in naglušnih oseb. Obenem so jih seznanili tudi s posebnostmi teh oseb, ko zbolijo za demenco (**MSP**, ukrep 13.2).

**NIJZ** poroča o dogodkih v letu 2024:

* V okviru izvajanja projekta Integracija geriatrične oskrbe starejših so v okviru dvodnevnega izobraževalnega modula za zdravstvene in socialne delavce od marca do maja 2024 izvedla po eno šolsko uro trajajoča predavanja o zdravstvenem komuniciranju s starejšimi odraslimi, vključno z osebami z različnimi komunikacijskimi oviranostmi. Predavanje je bilo v okviru dvodnevnega modula izvedeno v Ljubljani, Portorožu, Petrovčah, Mariboru in na Otočcu.
* Soorganizacija dogodka o dolgotrajni oskrbi, skupaj s CSD Južna Primorska, na teme v zvezi z vzpostavljanjem storitev po Zakonu o dolgotrajni oskrbi. Poudarek je bil na ranljivih (invalidi in starostniki). Na konferenci je NIJZ, OE Koper, imeli predstavil z usmeritve, kako lahko pripomore k storitvam DO (**NIJZ**, ukrepi 13.2, 13.7, 13.9 in 13.11).

Količinski podatki

**MSP, Direktorat za stanovanja**, poroča, da je MSP v okviru Načrta za okrevanje in odpornost zagotovilo sredstva za izgradnjo stanovanj, ki so bila dokončana leta 2024, in sicer:

* 12 novih oskrbovanih stanovanj z neprofitno najemnino v Celju,
* 28 novih javnih najemnih oskrbovanih stanovanj v Radljah ob Dravi,
* tri nova javna najemna oskrbovana stanovanja v Bistrici ob Sotli (**MSP**, ukrep 13.3).

**Poročevalci nevladnih organizacij**

**NSIOS, ZDUS**

Programi

**NSIOS** poroča, da je v letu 2024 sodeloval pri pripravi Zakona o dolgotrajni oskrbi in podajanju predlogov za dopolnitve z drugimi socialnimi partnerji. Poudarjajo, da se je treba zavedati, da invalidi, ki so starejši, potrebujejo dodatno oskrbo na domu, pomoč pri osebni higieni, občutek pripadnosti in socialne vključenosti. Zakon o dolgotrajni oskrbi naj bi pripomogel h kvalitetnejšemu življenju v tretjem življenjskem obdobju, vendar je njegov maksimalni obseg pomoči (110 ur na mesec), kar je bistveno premalo za omogočanje ustrezne pomoči v domačem okolju za vse osebe, ki imajo težjo obliko invalidnosti ali zahtevnejše zdravstveno stanje. Dodajajo, da marsikatera invalidnost že sama po sebi onemogoča popolnoma samostojno življenje, s starostjo pa je potrebe po dodatni tuji pomoči še več. V prihodnosti bo pomoči potrebnih vedno več, namreč statistika kaže, da se prebivalstvo stara, zato bo treba najti mehanizme poleg dolgotrajne oskrbe, ki bodo zagotavljali kvalitetno starost (**NSIOS**, ukrep 13.8).

**ZDUS** poroča, da se pri njih združujejo starejši in tudi invalidi, zato so jim njihove pravice in dostojanstvo zelo pomembna vrednota. Vrednote implementirajo v izobraževanja za člane v obliki seminarjev, delavnic, predavanj in za širšo javnost. Z ustrezno vsebino in lastnim zgledom si prizadevajo premagovati predsodke in stereotipe, ki se pojavljajo v javnosti (**ZDUS**, ukrep 13.1).

V letu 2024 je Komisija za pokojninske in invalidske zadeve pri ZDUS vodila aktivnosti za pripravo pripomb in stališč za reformo pokojninske in invalidske zakonodaje v smeri izboljšanja njihovega gmotnega položaja, predvsem za zvišanje pokojnin in izplačilo raznih dodatkov ter zvišanja pokojninskih osnov za delovne invalide, ki so delali skrajšani delovni čas (**ZDUS**, ukrep 13.5).

Temeljna oblika delovanja članstva v ZDUS je prostovoljstvo. Na vseh ravneh organov v ZDUS in v delovnih skupinah omogočajo enakovredno sodelovanje in udejstvovanje članov s statusom invalida. Na lokalni ravni imajo društva upokojencev poverjenike, ki večkrat letno obiščejo člane na njihovih domovih in tudi starejše invalide ter jim po potrebi nudijo ali organizirajo storitve ali pomoč. Navedene aktivnosti se izvajajo tudi v okviru programa Starejši za starejše. V obeh delovanjih spodbujajo medgeneracijsko povezovanje in sodelovanje v družinskih okoljih in tudi širše. Gre za sodelovanje društev upokojencev in šol ter medgeneracijskih centrov. Društva upokojencev ali pokrajinske zveze upokojencev sodelovanje izvajajo tudi v obliki zaposlovanja preko javnih del in ne samo v obliki prostovoljstva.

Vzpodbudno je tudi medgeneracijsko sodelovanje ZDUS v okviru Medgeneracijske koalicije Slovenije (MeKoS), v kateri odločevalci obravnavajo vprašanja o skupni, medgeneracijski problematiki. Tako se spodbuja medgeneracijsko sodelovanje na lokalni ravni, saj prihaja do povezovanja društev upokojencev in medgeneracijskih centrov, v katerih si predstavniki različnih generacij delijo izkušnje in znanja. Društva upokojencev na lokalni ravni so v posameznih primerih tudi (so)ustanovitelji takih centrov (**ZDUS**, ukrep 13.8).

ZDUS sodeluje oziroma se povezuje z različnimi invalidskimi organizacijami, patronažno službo, centri za socialno delo, zavodi za oskrbo na domu in drugimi sorodnimi službami na lokalnem nivoju, na primer Rdeči križ, Karitas in drugo (**ZDUS**, ukrep 13.9).

Dolgotrajne oskrbe in zdravstvenih storitev, ki jih starejši (invalidi) zaradi starostnih težav in invalidnosti najpogosteje potrebujejo, ZDUS ne more zagotavljati, ker zato nima zakonske ali druge ustrezne podlage, še manj pa finančnih in kadrovskih možnosti. V letu 2024 niso izvajali pravnega varstva starejšim in starejšim invalidom, prav tako zaradi omejenih kadrovskih in finančnih virov (**ZDUS**, ukrepa 13.7 in 13.10).

**Težave, opozorila, komentarji, predlogi**

**NSIOS** predvsem opozarja na pomanjkanje zadostnih storitev pomoči na domu in drugih oblik dolgotrajne oskrbe v skupnosti ter poziva k čimprejšnji ureditvi dolgotrajne oskrbe v praksi. V okviru sprejemanja ukrepov za lajšanje draginje je opozarjal na položaj invalidov, predvsem invalidskih upokojencev z najnižjimi pokojninami. V okviru programov invalidskih organizacij imajo pomembno mesto tudi programi medgeneracijskega sodelovanja, prostovoljstva in opolnomočenja, ki prispevajo k preprečevanju socialne izključenosti in revščine starejših invalidov.

V okviru priprave sprememb Zakona o dolgotrajni oskrbi je NSIOS aktivno sodeloval s podajanjem pobud in pripomb na predlagano besedilo zakona. Žal številne pobude niso bile upoštevane, zato jih skrbi obseg pomoči (največ 110 ur na mesec, kar je tri ure na dan), ki ne zadošča za primerno oskrbo oseb s kompleksnejšim zdravstvenim stanjem ali težjo invalidnostjo.

NSIOS je tudi opozarjal na ustrezno pripravo ocenjevalnih orodij, da se prepreči, da bi določene skupine invalidnosti izpadle iz mreže pomoči zaradi neupoštevanja njihovih specifik (na primer senzorno ovirani invalidi) (**NSIOS**, ukrep 13.8).

RAZISKAVE IN OBJAVE, KI SE NANAŠAJO NA VEČ RAZLIČNIH CILJEV API OZIROMA NA VSE CILJE

Pri uresničevanju ciljev v zvezi z invalidi za leto 2024 je posredno sodeloval tudi SURS.[[2]](#footnote-3)

* SURS je tako kot prejšnja leta tudi v letu 2024 opravil in objavil nekatere statistične raziskave, ki so bile vsebinsko bolj ali manj povezane z invalidi oziroma invalidnostjo. Do navedenih podatkov je prišel s pomočjo lastnih raziskovanj ali pa jih je pridobil od nosilcev uradnih evidenc. Vsa raziskovanja, ki jih izvaja SURS oziroma zanje pridobi podatke od drugih nosilcev uradnih evidenc, imajo zakonsko podlago v Letnem programu statističnih raziskovanj – LPSR,[[3]](#footnote-4) ki je vsako leto ažuriran in objavljen v Uradnem listu.
* SURS sicer sam ne sodeluje neposredno pri uresničevanju posameznih ciljev oziroma ukrepov, določenih v API 2022–2030, pač pa različnim nosilcem teh nalog omogoča, da imajo na voljo določene informacije in podatke pri vrednotenju narejenega v smeri uresničevanja ciljev, ki so postavljeni v programu.
* SURS redno objavlja izsledke vseh svojih raziskovanj elektronsko, s kratkim komentarjem (v tako imenovani Prvi objavi), podrobni podatki pa so uporabnikom na voljo v spletni podatkovni zbirki SiStat.
* Podatke, povezane s področjem invalidnosti, SURS večinoma objavlja na področjih socialna zaščita (izdatki in financiranje socialne zaščite, dolgotrajna oskrba), kakovost življenja (zdravje in zdravstvo), delo in brezposelnost ter izobraževanje. SURS takšnih posebnih publikacij (brošur), ki jih je izdajal v preteklosti in so podrobno prikazovale oziroma razčlenjevale aktualne vsebine s področja, ki bi vključeval invalidnost, ne izdaja več.

V nadaljevanju so navedene objave oziroma povezave (elektronske objave in povezave do podatkovne zbirke SiStat), v katerih so podatki s področja invalidov oziroma invalidnosti v okviru naslednjih področij:

**Socialna zaščita: Izdatki in viri financiranja programov socialne zaščite**

* Izdatki in viri financiranja programov socialne zaščite, podrobni podatki, Slovenija, 2022. 30. oktober 2024;[[4]](#footnote-5) *Prva objava in podatkovna baza SiStat (1996–2022.)*

**Socialna zaščita: Izdatki in viri financiranja programov zdravstvenega varstva**

* Izdatki in viri financiranja zdravstvenega varstva, podrobni podatki, Slovenija, 2022. 25. oktober 2024;[[5]](#footnote-6) *Prva objava in podatkovna baza SiStat (2008–2022)*

**Socialna zaščita: Dolgotrajna oskrba**

* Dolgotrajna oskrba, Slovenija, 2022. 16. december 2024[[6]](#footnote-7) *(izdatki za dolgotrajno oskrbo in prejemniki storitev dolgotrajne oskrbe)*

**Delo in brezposelnost: Delovno aktivno prebivalstvo**

Podatke o delovno aktivnih invalidih in invalidskih podjetjih SURS objavlja v okviru nacionalnega raziskovanja Delovno aktivno prebivalstvo (DAK). Glavni podatkovni vir je Statistični register delovno aktivnega prebivalstva (SRDAP). Raziskovanje razpolaga tudi s podatkom o vrsti invalidnosti za posamezno delovno aktivno osebo. Glavni vir podatkov o invalidskih podjetjih v Sloveniji je Register invalidskih podjetij, ki ga vodi MDDSZ.

V sklopu strukturnih podatkov SURS objavlja naslednje preglednice o delovno aktivnih invalidih in invalidskih podjetjih:

* Delovno aktivni invalidi (brez kmetov) po dejavnostih (SKD 2008) in spolu, Slovenija, letno (https://pxweb.stat.si/SiStatData/pxweb/sl/Data/-/0765501S.px),
* Delovno aktivni invalidi (brez kmetov) po občinah delovnega mesta in spolu, Slovenija, letno (https://pxweb.stat.si/SiStatData/pxweb/sl/Data/-/0765505S.px),
* Delovno aktivni invalidi (brez kmetov) po skupinah poklicev (SKP-08) in spolu, Slovenija, letno (<https://pxweb.stat.si/SiStatData/pxweb/sl/Data/-/0765506S.px>),
* Delovno aktivni invalidi (brez kmetov) po statističnih regijah delovnega mesta, statusu zaposlitve in spolu, Slovenija, letno (<https://pxweb.stat.si/SiStatData/pxweb/sl/Data/-/0765504S.px>),
* Delovno aktivni invalidi (brez kmetov) v javnem in zasebnem sektorju po doseženi izobrazbi in spolu, Slovenija, letno (<https://pxweb.stat.si/SiStatData/pxweb/sl/Data/-/0765502S.px>),
* Delovno aktivni invalidi (brez kmetov) v javnem in zasebnem sektorju po petletnih starostnih skupinah in spolu, Slovenija, letno (<https://pxweb.stat.si/SiStatData/pxweb/sl/Data/-/0765503S.px>),
* Invalidska podjetja po dejavnostih (SKD 2008), Slovenija, letno (<https://pxweb.stat.si/SiStatData/pxweb/sl/Data/-/0765508S.px>),
* Invalidska podjetja po velikosti glede na število zaposlenih oseb, Slovenija, letno (<https://pxweb.stat.si/SiStatData/pxweb/sl/Data/-/0765509S.px>),
* Invalidska podjetja v javnem in zasebnem sektorju, Slovenija, letno (<https://pxweb.stat.si/SiStatData/pxweb/sl/Data/-/0765507S.px>),
* Zaposlene invalidne osebe v invalidskih podjetjih po ravni dosežene izobrazbe in spolu, Slovenija, letno (<https://pxweb.stat.si/SiStatData/pxweb/sl/Data/-/0765513S.px>),
* Zaposlene invalidne osebe v invalidskih podjetjih v javnem in zasebnem sektorju po spolu, Slovenija, letno (<https://pxweb.stat.si/SiStatData/pxweb/sl/Data/-/0765512S.px>),
* Zaposlene osebe v invalidskih podjetjih po ravni dosežene izobrazbe in spolu, Slovenija, letno (<https://pxweb.stat.si/SiStatData/pxweb/sl/Data/-/0765511S.px>),
* Zaposlene osebe v invalidskih podjetjih v javnem in zasebnem sektorju po spolu, Slovenija, letno (<https://pxweb.stat.si/SiStatData/pxweb/sl/Data/-/0765510S.px>).

**Izobraževanje**

Na področju Izobraževanja SURS objavlja naslednje podatke, povezane z invalidnostjo (vir podatkov je Zavod Republike Slovenije za šolstvo):

* Učenci s posebnimi potrebami, vključeni v redne ali prilagojene programe osnovne šole, po vrsti motnje in vrsti programa motnje, Slovenija

(<https://pxweb.stat.si/SiStatData/pxweb/sl/Data/-/0952765S.px>),

* Učenci s posebnimi potrebami, vključeni v redne ali prilagojene programe osnovne šole, po spolu in starosti, Slovenija

(<https://pxweb.stat.si/SiStatData/pxweb/sl/Data/-/0952768S.px>),

* Število dijakov s posebnimi potrebami po vrsti izobraževanja in vrsti motnje, začetek šolskega leta, Slovenija (<https://pxweb.stat.si/SiStatData/pxweb/sl/Data/-/0953255S.px>),
* Učenci s posebnimi potrebami, vključeni v redne ali prilagojene programe osnovne šole, po vrsti motnje in vrsti programa, Slovenija

(<https://pxweb.stat.si/SiStatData/pxweb/sl/Data/-/0952765S.px>),

* Učenci s posebnimi potrebami, vključeni v redne ali prilagojene programe osnovne šole, po vrsti motnje, spolu in starosti, Slovenija

(<https://pxweb.stat.si/SiStatData/pxweb/sl/Data/-/0952768S.px>).

**Kakovost življenja – Življenjski pogoji**

V letno raziskovanje Življenjski pogoji (Statistics on Income and Living Conditions) – EU-SILC so po metodologiji GALI (Global Activity Limitation Indicator) - Limitation in activities because of health problems (Oviranost pri aktivnostih zaradi zdravstvenih težav) vključena naslednja vprašanja:

* Ali ste trenutno ovirani zaradi kakršnihkoli zdravstvenih težav pri običajnih aktivnostih?
* Ali ta oviranost traja neprekinjeno vsaj šest mesecev?
* V kolikšni meri ste ovirani zaradi svojih zdravstvenih težav pri običajnih aktivnost (zelo, zmerno)?

Vprašanje se nanaša na oviranost zaradi takšnih ali drugačnih zdravstvenih razlogov, a ne nanaša vedno neposredno na invalidnost, vprašanja namreč merijo občutek oviranosti, ne glede na status invalidnosti. Poleg tega imajo ljudje lahko občutek oviranosti tudi brez priznanih zdravstvenih težav.

Z novo krovno evropsko uredbo o socialnih raziskovanjih so se leta 2021 določeni podatki v zvezi z oviranostjo, harmonizirano po usklajeni definiciji oziroma **metodologiji GALI**, začeli zbirati še v nekaterih drugih raziskovanjih, ki se izvajajo v okviru državne statistike:

* Aktivno in neaktivno prebivalstvo (Labour Force Survey) – ANP (SURS),
* Nacionalna raziskava o zdravju in zdravstvenem varstvu (European Health Interview Survey) – EHIS (Nacionalni inštitut za javno zdravje),
* Uporaba informacijsko-komunikacijske tehnologije v gospodinjstvih - IKT-GOSP (SURS);
* Raziskovanje Učenje in izobraževanje odraslih – SURS,
* v letu 2026 tudi pri raziskovanju Poraba v gospodinjstvih – APG (SURS),
* predvidoma okrog leta 2030 tudi pri raziskovanju Poraba časa (Harmonised European Time Use Survey) – APČ (SURS)

Eurostat v okviru domene »Disability« objavlja kar nekaj koristnih podatkov na to temo in rezultatov iz raziskovanj Življenjski pogoji (EU-SILC), Delovno aktivno prebivalstvo (LFS) in Nacionalna raziskava o zdravju in zdravstvenem varstvu (EHIS), ki SURS redno letno pošilja Eurostatu oziroma v primeru EHIS raziskovanja te podatke pošilja NIJZ kot pooblaščeni izvajalec državne statistike (<https://ec.europa.eu/eurostat/web/health/database>).

Domena: Disability (hlth\_dsb)

* Prevalence of disability (LFS survey),
* Prevalence of disability (EHIS survey),
* Barriers to social integration of disabled people (EHIS),
* Health problems of disabled people (sources EU-SILC or EHIS),
* Access to education and training for disabled people (LFS),
* Access to labour market for disabled people (source LFS),
* Housing conditions of disabled people - EU-SILC,
* Income distribution and poverty among disabled people - EU-SILC,
* Material deprivation among disabled people - EU-SILC,
* Social participation of disabled people - EU-SILC.

|  |  |
| --- | --- |
|  |  |

Nacionalna raziskava o zdravju in zdravstvenem varstvu (European Health Interview Survey) – EHIS, ki jo izvaja Nacionalni inštitut za javno zdravje, vključuje (del) priporočil krajšega nabora vprašanj o invalidnosti. To raziskovanje spada v državno uradno statistiko, saj je NIJZ pooblaščeni izvajalec državne statistike. Zadnje izvedeno raziskovanje je bilo leta 2019 (naslednje bo v letu 2025). Za to referenčno leto so ga po enotni metodologiji Eurostata izvedle tudi vse članice EU (več o tem: <https://nijz.si/podatki/podatkovne-zbirke-in-raziskave/nacionalna-raziskava-o-zdravju-in-zdravstvenem-varstvu-ehis-2019/>.

Rezultati za leto 2019 so dostopni na <https://podatki.nijz.si/pxweb/sl/NIJZ%20podatkovni%20portal/>.

Seznam spremenjenih, dopolnjenih in sprejetih predpisov na področju invalidskega varstva v obdobju izvajanja API 2022–2030, po letih

**Zakoni**

| **Leto** | **Naziv** |
| --- | --- |
| 2024 | Zakon o spremembah in dopolnitvah Zakona o volitvah v državni zbor (ZVDZ-E) (Uradni list RS, št. 12/24) |
| 2024 | Zakon o spremembah in dopolnitvi Zakona o spodbujanju digitalne vključenosti (ZSDV-B) (Uradni list RS, št. 30/24) |
| 2024 | Zakon o dopolnitvah Zakona o izenačevanju možnosti invalidov (ZIMI-C) (Uradni list RS, št. 95/24) |
| 2024 | Zakon o spremembah in dopolnitvah Zakona o prevozih v cestnem prometu (ZPCP-2I) (Uradni list RS, 23/24) |
| 2024 | Zakon o spremembah in dopolnitvah Zakona o osnovni šoli (ZOsn-K) (Uradni list RS, št. 16/24) |
| 2024 | Zakon o spremembah in dopolnitvah Zakona o dolgotrajni oskrbi (ZDOsk-1A) (Uradni list RS, št. 112/24) |
| 2024 | Zakon o spremembah in dopolnitvah Zakona o davku na dodano vrednost (ZDDV-1O) (Uradni list RS, št. 104/24) |
| 2024 | Zakon o začasnih ukrepih za izboljšanje kadrovskih in delovnih pogojev ter zmogljivosti pri izvajalcih socialnovarstvenih storitev in dolgotrajne oskrbe (ZZUKDPSS) (Uradni list RS, št. 62/24) |
| 2023 | Zakon o interventnih ukrepih na področju zdravstva, dela in sociale ter z zdravstvom povezanih vsebin (ZIUZDS); (Uradni list RS, št. 136/23) |
| 2023 | Zakon o interventnih ukrepih za odpravo posledic poplav in zemeljskih plazov iz avgusta 2023 (ZIUOPZP); (Uradni list RS, št. 95/23) |
| 2023 | Zakon o spremembah in dopolnitvah Zakona o zdravstvenem varstvu in zdravstvenem zavarovanju (ZZVZZ-T); (Uradni list RS, št. 78/32) |
| 2023 | Zakon o spremembah in dopolnitvah Zakona o pokojninskem in invalidskem zavarovanju (ZPIZ-2N) (Uradni list RS, št. 133/23) |
| 2023 | Zakon o dolgotrajni oskrbi (ZDOsk-1); (Uradni list RS, št. 84/23) |
| 2023 | Zakon o začasnih ukrepih za odpravo posledic draginje za najbolj ranljive skupine prebivalstva (ZZUOPD); (Uradni list RS, št. 117/22) |
| 2023 | Zakon o spremembah in dopolnitvah Zakona o izvrševanju proračunov Republike Slovenije za leti 2023 in 2024 (ZIPRS2324); (Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425) |
| 2022 | Zakon o spremembi Zakona o zdravstvenem varstvu in zdravstvenem zavarovanju (ZZVZZ-S); (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk in 15/22) |
| 2022 | Zakon o nujnih ukrepih za zagotovitev stabilnosti zdravstvenega sistema (ZNUZSZS); (Uradni list RS, št. 100/22 in 141/22 – ZNUNBZ) |
| 2022 | Zakon o zdravstveni dejavnosti (ZZDej); (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ in 196/21 – ZDOsk) |
| 2022 | Zakon o spremembi Zakona o zaposlitveni rehabilitaciji in zaposlovanju invalidov (ZZRZI-E); (Uradni list RS, št. 18/21) |
| 2022 | Zakon o spremembah in dopolnitvah Zakona o osebni asistenci (ZOA-B); (Uradni list RS, št. 172/21) |
| 2022 | Zakon o Radioteleviziji Slovenija (ZRTVS-1); (Uradni list RS, št. 96/05, 109/05 – ZDavP-1B, 105/06 – odl. US, 26/09 – ZIPRS0809-B in 9/14) |
| 2022 | Zakon o zagotavljanju sredstev za določene nujne programe Republike Slovenije v kulturi (ZZSDNPK); (Uradni list RS, št. 73/19) |
| 2022 | Zakon o socialnem podjetništvu (ZSocP); Uradni list RS, št. 20/11, 90/14 – ZDU-1I in 13/18 |
| 2022 | Zakon o spodbujanju razvoja turizma (ZSRT-1); (Uradni list RS, št. 13/18) |
| 2022 | Zakon o verski svobodi (ZVS); (Uradni list RS, št. 14/07, 46/10 – odl. US, 40/12 – ZUJF in 100/13) |
| 2022 | Zakon o dostopnosti spletišč in mobilnih aplikacij (ZDSMA); (Uradni list RS, št. 30/18, 95/21 – ZInfV-A in 189/21 – ZDU-1M) |
| 2022 | Zakon o varstvu kulturne dediščine (ZKVD-1); (Uradni list RS, št. 16/08, 123/08, 8/11 – ORZVKD39, 90/12, 111/13, 32/16 in 21/18 – ZNOrg) |
| 2022 | Zakon o knjižničarstvu (ZKnj-1); (Uradni list RS, št. 87/01, 96/02 – ZUJIK in 92/15) |
| 2022 | Zakon o spremembah in dopolnitvah Zakona o avdiovizualnih medijskih storitvah (ZAvMS-B); (Uradni list RS, št. 204/21) |
| 2022 | Zakon o spremembah in dopolnitvah Stanovanjskega zakona (SZ-1E); (Uradni list RS, št. 90/21) |
| 2022 | Zakon o posebnih pravicah žrtev v vojni za Slovenijo 1991 (ZPPZV91); (Uradni list RS, št. 49/97, 114/06 – ZUTPG in 159/21) |
| 2022 | Zakon o vojnih invalidih (ZVojI); (Uradni list RS, št. 63/95, 2/97 – odl. US, 19/97, 21/97 – popr., 75/97, 11/06 – odl. US, 61/06 – ZDru-1, 114/06 – ZUTPG, 40/12 – ZUJF, 19/14, 21/18 – ZNOrg, 174/20 – ZIPRS2122 in 159/21) |
| 2022 | Zakon o izplačilu neizplačanega dodatka za pomoč in postrežbo (ZINDPP); (Uradni list RS, št. 121/21) |
| 2022 | Zakon o dolgotrajni oskrbi (ZDOsk); (Uradni list RS, št. 196/21) |
| 2022 | Zakon o spremembah Zakona o dolgotrajni oskrbi (ZDOsk-A); (Uradni list RS, št. 134/22). |
| 2022 | Zakon o izplačilu neizplačanega nadomestila za invalidnost (ZINNI); (Uradni list RS, št. 202/21) |
| 2022 | Zakon o spremembi Zakona o starševskem varstvu in družinskih prejemkih (ZSDP-1E); (Uradni list RS, št. 92/21) |
| 2022 | Zakon o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE); (Uradni list RS, št. 203/20) |
| 2022 | Zakon o spremembah in dopolnitvah Zakona o pokojninskem in invalidskem zavarovanju (ZPIZ-2I); (Uradni list RS, št. 51/21) |
| 2022 | Zakon o spremembah in dopolnitvah Zakona o pokojninskem in invalidskem zavarovanju, (ZPIZ-2J); (Uradni list RS, št. 121/21) |
| 2022 | Zakon o spremembah in dopolnitvah Zakona o pokojninskem in invalidskem zavarovanju (ZPIZ-2M); (Uradni list RS, št. 29/22) |

**Pravilniki**

| **Leto** | **Naziv** |
| --- | --- |
| 2024 | Pravilnik o spremembah in dopolnitvah Pravilnika o kriterijih za uveljavljanje pravic za otroke, ki potrebujejo posebno nego in varstvo (Uradni list RS, št. 74/24) |
| 2024 | Pravilnik o spremembah in dopolnitvah Pravilnika o kriterijih za uveljavljanje pravic za otroke, ki potrebujejo posebno nego in varstvo (Uradni list RS, št. 74/24) |
| 2024 | Pravilnik o izobraževanju učencev s posebnimi potrebami na domu (Uradni list RS, št. 53/24) |
| 2024 | Pravilnik o normativih in standardih za izvajanje vzgojno-izobraževalnih programov za otroke s posebnimi potrebami (Uradni list RS, št. 53/24) |
| 2024 | Pravilnik o podrobnejših pogojih glede dostopnosti storitev, ki invalidom zagotavljajo dostop do avdiovizualnih medijskih storitev (Uradni list RS, št. 82/24) |
| 2024 | Pravilnik o standardih in normativih socialnovarstvenih storitev pomoč družini na domu, socialni servis, institucionalno varstvo in vodenje in varstvo ter zaposlitev pod posebnimi pogoji (Uradni list RS, št. 47/24) |
| 2024 | Pravilnik o spremembah Pravilnika o osebni asistenci (Uradni list RS, št. 10/24, 110/24) |
| 2023 | Pravilnik o spremembah Pravilnika o osebni asistenci (Uradni list RS, št. 27/23) |
| 2023 | Pravilnik o poklicnih boleznih (Uradni list RS, št. 25/23) |
| 2023 | Pravilnik o spremembah in dopolnitvah Pravilnika o dodatni strokovni in fizični pomoči za otroke s posebnimi potrebami (Uradni list RS, št. 46/23). |
| 2023 | Pravilnik o normativih za opravljanje dejavnosti predšolske vzgoje (Uradni list RS, št. 127/14, 47/17, 43/18, 54/21 in 82/23). |
| 2023 | Pravilnik o normativih in standardih za izvajanje izobraževalnih programov in vzgojnega programa na področju srednjega šolstva (Uradni list RS, št. 62/10, 99/10, 47/17, 30/18, 16/21, 178/21 in 74/23) |
| 2023 | Pravilnik o normativih in standardih za izvajanje vzgojno-izobraževalnih programov za otroke s posebnimi potrebami (Uradni list RS, št. 74/23) |
| 2023 | Pravilnik o dodatni strokovni in fizični pomoči za otroke s posebnimi potrebami (Uradni list RS, št. 88/13, 108/21 in 46/23) |
| 2023 | Pravilnik o spremembi Pravilnika o načinu izvajanja mature za kandidate s posebnimi potrebami (Uradni list RS, št. 46/23) |
| 2022 | Pravilnik o storitvah socialnega vključevanja invalidov (Uradni list RS, št. 58/22) |
| 2022 | Pravilnik o spremembi pravilnika o zaposlitvenih centrih (Uradni list RS, št. 8/18 in 11/22) |
| 2022 | Pravilnik o tehničnih pripomočkih in prilagoditvi vozila (Uradni list RS, št. 71/14, 37/17 In 57/18) |
| 2022 | Pravilnik o spremembah in dopolnitvah Pravilnika o potniških ladjah (Uradni list RS, št. 7/21 |

**Resolucije**

| **Leto** | **Naziv** |
| --- | --- |
| 2024 | Resolucija o nacionalnem programu za kulturo 2024–2031 (RENPK24–31); (Uradni list RS, št. 61/24) |
| 2024 | Resolucija o nacionalnem programu varstva pred naravnimi in drugimi nesrečami v letih od 2024 do 2030 (ReNPVNDN24–30); (Uradni list RS, št. 94/24) |
| 2024 | Resolucija o nacionalnem programu preprečevanja nasilja v družini in nasilja nad ženskami 2024-2029 (ReNPPND24–29); (Uradni list RS, št. 38/24) |
| 2022 | Resolucija o nacionalnem programu za jezikovno politiko 2021–2025 (ReNPJP21–25); (Uradni list RS, št. 94/21) |

**Drugo**

| **Leto** | **Naziv** |
| --- | --- |
| 2024 | Strategija Republike Slovenije za deinstitucionalizacijo v socialnem varstvu za obdobje 2024–2034 |
| 2024 | Uredba o standardni klasifikaciji dejavnosti (Uradni list RS, št. 27/24) |
| 2024 | Uredba o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2024 (Uradni list RS, št. 14/24, 30/24, 47/24, 53/24 – popr., 109/24, 9/25 in 13/25) |
| 2024 | Uredba o določitvi kvote za zaposlovanje invalidov (Uradni list RS, št. 21/14 in 106/24) |
| 2024 | Pravila za dodelitev statusa kandidata s posebnimi potrebami in posebnim statusom (NU) |
| 2024 | Spremembe in dopolnitve Pravil obveznega zdravstvenega zavarovanja (Uradni list RS, št. 82/24) |
| 2024 | Sklep o spremembah in dopolnitvah Sklepa o zdravstvenih stanjih in drugih pogojih za upravičenost do medicinskih pripomočkov iz obveznega zdravstvenega zavarovanja (Uradni list RS, št. 84/24) |
| 2024 | Sklep o usklajenih višinah transferjev, ki so določeni v nominalnih zneskih, ter o odstotku uskladitve drugih transferjev posameznikom in gospodinjstvom v Republiki Sloveniji (Uradni list RS, št. 15/24) |
| 2024 | Sklep o uskladitvi pokojnin in drugih prejemkov od 1. januarja 2024 (Uradni list RS, št. 15/24) |
| 2024 | Učni načrti za prilagojen izobraževalni program z nižjim izobrazbenim standardom za izbirne predmete Ples, Ljudski plesi in Družabni plesi |
| 2024 | Smernice za pripravo odprtodostopnih gradiv za visokošolske učitelje (UL) |
| 2024 | Smernice za razvijanje socialnih veščin in načrtovanje individualiziranega programa za otroka z avtistično motnjo (MVI) |
| 2024 | Odredba o spremembah in dopolnitvah prilagojenega izobraževalnega programa devetletne osnovne šole z nižjim izobrazbenim standardom (Uradni list RS, št. 18/24) |
| 2023 | Spremembe in dopolnitve Pravil obveznega zdravstvenega zavarovanja |
| 2023 | Uredba o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2023 |
| 2023 | Sklep o spremembah in dopolnitvah Sklepa o merilih in postopku za določanje višine sredstev za kritje stroškov prilagoditve prostorov in delovnih sredstev ter usposabljanja za ohranitev zaposlitve delovnega invalida (Uradni list RS, št. 30/23) |
| 2023 | Učni načrti za prilagojen izobraževalni program z nižjim izobrazbenim standardom za predmete: Glasbena umetnost (obvezni predmet, posodobljen leta 2024), Gospodinjstvo (obvezni predmete, posodobljen leta 2024), Prehrana in načini prehranjevanja (obvezni izbirni predmet, posodobljen leta 2024). |
| 2023 | Smernice za pripravo in spremljanje individualiziranih programov za otroke s posebnimi potrebami |
| 2022 | Odredba o določitvi vrst in stopenj telesnih okvar (Uradni list RS, št. 163/21) |

1. Pri tem so posamezni zaposleni bili lahko hkrati zaposleni pri različnih storitvah in se zato pojavijo večkrat. [↑](#footnote-ref-2)
2. Povezave, na katerih so dostopni rezultati vseh raziskovanj: http://www.stat.si (različne objave po področjih), [https://pxweb.stat.si/SiStat/sl](https://pxweb.stat.si/SiStat/sl%20) (podatkovna baza SiStat). [↑](#footnote-ref-3)
3. Vsa statistična raziskovanja potekajo v skladu z zakonom, ki ureja delovanje državne statistike. Delijo se na redne in razvojne naloge; v okviru dejavnosti državne statistike jih izvaja SURS in pooblaščeni izvajalci. [↑](#footnote-ref-4)
4. <https://pxweb.stat.si/SiStatData/pxweb/sl/Data/-/1262201S.px> in

   <https://pxweb.stat.si/SiStatData/pxweb/sl/Data/-/1262202S.px> [↑](#footnote-ref-5)
5. <https://pxweb.stat.si/SiStatData/pxweb/sl/Data/Data/0886501S.px/> in

   https://pxweb.stat.si/SiStatData/pxweb/sl/Data/Data/0886502S.px/ [↑](#footnote-ref-6)
6. <https://www.stat.si/StatWeb/News/Index/13077> in

   <https://pxweb.stat.si/SiStatData/pxweb/sl/Data/-/H169S.px> in

   <https://pxweb.stat.si/SiStatData/pxweb/sl/Data/-/H170S.px> [↑](#footnote-ref-7)